དེབ་ཐེར་སྔོན་པོ་སྟོད་
༢.༧ ཁྲབ་ལ་ཁ་བའི་སྐབས། ཀླུ་མེས་ཀྱི་མཁན་བུ་དགེ་བཤེས་ཡམ་ཤུད་ཀྱིས་གཟུང་བའི་ཕུག་པོ་ཆེ་ནི་ཁྲབ་ལ་ཁའི་འདབས་ཡིན་ཏེ། དེར་བྱུང་བའི་མཁན་བརྒྱུད་ནི། ཡམ་ཤུད་རྒྱལ་བ་འོད། གྲ་བ་མངོན་ཤེས། དགྱེར་ཆེན་དགོན་རྒྱབ་པ། དགྱེར་མོ་ཆེ་བ། མཁན་ཆེན་ངུར་པ་ཆེན་པོ། ངུར་སྟོན་བསོད་ནམས་རྒྱལ་མཚན། ངུར་པ་ཤེས་རབ་རྒྱལ་མཚན། གཞོན་ནུ་ཤེས་རབ། སངས་རྒྱས་བཟང་པོ། ཤེས་རབ་མགོན་པོ། སངས་རྒྱས་ལེགས་པ། མགོན་པོ་སངས་རྒྱས། ད་ལྟ་མཁན་པོ་ཆོས་ལེགས་རྣམསསོ། །མཁན་ཆེན་ངུར་པ་ཆེན་པོ་ནས་རྡོ་རྗེ་ཟམ་པ་ལ་ཐུགས་དམ་མཛད་དེ་རིམ་པར་བརྒྱུད་དོ། །ཁྲབ་ལ་ཁ་བའི་སྐབས་སོ། ། ། ༢.༨ ཐང་པོ་ཆེའི་སྐབས། ཁུ་སྟོན་བརྩོན་འགྲུས་གཡུང་དྲུང་ལྕགས་མོ་ཕག་ལ་འཁྲུངས། ཁོང་དང་རྔོག་ལེགས་པའི་ཤེས་རབ་དང༌། འབྲེ་ཆེན་པོ་རྣམས་ཀྱིས་ཁམས་སུ་བྱོན་ནས། ཇོ་བོ་སེ་བཙུན་ལ་ཆོས་མང་དུ་མཉན། མཁས་པར་གྱུར་ནས་འབྲོམ་སྟོན་པ་མངའ་རིས་སུ་བྱོན་པའི་ཕྱི་ལོ་དབུས་སུ་ཕེབས། ཁུ་སྟོན་ཐང་པོ་ཆེར་བཞུགས་ནས་ཕར་ཕྱིན་གྱི་བཤད་པ་མཛད། གྲྭ་པ་མང་དུ་འཕེལ། དྭགས་པོ་དབང་རྒྱལ་གྱིས་ཀྱང་ཁོང་ལ་ཕར་ཕྱིན་བསླབས། མཁས་པར་མཁྱེན་པའི་ང་རྒྱལ་གྱིས་དྭགས་པོས་ཇོ་བོ་རྗེ་ལ་ཆོས་མ་གསན། ཕྱིས་ཁྱུང་པོ་གྲགས་སེ་ཞེས་གྲགས་པ། ཚད་མ་རྙིང་པ་ལ་མཁས་ཤིང་མཁྱེན་པའི་གྲགས་པ་ཆེ་བ་དེ་གཉིས་ཀྱིས་པོ་ཏ་རི་དང་དམར་པོ་རི་གཉིས་ལ་འགྲན་བཤད་མཛད་ཟེར། ཁུ་དགུང་ལོ་དྲུག་ཅུ་རྩ་ལྔ་བཞེས་པ་ཤིང་མོ་ཡོས་ལ་གཤེགས། དེའི་ལོ་ཁུ་ཤེར་བརྩོན་འཁྲུངས། གདན་ས་དབོན་པོ་འབྱུང་གནས་རྒྱལ་མཚན་གྱིས་མཛད། ཁུ་ཤེར་བརྩོན་ནི་འབྲེ་ཆེན་པོའི་སློབ་མ་ཡིན། ཕར་ཕྱིན་གྱི་ཊཱི་ཀ་ཆེ་ཆུང་གསུམ་མཛད། བཤད་ཉན་གྱིས་སློབ་མ་མང་དུ་ཐོན། མཁས་པ་ཆེན་པོ་ཞང་གཡེ་པ་ཡང་ཁོང་དང་དཀར་ཆུང་པ་གཞོན་ནུ་ཚུལ་ཁྲིམས་ཀྱི་སློབ་མ་ཡིན། ཁུ་ཤེར་བརྩོན་དྲུག་ཅུ་རྩ་དགུ་ལ་གཤེགས། ཐང་པོ་ཆེར་གྲུ་མེར་གྱི་མཁན་བརྒྱུད་རིམ་པར་བྱོན་པའི་ཐ་མ་མཁན་པོ་རྒྱལ་ཚ་སྟེ། དེས་མཁན་རབས་ཆད་ནས་ཤུལ་གྱི་ཁང་ནོར་རྣམས་བླ་བྲང་པ་བཟང་པོ་དཔལ་གྱིས་བསྡུས། དེས་ན་ཐང་པོ་ཆེ་པའི་ད་ལྟའི་བླ་བྲང་པ་དང༌། གསེར་ཁང་པ། ཁུ་པ་གསུམ་ནི་ཕྱིས་བྱུང་བའི་འགྲོན་པོ་ཡིན། དེ་ལ་ཁུ་པ་ནི། ཁུ་མདོ་སྡེ་འབར་གྱི་ཆོས་བརྒྱུད་དེ། དབུ་མ་ལ་འཆད་ཉན་བྱེད། མདོ་སྡེ་འབར་པ་ཚབ་ཉི་མ་གྲགས་དང་དུས་མཚུངས། གསེར་ཁང་པ་ནི། ལོའི་སངས་རྒྱས་ཇོ་བོས་མདོ་མཁར་དུ་བྱོན། དེ་ལས་གསེར་ཁང་པ་རིམ་པར་བྱུང་བ་ཡིན། བླ་བྲང་པ་ནི། ཆག་ལོ་ཙཱ་བའི་སློབ་མ་གཞོན་ནུ་རྒྱལ་མཚན། དེ་ནས་གཅུང་པོ་བློ་གྲོས་དཔལ། དེ་ནས་དབོན་པོ་བཟང་པོ་དཔལ། དེའི་དབོན་པོ་ཉི་མ་རྒྱལ་མཚན། དེ་གཉི་གས་གཉལ་གྱི་རྟེའུ་རའི་གདན་ས་ཡང་ཐོགས་རེ་མཛད། ཉི་མ་རྒྱལ་མཚན་གྱི་དབོན་པོ་བསོད་ནམས་དཔལ་འབྱོར། དེའི་དབོན་པོ་ད་ལྟའི་ཆོས་རྗེ་ཆོས་དཔལ་བའོ། །ཆག་ཆོས་རྗེ་དཔལ་གྱིས་ཐང་པོ་ཆེ་འཛིན་པའི་རྒྱུ་མཚན་ཡང༌། ཐང་པོ་ཆེ་ལོ་མང་རབས་ཀྱི་སྔ་གོང་དུ་ཆག་དགྲ་བཅོམ་ལ་ཕུལ། ཁོང་གིས་ཐོགས་ཤིག་བཞུགས་པའི་རྗེས་བསྙགས་པའོ། །ཐང་པོ་ཆེའི་སྐབས་སོ། ། ། ༢.༩ དགེ་བཤེས་གྲྭ་པ་དཔོན་སློབ་དང་སྤྱན་གཡས་པའི་སྐབས། དགེ་བཤེས་གྲྭ་པ་མངོན་ཤེས་ཀྱི་ལོ་རྒྱུས་ནི། ཁྲི་སྲོང་ལྡེ་བཙན་གྱི་བློན་པོ་མཆིམས་རྡོ་རྗེ་སྤྲེ་ཆུང་ཞེས་བྱ་བ། ནོར་ཧ་ཅང་མི་ཆེ་ཡང་ཤེས་རབ་ཆེ་ཞིང་སྨྲ་མཁས་པས་རྒྱལ་པོ་དགྱེས་པ་ཞིག་བྱུང༌། དེས་བསམ་ཡས་ཀྱི་མཆོད་རྟེན་སྔོན་པོ་དང་བྱང་ཆུབ་གླིང་གོང་བཞེངས། དེ་ལ་བུ་གསུམ་ལས་འབྲིང་པོ་ལྷར་ཆོས་གྲྭའི་སྐྱིད་རུ་གཟུང༌། དེའི་བུ་གཉའ་ནེ། དེའི་བུ་གཉའ་ཆུང༌། དེའི་བུ་དཔལ་ལེགས། དེའི་བུ་བཙན་འོད། དེའི་བུ་ཞང་སེ་ཚ་ལེགས་བརྟན། དེ་ཡན་དུ་མཆིམས་ནས་འབོད། སེ་ཚ་ནས་ཞང་དུ་འབོད། དེ་ལ་བུ་བཞི་ཡོད་པའི་ཆེ་བ་ཇོ་དགའ། དེ་ལ་བུ་ཞང་སྟོན་ཆོས་འབར། སྟག་དཀར། ཞང་དྲན་པ་གསུམ། ཞང་སྟོན་ཆོས་འབར་རབ་ཏུ་བྱུང༌། སྔགས་མཚན་ཉིད་ཀྱི་ཆོས་མང་དུ་མཁྱེན་པ་ནི། བདེ་མཆོག །དགྱེས་རྡོར། གསང་འདུས། དུས་ཀྱི་འཁོར་ལོ་ལ་སོགས་པའི་སྒྲུབ་ཐབས་མང་དུ་མཁྱེན་ཅིང་ཕར་ཕྱིན་ཡང་མཁྱེན། ཞ་འོན་རྡོ་རྗེ་བདུད་འདུལ་གྱི་སྒྲུབ་ཐབས་སློབ་དཔོན་པདྨས་མཛད་པའང་མཁྱེན། ཞང་སྟག་དཀར་བ་ལ་བུ་ཆེ་བ་སྟག་ཚབ། དེའི་འོག་སྟག་ཆུང༌། དེ་འོག་བཞེན་པ། དེ་འོག་གཡང་བཞི་སྟེ་བཞི། བུ་མོ་གཉིས་ཏེ་དྲུག་གོ །སྟག་ཚབ་ཆུ་ཕོ་བྱི་བ་ལ་འཁྲུངས། རྗེ་མར་པ་དང་ན་མཉམ་ཡིན། གཞོན་ནུའི་དུས་རྔན་གྱི་ར་ལོ་ལྔ་ཚོས། རིགས་སད་དེ་ཡམ་ཤུད་ལ་རབ་ཏུ་བྱུང༌། མཚན་ཤེས་རབ་རྒྱལ་བར་བཏགས། དེར་འདུལ་བ་ལོ་གཅིག་གསན། དེ་ནས་ཁུ་བོ་ཞང་སྟོན་ཆོས་འབར་ལ་ཁོང་རང་གིས་མཁྱེན་པའི་ཆོས་རྣམས་མ་ལུས་པར་གསན། ཁུ་བོ་ལས་ཞ་འོན་གྱི་སྒྲུབ་ཐབས་བླངས་པ་ཙམ་གྱིས་ཞལ་མཐོང༌། གཞན་ཡང་ཆོས་ཐམས་ཅད་ཅུང་ཟད་མཉན་པས་ཤེས་ཏེ་མཁྱེན་པའི་ཕུལ་དུ་གྱུར། གཡོ་ནས་བརྩམས་ཏེ་གཡོར་ཕྱོགས་ཕར་ཆེར་དུ་གཙུག་ལག་ཁང་ཤིན་དུ་མང་བར་བརྩིགས། ཁུ་བོ་གཤེགས་ནས་དགོན་པ་རི་ཕུག་ཏུ་གདན་སར་བཞུགས་མ་འདོད་པར་གླག་གི་གནས་མོ་ཆེའི་གཟའ་མི་བྱས། གཟིམས་ཁང་གསར་མ་བརྩིགས། རྒྱུད་འགྲེལ་མང་པོ་གསུངས། བདེ་མཆོག་བཞེངས། དགྱེས་པ་རྡོ་རྗེའི་སྐུ་འབུམ་ཀྱང་བཞེངས། དེར་ཡར་ཀླུངས་པའི་སློབ་མ་མང་དུ་བྱུང༌། རྒྱུད་འགྲེལ་ལ་སློབ་གཉེར་བྱེད་པའང་མང་དུ་འཚོགས། སློབ་མ་གཅིག་གིས་ཡར་ཀླུངས་སུ་སྤྱན་དྲངས། སྐུ་བསོད་སྐྱེས། དགེ་བཤེས་གྲྭ་པར་གྲགས། བར་སྐབས་སུ་དམ་པ་སངས་རྒྱས་དང་པཎྚི་ཏ་ཟླ་བ་མགོན་པོ་གཉིས་དང་མཇལ་ཏེ། དམ་པ་ལ་གསེར་ཕུལ་བས་མ་བཞེས་ཀྱང༌། ཞི་བྱེད་སྒྲོན་མ་སྐོར་དགུའི་གདམས་པ་གནང༌། ཟླ་བ་མགོན་པོས་སྦྱོར་དྲུག་གི་གདམས་པ་གནང་ནས་བསྒོམས་པས་ཡེ་ཤེས་ཆེན་པོ་ལ་མངའ་མཛད། ལྷ་བུག་པ་ཅན་ལ་བུ་མེད་ནས་བདེ་མཆོག་གི་དབང་ཞུས་པས་ལོ་དུས་སུ་བུ་བྱུང༌། བུམ་པའི་མགུལ་རྒྱན་ལ་གཡུ་ཆང་བུ་ཅན་ཆེ་ཆུང་དང༌། སྟོད་བདུད་འདུལ། དབང་ཡོན་ལ་སྐུ་ལི་མ་ཅན། གཏང་རག་ལ་གསེར་ཁྲི་ཕྱི་དར་ཅན། དངུལ་སྐྱོགས་ཤ་བ་ཅན། རལ་གྲི་ཕུད་ཀྱུ་ཅན། ཁྲབ་སྡིག་པ་ཅན་ཕུལ། དེ་ནས་གྲྭར་བྱོན་སྐུ་བསོད་མ་ཤོར་ནས་སྐྱིད་རུ་བཏབ། དེར་ཚ་བོ་གཉིས་རབ་ཏུ་ཕྱུང་ནས་འབྱུང་ཤེས་དང་འབྱུང་ཚུལ་དུ་བཏགས། སྐྱིད་རུ་ནས་བུ་བཞིར་བྱས་པ་བྱུང་སྟེ། བྲ་སྟོན་འབུམ་ལྷ་འབར་གྱིས་གནས་སྒོར། རྔན་ཆུང་སྟོན་པས་སྒ་འདྲ། དགེ་བཤེས་ལྷབ་ཀྱིས་སོ་ཐང༌། བནྡྷཱ་བྱང་ཆུབ་སེམས་དཔས་རི་ཕུག་བཏབ། དགེ་བཤེས་ཁུ་སྟོན་སྔར་གྱི་སློབ་མ་ཡིན་ཀྱང༌། སློབ་དཔོན་ལ་ཕྲག་དོག་བྱས་དགྲར་ལངས་མཐུ་རྒྱག་བྱས། དེ་ནས་སྣ་ཤུད་ཀྱི་སོ་མཚམས་སུ་གཙུག་ལག་ཁང་བཏབ་པ་ན་ཕན་ཆེ་བར་དགོངས་ནས། ཞ་འོན་ལ་འགྲུབ་མི་འགྲུབ་དྲིས་པས་འགྲུབ་པར་ལུང་བསྟན་ནས། དགུང་ལོ་བདུན་ཅུ་བཞེས་པ་ལྕགས་མོ་བྱ་ལ་གྲྭ་ཐང་གི་རྨང་བཏིང༌། རང་ལོ་བདུན་ཅུ་རྩ་དགུ་ལ་མཁན་བུ་ཅིག་གིས་སྙིང་ཐུར་རྒྱབ་པ་ཐལ་ནས་ཞི་བར་གཤེགས་པའི་ཚེ་ཕལ་ཆེར་གྲུབ་པ་ལ། ལྷག་མ་ཅུང་ཟད་དགོས་པ་རྣམས་དབོན་པོ་འབྱུང་ཤེས་དང་འབྱུང་ཚུལ་གཉིས་ཀྱིས་ཆུ་བྱ་ལོ་ཚུན་ཆད་ལོ་གསུམ་གྱིས་ལེགས་པར་ཚར་ཏེ། སྤྱིར་བཞེངས་པ་ལ་ལོ་བཅུ་གསུམ་སོང་བ་ཡིན། མ་གཅིག་ལབ་ཀྱི་སྒྲོན་མ་བཙུན་མ་ཀློག་མཁས་པ་ཞིག་པས། དགེ་བཤེས་གྲྭ་པའི་ཤེས་རབ་ཀྱི་ཕ་རོལ་ཏུ་ཕྱིན་པ་གསུང་སྒྲོག་པའི་མཆོད་གནས་མ་ཡིན་ཏེ། སྐབས་ཤེད་དུ་ཡར་ཀླུངས་རོག་པ་སར་དམ་པ་དང་མཇལ་ནས་གཅོད་ཀྱི་གདམས་པ་གནང་བས་རང་གྲོལ་ཞིང༌། གཞན་དོན་རྒྱ་ཆེན་པོ་མཛད་དེ། དིང་སང་གི་བར་དུ་གཅོད་ལེགས་པར་དར་བ་ཡིན། གྲྭ་པས་དགུང་ལོ་བཞི་བཅུ་རྩ་ལྔ་བཞེས་པ་ཤིང་མོ་ལུག་ལ་རྨ་སྒོམ་ཆོས་ཀྱི་ཤེས་རབ་འཁྲུངས། ལྔ་བཅུ་རྩ་གཅིག་བཞེས་པ་ཆུ་ཕོ་སྟག་གི་ལོ་ལ་དགེ་འདུན་འབར་འཁྲུངས། ལོ་དེ་ཉིད་ལ་སྐོར་ནི་རཱུ་པ་ཡང་འཁྲུངས་ཏེ། དེ་ལ་གྲྭ་པས་དབང་གསན་ཟེར་བ་ཡང་སྣང༌། སྐམ་ཡེ་ཤེས་རྒྱལ་མཚན་ནི་གྲྭ་པའི་མཁན་བུ་ཡིན་ཏེ། དེ་ལྟར་ན་ཞི་བྱེད་བརྒྱུད་པ་སྔ་མ་དང་བར་མ་རྣམས་ཀྱང་གྲྭ་པའི་རིང་ལ་བྱུང༌། ལྔ་བསྡུས་པ་ཕལ་ཆེར་ནི་མེ་མཁའ་རྒྱ་མཚོ་ལ་བསྲེ་བའི་འདས་ལོའི་ཐོག་མ་མེ་མོ་ཡོས་དེ། གྲྭ་པ་དང་མར་པའི་ལོ་བཅུ་དྲུག་པ་ཡིན་ཏེ། ལོ་དེ་ཉིད་ལ་གྱི་ཇོས་དུས་ཀྱི་འཁོར་ལོ་བསྒྱུར་ཟེར་བས། ཞང་སྟོན་ཆོས་འབར་གྱིས་དུས་འཁོར་མཁྱེན་པ་ཡང་འགྱུར་དེ་ལ་བརྟེན་པ་ཡིན་ནམ་སྙམ། གྲྭ་པ་གཤེགས་ནས་གྲྭ་ཐང་ཆོས་སྐྱབས་དོན་སྟེངས་པར་གྲགས་པ་དེས་གྲྭ་ཐང་གི་གདན་ས་མཛད། བཀའ་གདམས་པ་རྣམས་སྨོན་པ་སེམས་བསྐྱེད་ལ་ཡངས་ཤིང་འཇུག་པ་སེམས་བསྐྱེད་ལ་བཀའ་དོག་པ་ལ། དོན་སྟེངས་པ་མནལ་ལམ་དུ་དགའ་ལྡན་དུ་བྱོན། བྱམས་པ་དང་མཇལ། ལག་ན་ལྕམ་པའི་མེ་ཏོག་སྙིམ་པ་གང་འདུག་པ་བྱམས་པའི་སྐུ་ལ་གཏོར་བས། བྱམས་པའི་དབུའི་སྟེང་དུ་མེ་ཏོག་གི་ཁང་པ་བརྩེགས་པ་ཁྱད་པར་དུ་འཕགས་པ་ཞིག་ཏུ་གྱུར། བྱམས་པའི་ཞལ་ནས། ཁྱོད་ཀྱིས་མིའི་ཡུལ་དུ་འགྲོ་བ་མཐོ་དམན་ཐམས་ཅད་ལ་འཇུག་པ་སེམས་བསྐྱེད་མ་བྱས་ན་དམ་ཚིག་དང་འགལ་བ་ཡིན་ནོ་གསུང་བས། ཕྱིས་འཇུག་པ་སེམས་བསྐྱེད་ལ་ཤིན་ཏུ་ཡངས་པར་མཛད། དོན་སྟེངས་པ་ཉིད་རོག་དམར་ཞུར་བའི་སློབ་མ་ཡིན་པས། སེམས་བསྐྱེད་ཡངས་པར་བྱས་པ་ལ་རོག་གིས་བཀའ་བཀྱོན། ཕྱིས་ཁོ་བོ་ལ་འདི་མི་བྱར་མི་རུང་བ་ཞིག་བྱུང་བ་ཡིན་ཞེས་ལོ་རྒྱུས་ཞུས་པས། རོག་དད་དེ། འོ་ན་ཁྱོད་ཀྱི་དེ་ང་ལ་ཡང་གྱིས་དང་གསུང་ནས་རོག་ལ་ཡང་སེམས་བསྐྱེད་མཛད། དོན་སྟེངས་པས་གྲྭ་པས་བཏབ་པའི་ཕུ་ཐང་སྤྱན་གཡས་ཀྱི་མཁན་པོ་མཛད། དེ་རྗེས་གནས་བརྟན་དར་མ་བཀྲ་ཤིས། དགེ་བཤེས་ཁ་ཆེ་ཆེ་བ། ཆུང་བ། མེས་སྟོན་ཆོས་འབར། ཁུ་སྤྱན་གཡས་པ། ལྷོ་པ་དྷརྨ་སེང་གེ་འོད་འཇོ་བ། མཁས་བཙུན་དད་པ། མྱང་པཎྚི་ཏ་ནམ་མཁའ་གཞོན་ནུ། ནམ་མཁའ་དཔལ། མཁན་ཆེན་རྒྱལ་ཚ་གཞོན་ནུ་གྲགས། མཁན་ཆེན་སངས་རྒྱས་རྒྱལ་མཚན། གཞོན་ནུ་དཔལ། དབང་ཕྱུག་དཔལ། བྱང་ཆུབ་དཔལ། སངས་རྒྱས་བརྟན་པ། གཞོན་ནུ་སེང་གེ། སངས་རྒྱས་འབུམ་དཔལ། ཆོས་མཆོག་པ། ཡང་བྱང་དཔལ་བ། གཞོན་འོད་པ། བརྩོན་རྒྱལ་བ། སངས་རྒྱས་མགོན་པོ་རྣམས་ཏེ། སྤྱན་གཡས་ཀྱི་གཙུག་ལག་ཁང་རྙིང་མ་མདོ་ཁྱམས་དང་བཅས་པ་དགེ་བཤེས་གྲྭ་པས་བཞེངས། ལྕགས་རི་ཡང་ཟླུམ་པོར་ཡོད། གཙུག་ལག་ཁང་ཆེ་བའི་དབུ་རྩེ་ཁྱམས་ཀྱི་ཕྱིའི་ལྕགས་རི་དང་བཅས་པ་རྣམས་དགེ་བཤེས་ཁ་ཆེ་ཆེ་ཆུང་གིས་མཛད། སྤྱན་གཡས་པ་རྣམས་བཀའ་གདམས་དང་འདུལ་འཛིན་བསྲེས་མ་ལྟ་བུར་ཡོད་པ་ལ། དུས་ཕྱིས་མཁན་ཆེན་ནམ་མཁའ་གཞོན་ནུས། འོད་གསལ་བ་ལ་སྤྱན་སྔ་དང་བྱ་ཡུལ་བའི་གདམས་པ་རྣམས་ལེགས་པར་གསན། ཕྱིས་འོད་གསལ་གྱི་གདན་ས་ཡང་མཛད། ཆོས་སྐྱོང་གྲི་གུག་མ་དང་བྱ་ཡུལ་གཏོར་ཆེན་རྣམས་ཀྱང་བྱ་ཡུལ་བའི་ལུགས་སུ་མཛད་པས། དེ་ཕྱིན་ཆད་ལོ་བྱ་ཡུལ་བའི་བརྒྱུད་འཛིན་དུ་གྱུར་པ་ཡིན། ངང་ཚུགས་ཤིན་ཏུ་བཟང་བས། དོན་ཞགས་པ་སངས་རྒྱས་རིན་ཆེན་གྱི་ཞལ་སྔ་ནས་ཀྱང༌། མཁན་ཆེན་རྒྱལ་ཚབ་ལ་ངས་ཁྱེད་ལས་ཡིད་དུ་འོང་བའི་བཙུན་པ་མཐོང་མ་མྱོང་གསུང་ཞིང༌། ཤིན་ཏུ་བཙུན་པའི་གྲྭས་སྤྱན་གཡས་ཞེས་བསྔགས་པ་ཆེས་མཛད། མཁས་བཙུན་དད་པ་འདི། དང་པོ་རྒྱ་ངུར་དར་ཡེས་ཀྱི་སྐབས་ཀྱི་རྒྱ་ངུར་བའི་ཆོས་འཆད་ཡིན་པ་ལ། རྒྱ་སར་སྒང་དུ་ཁོང་གིས་ཆོས་གཞི་ལ་བྱོན། དུང་བཏང་བས་མཁན་པོ་དར་ཡེ་ཅུང་མ་མཉེས་པ་ལ་བརྟེན་ནས། སྤྱན་གཡས་སུ་དོན་བྱོན་པས། སྤྱན་གཡས་ཀྱི་མཁན་པོར་བསྐོས། རྒྱ་སར་སྒང་སྤྱན་གཡས་པ་ལ་འཇགས་པ་འདི་ཡང་དེ་ནས་ཡིན། མཁན་ཆེན་རྒྱལ་ཚ་འདི། སྤྱན་གཡས་རང་གི་གནས་བརྟན་བརྒྱུད་པ་ལ། མ་ལྷ་གཅིག་ཡིན་པས་རྒྱལ་ཚ་ཟེར། གཞོན་པའི་དུས་སུ་ཁྱིམ་གཟུང་དགོས་བྱས་པས། གླེན་པར་བརྫུས་ཏེ་མ་གོ་བ་ལྟར་བྱས་ནས་ཀ་བ་ལ་ལྕགས་ཐག་བཏགས་ནས་གཟུང༌། དེ་ནས་བཤོལ་མ་ཐུབ་སྟེ། རབ་ཏུ་བྱུང༌། འདུལ་བ་ལ་ལེགས་པར་སྦྱངས། སྐྱམ་གྱི་སློབ་དཔོན་དབུ་མ་པ་ལ་དབུ་མ་གསན་དུ་བྱོན་པ་ལ་རྟེན་འབྲེལ་འགྲིག་པ་ཁོ་ནར་མ་བྱུང་སྟེ། སླར་ལོག་མཁན་པོ་གོང་མ་ཁོང་གི་སྤྱོད་ཚུལ་ལ་དགྱེས་པས། ནན་གྱིས་དམ་ཚིག་ལ་བསྒྲེས་ཏེ་མཁན་པོར་བསྐོས། མཁན་པོའི་ཐོག་ཉིད་ནས་དབུ་རུ་བྱང་ཕྱོགས་སུ་བྱོན་ཏེ། བྱང་ཆུབ་སེམས་དཔའི་བསླབ་པའི་གནས་རྣམས་དང༌། ཟབ་མོ་གསང་སྔགས་ཀྱི་གདམས་པ་མང་དུ་གསན་ནས་སྐུ་ཉམས་སུ་བཞེས་པས་འོད་གསལ་རྒྱུན་གྱི་ཏིང་ངེ་འཛིན་མངའ་ཡང༌། ཕྱི་རོལ་དུ་འདུལ་བའི་སྤྱོད་པ་དང་བྱང་ཆུབ་སེམས་དཔའི་ངང་ཚུལ་ལ་གནས་པར་གདའ། མཁན་སར་ཕེབས་ནས་ཉེ་འཁོར་དུ་དལ་ཡམས་ཀྱིས་སྐྱེ་བོ་མང་པོ་ཤི་བས་དེ་ལ་སྙིང་རྗེ་སྐྱེས་ཏེ། དེ་དག་གི་སྒྲིབ་པ་སྦྱངས་བའི་ཕྱིར། སློབ་དཔོན་དགྲ་བཅོམ་པ་སྟོན་བསོད་པ་དང་གཉིས་པོས་ཆོས་སྤྱོད་རྒྱུན་པའི་སྲོལ་བཟང་པོ་དེ་བཙུགས། དོན་ཞགས་པ་སངས་རྒྱས་རིན་ཆེན་ཡང་སྤྱན་གཡས་སུ་ཕེབས་ནས། བཅུ་གཅིག་ཞལ་གྱི་སྨྱུང་བར་གནས་པའི་རྒྱུན་ཡང་དིང་སང་གི་བར་དུ་མ་ཆད་པ་འདི་ཡང༌། མཁན་པོ་འདིའི་རིང་ལ་བཙུགས། མཁན་ཆེན་རྒྱལ་ཚབ་མཁན་སར་ཕེབས་དུས་གྲྭ་པ་བཅུ་གསུམ་ཙམ་ལས་མེད་པ་ལ། ཁོང་གི་རིང་ལ་བརྒྱ་ལྷག་ཙམ་དུ་འཕེལ། ཕྱིས་མཁན་ཆེན་སངས་རྒྱས་རྒྱལ་མཚན་པའི་རིང་ལ་སུམ་བརྒྱ་དྲུག་ཅུ་ཙམ་དུ་འཕེལ་ལོ། །སྤྱན་གཡས་པའི་སྤྱོད་འཇུག་གི་བཤད་པའི་རྒྱུན་དེ་ནི་འཇམ་དབྱངས་ཤཱཀྱ་གཞོན་ནུའི་དངོས་སློབ་ཀླལ་པ་ཀུན་རྒྱལ་ཞེས་བྱ་བ་ལ། སློབ་དཔོན་ཚུལ་རྒྱལ་བས་གཏུགས་ནས་བསླབས་ཏེ། ཚུལ་རྒྱལ་བ་ལས་བྱུང་བ་ཡིན། མཁན་ཆེན་སངས་རྒྱས་མགོན་པོ་བས་ནི། ལྔ་བཅུ་རྩ་གཉིས་པ་ཆུ་མོ་བྱ་ལ་མཁན་སར་བྱོན་ནས། མེ་ཕོ་སྤྲེའུ་འདིས་ཉི་ཤུ་རྩ་བཞིའོ། ། རོང་སྐམ་དང་པོར་བཙུན་མོ་དཔལ་གྱི་ངང་ཚུལ་མས་བཞེངས། ཕྱིས་དེར་དགེ་བཤེས་གྲྭ་པས་ལྷ་ཁང་ལ་སྣོན་པ་བཏབ། དགེ་འདུན་གྱི་སྡེ་བཙུགས་པའི་མོད་ལ་གཟུས་ཀྱིས་གཙུག་ལག་ཁང་ཆེན་མོ་བཞེངས། འདུལ་བའི་བཤད་པ་བཙུགས། དེ་ནས་དིང་སང་གི་བར་དུ་དགེ་འདུན་མ་ཆད་པར་ཡོད་དེ། གྲྭ་པའི་གནས་གཞི་གཞན་རྣམས་ན་ནི་དིང་སང་དགེ་འདུན་མི་སྣང་ངོ༌། །དེ་ལྟར་ན་ཞང་སྣ་ནམ་རྡོ་རྗེ་དབང་ཕྱུག་འཁྲུངས་ནས་ལོ་ངོ་གསུམ་པ་ས་ཕོ་སྟག་གི་ལོ་ལ་འདུལ་བའི་བསྟན་པ་བྱུང༌། དེ་ནས་དིང་སང་གི་མེ་ཕོ་སྤྲེའུ་ཡན་ཆད་ལ་ལོ་ལྔ་བརྒྱར་གཅིག་གིས་མ་ཚང་བར་སོང༌། དགེ་བཤེས་གྲྭ་པ་འཁྲུངས་ནས་མེ་ཕོ་སྤྲེའུ་ལོ་འདིའི་བར་དུ་ལོ་བཞི་བརྒྱ་དང་དྲུག་ཅུ་རྩ་ལྔ་སོང་ངོ༌། །དགེ་བཤེས་གྲྭ་པ་དཔོན་སློབ་དང་སྤྱན་གཡས་པའི་སྐབས་སོ། ། ། ༣.༡ སྒྱུ་འཕྲུལ་གཙོ་བོར་གྱུར་པའི་སྐབས། དེ་ལྟར་བོད་ཡུལ་འདིར་འདུལ་བའི་བསྟན་པ་ལ་འཕེལ་འགྲིབ་ཆེར་བྱུང་མོད་ཀྱི། ཐེག་པ་ཆེན་པོ་གསང་སྔགས་ཀྱི་བསྟན་པ་ནི། དིང་སང་གི་བར་དུ་ནུབ་མ་མྱོང་ཞིང༌། པཎྚི་ཏ་སྨྲྀ་ཏི་བྱོན་པའི་གོང་ཡན་ཆོད་ལ་གསང་སྔགས་རྙིང་མ་ཞེས་བརྗོད་དེ། དེ་ལ་རྙིང་མ་བ་དག་གི་ལུགས་ལ། ཏནྟྲ་སྡེ་ཆེན་པོ་བཅོ་བརྒྱད་ཅེས་བཤད་པའི་ཐོག་མ་གསུམ་ནི། དཔལ་གསང་བ་འདུས་པ། ཟླ་གསང་ཐིག་ལེ། སངས་རྒྱས་མཉམ་སྦྱོར་རྣམས་ལ་ཐུགས་གསུང་སྐུའི་རྒྱུད་ཅེས་བྱས་ནས། དེ་དག་གི་བཤད་པ་ཡང་རིང་དུ་བྱུང་སྣང་སྟེ། བུ་སྟོན་རིན་པོ་ཆེས་བསྟན་འགྱུར་གྱི་དཀར་ཆག་ཏུ། རྡོ་རྗེ་བཞད་པའི་སྐོར་གྱི་ལེའུ་ཞེས་ཚན་པ་གཅིག་ཏུ་མཛད་པའི་རྡོ་རྗེ་བཞད་པའི་གསང་བ་འདུས་པའི་འགྲེལ་པ་ན། གསང་བ་སྙིང་པོའི་རྒྱུད་མང་དུ་དྲངས་ཤིང༌། བཤད་པའི་ཚུལ་ཡང་དེ་དང་མཐུན་ལ། འདུས་པ་ཕྱི་མའི་འགྲེལ་པ་བི་ཤྭ་མི་ཏྲས་མཛད་པ་བུའི་བསྟན་འགྱུར་ན་བཞུགས་པ་ཡང་རྙིང་མ་ཁོ་ནར་སྣང་ལ། མཉམ་སྦྱོར་གྱི་འགྲེལ་པ་བརྒྱ་བྱིན་སྡོང་པོས་མཛད་པར་ཡང་གསང་བ་སྙིང་པོའི་ལུང་མང་དུ་དྲངས་ཤིང༌། འགྲེལ་པ་དེ་ལ་བུ་སྟོན་རིན་པོ་ཆེ་ཡང་དགྱེས་ཤིང་དེ་ནས་ལུང་ཅི་འདྲོངས་མཛད་པ་ཡིན་ནོ། །བོད་འདིར་རྡོ་རྗེ་ཕུར་བུའི་སྒྲུབ་པ་ནི་ཤིན་ཏུ་དར་ལ། དེ་ལ་ཡང་ཁ་ཟེར་བ་དག་ཡོད་མོད་ཀྱི། དུས་ཕྱིས་ཆོས་རྗེ་ས་སྐྱ་པས་ཤངས་སྲེག་ཞིང་ནས་སློབ་དཔོན་པདྨ་དངོས་ཀྱི་ཕྱག་དཔེའི་རྒྱ་དཔེ་རྙེད་ནས་འགྱུར་མཛད་པས་ཐམས་ཅད་ཁ་རོག་སྟེ་འདུག་གོ །ཁ་ཆེ་པཎ་ཆེན་གྱིས་བསམ་ཡས་སུ་བྱོན་པའི་ཚེ་གསང་བ་སྙིང་པོའི་རྒྱ་དཔེ་རྙེད། ཕྱིས་དེ་རྟ་སྟོན་གཟི་བརྗིད་ཀྱི་ལག་ཏུ་བྱུང་ནས། ཁོང་གིས་ཤ་གང་ལོ་ཙཱ་བ་ལ་ཕུལ། དེས་བཅོམ་ལྡན་རལ་གྲི་ལ་བསྐུར་ནས། བཅོམ་ལྡན་རལ་གྲིས་ཐུགས་ཆེས་ཏེ་གསང་སྙིང་སྒྲུབ་པ་རྒྱན་གྱི་མེ་ཏོག་མཛད། མ་མོ་གནས་སུ་སྔགས་པ་འདུས་པ་ལ་རྒྱ་དཔེ་བསྟན་ནས་ཆེ་བ་བརྗོད། སླད་ཀྱིས་ཐར་པ་ལོ་ཙཱ་བས་སྔོན་མ་བྱུང་བའི་གསང་སྙིང་རྒྱུད་ཕྱི་མ་དང་བཅས་པ་ལ་འགྱུར་མཛད་དེ། དཔེ་དེའི་སྟེང་ནས་མང་རབ་ཅིག་ཟགས་པའི་ལྷག་མའི་རྒྱ་དཔེ་ནི་ཁོ་བོའི་ལག་ན་མཆིསསོ། །དེ་ལ་ཁྲི་སྲོང་ལྡེ་བཙན་ཡབ་སྲས་ཀྱི་རིང་ལ། རྡོ་རྗེའི་ཐེག་པ་ལ་བརྟེན་ནས་གྲུབ་པ་བརྙེས་པ་མང་དུ་བྱུང་བ་འདི་ལྟ་སྟེ། འབྲེལ་དཔལ་གྱི་བློ་གྲོས། སྣ་ནམ་རྡོ་རྗེ་བདུད་འཇོམས། ངན་ལམ་རྒྱལ་མཆོག་དབྱངས། ཨུ་ན་ཨ་ནང་ག །སྣུབས་ནམ་མཁའ་སྙིང་པོ། ཀླང་དཔལ་གྱི་སེང་གེ། གླང་གཙུག་གི་རིན་ཆེན། འབྲེ་རྒྱལ་བའི་བློ་གྲོས། ཁམས་པ་གོ་ཆ། བཻ་རོ་ཙ་ན། རྨ་རིན་ཆེན་མཆོག །གཉགས་ཛྙཱ་ན་ཀུ་མཱ་ར། གཉན་དཔལ་དབྱངས་ལ་སོགས་པ་ནམ་མཁའ་ལ་འགྲོ་བ་དང༌། རི་བྲག་ལ་འཛུལ་བ། ཆུ་ལ་མི་འབྱིང་བ་དང༌། ལུས་ལྷའི་དཀྱིལ་འཁོར་དུ་སྐྱེ་བོ་མང་པོ་ལ་སྟོན་ནུས་པ་དུ་མ་དང༌། གཞན་ཡང་འབྲོ་གཟའ་དཱི་པྂ་ལ་སོགས་པ་བུད་མེད་གྲུབ་པ་ཐོབ་པའང་མང་དུ་བྱུང༌། དེ་རྣམས་ཕལ་ཆེར་འདས་ཤིང་རྒྱལ་ཁྲིམས་ཞིག །ཕྱོགས་རིགས་ཀྱི་འཁྲུག་པ་དར་བའི་དུས་སུ་སྣུབས་སངས་རྒྱས་ཡེ་ཤེས་རིན་པོ་ཆེ་ཞེས་བྱ་བས་རྒྱ་གར་དང་བལ་པོ་དང་བྲུ་ཤའི་ཡུལ་ན་གནས་པ་ལ་སོགས་པའི་མཁས་པའི་སྐྱེ་བོ་མང་པོ་བསྟེན། ཁོང་གི་བླ་མ་བྲུ་ཤའི་ལོ་ཙཱ་བ་ཆེ་བཙན་སྐྱེས་ཀྱིས་མདོ་དགོངས་པ་འདུས་པ་བོད་དུ་བསྒྱུར་བ་དེ་རྣམས་ལེགས་པར་མཁྱེན་ཅིང༌། ནུས་པ་ཕུན་སུམ་ཚོགས་པས་བོད་ཡུལ་གྱི་ལྷ་སྲིན་ཐམས་ཅད་ཀྱིས་སྟང་ཕུལ། ལོ་བརྒྱ་དང་བཅུ་གསུམ་དུ་བཞུགས་ནས་གསང་སྔགས་ཀྱི་བསྟན་པ་དར་བར་མཛད། ཁོང་འདས་རྗེས་རིང་པོར་མ་ལོན་པ་ཟུར་ཆེ་ཆུང་ལ་བརྟེན་ནས། རྒྱུད་སྒྲུབ་ཐབས་ཀྱི་བཤད་པའང་ཤིན་ཏུ་དར། ཟུར་ཆུང་པའི་ལོ་བཞི་བཅུ་རྩ་གཅིག་པ་ལ་ཇོ་བོ་རྗེ་བོད་དུ་བྱོན་ནོ་ཞེས་བྱ་བ་ནི་སྤྱིར་བསྟན་པའོ། ཁྱད་པར་དུ་གནམ་རི་སྲོང་བཙན་ཡན་ཆོད་དུ་ནི། ཐོ་ཐོ་རི་གཉན་བཙན་གྱི་རིང་ལ་དམ་པའི་ཆོས་ཀྱི་དབུ་བརྙེས་ཤིང༌། གདུང་རབས་རྣམས་ཀྱིས་ཀྱང་གཉན་པོ་གསང་བ་ལ་མཆོད་དོ་ཞེས་བྱ་བ་ཙམ་ལས་གཞན་ཅི་ཡང་མ་ཐོས་ལ། སྲོང་བཙན་སྒམ་པོས་གསང་སྔགས་ཀྱི་སྒྲུབ་ཐབས་ལྷ་ཞི་ཁྲོ་སྣ་ཚོགས་པ་བསྟེན་པ་གནང་ནས། ལྷ་དེ་དག་གྲུབ་པའི་སྐྱེས་བུ་མང་དུ་བྱུང་སྣང་ཞིང༌། དེ་ནས་མེས་ཨག་ཚོམ་ཡན་དུ་གསང་སྔགས་ཀྱི་སྒྲུབ་པ་གསངས་ཏེ་སྤྱོད་པ་མང་དུ་བྱུང་ལ། སྤྱན་རས་གཟིགས་ལ་གསོལ་བ་འདེབས་པ་དང་ཡི་གེ་དྲུག་པ་འདོན་པ་ནི་བུ་ཆུང་ཡན་ཆོད་བོད་འབངས་ཐམས་ཅད་དུ་དར་ཏེ་སྲོང་བཙན་གྱིས་མཛད་པའི་གཤིན་རྗེ་གཤེད་སྐོར་གྱི་སྒྲུབ་པའི་དཔེ་ནི། དིང་སང་ཡང་སྣང་ངོ༌། །མཁན་ཆེན་ལས་ཀྱི་རྡོ་རྗེ་ལ་དཔལ་གསང་བའི་བདག་པོ་ཉིད་ཀྱི་སྐྱེ་བ་སྔ་ཕྱིའི་ལུང་བསྟན་སྩལ་ཏེ། དེ་ཡང་ལས་ཀྱི་རྡོ་རྗེ་བ་ཡར་ཀླུངས་སུ་ཀླུར་སྐྱེས་པའི་ཚེས། གཤིན་རྗེ་གཤེད་ཀྱི་རྣལ་འབྱོར་པ་ཅིག་ལ་གནོད་པ་བསྐྱལ་བས། དེས་སྦྱིན་སྲེག་བྱས་ཏེ་ཀླུ་འཁོར་དང་བཅས་པ་ཚིག་པར་བྱས་པས་ཤི་འཕོས་ཏེ་ལྗང་ཚ་ལྷ་དཔོན་དུ་སྐྱེས་སོ་ཞེས་བྱ་བའི་གཏམ་གསུངསསོ། །དེ་ནས་ཁྲི་སྲོང་ལྡེ་བཙན་གྱིས་མཁན་ཆེན་ཞི་བ་འཚོ་སྤྱན་དྲངས། བོད་འབངས་མང་པོ་རབ་ཏུ་ཕྱུང༌། འདུལ་བའི་བསྟན་པ་དར་བར་བྱས་པས། བསྟན་པ་དར་ཞིང་རྒྱས་པར་མཛད་དོ་ཞེས་གྲགས་པ་ཡང་དོན་དང་ལྡན་ནོ། །གཞན་ཡང་དེའི་རིང་ལ་པདྨ་སམྦྷ་བ་བྱོན་ནས་གསང་སྔགས་དར་བར་མཛད་པ་ལ། པདྨ་ཉིད་ཀྱིས་རྡོ་རྗེ་ཕུར་པ་དང་དཔལ་རྟ་མགྲིན་གཉིས་རྒྱལ་པོ་ལ་གནང་ཞིང༌། བྱེ་བྲག་ཏུ་རྒྱལ་པོས་དཔལ་རྟ་མགྲིན་གྲུབ་ཏེ། རྟ་སྐད་ལན་གསུམ་དུ་གྲགས་པ་ཕལ་ཆེ་བས་ཐོས། ཕུར་པ་ནི་པདྨས་ཇོ་མོ་དང་འབྲེ་ཨ་ཙར་ས་ལེ་ལ་སྩལ་བས། དེ་ནས་བརྒྱུད་དེ་ལུགས་སྣ་ཚོགས་སུ་གྱུར་ཅིང་ཤིན་ཏུ་དར་རོ། །འཇམ་དཔལ་སྐུ་ནི་སློབ་དཔོན་ཤཱནྟིཾ་གརྦྷ་བོད་དུ་བྱོན་ནས་དར་བ་མཛད་ཅིང༌། འདིས་བསམ་ཡས་ཀྱི་རབ་ཏུ་གནས་པ་བྱས་སོ་ཞེས་ཀྱང་གྲགསསོ། །ཡང་དག་གི་སྐོར་ནི་སློབ་དཔོན་ཧཱུཾ་ཀ་ར་ཞེས་བྱ་བ་བོད་དུ་བྱོན་ནས་སྐལ་བ་དང་ལྡན་པ་རྣམས་ལ་སྦྱིན་པར་གྲགས་ཏེ། འདི་ནི་དོན་དུ་ན་སངས་རྒྱས་མཉར་ལ་མ་སྦྱོབརྟེན་པ་ཡིན་ནོ། །བདུད་རྩི་ནི་སློབ་དཔོན་བི་མ་ལ་མི་ཏྲས་བོད་དུ་གསུངས་ཤིང༌། དེ་ནས་བརྒྱུད་དོ། །དེ་ལྟར་ན་རྙིང་མ་བ་རྣམས་ཀྱིས་ཉམས་སུ་སྤྱོད་པའི་སྒྲུབ་པ་བཀའ་བརྒྱད་ནི། འཇམ་དཔལ་སྐུ། པདྨ་གསུང༌། ཡང་དག་ཐུགས། བདུད་རྩི་ཡོན་ཏན། ཕུར་པ་ཕྲིན་ལས་ཞེས་འཇིག་རྟེན་ལས་འདས་པའི་སྡེ་ལྔ་དང༌། མ་མོ་རྦོད་གཏོང་དང༌། དམོད་པ་དྲག་སྔགས་དང༌། འཇིག་རྟེན་མཆོད་བསྟོད་དེ། དེ་ལྟར་སྡེ་བརྒྱད་དོ། །དེ་ལ་འཇམ་དཔལ་སྐུ་ནི་རྣམ་སྣང༌། པདྨ་གསུང་ནི་འོད་དཔག་མེད། ཡང་དག་ཐུགས་ནི་མི་བསྐྱོད་པ། བདུད་རྩི་ཡོན་ཏན་ནི་རིན་འབྱུང༌། ཕུར་པ་ཕྲིན་ལས་ནི་དོན་གྲུབ་སྟེ་རིགས་ལྔར་བསྡུས་པ་ཡིན་ལ། མ་མོ་ལ་སོགས་པ་འཇིག་རྟེན་པའི་རིགས་ཀྱི་སྡེ་གསུམ་ནི། སློབ་དཔོན་པདྨས་བོད་ཀྱི་ལྷ་སྲིན་རྣམས་བཏུལ་ཞིང་དམ་ལ་བཏགས་ནས་སྡེ་གསུམ་དུ་ཕྱེ་བ་ཡིན་པས། བོད་མའོ་ཞེས་རྙིང་མ་བ་རྣམས་ཀྱི་ཡི་གེ་འགའ་ཞིག་ལས་འབྱུང་སྟེ། འཐད་པར་ཡང་བསམསསོ། །དེ་ཡང་འཇིག་རྟེན་མཆོད་བསྟོད་ཀྱི་དཀྱིལ་འཁོར་ན་ཤམྦུ་ལ་སོགས་པའི་བོད་ཀྱི་ལྷ་ཆེན་པོ་དག་ཡོད་དེ། ལྷ་ཆེན་པོ་འདི་རྣམས་ཀྱང་སངས་རྒྱས་མཐོང་བ། རང་རང་གི་གསང་སྔགས་ཀྱི་དམ་ཚིག་དང་བཅས་ཤིང༌། དེས་འཇིག་རྟེན་ལ་ཕན་ཐོགས་པ་ཤ་སྟག་ཡིན་པས། དཔལ་འཛིན་གྱིས། འཇིག་རྟེན་མཆོད་བསྟོད་དཀྱིལ་འཁོར་དུ། །བོད་ཀྱི་ལྷ་འདྲེ་འཛུད་ལུགས་ཀྱིས། །གཞན་ན་འབྱུང་པོ་ཟད་དམ་ཅི། ཞེས་ཁ་སྨྲ་བ་ནི་ལོག་པའི་གཏམ་སྟེ། གཟུངས་གྲྭ་ལྔར་ཡུལ་སོ་སོའི་གནོད་སྦྱིན་མང་དུ་བཀོད་སྣང་བ་སོགས་ལ་ཤིན་ཏུ་རྨོངས་པའོ། །བོད་ཀྱི་ཡུལ་འདིར་མན་ངག་རྫོགས་པ་ཆེན་པོར་གྲགས་པ་ལ་ཡང་སེམས་སྡེ་དང༌། ཀློང་སྡེ་དང༌། མན་ངག་གི་སྡེ་ཞེས་རྣམ་པ་གསུམ་དུ་འཆད་པ་ལ། སེམས་སྡེ་ནི་ལྔ་བཻ་རོ་ཙ་ན་དང༌། བཅུ་གསུམ་བི་མ་ལ་ལས་བྱུང་བ་ཡིན་ལ། ཀློང་སྡེ་ཡང་བཻ་རོ་ཙ་ན་ལས་བྱུང་བའི་མན་ངག་གོ །མན་ངག་གི་སྡེ་ལ་སྙིང་ཐིག་ཅེས་གྲགས་ཏེ། བི་མ་མི་ཏྲ་ལས་བྱུང་ཞིང༌། དེའི་སློབ་མ་མྱང་ཏིང་ངེ་འཛིན་བཟང་པོ་ལས་བརྒྱུད་དེ། གསུམ་པོ་འདི་དག་ནི་བོད་ཀྱི་ཁམས་འདིར་ཤིན་ཏུ་དར་རོ། ། སྔོན་བྱོན་པའི་རྙིང་མ་བ་དེ་དག་ལ་རྒྱུད་ཀྱི་བཤད་པ་དིང་སང་གི་བར་དུ་ཡང་གནས་པ་ནི། སྒྱུ་འཕྲུལ་གསང་བ་སྙིང་པོའི་སྐོར་རྣམས་ཡིན་ཏེ། འདི་ནི་བི་མ་ལས་ལོ་ཙཱ་བ་ཆེན་པོ་རྨ་རིན་ཆེན་མཆོག་ལ་གནང་ཞིང་དེས་ལེགས་པར་བསྒྱུར། ལོ་ཙཱ་བ་གཙུག་རུ་རིན་ཆེན་གཞོན་ནུ་དང་གྱེ་རེ་མཆོག་སྐྱོང་གཉིས་ལ་བཤད། དེ་གཉིས་ཀྱིས་དར་རྗེ་དཔལ་གྱི་གྲགས་པ་དང་ཞང་རྒྱལ་བའི་ཡོན་ཏན་གཉིས་ལ་བཤད། ཞང་ནས་བརྒྱུད་པ་རྣམས་ལ་བཀའ་མཆིམས་ཕུ་མའམ་མན་ངག་བརྒྱུད་ཅེས་གྲགས་ལ། དར་རྗེས་དབུས་གཙང་དུ་ཡང་མང་པོ་ལ་བསྒྲགས་ཤིང༌། ཁམས་སུ་ཡང་བྱོན་ཏེ་བཤད་པས་དེ་ཡང་མང་པོ་ལ་བསྒྲགས་ཤིང༌། ཁམས་སུ་ཡང་བྱོན་ཏེ་བཤད་པས། དེ་དག་ལས་བརྒྱུད་པ་ལ་ཡོངས་གྲགས་དབུས་ལུགས་པ་དང༌། ཁམས་ལུགས་པ་ཞེས་གཉིས་སུ་གྲགསསོ། །གསང་བ་སྙིང་པོའི་འགྲེལ་པ་ཉི་འོད་སེང་གེས་མཛད་པ་འདི། ཁམས་ཀྱི་འོག་རྡུ་ཐུགས་རྗེ་བྱམས་ཆེན་གྱི་གཙུག་ལག་ཁང་དུ་ལོ་ཙཱ་བ་བཻ་རོ་ཙ་ནས་བསྒྱུར་ཏེ། དེ་ལྟར་ན་སློབ་དཔོན་བཻ་རོ་ཙ་ན་ལ་ཡང་རྒྱུད་འདིའི་བཤད་པ་ཡོད་པར་མངོན་ནོ། །གཞན་ཡང་སློབ་དཔོན་སངས་རྒྱས་ཡེ་ཤེས་ཞབས་ཞེས་བྱ་བ་འདི། བི་མ་ལའི་སློབ་མ་གཉགས་ཛྙཱ་ན་ཀུ་མཱ་ར། དེའི་སློབ་མ་སོག་པོ་དཔལ་གྱི་ཡེ་ཤེས་ཏེ། དེའི་ཡང་སློབ་མ་ཡིན་པས་དེ་ལས་བརྒྱུད་པའི་སྒྱུ་འཕྲུལ་གྱི་བཤད་པ་ཡོད་དམ་སྙམ་མོ། ། སངས་རྒྱས་ཡེ་ཤེས་འདི་བྱོན་པའི་དུས་ཀྱང༌། ལ་ལས་ཁྲི་སྲོང་ལྡེ་བཙན་གྱི་དུས་དང༌། ལ་ལས་རལ་པ་ཅན་གྱི་དུས་དང༌། ལས་ལས་ཁྲི་བཀྲ་ཤིས་བརྩེགས་པ་དཔལ་གྱི་དུས་སུ་བྱུང་བར་སྨྲ་སྟེ། རལ་པ་ཅན་གྱི་རིང་ལ་བྱུང་ནས། ཁྲི་བཀྲ་ཤིས་བརྩེགས་པ་དཔལ་གྱི་བར་དུ་བཞུགས་པ་ནི་དོན་ལ་གནསསོ། །འདི་ལ་ཐུགས་ཟིན་གྱི་སྲས་བཞི། སྲས་ཀྱི་དམ་པ་གཅིག་དང་ལྔ་བྱུང་བ་ལས། སྲས་བཞི་ནི་སོ་ཡེ་ཤེས་དབང་ཕྱུག །དེ་ལ་ལྟ་བ་སྒང་དྲིལ་ཏེ་བཤད། པ་གོར་བློན་ཆེན་འཕགས་པ། དེ་ལ་འགྲེལ་ཊཱིཀ་དང་སྦྱར་ཏེ་བཤད། དན་ཡོན་ཏན་མཆོག །དེ་ལ་༼སྟར་ཀ་གེགས་༽སེལ་གྱི་ཚུལ་དུ་བཤད། སྲུ་ལེགས་པའི་སྒྲོན་མ། དེ་ལ་ཚིག་གི་སྡེབ་སྦྱོར་ལེགས་པས་བཤད། སྲས་ཀྱི་དམ་པ་ཡོན་ཏན་རྒྱ་མཚོ་ལ་ལྟ་བ་སྒང་དྲིལ་ཏེ་བཤད། གབ་པ་མངོན་དུ་ཕྱུངས་ཏེ། མན་ངག་ཁོགས་ལྡེབས་སུ་བཤད། ཟབ་མོ་གསང་བ་ཁོང་ལྟོ་ལྟར་བཤད། ༼སྟར་ཀ་གེགས་༽སེལ་གྱི་ཚུལ་ཏེ་བཞི་ཀ་བཤད་པས། ཆོས་སྐོར་ཐམས་ཅད་ཚང་བ་ཡོན་ཏན་རྒྱ་མཚོ་ཡིན་ནོ། །འདི་ལ་སྲས་ཡེ་ཤེས་རྒྱ་མཚོ་དང་པདྨ་དབང་རྒྱལ་གཉིས་འཁྲུངས། ཡེ་ཤེས་རྒྱ་མཚོའི་སྲས་ལྷ་རྗེ་ཧཱུཾ་ཆུང༌། འདིས་རྗེ་བཙུན་མི་ལ་ལ་དྲག་སྔགས་གསུངས། ཡོན་ཏན་རྒྱ་མཚོ་ཡབ་སྲས་ཀྱི་སློབ་མ་མྱང་ཤེས་རབ་མཆོག་ཡིན་ཏེ། དེས་དོག་ལ་གཤོངས་ཀྱི་གཙུག་ལག་ཁང་བཞེངས། བསྐྱེད་རྫོགས་གསུམ་ག་ལ་མཁས་པར་གྲགས། ཧ་འོ་རྒོལ་གྱི་བྲག་ལ་སྒྲུབ་པ་མཛད་པའི་ཚེ། ཕུར་པའི་དཀྱིལ་འཁོར་ཞལ་གཟིགས། བྲག་ལ་རྡོ་རྗེ་བརྒྱབ་པས་འཇིམ་པ་ལ་བརྒྱབ་པ་བཞིན་སོང་བ་ལ་སོགས་པ་གྲུབ་པ་བརྙེས་པའི་ལོ་རྒྱུས་མང་དུ་ཡོད་དོ། །དེའི་སློབ་མ་བླ་མའི་ཐུགས་ཟིན་ཅིང༌། བསྐྱེད་རྫོགས་གསུམ་ག་ལ་མཁས་པ་ཆོས་ལུང་གི་མྱང་ཡེ་ཤེས་འབྱུང་གནས་ཏེ། དེ་དག་ལས་བརྒྱུད་པ་ཕལ་ཆེར་ལ་རོང་ལུགས་ཞེས་ཟེར་ཞིང༌། གདུང་རུས་ལས་བཏགས་ཏེ་མྱང་ལུགས་ཞེས་ཀྱང་བྱའོ། །སྐབས་འདིར་སོའི་སློབ་མ་ངང་ཐུང་བྱང་ཆུབ་རྒྱལ་མཚན། ཀོང་བཙུན་ཤེས་རབ་ཡེ་ཤེས། ར་ཐུང་ཤེས་རབ་ཚུལ་ཁྲིམས་ཏེ་གསུམ་ཡིན་པ་ལ། བྲེང་ཆགས་སུ་བྱས་ནས་བླ་མའི་བརྒྱུད་པ་གཡུང་སྟོན་པས་འདྲེན་ཏེ། ཅུང་ཟད་ནོར་བ་འདྲའོ། །དེ་ལྟར་ན་ཡོན་ཏན་རྒྱ་མཚོ་ཡབ་སྲས་དང་སོ་ཡེ་ཤེས་དབང་ཕྱུག་གཉི་གའི་སློབ་མ་མྱང་ཤེར་མཆོག་ཡིན་ལ། དེས་མྱང་ཡེ་ཤེས་འབྱུང་གནས། དེའི་སློབ་མ་ཟུར་པོ་ཆེ་སྟེ། ཟུར་པོ་ཆེ་འདི་སྟོང་ཚབ་འཕགས་པ་རིན་པོ་ཆེའི་སློབ་མ་ཡིན་པས། སངས་རྒྱས་ཡེ་ཤེས་དང་ཟུར་པོ་ཆེའི་བར་ན་བླ་མ་གཅིག་གོ ། དེ་ལ་ཟུར་གྱི་གདུང་རབས་ནི། ལྷ་རྗེ་ཟུར་པོ་ཆེའི་མེས་པོ་ཟུར་ཤེས་རབ་འབྱུང་གནས། དེའི་སྲས་བཟངས་མིག་པོ་ཆེ། དེ་ལ་སྲས་ལྷ་རྗེ་ཟུར་པོ་ཆེ། ལྷ་རྗེ་སྨན་པ། སྒོམ་ཆེན་ཤཱ་སྡེ། སྒོམ་ཆེན་རྡོར་འབྱུང་ངོ༌། །ཟུར་པོ་ཆེ་ཚངས་པར་སྤྱོད་པས་སྲས་མེད། ལྷ་རྗེ་སྨན་པ་ལ་ཡང་སྲས་མ་བྱུང༌། སྒོམ་ཆེན་ཤཱག་སྡེའི་སྲས་ཨ་མི་ཤེས་རབ་བཟང་པོ། དེའི་སྲས་ཨ་མི་ཤེར་བློ། དེ་ལ་སྲས་བཞི། ལྷ་རྗེ་ཟུར་དཔལ། ཁམས་པ། དབང་ངེ༌། ཇོ་མགོན་ནོ། །དབང་ངེ་ལ་སྲས་གཉིས། ཨ་མི་ཧེ་རུ་དང༌། དབང་མགོན་ནོ། །ཨ་མི་ཧེ་རུའི་སྲས་ཟུར་འོད་པོ། དེ་ལ་སྲས་གཉིས། ཤཱཀ་མགོན་དང༌། ཤཱཀ་འོད་དོ། །སྒོམ་ཆེན་རྡོར་འབྱུང་གི་སྲས་ཇོ་བཙུན་རྡོ་རྗེ་འབར། དེའི་སྲས་ཟུར་ནག་འཁོར་ལོ། །དེ་ལ་སྲས་གཉིས། ལྷ་རྗེ་ཀུན་དགའ་དང༌། ཇོ་རྩེ་འོ། །ཀུན་དགའི་སྲས་རྒྱལ་པོ། ཇོ་རྩེའི་སྲས་འབེར་རེ་ལགསསོ། །ལྷ་རྗེ་ཟུར་པོ་ཆེ་ཤཱཀྱ་འབྱུང་གནས་སྤྱིར་བླ་མ་མང་པོ་ལ་ཐུག་ཀྱང༌། ཁྱད་པར་དུ་ཆོས་ལུང་གི་མྱང་ཡེ་ཤེས་འབྱུང་གནས་ལ་སྒྱུ་འཕྲུལ་དང་སེམས་ཕྱོགས་ཞུས། དགེ་གོང་གི་ལྕེ་ཤཱཀྱ་མཆོག་ལ་བདུད་རྩི་ཞུས། ཡུལ་གསར་གྱི་གཉན་ནག་དབང་གྲགས་ལ་གསང་དབང་དང་ཐབས་ལམ་ཞུས། ཐོ་དཀར་ནམ་མཁའ་ལྡེབ་ལ་མདོ་དང་བར་ཁབ་ཞུས། མྱང་སྟོད་ཀྱི་འབྲེ་ཁྲོ་ཆུང་ལ་ཀ་དག་དང་ལྷུན་གྲུབ་ཀྱི་བཤད་པ་དང་ལམ་རིམ་ཆེན་མོ་ལ་སོགས་པ་ཞུས། བསམ་ཡས་འཆིམས་ཕུའི་རོག་ཤཱཀྱ་འབྱུང་གནས་ལ་ཡང་དག་ཞུསསོ། །དེ་ལ་སོགས་པའི་མཁས་པ་མང་པོ་ལ་ཐུག་ནས། རྩ་རྒྱུད་དང་བཤད་རྒྱུད་དུ་ཕྱེ། རྩ་བ་དང་འགྲེལ་པར་སྡེབས། རྒྱུད་དང་སྒྲུབ་ཐབས་སུ་སྡེབས། སྒྲུབ་ཐབས་དང་ཆོག་ཡིག་ལ་སོགས་པར་སྡེབས་ནས། འབངས་རྩེ་མོ་བཞི་རྩེ་ལྐོག་དང་ལྔ། སྒོམ་ཆེན་བརྒྱ་རྩེ་བརྒྱད་ལ་སོགས་པ་ལ་བཤད་དོ། །དེ་ལ་རྩེ་མོ་བཞི་ནི། །ལྟ་དགོངས་ཀྱི་རྩེ་མོར་གྱུར་པ་ཟུར་ཆུང་ཤེས་རབ་གྲགས་པ། སྒྱུ་འཕྲུལ་གྱི་བཤད་པ་ཕྱོགས་གཅིག་གི་རྩེ་མོར་གྱུར་པ་བན་ནམ་བྲེས་ཀྱི་མི་ཉག་འབྱུང་གྲགས། མཁྱེན་རྒྱའི་རྩེ་མོར་གྱུར་པ་ར་ཟའི་ཞང་འགོས་ཆུང་བ། སྒོམ་སྒྲུབ་ཀྱི་རྩེ་མོར་གྱུར་པ་འཚོ་ཉའི་བཟང་སྒོམ་ཤེས་རབ་རྒྱལ་པོའོ། །རྩེ་ལྐོག་ནི། ཆོས་ཀྱི་སྟེང་དུ་ཕོ་ཟའི་རྩེ་མོར་གྱུར་པ་རྩགས་བླ་མའོ། །ཡང་ན་རྩེ་ལྐོག་བརྒྱད་དེ། ལོ་རོག་དང། ལ་ཐུང་ཤཱཀ་རྒྱལ་དང༌། རྟ་རོག་དང༌། རྩགས་བླ་མ་དང༌། སུམ་པ་དབང་ཚུལ་དང༌། འོལ་སྒོམ་དང༌། ཡུམ་པ་བློ་རྒྱ་དང༌། ཆགས་སྟོན་ནམ་མཁའ་སོགས་སློབ་མའི་ཚོགས་ཤིན་ཏུ་མང་བ་ལ་བཤད་པ་རྒྱ་ཆེར་མཛད། འུག་པ་ལུང་གི་གཙུག་ལག་ཁང་ལེགས་པར་བཞེངས། ཤངས་ཀྱི་མདར་སྲམ་པ་སྒྲུབ་ཁང་དུ་དཔལ་ཆེན་པོ་ལྷ་དགུ་ལྡེ་གུར་བཞེངས། དེའི་ཚེ་གནས་དེ་ནས་ཡ་ཟད་ཕྱིན་པ་ན། འོག་གདོང་གི་བྲག་ལ་གནས་འཆའ་བའི་ཀླུ་ཞིག་ཡོད་པ་དེ་གཟུང་ནས་རྫ་མར་བཅུག་སྟེ་ཁ་སྐྱི་མས་བཅད་དེ་རྒྱ་བཏབ་ནས་བཞག་པས། ཀླུ་དེས་ཕྱོགས་ཕྱོགས་ཀྱི་ཆང་རྣམས་བསྡུས་ནས་ལས་བྱེད་པ་དང༌། རབ་ཏུ་གནས་པའི་སྐབས། ཐམས་ཅད་དུ་རྫ་མ་གཅིག་ལས་ཆང་ཟད་མི་ཤེས་པ་བྱུང༌། རབ་ཏུ་གནས་པའི་ཚེ་གྲོང་པའི་ཕྱུགས་མང་པོ་གཡར་ནས་བསད་དེ། རབ་ཏུ་གནས་པའི་ཤ་སྟོན་ཆེན་པོ་བྱས། ཉིན་མོའི་མཇུག་ཏུ་ཕྱུགས་རྣམས་མ་ཚང་བ་མེད་པར་གྲོང་པ་རྣམས་ལ་སོ་སོར་གཏད། གཙང་པོ་ལྷོ་ཁར་ཡང་དེ་ལྟ་བུ་ཞིག་མཛད་བཞེད་ནས། ཆང་གི་རྫ་མ་དེ་ཁྱེར་བྱོན་པ་ལ། ཉེ་གནས་ཀྱིས་ལམ་ཁར་འདི་ན་ཅི་ཡོད་པ་ཡིན་ནམ་སྙམ་ནས། རྫ་མའི་ཁ་ཕྱེ་བས་སྤྲུལ་དཀར་པོ་ཞིག་འཐོན་སོང་བས། དེ་ནས་ལྷ་བཞེངས་རྒྱུ་མ་བྱུང༌། ཐག་གི་རྒྱལ་པོར་ཡང་དག་གི་སྒྲུབ་པ་མཛད་པའི་ཚེ། བླ་ཆེན་འབྲོག་མིས་ང་པཎྚི་ཏ་རྫོང་པའི་གསེར་གྱིས་མ་ལྡངས་པས། ཁྱོད་ཀྱིས་གསེར་མང་པོ་ཁྱེར་ལ་ཤོག །ངས་གདམས་པ་ཟབ་མོ་བྱིན་ནོ་ཟེར་བའི་བཀའ་འཕྲིན་བྱུང་བ་ལ། འབྱོན་པར་བཞེད་པའི་ཚེ་འཁོར་རྣམས་ཀྱིས་གཤོལ་ཀྱང༌། བླ་མའི་གསུང་ཉིད་དངོས་གྲུབ་ཡིན་པས་འགྲོ་གསུང་ཞིང༌། གནས་དེ་དང་ཧ་ཅང་མི་རིང་བའི་སུལ་ཞིག་ཏུ་མི་མ་ཡིན་ལ་གསེར་བླངས་པས། གཞི་བདག་དེ་ན་རེ། གསེར་སྲོག་ཆགས་ཀྱི་གཟུགས་ཅན་མ་བྱུང་གི་བར་དུ་གསེར་རྣམས་ལོང་ཞིག་ཅེས་ཟེར་ཞིང་ཕུལ་བས། ཁུང་བུ་གཅིག་ནས་གསེར་ཤིན་ཏུ་མང་བར་བྱུང་བའི་མཐར་གསེར་སྦལ་པ་འདྲ་བ་ཞིག་བྱུང་བ་དང་འཕྲོ་བཅད། མྱུ་གུ་ལུང་དུ་བྱོན་ནས་ལོ་ཙཱ་བ་ལ་གསེར་སྲང་བརྒྱའི་འཐུད་བྱས། སྟོན་གྱི་དུས་བེར་གྱི་ཐོག་ཏུ་ཚར་མ་འཁུར་བ་མཛད་པ་སོགས་གུས་པའི་སྤྱོད་ལམ་གྱིས་ཀྱང་མཉེས་པར་མཛད། བསམ་མི་ཁྱབ་ཀྱི་གདམས་ངག་གནང༌། ལྷ་རྗེ་འུག་པ་ལུང་པ་སྐུ་བསོད་རྒྱས་པའི་དུས་ན་ཉ་རི་ན་མ་མ་གཡུང་དྲུང་བཀྲ་ཤིས་བཟའ་མི་གཉིས་ཆོས་འཁོར་བྱ་བ་འདོད་ནས་ཡུལ་མི་དང་ཉེ་དུ་ཀུན་བསགས་ཏེ། སློབ་དཔོན་གང་བཟང་དྲིས་པས། ལ་ལ་ན་རེ་སྔགས་པ་བཟང་བས་སྔགས་པ་ལ་བྱེད་དགོས་ཟེར། ལ་ལ་བཙུན་པ་ལ་བྱེད་དགོས་ཟེར། ལ་ལ་བོན་པོ་ལ་བྱེད་དགོས་ཟེར། དེ་ལྟར་ཁོང་རྣམས་ཁ་མ་འཆམ་པས། ངེད་རྣམས་ཁ་མི་འཆམ་པ་འདུག །ཁྱེད་རང་གང་མོས་པ་ལ་གྱིས་ཤིག་ཅེས་སྨྲས་པས། མོ་ན་རེ། འོ་ན་ངའི་ཡོ་བྱད་ཀྱིས་ལྡེངས་པ་ཡོད་པས་གསུམ་ཀ་སྤྱན་དྲང་ངོ་ཟེར་ནས། མཆོད་གནས་སྡེ་གསུམ་སྤྱན་དྲངས་ཏེ། སྔགས་པ་ལ་འུག་པ་ལུང་པ། བོན་པོ་ལ་ཀེ་རྩེ་བ། བཙུན་པ་ལ་ཆུ་མིག་རིང་མོ་བ་གདན་དྲངསསོ། །མཆོད་གནས་གསུམ་པོ་ན་རེ། འུ་ཅག་ཚོ་ལྷ་ཁང་ཅིག་བརྩིག་དགོས་ཟེར་ནས། གསུམ་པོ་འདུས་སྟེ་ལྷ་ཁང་སྟབས་སུ་བརྩིག་པའི་གྲོས་བྱས་པས་ལྷའི་གཙོ་བོ་ལ་མ་མཐུན་ཏེ། སྔགས་པས་རྡོ་རྗེ་སེམས་དཔའ་ལ་བྱེད་ཟེར། བཙུན་པས་ཤཱཀྱ་ཐུབ་པ་ལ་བྱེད་ཟེར། བོན་པོ་ན་རེ་གཤིན་རབ་མི་བོ་ལ་བྱེད་དགོས་ཟེར་བས། ལྷ་ཁང་སོ་སོ་བརྩིགསསོ། །ལྷ་རྗེ་འུག་པ་ལུང་པས་སྒྲོ་ཕུག་པས་དམའ་བ་ཅིག་ཏུ་རྨང་བཏིང་སྟེ་བོན་པོ་དང་སྡེབས་ནས་བརྩིགས་པས། བོན་པོ་ན་རེ། ད་གདོད་ལྷ་བཞེངས་ཙ་ན་ཡང༌། ཡང་ན་ཁྱེད་ཀྱི་ལྷས་གཙོ་བོ་བྱས་ནས་ངའི་ལྷས་འཁོར་བྱེད་དགོས། ཡང་ན་ངའི་ལྷས་གཙོ་བོ་བྱས་ནས་ཁྱེད་ཀྱི་ལྷས་འཁོར་བྱེད་དགོས་ཟེར་བས། དེ་གཉིས་གང་བྱས་ཀྱང་ལེགས་པ་ཅིག་མི་འོང་བར་འདུག་ནས། ལྷ་ཁང་དེ་བོན་པོ་ལ་བྱིན་ཏེ། སྒྲོ་སྟོན་གྱིས་སྒྲོ་སྦུག་ཕུལ་ཏེ་དེར་ལྷ་ཁང་སྒྲོ་སྦུག་ཏུ་བརྩིགས་པ་ལགསསོ། །དེ་ནས་ཡོན་བདག་གཉན་སྡེ་གསུམ་ན་རེ། ལྷ་ཁང་ལ་རྒྱ་ཕིབས་སུས་ཁེལ་བ་ལ་མེ་ཏོག་བསྡུད་ཟེར་བ་ལ། སྔགས་པ་དང་བོན་པོ་གཉིས་ཀྱིས་ཁེལ། བཙུན་པས་མ་ཁེལ་ལོ། །དེར་སྔགས་བོན་གཉིས་ཀྱིས་ལོ་རེས་མོས་སུ་མེ་ཏོག་བསྡུས་པས། བཙུན་པ་ན་རེ། རྒྱ་ཕིབས་མ་ཁེལ་ཀྱང་བདག་ཅག་སློངས་རེ་ཞུ་ཟེར་བས་ལོ་གཅིག་བྱིན་པས། ལོ་རེས་སྡུད་དུ་སོང་ཞིང༌། ལོ་རེའི་ཡུལ་གྱི་རྒྱ་ཡང་བསྲུང་བ་ལགས་སྐད་དོ། དེ་ལྟར་སྒྲོ་སྦུག་གི་གཙང་ཁང་འབྱོངས་ཙམ་ལ་རྒྱ་བོ་བ་ལ་གཏད་ནས་འུག་པ་ལུང་པ་དགུང་ལོ་དྲུག་ཅུ་རྩ་གཅིག་པ་ཅིག་སྐུ་གཤེགསསོ། །འབངས་རྩེ་མོ་བཞིའི་ནང་ནས་མཆོག་ཏུ་གྱུར་པ་བདེ་གཤེགས་རྒྱ་བོ་བ་ནི། མེས་པོ་ཨ་ཙ་ར་བྱ་བའི་བུ་ཟུར་སྒོམ་བྱ་བ་ལྡོམ་བུ་བྱེད་པའི་བཙུན་རྒན་གཅིག་ཡོད་པ་ལ། ལྷ་རྗེ་རྒྱ་བོ་བ་ཁ་བཙུན་ཆུང་ཕའི་ཕྱིར་འབྲེང་བ་ཅིག་ཡོད་པ། འུག་པ་ལུང་དུ་ཕྱིན་ནས་ལྷ་རྗེ་ཟུར་པོ་ཆེའི་ཞལ་ནས། ཁྱོད་ཀྱི་རུས་པ་ཅི་ཡིན་གསུང༌། ཟུར་ལགས་བྱས་པས། འོ་ན་བཙུན་ཆུང་འདི་ངའི་རྩར་ཞོག །ངས་གསོས་པས་ཆོག །ཁྱོད་རང་གིས་གོས་འདྲ་བ་རྙེད་ན་སྐྱོལ་གསུངས་པས། ཁོ་དགའ་སྟེ། འོ་ན་དེ་ཙུག་ཞུ་ཟེར་ནས་བུ་ལྷ་རྗེའི་རྩར་བཞག་ནས་གསོས། མིང་ཤེས་རབ་གྲགས་པ་བྱ་བ་ཡིན། བླ་དྭགས་སུ་ཟུར་ཆུང་ཞེས་བྱ་བར་ཐོགས། ཕྱིས་ཟུར་ཆུང་ཤེས་རབ་གྲགས་སུ་གྲགས། བྲག་རྒྱ་བོ་དགུ་འདུས་ཀྱི་རྩེ་མོ་ལ་སྒྲུབ་པ་མཛད་པས་བདེ་གཤེགས་རྒྱ་བོ་བ་ཞེས་བྱའོ། །དེ་ལྟར་འུག་པ་ལུང་པས་བཙུན་ཆུང་གསོས་པས་ཤེས་རབ་ཤིན་ཏུ་ཆེ་བ་ཅིག་བྱུང་སྟེ། སློབ་གཉེར་བྱེད་དུ་བཅུག་པས་ཆོས་མཁས་པར་ཤེས་ཀྱང་ཡོ་བྱད་མེད་པའི་སྟབས་ཀྱིས་དབང་རྣམས་མ་ཐོབ་ཅིང་དཔེ་ཆའང་མ་བྲིས་པར་ཡོད་ཙ་ན། ལྷ་རྗེ་འུག་པ་ལུང་པ་ལ་བན་གྱི་ཁང་སྔོན་ན་ཇོ་མོ་གཡུ་མོ་བྱ་བ་སྒོམ་མ་ཕྱུག་མོ་མ་སྨད་གཉིས་ཡོད་པས། ལྷ་རྗེའི་ཞལ་ནས། ཁྱོད་རང་མ་སྨད་འདི་གཉིས་ཀྱི་ཐོག་ཏུ་སྡོད་གསུང༌། ང་ཁྱིམ་ཐབ་མི་བྱེད་བྱས་པས། འདུ་ཤེས་མ་ཆུང༌། ཁྱོད་ཡོ་བྱད་མེད་པ་ལ་ཁོང་གཉིས་ཀྱི་ཡོ་བྱད་སྤྱད་ནས་དབང་ཞུས། དཔེ་བྲིས། ཆོས་ཐམས་ཅད་ལྷག་མ་མ་ལུས་པར་རྫོགས་པར་ཉན་པས་ཆོག་པ་ཡིན། དེས་ཁོང་གཉིས་ཀྱི་ཆོས་ཀྱང་རྫོགས། ཁྱོད་རང་གི་དོན་ཡང་གྲུབ་པ་དེ་དགའ་མོད་གསུང༌། དེར་གསུང་བཞིན་ཉན་པས་འདོད་པ་ཐམས་ཅད་རྫོགས་པར་གྱུར་པ་དང༌། ད་ཁྱོད་དེར་མ་བསྡད་པར་དཔེ་ཆ་ལ་སོགས་པ་ཁྱོད་རང་གི་ཡོ་བྱད་རྣམས་རིམ་གྱིས་སྐྱོས་ལ་ངའི་འདིར་ཤོག་གསུང༌། དེ་ལྟར་བྱས་པས་ཅང་མཆི་འམ། ཁོང་གཉིས་ཀྱང་དྲིན་ཆེ་ཞུས་པས། བློ་མ་ཆུང༌། ཁྱོད་ཀྱིས་འགྲོ་བའི་དོན་ནུས་པ་ཞིག་འོང་བར་འདུག་པས། སྙིགས་མའི་དུས་འདིར་བདེ་བར་གཤེགས་པའི་བསྟན་པ་རྒྱས་པར་བྱས་ནས་འགྲོ་བ་མཐའ་དག་གི་དོན་བྱེད་དགོས་པ་ཡིན། ཁོང་གཉིས་ཀྱི་དྲིན་ལན་དུ་ཡང་དེ་ཆེ། ཁོང་གཉིས་པོ་ལ་གབ་པས་རང་དོན་གཞན་དོན་གང་ཡང་མི་ནུས་གསུང༌། དེ་ནས་ཇི་སྐད་གསུང་བ་བཞིན་ཉན་པས། ལུང་སྟོང་བྱེ་མའི་གསེབ་ཏུ་ཚད་པས་ཚིག་ཅིང་ཞལ་སྐེམས་པའི་ཚེ་ཆང་འདྲེན་པ་བྱུང་བ་དང༌། རི་སྟོང་གི་རྩེ་མོ་ལ་བྱོན་པས་སྐུ་བཀྲེས་པ་ལ་ཞལ་ཟས་འདྲེན་པ་བྱུང་བ་ལ་སོགས་པ་གང་འདོད་པའི་ཐུགས་དགོངས་འབད་པ་མེད་པ་གྲུབ་པ་གྲུབ་པ་བྱུང་བས། ད་ནི་ངས་འགྲོ་བའི་དོན་བྱས་ཀྱང་འགྲུབ་འོང་བར་འདུག་སྙམ་པ་ལ། བླ་མའི་ཞལ་ནས། ད་ཁྱོད་ཀྱིས་བཤད་པ་གྱིས་གསུངས་ནས། དེར་མདོ་དགོངས་འདུས་གསུངས་པས་དུས་གཅིག་ལ་དཔེ་འགྲེམས་སུམ་བརྒྱ་བྱུང་ངོ༌། །དེ་ལ་དང་པོ་བཙུན་ཆུང་གི་དུས་ན། འུག་པ་ལུང་གི་སྒོ་རྩ་ན་མཆོད་རྟེན་ཅིག་ཡོད་པ་ལ་སྐོར་བ་བྱེད་ཅིང་འདུག་པ་ལྷ་རྗེས་གཟིགས་པས། ཞབས་ས་ལ་མི་རེག་པ་ཁྲུ་གང་ཙམ་ན་ཡར་སྒོ་ར་ར་གདའ་བས། འོ་ན་འདི་སྤྲུལ་པའི་སྐུ་ཞིག་ཡིན་ཉེན་འདུག་པས་ངོ་མཚར་ཅན་ཅིག་འོང་བར་འདུག་སྙམ་ནས་ཤིན་ཏུ་དགྱེསསོ། །ཡང་ལྷ་རྗེས་ཤངས་ཀྱི་བསམ་པ་སྒྲུབ་ཁང་དུ་ཡང་དག་གི་ལོ་སྒྲུབ་མཛད་པའི་ཚེ། ལྷ་རྗེའི་ཞལ་ནས་ཁྱེད་འབངས་རྩེ་མོ་བཞི་པོ་དང་དགོངས་པ་འགྲན་དང་གསུང་བས། ཐམས་ཅད་ཀྱིས་མཉམ་པར་བཞག་པས། གསུམ་པོ་ལ་དགོངས་པ་རི་བོ་ལྟར་གཡོ་འགུལ་མེད་པ་བྱུང་བ་ལ། ཟུར་ཆུང་པ་ཏལ་གང་ཙམ་འཕགས་ནས་གདའ་སྐད། གཡོག་མོ་ཅིག་ལ་ཟུར་ཆུང་གི་རུ་ལུའི་སྒྲ་འདི་ཆེ་ཆུང་ཉོན་དང་གསུངས་ནས། གཡོག་མོ་དེས་སྒྲུབ་ཁང་གི་ཕྱི་རོལ་ནས་ཉན་པས་སྔར་བས་ཆུང་དུ་མ་སོང༌། རི་ཟུར་གཅིག་འདས་ནས་ཉན་པས་ཀྱང་ཆུང་དུ་མ་སོང་བར་འདུག་ལ། དེར་ལྷ་རྗེའི་ཞལ་ནས། ཁྱེད་ཚོ་མཆེད་གྲོགས་མཉམ་པོ་ཡིན་ཀྱང་གསུམ་པོས་ཟུར་ཆུང་གི་གྲིབ་མ་ལ་མ་འགོང་ཞིག་གསུང༌། སྤྱིར་བདེ་གཤེགས་འདི། ལྷ་རྗེ་འུག་པ་ལུང་པའི་དགོངས་པ་ཇི་ལྟ་བ་བཞིན་དུ་ལོངས་པ། མཁྱེན་པ་ཐམས་ཅད་བུམ་པ་གང་བྱོའི་ཚུལ་དུ་མངའ་བ། ཆོས་ཀྱི་དོན་ལ་བློ་གྲོས་ཀྱི་སྤོབས་པ་མཆོག་དང་ལྡན་པ་ལགསསོ། །དེ་ཡང་གཡས་རུ་ཁང་ཁྲིའི་ལྷ་ཁང་ན་འཆད་ཉན་སྐྱོང་བའི་དུས་སུ། གྲྭ་པ་རྣམས་གོ་མ་ཆོད་མི་གསུམ་ལ་གཏད་ནས། ཁྱེད་ཚོས་འཆད་ཉན་གྱི་བསྟན་པ་སྐྱོངས་ཤིག །ང་སྒོམ་སྒྲུབ་ལ་འགྲོ་གསུངས་ནས་བྲག་རྒྱ་བོ་ལ་གཤེགས་ཏེ། བྲག་རྒྱ་བོ་དེ་བཅོམ་ལྡན་འདས་དཔལ་ཆེན་པོ་ལ་གཽ་རཱི་མ་བརྒྱད་ཀྱིས་བསྐོར་བ་འདྲ་བ་ཡིན་པས། འདི་ལ་སྒྲུབ་པ་བྱས་ན་བྱིན་རླབས་ཆེ་བ། སྒྲུབ་ཐག་ཉེ་བ་འོང་གསུང་ནས། མིང་ལ་བྲག་རྒྱ་བོ་དགུ་འདུས་ཞེས་ཟེར་ལ། དེར་བྱོན་ནས་སྒྲུབ་པ་མཛད་པས་དང་པོ་ཆོ་འཕྲུལ་ཤིན་ཏུ་ཆེ་བར་བྱུང་སྟེ། ས་ཕྱོགས་ཐམས་ཅད་སྡིག་པས་ཁེངས་ཀྱི་བྱུང་བ་དང་སྡིག་པ་རྩིད་བུ་ཙམ་ཡང་བྱུང༌། ནུབ་གཅིག་གི་མནལ་ལམ་ན། བྲག་རྒྱ་བོའི་རྩེ་མོར་མི་ནག་པོ་ཆེན་པོ་ཅིག་བྱུང་ནས། ལྷ་རྗེའི་ཞབས་གཉིས་ནས་བསྡུས་ཏེ་ཀླད་ལ་བསྐོར་ནས་བསྐྱུར་བས། བྲག་གི་མདུན་དུ་ཐང་ཆེན་པོ་ཅིག་ཡོད་པའི་དཀྱིལ་དུ་བརྡབས་པ་ཅིག་རྨིས། མནལ་ཕྲས་དེ་སད་ཙ་ན། ཐང་དཀྱིལ་ན་དངོས་སུ་འདུག་སྐད། ཡང་ཡར་ལ་འཛེགས་ཏེ་དེ་འདྲ་བའི་ཆོ་འཕྲུལ་ཆེན་པོ་ཀུན་ལ་མ་འཛེམ་པར་བཞུགས་ནས་སྒྲུབ་པ་མཛད་དོ། །དེ་ཡང་དང་པོ་རྡོ་རྗེ་སེམས་དཔའི་ཁང་བུ་བྱ་བར། གསང་བ་སྒྱུ་འཕྲུལ་ལས་བྱུང་བའི་ཕྱག་རྒྱ་བསམ་གཏན་གྱི་སྒྲུབ་པ་བྱ་བ་རྡོ་རྗེ་སེམས་དཔའི་སྒྲུབ་ཐབས་ཤིག་ལ་ཕྱག་ལེན་མཛད་ནས་བསྒྲུབས་པས། རྡོ་རྗེ་སེམས་དཔའི་ཞལ་གཟིགས་ཏེ་ཐག་གི་ལུང་པ་རྡོ་རྗེ་སེམས་དཔས་ཁེངས་པ་བྱུང༌། སྣང་བ་ཟད་པར་གྱི་སྐྱེ་མཆེད་བརྙེས་ཤིང༌། ཅིར་སྣང་ཐམས་ཅད་རྡོ་རྗེ་སེམས་དཔའི་རང་བཞིན་དུ་བཀྲ་ལམ་ལམ་གསལ་བ་བྱུང་བ་ལ། དེ་དག་ཀྱང་བཟང་རྟོག་གི་མཐུ་བརྟས་པ་ཡིན། ཡང་དག་པར་གཏད་པ་ཅི་ཡང་མེད་སྙམ་དུ་དགོངས་ནས། བསམ་གཏན་གྱི་ཁང་བུར་རྫོགས་པ་ཆེན་པོ་རྩོལ་བྲལ་གྱི་ངང་ལ་བཞུགས་པས། རྫོགས་པ་ཆེན་པོ་རང་སྣང་རིས་མེད་ཀྱི་དགོངས་པ་ཤར་ཏེ། ས་རྡོ་རི་བྲག་ཐམས་ཅད་ལ་ཐོགས་པ་མེད་པར་འགྲོ་བ་བྱུང་ངོ༌། །མཚན་ཉིད་པའི་དགེ་བཤེས་སྦ་དགེ་མཐོང་བྱ་བ་ཞིག་དེའི་དུས་སུ་ཐག་ཏུ་ཆོས་འཁོར་ལ་བྱོན་ནས་ཁོང་གི་གྲྭ་པ་མཁས་པ་ཞིག་ལྷ་རྗེ་ལ་བགྲོ་གླེང་བྱེད་དུ་བྱུང་སྟེ། ཁོས་མདུན་ན་ཀ་བ་ཡོད་པ་དེ་ཆོས་ཅན་དུ་བཞག་ནས། ཀ་བ་ཆོས་ཅན་བྱས་པས། ཀ་བ་ཆོས་ཅན་ཀ་བ་ཆོས་ཅན་ཁྱོད་འཇིག་རྟེན་རང་རྒྱུད་པའི་འཁྲུལ་ངོ་ལ་ཀ་བ་རང་རྒྱུད་དུ་སྣང་ཡང༌། རྫོགས་པ་ཆེན་པོ་རང་སྣང་རིས་མེད་ཀྱི་དོན་ལ་ཀ་བ་གྲུབ་པ་མི་གདའ་གསུང་ནས། ཕྱག་ཡུག་ཡུག་མཛད་པས་ཀ་བ་ལ་ཐོགས་ཆགས་མེད་པར་ཕྱམ་ཕྱམ་གདའ་སྐད། དེར་ཁོ་ངོ་མཚར་སྐྱེས་ནས་སྨྲ་མ་ནུས་པར་དད་པ་ཐོབ་ནས་ལྷ་རྗེའི་སློབ་མ་བྱས་པ་ནི་མ་ཐོག་བྱང་འབར་ཡིན་ནོ་ཡང་ཟེར། དེ་ལྟར་བྲག་རྒྱ་བོ་ལ་ལོ་རིལ་པོ་བཅུ་གསུམ་ཡལ་ཡོལ་གཅིག་དང་བཅུ་བཞི་བཞུགས་པ་ལ། དགོན་པ་ནས་འབྱོན་པའི་རྐྱེན་གཉིས་ལགས་སྐད། གཅིག་ནི་གོ་མ་ཆོད་མི་གསུམ་གྱིས་རྒྱབ་ཚོལ་ཚོལ་ནས་མདུན་ཤོར་ཏེ། འགོ་བྱ་ཚ་ན་རེ། གསང་བ་སྙིང་པོ་འདི་ལ་ཐབས་ལམ་གྱི་སྐབས་སུ་རྒྱབ་ཏུ་མ་རྒྱུད་དགོས་པ་འདུག་ཟེར་ནས། འགོས་ཁུག་པ་ལྷས་བཙས་ཀྱི་སར་དགྱེས་རྡོར་ཉན་དུ་བྱོན་པས། ལམ་དུ་བཙུན་པ་གཉིས་དང་ཕྲད་ནས་ཇོ་བོ་བན་དེ་ལམ་དུ་དགྲ་འདུག་གོ་ཟེར་བ་ལ། ལན་དུ། གཟུང་འཛིན་གྱི་འཕྲང་ལ་ཉོན་མོངས་ཀྱི་ཇག་པ་བཀྱེ་ནས། ཉན་ཐོས་ཀྱི་བྱིས་པ་བཙོན་དུ་མཆི་འོ་གསུང༌། བཙུན་པ་གཉིས་ན་རེ། བན་དེ་སྐུ་མཐོང་ཅན་སྦོས་སུ་རེ་བ་ཅིག་འདུག་གོ་ཟེར་བས། ཡང་ལན་དུ་ཐེག་རྒྱལ་གྱི་ཁ་ནས་ལྟ་རྒྱལ་གྱི་རྦབ་འདྲིལ་ནས། ཉན་ཐོས་ཀྱི་གྲོང་ཁྱེར་བཅོམ་པར་མཆིའོ་གསུང༌། དེར་འགོས་ཀྱི་གྲྭ་སར་བྱོན་ཙ་ན། གྲྭ་ས་དེ་ན་རྨ་ར་ཇོ་སྲས་རྨ་བྱ་ཞེས་བྱ་བ། ཞབས་ཏོག་ཆེ་བ། དྲེགས་པ་ཆེ་བ། སྟ་གུར་བྱེད་བྱེད་པ་ཅིག་ཡོད་པས། འགོ་བྱ་ཚ་ཁོང་རང་ལ་སྟ་གུར་འོང་དུ་རེ་བ་ལ་མ་བྱུང་ནས། ཕྱག་ཟུར་ལ་ཕུལ་གྱི་ཕྱིན་པས། ནམ་ཞིག་འགོས་ཀྱི་ཞལ་ནས། དགེ་བཤེས་འགོ་བྱ་ཚ་ཆོས་ཀྱང་གུས་པར་ཉོན། ཞེ་ས་ཡང་ཚུལ་བཞིན་དུ་ཕུལ་གསུངས་པས། ལན་དུ། ཉིད་ཀྱི་འབངས་རྨ་ར་ཇོ་སྲས་རྨ་བྱ་བ་འདི་དོར་མ་དྲུད་ནས་བྱུང༌། སྐེ་རགས་གོན་ནས་བྱུང༌། གོང་དུ་ནི་ཁོས་མི་གཏོང༌། འོག་ཏུ་ནི་ངོས་མི་མཆི། ཆོས་ནི་གུས་པས་ཉན་ཞིང་མཆིས། ཞེ་ས་ཟུར་ལ་ཕུལ་བ་ལ་བཀའ་བཀྱོན་མི་མཛད་པར་ཞུ་གསུང་སྐད། མེས་དབང་སེང་ན་རེ། སྒྱུ་འཕྲུལ་འདི་ལ་དཀྱིལ་འཁོར་ཕྱིར་འདོན་པའི་དུས་སུ། རྒྱབ་ཏུ་ཡོ་ག་ཅིག་དགོས་པ་འདུག་གསུངས་ནས། སུམ་པ་ཡེ་འབར་གྱི་སར་ཡོ་ག་ཉན་དུ་སོང༌། འགོ་ཆུང་དབང་དེ་ན་རེ། སྒྱུ་འཕྲུལ་འདི་ལ་གཞི་ལམ་གྱི་གྲུབ་མཐའི་སྐབས་སུ། རྒྱབ་རྟེན་དུ་ཚད་མ་ཅིག་དགོས་པ་འདུག་གསུང༌། སྤང་ཀ་དར་ཆུང་བའི་སར་ཚད་མ་ཉན་དུ་སོང་ངོ༌། །དེ་ལྟར་གསུམ་གྱིས་བསྟན་པ་མ་འཁྱོངས་པས་གྲྭ་པ་བསྐྱང་དགོས་པ་བྱུང་ནས་བྱོན་པ་ལགས་སྐད། དེ་གསུམ་གོ་མ་ཆོད་དུ་སོང་བའི་རྒྱུ་མཚན་ཡང་དེ་ལགས། གཅིག་ནི་ལྷ་ཁང་མ་འབྱོངས་པ་ལ་ལྷ་རྗེ་འུག་པ་ལུང་པ་སྐུ་གཤེགས་ཏེ། ངའི་ལག་རྗེས་འདི་ཁྱོད་ཀྱིས་སྦྱོངས་ཤིག་གསུངས་ནས་བླ་མའི་བཀའ་བྱུང་བས་བྱོན་པ་ཡིན་ནོ། །དེ་ལ་སློབ་མ་ཀ་བ་བཞི། གདུང་བརྒྱད། ཕྱམ་བཅུ་དྲུག །དྲལ་མ་སུམ་ཅུ་གཉིས། སྒོམ་ཆེན་མི་གཉིས། ཡུས་པོ་ཆེ་མི་གཅིག །དཀྱུས་པ་མི་གཉིས། སྟ་གུར་མི་གཉིས། གོ་མ་ཆོད་མི་གསུམ་པ་ལ་སོགས་མང་དུ་བྱོན་ནོ། །ཀ་བ་བཞི་པོ་འདི། དང་པོ་དགེ་བཤེས་ཁྱུང་པོ་གྲགས་སེའི་གྲྭ་པ་མཚན་ཉིད་པ་ཆེན་མོ་ཤིན་ཏུ་མཁས་པ་ཡིན་པ་ལ། དགེ་བཤེས་ཁྱུང་པོ་དང་ལྷ་རྗེ་ཆེན་པོ་གཉིས་ཡོན་བདག་གཅིག་གིས་མྱང་ངོར་གདན་དྲངས་ནས་ཆོས་སྟབས་གཅིག་ཏུ་བཙུགས་ཏེ་འཛོམ་པའི་དུས་སུ། དགེ་བཤེས་ཁྱུང་པོའི་ཞལ་ནས། ཟུར་ཆུང་ཤེས་རབ་གྲགས་བྱ་བ་ཆོས་ལོག་མཁན་འདི་སུན་ཕྱུང་ལ་ཤོག་གསུངས་ནས། ཁོང་བཞི་པོ་བཏང་བ་ན། ཁོང་བཞིས་ཡང་ལྷ་རྗེའི་སྤྱན་སྔར་ཕྱིན་ཏེ། ཐོག་མར་སྐྱོ་སྟོན་ཤཱཀ་ཡེས་དྲིས་པ། ལྷ་རྗེ་ཆེན་པོ་ལགས། ཁྱེད་རྫོགས་པ་ཆེན་པོ་བའི་ལུགས་ཀྱི་སྒོམ་ཁོ་ན་ལ་གཙོ་བོ་མཛད་པ་ལགས་སམ་ཞུས་པས། ང་དམིགས་པ་གང་ལ་གཏད་འདུག་གསུང༌། འོ་ན་མི་སྒོམ་པ་ལགས་སམ་ཞུས་པས། ང་གང་ལ་གཡེངས་འདུག་གསུངས་པས། སྤོབས་པ་ལན་མེད་པར་གྱུར་ཏོ། །དེའི་རྗེས་ལ་གླན་སྟོན་ཤཱཀ་བཟངས་ཀྱིས་དྲིས་པ། ཁྱེད་གསང་བ་སྒྱུ་འཕྲུལ་པའི་ལུགས་ཀྱིས་སྣང་བ་ཐམས་ཅད་ལྷ་དང་ལྷ་མོའི་དཀྱིལ་འཁོར་དུ་འདོད་པ་མ་ལགས་སམ་ཞུས་པས། ཡུལ་བེམ་པོ་རང་རྒྱུད་དུ་སྣང་བ་མངོན་སུམ་གྱི་ཚད་མ་སུས་འགེགས་གསུང༌། འོ་ན་མི་འདོད་དམ་བྱས་པས། སེམས་ཅན་རྣམས་ཀྱི་མ་དག་པའི་འཁྲུལ་སྣང་རང་རྒྱུད་པ་སྦྱོར་བར་བྱ་བའི་ཆེད་དུ། བཀའ་མདོ་རྒྱུད་དུ་མ་ལས་གསུངས་པ་དང་སུས་འགལ་བར་ནུས་གསུངས་པས། ཡང་ལན་མེད་པར་གྱུར་ཏོ། །དེ་ལྟར་ཁོང་བཞིས་རིམ་གྱིས་དྲིས་པས། ཐམས་ཅད་སྤོབས་པ་ལན་མེད་དུ་གྱུར་ཏེ། དེར་ཁོང་རྣམས་ན་རེ། ཐེག་པ་ཆེན་པོའི་ཆོས་ཕྱིན་ཅི་མ་ལོག་པར་རྟོགས་པ། རིགས་པ་དང་གྲོལ་བའི་སྤོབས་པ་དང་ལྡན་པ་འདི་འདྲ་བའི་བཤེས་གཉེན་གང་ནས་ཀྱང་མི་རྙེད་པས། འོན་ཀྱང་བུ་གཅིག་དངོས་སུ་ཕྱིན་ན་སློབ་དཔོན་མི་དགྱེས་པ་འོང་བས། སང་ཕོད་ཐབས་ཀྱིས་སློབ་དཔོན་དང་བྲལ་ལ་ཟུར་ཆུང་གི་ཞབས་དྲུང་དུ་མི་འདུད་རེ་མནའ་མཐོ་གྱིས་ཟེར་ནས་མནའ་མཐོ་བཅད། དམ་བཅས་ནས་སང་ཕོད་ལྷ་རྗེའི་སྤྱན་སྔར་བྱུང་བས། དེ་རྣམས་ལ་ཀ་བ་བཞི་བྱུང་བ་ཡིན་ནོ། །དེ་ནས་ཁོང་རྣམས་ཚུར་ལོག་ནས་སློབ་དཔོན་གྱི་དྲུང་དུ་ཕྱིན་ཙ་ན། ཁྱེད་ཚོས་ཟུར་ཆུང་བ་སུན་ཕྱིན་ནམ་གསུང༌། སུན་ཕྱིན་པར་མི་གདའ་བྱས་པས། མ་དགྱེས་ཏེ་ཕྲག་དོག་གི་མུན་པས་བཀབ་ནས་ཟུར་ཆུང་ཤེས་རབ་གྲགས་པ་དང་འདྲ་བའི་ལྟ་བ་ངན་པ་ཅན། སྐྱེ་བོ་ཐམས་ཅད་ལོག་པའི་ལམ་ལ་འཁྲིད་པ་འདི་བསད་ན། སངས་རྒྱ་ངེས་ཏེ་ཐེ་ཚོམ་མེད་པར་ཐག་ཆོད། དེ་ཅིའི་ཕྱིར་ན་དོན་དུ་འགྱུར་ན་བཀག་པ་རྣམས་གནང་བའི་ཕྱིར་རོ་གསུང་སྐད། དེ་ལྷ་རྗེའི་གྲྭ་པ་རྣམས་ཀྱིས་ཐོས་ནས། དགེ་བཤེས་ཁྱུང་པོས་ངེད་རང་ལ་འདི་སྐད་གསུང་གི་འདུག་ཟེར་ཞེས་སྙན་དུ་གསོལ་བས། དེའི་ཚེ་ཅང་མི་གསུང་བར་ནང་པར་ཆོས་ཁྲིའི་ཁར་བྱོན་ནས་ཆོས་གསུང་ཁར་བཞད་ཀྱི་འདུག་སྟེ། ཅི་ལ་དགྱེས་ཞུས་པས། ཆོས་བྱ་བའི་ངའི་ཐེག་པ་ཆེན་པོ་གསང་སྔགས་འདི་ཡིན་པར་འདུག །སྒྲོལ་བ་ལ་བརྟེན་ནས་སངས་རྒྱ་བར་འདོད་པ་འདི་གསང་སྔགས་ཀྱི་ལུགས་ཡིན། མཚན་ཉིད་པ་ལ་མེད་སྙམ་ཙ་ན། ཟུར་ཆུང་བ་ལྟ་བུ་བསད་ན་སངས་རྒྱས་གསུང་ནས་ཁྱུང་པོ་གྲགས་སེ་ལྟ་བུའི་མཚན་ཉིད་པ་ཆེན་པོ་ཡང་བློ་ཕུགས་ངའི་ཆོས་ལ་གཏོད་པར་འདུག་པས། དེ་དགའ་བ་ཅིག་བྱུང་གསུང་སྐད། དེ་ལ་སེམས་ཕྱོགས་ཀྱི་ཀ་བ་གུང་བུའི་སྐྱོ་སྟོན་ཤཱཀ་ཡེས། མདོའི་ཀ་བ་སྐྱེད་ལུངས་ཀྱི་ཡང་ཁེང་བླ་མ། སྒྱུ་འཕྲུལ་གྱི་ཀ་བ་ཆུ་བར་གྱི་གླན་ཤཱཀྱ་བཟང་པོ། ཕྲིན་སྒྲུབ་ཀྱི་ཀ་བ་ནག་མོ་རིའི་མདའ་ཏི་ཇོ་ཤཱཀ་གོ །མ་ཐོག་བྱང་འབར་དང་བརྒྱུད་པ་ལྔ་ཞེས་ཀྱང་གྲགས། གདུང་བརྒྱད་ནི། མ་ཐོག་པ་དང༌། སྐྱ་སྟོན་ཆོས་སེང༌། གླན་ཤཱཀྱ་བྱང་ཆུབ། རྩགས་ཤཱཀ་རིངས། སྣུབས་སྟོན་བག་མ། དབུས་པ་ས་འཐོར། ཤུ་སྟོན་ཟླ་གྲགས། རྩེ་ཕྲོམ་བྱང་དཔལ་དང་བརྒྱད་དོ། །ཡང་འ་ལ་གཟི་ཆེན། ནལ་རྦ་སྙིང་པོ། རམ་སྟོན་རྒྱལ་བ་གསུམ་བཅུག་པ་ཡང་འདུག་གོ །སྒོམ་ཆེན་མི་གཉིས་ནི། འབའ་སྒོམ་དིག་མ་དང༌། བོན་སྒོམ་དོ་བའོ། ཡུས་པོ་ཆེ་ནི། ལས་སྟོད་ཀྱི་ཟི་སྟོན་བསོད་རྒྱལ་ལོ། སྟ་གུར་མི་གཉིས་ནི། ཞང་སྟོན་སྔགས་སེ་དང་ཁྱུང་པོ་རྟ་ཆུང་གྲགས་སེའོ། ཕྱམ་ཕྲན་དང་དྲལ་མ་དང་དཀྱུས་པའི་མིང་མ་སྨོསསོ། །དེ་ལྟར་ལྷ་རྗེ་རྒྱ་བོ་བ་སྐུ་བསོད་བསྡོ་བའི་དུས་སུ། བོད་ཀྱི་སྔགས་པ་འཚོགས་ཚད་ཀྱིས་ཕྱག་མི་བྱེད་པ་དང་གྲལ་གོང་དུ་འགྲོ་བ་མེད། འགོས་ལོ་ཙཱ་བ་ན་རེ། གསར་མ་བ་རྣམས་ལ། ངེད་རང་ཚོ་ཁོ་ལ་ཕྱག་འཚལ་དོན་ཡང་མེད། གྲལ་ཞབས་སུ་བསྒྲིགས་དོན་ཡང་མེད་པས། ངེད་རང་ཚོ་ཁྲིམས་གྱིས་ཤིག་ཟེར་ནས་ཁྲིམས་བྱས་པ་ལ། ནམ་ཞིག་ཤངས་སུ་སྟོན་མོ་ཆེན་པོ་ཞིག་བྱུང་བའི་ཚེ་སྔགས་པ་ཐམས་ཅད་འཚོགས་པ་ན། ཟུར་ཆུང་བ་གྲལ་འགོ་ན་བཞུགས་པའི་སྤྱན་སྔར་འགོས་ལོ་ཙཱ་བ་བྱོན་ནས་ཕྱག་འཚལ་གྱི་འདུག་གོ །དེར་ཁོང་རྣམས་ཀྱིས་ཀྱང་ཕྱག་བྱས་ཏེ། སྟོན་མོ་གྱེས་པའི་ཚེ་ཁོང་རྣམས་ན་རེ། ཟུང་ཆུང་བ་ལ་ཕྱག་མི་བྱེད་པའི་ཁྲིམས་བྱེད་ཟེར་ནས་ཁྱེད་རང་ཕྱག་མཛད་པ་ཇི་ཙུག་ལགས་བྱས་པས། ཁོའི་དྲུང་དུ་ཕྱིན་ཙ་ན་བཅོམ་ལྡན་འདས་དཔལ་ཆེན་པོའམ་དེ་འདི་ཀ་ཡིན་པར་འདུག་སྙམ་པ་ལས། མི་ཡིན་པའི་འདུ་ཤེས་མི་སྐྱེ་བར་འདུག་གསུང་ངོ༌། གཞན་ཡང་ལྷ་རྗེ་ཡང་ཁྱེད་དེ་གྲྭ་པའི་དུས་སུ་ཤིན་ཏུ་འབྱོར་པ་ཆུང་བཀྲེས་པ་ཅིག་ཡོད་པ་ལ། དུས་ནམ་ཞིག་ན་ལྷ་རྗེ་ཆེན་པོས་ཁོང་གི་བྲང་ཁང་དུ་གསེའི་གའུ་ཕུལ་དགུ་ཤོང་བ་ཅིག་ཡོད་པ་དེ་ཁྱེར་ནས་བྱོན་ཏེ། ང་སྐོམ་ཁྱོད་ལ་སྐོམ་མེད་དམ་གསུང༌། ཟན་ཆང་བདོག་སྟེ་ཞུས་པས། འོ་ན་ཁྱེར་ལ་ཤོག་གསུང༌། བོན་པོའི་ཡས་རྟགས་བསྡུས་པའི་ཟན་ཆང་ཡོད་པ་དྲངས་པས་གསེའི་གའུ་དོ་གསོལ་ནས་ད་མེད་དམ་གསུང༌། ཡང་དྲངས་པས་གང་གསོལ་ནས་ཡོད་ན་ད་རུང་ཁྱོག་གསུང༌། ཡང་གང་དྲངས་པ་ན་ད་མེད་དམ་གསུང༌། ད་དུང་བྲེ་གང་ཙམ་བདོག་ཞུས་པས་འོ་ན་མི་ཡོག་པ་འདུག །ཡོག་ན་ཁྱོད་ལ་བསོད་ནམས་བོད་འདིར་མི་ཤོང་བ་ཞིག་འོང་བ་ཡིན་ཏེ། འོན་ཀྱང་བསོད་ནམས་ཆེ་བ་ཞིག་འོང་གི་གསུངས་ནས། ནས་ཁལ་གསུམ་གནང་ནས་དེའི་བར་ལ་འདི་ཟོ། དེ་ནས་ཁྱོད་རང་ལ་སྟེར་བ་འོང་གི་གསུང༌། དེ་ནས་དེ་ཟད་པ་དང་སྐུ་བསོད་རྒྱས་ནས་བྱུང་བ་ཡིན་སྐད། དེ་ལྟ་བུ་ལ་སོགས་པའི་ཆེ་བའི་ཡོན་ཏན་དུ་མ་དང་ལྡན་པའི་ལྷ་རྗེ་བདེ་གཤེགས་རྒྱ་བོ་བའི་སྐུའི་སྲས་ལྕམ་སྲིང་གསུམ་བྱུང་བ་ཡིན་ཏེ། སྔ་ཚར་ཕྱི་ཚར་གཉིས་ལས། ཇོ་མོ་སྔ་མ་བཙད་མོ་དར་མ་བོ་དྷཱི་ལ་བཙད་ཚ་ལྕམ་དྲལ་གཉིས་འཁྲུངས་ཏེ། ཇོ་བཙུན་རྡོ་རྗེ་འབར་དང༌། ཇོ་སྲས་མ་ཤཱཀྱ་ལྕམ་མོ། ཕྱི་ཚར་རྗེ་བཙུན་སྒྲོ་ཕུག་པ་ཆེན་པོའི་ཡུམ་ནི། ཇོ་སྲས་མོ་མངའ་མོ་གཙུག་ཏོར་ལྕམ་བྱ་བ་མངའ་ཏིག་ཇོ་ཤཱཀ་གི་ལྕམ་མོ་ཡིན། དང་པོ་ནས་ཇོ་མོ་བཞེས་པ་མིན་ནའང༌། གྲྭ་ས་ན་ཆོས་ཉན་ཞིང་ཡོད་པ་ཇོ་མོ་ལྟར་སོང་ནས། གྲྭ་པ་རྣམས་ལ་བག་སྡང་བར་བྱུང་བས་འདོན་པར་བྱས་པ་ལ། སྐྱོ་སྟོན་ཤཱཀ་ཡེས་ན་རེ། འདིའི་སྲིན་ལག་ལ་བསྟན་པའི་གཙོ་བོ་གཅིག་འདུག་པ་ཁོ་བོ་ལ་རྨིས་པས། གལ་ཏེ་སྲས་འདྲ་བ་མཐོང་ན་འུ་ཅག་རྣམས་ལ་ཕན་ཐོགས་པ་འོང་ཉེན་ཆེ་བ་ཞོག་གསུང་སྐད། དེར་མ་བཏོན་པར་བཞག་པས། ལྷ་རྗེ་ཆེན་པོ་སྒྲོ་ཕུག་པ་ཤིང་ཕོ་སྟག་ལ་འཁྲུངསསོ། །ཡབ་ཀྱི་ཞལ་ནས། སྐྱོ་སྟོན་ཤཱཀ་ཡེས་ཀྱི་རྨི་ལྟས་ཀྱང་བཟང༌། ངའི་བུ་འདི་བསྟན་པའི་གཙོ་བོ་དང་ཚུལ་མཐུན་པ་འགྲོ་བ་ལ་ཕན་ཐོགས་པ་ཅིག་འོང་བར་འདུག་པས། མིང་ཡང་ཤཱཀྱ་སེང་གེར་ཐོགས་གསུང༌། ཡུམ་གྱི་ཞལ་ནས། མི་རྩ་གྲུང་ཧོར་པའི་མིག་འདྲ་བས་ཤིན་ཏུ་གྲུང་བ་ཅིག་འོང་བར་འདུག་པས། མིང་ཧོར་པོར་ཐོགས་གསུང༌། དེ་ལྟར་ཟུར་ཤཱཀྱ་སེང་གེ་དང་མདའ་ཚ་ཧོར་པོར་གྲགས། དེ་ཡང་འཁྲུངས་དུས་སུ་ཡབ་ཀྱིས་སྤོང་ཐག་བྱས་ནས་ཅི་ཡང་མེད་པའི་དུས་གཅིག་དང་ཐུག་པས། ཡུམ་ན་རེ། ཁ་ནིང་ནས་བུ་འདི་སྐྱེ་བའི་རྒྱུད་ནི་ཡོད། རྐན་མར་ཙམ་ཞིག་མི་འཇོག་པ་ད་སྦྱིན་རྒྱུ་མེད་ཟེར་བས། རུའི་ཞལ་ནས། ཁོང་རང་ལ་བསོད་ནམས་ཤིག་ཡོད་ན་ངས་མ་བཞག་ཀྱང་འོང༌། བསོད་ནམས་མེད་ན་ངས་བཞག་ཀྱང་ཕན་མི་ཐོགས་གསུང་ནས་ཁང་ཐོག་ན་བཞུགས་འདུག་ཙ་ན། བཙུན་མ་མོ་ཅིག་གིས་ནས་བོང་རྒྱབ་བརྒྱ་དང་མར་ཁལ་བརྒྱ་འབུལ་དུ་བྱུང་བས། རུའི་ཞལ་ནས། རྐན་མར་བྱུང་ངོ་གསུང་སྐད། དེ་ནས་འདི་ལ་བསོད་ནམས་ཅན་འགྲོ་བ་ལ་ཕན་ཐོགས་པ་ཅིག་འོང་བར་འདུག་གསུང་ནས་དགྱེསསོ། །དེའི་སྲས་ཇོ་བཙུན་རྡོ་རྗེ་གྲགས། སྲས་མོ་རྡོ་རྗེ་ལྕམ་མོ། ཇོ་བཙུན་རྡོ་རྗེ་གྲགས་པ་ལ་སྲས་ལྔ། རྣལ་འབྱོར། རྒྱལ་ཚབ། ཅུང་ངེ། འཁྱམ་མ། བྲག་གེའོ། །ལྷ་རྗེ་རྣལ་འབྱོར་ལ་སྲས་གཉིས། སྲེགས་ཚ་དང་སྣོད་ཚའོ། །རྒྱལ་ཚབ་ཀྱི་སྲས་ཇོ་བཙུན་ཀུན་དགའ་སྙིང་པོ། ཅུང་ངེའི་སྲས་རྒྱལ་ཚའོ། །སྲས་སྔ་ཚར་ཇོ་བཙུན་རྡོ་རྗེ་འབར་གྱི་སྲས་བཙང་ཚ་ཤཱཀ་རྡོར། དེའི་སྲས་ཐག་པ་ལྷུན་པོ། དེའི་སྲས་ལྷ་རྗེ་བླ་མ་ལགསསོ། །དེ་ཡང་བསྟན་པ་ཕྱི་དར་གྱི་ཐོག་མར་སྐྱེས་བུ་ཆེན་པོ་ལོ་ཙཱ་བ་རིན་ཆེན་བཟང་པོ་འཁྲུངས་པ་ཡིན་ཏེ། དེས་ལོ་ལྔ་བཅུ་རྩ་བདུན་བཞེས་པ་ཤིང་ཕོ་སྟག་ལ་ཟུར་ཆུང་པ་འཁྲུངས་ཤིང༌། ཆུ་ཕོ་བྱི་བ་ལ་རྗེ་མར་པ་འཁྲུངས་པའི་ལོ་གསུམ་པ་ལ་ཟུར་ཆུང་པ་འཁྲུངས། མར་པའི་བཅུ་དྲུག་པ། ཟུར་ཆུང་པའི་བཅུ་བཞི་པ་བརྩིས་པ་རྣམས་ཀྱི་འདས་ལོའི་ཐོག་མ་མེ་ཡོས་ཤར། ཟུར་ཆུང་པས་ཉི་ཤུ་རྩ་དགུ་བཞེས་པ་དང་མར་པས་སོ་གཅིག་བཞེས་ཤིང༌། ལོ་ཙཱ་བ་རིན་ཆེན་བཟང་པོའི་བརྒྱད་ཅུ་རྩ་ལྔ་པ་ཆུ་ཕོ་རྟ་ལ་ཇོ་བོ་རྗེ་མངའ་རིས་སུ་ཕེབས། ཟུར་ཆུང་པ་འདི་འགོས་པ་ཁུག་པ་ལྷས་བཙས་དང་ཡང་དུས་མཚུངས་ལ། འཁོན་དཀོན་མཆོག་རྒྱལ་པོ་ཡང་ཟུར་ཆུང་པའི་ཉི་ཤུ་རྩ་གཅིག་པ་ཤིང་ཕོ་ཁྱིའོ། །དེ་ལྟར་ཟུར་ཆུང་པ་དྲུག་ཅུ་རྩ་གཅིག་བཞེས་པའི་ཤིང་ཕོ་སྟག་ལ་འབྲུམ་པའི་བསྙུན་གྱིས་གཤེགས་ཏེ། དེའི་ཚེ་ལོ་ཙཱ་བ་བློ་ལྡན་ཤེས་རབ་འཁྲུངས་ནས་ལོ་བཅུ་དྲུག་ལོན། ཆུ་ཕོ་སྟག་ལ་མ་གཅིག་ཞ་མ། སོ་ཆུང་པ། ཀོར་ནི་རཱུ་པ་རྣམས་འཁྲུངས་པའི་བཅུ་གསུམ་ལ་ཟུར་ཆུང་པ་གཤེགས་ཤིང༌། སྒྲོ་སྦུག་པ་འཁྲུངས། དེ་ལ་ལྷ་རྗེ་སྒྲོ་སྦུག་པ་ཆེན་པོ་ནི། སྐུ་ན་གཞོན་པའི་དུས་སུ། ཡུམ་དང་ཞང་པོས་བསྐྱངས་ནས་མདའ་ཕུར་ལོ་བཅོ་ལྔ་བཞུགས། དེ་ནས་ཆུ་བར་དུ་གླན་གྱི་སར་བྱོན། དེ་ནས་སྐེད་ལུངས་སུ་ཡང་ཁྱེང་གི་སར་བྱོན་ནས་དེ་ལྟར་ལོ་གསུམ་ལ་ཆོས་གསན། དགུང་ལོ་བཅུ་དགུ་ལ་ཆེ་འདོན་མཛད་པས། སྐུ་བསོད་ཆེན་པོ་རྒྱས་ཏེ་སློབ་གཉེར་གྱི་འཕྲོ་བྱེད་པའི་སྐབས་མ་བྱུང་བ་ལ། སྐབས་བཙལ་ནས་གོང་བུར་སྐྱོའི་རྩར་ལོ་གཅིག་བྱོན། དེ་ནས་སྐུ་བསོད་རྒྱས་པས་གཞན་དུ་བཞུད་པའི་སྐབས་མ་བྱུང་ནས། བླ་མ་མཁས་པ་དག་ཚུར་ལ་སྤྱན་དྲངས་ཤིང༌། གོ་འདེགས་མཛད་ནས་སློབ་གཉེར་རྣམས་རྫོགས་པར་མཛད་དེ། དེ་ཡང་ཀ་བ་བཞི་ལ་མདོ་སྒྱུ་འཕྲུལ་སེམས་ཕྱོགས་གསུམ་གྱི་རྒྱུད་མན་ངག་ཕྲིན་སྒྲུབ་ཕྱག་བཞེས་དང་བཅས་པ་གསན་ཞིང༌། དབང་རྣམས་རྫོགས་པར་ཞུས། གླན་ཤཱཀྱ་བྱང་ཆུབ་ལ་རྫོགས་ཆེན་སྐོར་ལུགས་གསན། ལྷ་རྗེ་ཤངས་པ་ནག་པོ་ལ་རྫོགས་ཆེན་བརྒྱུད་པ་ཐ་མའི་སྐོར་རྒྱུད་གདམས་ངག་དང་བཅས་པ་གསན། དེ་ལྟར་མཁས་པ་མང་པོ་ལ་གསན་ནས་ཐོས་བསམ་གྱིས་སྒྲོ་འདོགས་ཆོད་པར་མཛད་པ་ལགས། སྤྱིར་ལྷ་རྗེ་སྒྲོ་སྦུག་པ་ནི་གསང་བདག་ཕྱག་ན་རྡོ་རྗེའི་སྤྲུལ་པ་ཡིན་ནོ་ཞེས་གྲགས་ལ། བྱང་ཕྱོགས་ཀྱི་རྒྱུད་འདིར་གསང་སྔགས་ཀྱི་བསྟན་པ་རྒྱས་པར་མཛད་པ་ལ་བྱོན་ནས། གདུལ་བྱའི་ཚོགས་བསམ་གྱིས་མི་ཁྱབ་པ་ལ་ཆོས་ཀྱི་འཁོར་ལོ་བསྐོར། སློབ་མ་དགེ་བའི་བཤེས་གཉེན་ཆེན་པོ་གྲྭ་ས་འཛིན་ཞིང་བསྟན་པ་སྐྱོང་བ་གདུགས་ཐོགས་སྟོང་ཐོན་ནས། གསང་སྔགས་ཀྱི་བསྟན་པ་དར་ཞིང་རྒྱས་པར་མཛད་དེ། ཉི་ཟླ་ལྟར་གྲགས་པ་ཡིན་ནོ། །དེ་དག་གི་ནང་ནས་ཀྱང་ཐུགས་ཟིན་པའི་སློབ་མ་བཞི་གསུམ་བཅུ་གཉིས་བྱུང་བ་ལ། མེ་བཞི་ནི། དཔང་སྟོན་ལྕགས་ཀྱུ། ཤབ་རྩེ་གསེར་པ། བྱ་སྟོན་རྡོ་རྗེ་གྲགས། གཡུ་སྟོན་ནོ། །ནག་བཞི་ནི། ལྕེ་སྟོན་རྒྱ་ནག །ཟུར་ནག་འཁོར་ལོ། མྱང་ནག་མདོ་བོ། མདའ་ནག་གཙུག་ཏོར་དབང་ཕྱུག་གོ །སྟོན་བཞི་ནི། རྒྱ་སྟོན། གྱབས་སྟོན། ཉེ་སྟོན། ཞང་སྟོན་ནོ། དུས་ལན་གཅིག་ཙ་ན། ལྷ་རྗེའི་ཞལ་ནས། སྟོན་བཞི་ལ་ཁྱེད་ཚོས་ཚོགས་འཁོར་ཆ་རྐྱེན་འདྲ་བ་ཁྱེར་ལ་ཤོག །ངས་ཀྱང་ཁྱེར་ལ་འོང་གི་གསུང་ནས། སྟོན་བཞིས་ཀྱང་གསུང་བ་བཞིན་དུ་ཆ་རྐྱེན་ཁྱེར་ལ་ཕྱིན་པ་དང༌། སློབ་དཔོན་ཡང་བྱོན་ནས་སྒྲོ་སྦུག་གི་ལྟག་ན་རི་བོ་སྤོ་ཏོ་ཅིག་ཡོད་པའི་ཁར་བྱོན། ཚོགས་འཁོར་བསྐོར། གསུང་གླེང་མང་དུ་མཛད་ནས། ཁྱེད་ང་མེད་པ་ལ་མྱ་ངན་མ་བྱེད་ཅིག །ངས་ད་རེས་ལུས་མ་སྤོང་བར་ཁྱེར་ནས་རིག་འཛིན་གྱི་ས་ལ་སོང་བ་འདིས། ཁྱེད་རྣམས་ལ་ཤུལ་དུ་ཡང་བཀྲ་ཤིས་པ་མི་རྒྱུད་དང་བསྟན་པ་འཕེལ་བ་ཞིག་འོང་ངོ་གསུངས་ནས་མགུར་ཞིག་བཞེངས། ནམ་མཁའ་ལ་འཕགས་ནས་གཤེགསསོ། །ཡང་མགུར་ཞིག་བཞེངས་ཏེ་འཕགས་ནས་གཤེགས། དེ་ལྟར་མགུར་རེ་བཞེངས་ཏེ་རིམ་གྱིས་འཕགས་ཏེ། མཇུག་ཏུ་ནམ་མཁའི་དབྱིངས་མིག་གིས་མ་མཐོང་བའི་སར་ཡང་གཤེགསསོ། །དེ་ནས་ཁོངས་རྣམས་ཀྱིས་སེམས་ཀྱིས་མི་བཟོད་དེ་ངུས། ཆོ་ངེས་བཏབ་རྒྱང་འདྲེས་བྱས། མཚན་ནས་བོས་པས་མར་ལ་བྱོན་ཏེ། ཁྱེད་རྣམས་ཞན། དེ་ལྟར་མི་བྱེད་པོ་ཡིན་ཏེ། ངས་གོང་དུ་ཁ་ཆོས་ནི་ལེགས་པར་བཅུག་པ། དེ་ལ་མི་ཉན་པར། ད་ངའི་མི་རྒྱུད་ལ་བཀྲ་ཤིས་པ་བག་མི་འོང་གསུང༌། དེ་ནས་དེའི་ཕྱི་ལོ་ལ་སྐུ་འདའ་ཚུལ་བསྟན་པ་ཡིན་ཏེ། དགུང་ལོ་དྲུག་ཅུ་རྩ་གཅིག་པ་ཤིང་ཕོ་སྟག་ལ་གཤེགས། སྤུར་སྦྱོང་བའི་ཚེ་སྔགས་པ་གཞོན་པ་ཆ་ལུགས་མཛེས་པ་ཞིག་གིས་རྟ་ངང་པ་བཟང་པོ་ཞིག་ལ་དུང་གི་སྒ་རང་གུགས་ལེགས་མོ་ཅིག་བསྟད་ནས་ཕུལ། འབུལ་མཁན་དེ་འདི་ནས་བྱུང་དང་འདིར་སོང་འདི་འདྲ་ཞིག་ཡིན་ཞེས་སུས་ཀྱང་ངོ་ཤེས་མ་བྱུང་སྟེ། དེ་ལྷས་འདེགས་སྐྱེལ་བ་ཡིན་ནོ་ཞེས་གྲགས། གཞནཡང་བཙན་དང་མ་མོ་ཀླུ་རྣམས་ཀྱིས་ཀྱང་འདེགས་བསྐྱལ་ཏེ། མི་ལ་མེད་པའི་ནོར་སྣ་བཞི་བྱུང་བའི་ལོ་རྒྱུས་ཀྱང་ཡོད་དོ། །སྒྲོ་ཕུག་པའི་བཅུ་དགུ་པ་ཆུ་སྤྲེལ་ལ་ས་ཆེན་ཀུན་སྙིང་འཁྲུངས་པ་ཡིན་ནོ། ཡི་གེ་གཞན་དག་ན་བི་མ་ལའི་སློབ་མ་རོང་ཆུ་ཚན་གྱི་དགེ་སློང་མ་སྒྲེ་མོ། དེའི་སློབ་མ་ལྷོ་བྲག་བྱ་སེའི་མར་པ་ཤེས་རབ་འོད། དེའི་སློབ་མ་ཤངས་ལྷ་ཕུའི་ལང་སྟོན་དར་མ་བསོད་ནམས། དེའི་སློབ་མ་ཉ་རིའི་ལྷ་རྗེ་ཧོར་པོ་ཟེར་བ་ཡང་འདུག་གོ །ལྷ་རྗེ་སྒྲོ་ཕུག་པ་ཆེན་པོའི་ཐུགས་ཀྱི་སྲས་ནག་པོ་བཞིའི་ནང་ནས་མཆོག་ཏུ་གྱུར་པ་ལྷ་རྗེ་ལྕེ་སྟོན་རྒྱ་ནག་ནི། མེས་པོ་འཕངས་བྱང་བརྩོན་བྱ་བས་ཁམས་སུ་བྱོན་ནས་ཡར་ལོག་སྟེ། གློང་ཐང་སྒྲོན་མའི་གཙུག་ལག་ཁང་ལ་དཔེ་བླངས་ནས་སྐྱི་མཁར་ལྷ་ཁང་བཞེངས། དེ་ལ་སྐུ་མཆེད་གསུམ་ཡོད་པའི་ཨ་མི་ཤེར་བརྩོན་གྱི་སྲས་རྒྱལ་གསུམ། དེ་ལ་སྲས་པོ་བཞི་སྲས་མོ་ལྔ་སྟེ་དགུ་བྱུང་བ་ལ། སྲས་བཞི་ནི། རིན་ཆེན། ཉི་པོ། རྒྱལ་བཟངས། རྒྱ་ནག་གོ །རིན་ཆེན་དང་ཉི་པོ་གཉིས་མྱངས་སྟོད་དུ་མཚན་ཉིད་ཀྱི་གྲྭ་སར་སློབ་གཉེར་ལ་བཏང་ནས། ལྷ་རྗེ་རྒྱ་ནག་གིས་རྒྱགས་སྐྱེལ་དུ་ཕྱིན་ཏེ་ཞོར་ལ་ཐུན་ཉན་བྱས་པས་གོ་བར་བྱུང་སྟེ་ཕུ་བོ་གཉིས་ལ་དྲིས་པས་ཁོ་གཉིས་ཀྱིས་ལོ་གསུམ་ཉན་ཡང་གོ་བ་ཅི་ཡང་མི་འདུག་སྟེ། འདི་འདྲ་འོང་བ་ཇི་ལྟར་ཡིན། ངས་ཉན་ན་གོ་བར་འདུག་སྟེ་བྱས་པས། ཁོང་གཉིས་ན་རེ། ངེད་ལ་དེ་ལས་མ་བྱུང་ཁྱོད་ཀྱིས་གོ་ན་ཁྱོད་རང་ཉོན། ངེས་ཀྱིས་རྒྱགས་བསྐྱལ་གྱི་ཆོས་ཤེས་ན་སུས་ཤེས་ཀྱང་འདྲ་ཡིས་ཟེར་ནས། དེར་ལྷ་རྗེ་རྒྱ་ནག་གིས་བཞུགས་ནས་ཆོས་གསན་པ་ལ། དེ་ཡང་དགུང་ལོ་ཉི་ཤུ་རྩ་གཅིག་ནས་སློབ་གཉེར་མཛད་དེ་དང་པོར་མཚན་ཉིད་གསན་པ་ལས། དུས་དེའི་ཚེ་ན་མཁས་པར་གྲགས་པ་ཤེ་ཁྱུང་གཉིས། འབན་འབྲེ་གཉིས། རྒྱ་སྟག་གཉིས་བྱ་བ་ཡོད་པའི། ཁྱུང་པོ་གྲགས་སེ་ལ་ཕ་རོལ་ཏུ་ཕྱིན་པ་གསན། འབན་ཐམས་ཅད་མཁྱེན་པ་ལ་མངོན་པ་གསན། སྟག་པ་ཁ་ཆེ་ལ་དབུ་ཚད་གསན། དེ་དག་གི་སྟེང་དུ་འགར་བསོད་ཡེས་ལའང་གསན་ཏེ། དེ་ལྟར་མཚན་ཉིད་ལོ་དགུར་གསན་ནོ། དེ་ནས་ལྷ་རྗེ་ཆེན་པོ་སྒྲོ་ཕུག་པའི་ཞབས་དྲུང་དུ་སྔགས་གསན་དུ་བྱོན་ནས་ལོ་བཅུ་གཅིག་བཞུགས་པ་ལ། ལོ་གསུམ་བར་དུ་ཇོ་སྲས་མྱང་སྟོད་པ་གསུང་བ་ཙམ་ལས། ནན་ཏར་གྱི་ཐུགས་ཕེབས་མོའི་སྤྱན་སྔར་གསུང་གླེང་ཞིབ་མོ་ཙམ་ཡང་མ་བྱུང་བ་ལ། རྒྱ་བརྩོན་སེང་དཔོན་གཡོག་དང་ལྷ་རྗེ་ཆོས་འཁོར་སྟབས་ཤིག་ཏུ་བྱུང་བའི་ཚེ། རྒྱ་བརྩོན་སེང་དཔོན་གཡོག་གིས་རྩོད་པ་བཙུགས་པའི་དུས་སུ། ལྷ་རྗེ་རྒྱ་ནག་གིས་ཁོང་སུན་ཕྱུང་ཞིང་ང་རྒྱལ་བཅག་པ་ལ་དགྱེས་ནས་ཐུགས་ལ་ཤིན་ཏུ་འདོགས་པར་བྱུང་བའི་སྟེང་དུ། སྲས་ཇོ་བཙུན་རྡོ་རྗེ་གྲགས་བློ་ཁ་ཕྱེ་བས་རབ་ཏུ་དགྱེས་ཏེ། དེ་དག་གི་དྲིན་ལན་དུ་བསྐྱེད་རྫོགས་གསུམ་གྱི་གཞུང་གདམས་ངག་ཐམས་ཅད་གནང་ཞིང༌། ཁྱད་པར་གྱི་གདམས་པ་ཟབ་མོ་དང་ཆ་ལག་གི་ཡིག་ཆུང་ཕྲ་མོ་རང་ལ་རྒྱུས་མེད་པ་ཐམས་ཅད་ཀྱང་ཚུར་ལ་སྤུན་ནས་གནང་བས་ན། ལྷ་རྗེ་ལྷ་ཁང་པ་ཟུར་ཆོ་གཞན་རྣམས་ལས་མན་ངག་ཟབ་ཅིང་ཆོས་ཀྱི་ཁ་ཚང་བའི་ལོ་རྒྱུས་རྒྱུ་མཚན་ཡང་དེ་ཡིན་གསུངས། དེ་ལྟར་ལོ་ཉི་ཤུ་ཐམ་པ་སློབ་གཉེར་མཛད་ནས། བཞི་བཅུ་ཐམ་པ་བཞེས་པ་ན་གཤེགས་བཙུན་མཛད་དེ། དེའི་དུས་སུ་དབུས་པ་སྟོན་ཤཱཀ་དང་དབུས་པ་ཞིག་པོ་ལ་སོགས་པ་སྒྲོ་སྦུག་པའི་གྲྭ་པ་སུམ་ཅུ་ཙམ་ཕྱིར་འབྲེང་ལ་ཤོར་བ་ཡིན་ལོ། གཞན་ཡང་མྱང་སྟོད་ཀྱི་རྒྱ་རྩད་སྐོར་པ་ལ་བདུད་རྩི་གསན། མྱང་སྨད་ཀྱི་སྒྲོ་དར་སེང་ལ་རྣམ་འཇོམས་དང་ཕུར་པ་རྩ་བ་སོར་བཞག་གི་ལུགས་གསན། གཞན་ཡང་ཕུར་པ་སྐྱི་ལུགས་ལ་སོགས་པ་ཕུར་པའི་ལུགས་མང་དུ་གསན། དམ་པ་སྤོང་མང་ལ་རྫོགས་པ་ཆེན་པོ་སྤོར་ལུགས་གསན། ཇོ་མོ་མྱང་མོ་ལ་སློབ་དཔོན་ཨ་རོའི་ཐུགས་ཀྱི་ཡང་བཅུད་རྫོགས་ཆེན་ཁམས་ལུགས་ཀྱི་ཁྲིད་ཞུས་ཤིང༌། དེའི་སྐོར་གྱི་གདམས་ངག་དང་བཅས་པ་གསན། དེ་བཞིན་དུ་རྫོགས་ཆེན་བྲམཟེའི་སྐོར་དང་སྐེ་ཚང་མ་ལ་སོགས་པ་ཡང་གཞན་དག་ཀུན་ནས་མང་དུ་གསན་ཏེ། སྔགས་མཚན་ཉིད་རྒྱུད་སྒྲུབ་ཐབས། གཞུང་གདམས་ངག་དང་བཅས་པ་ཀུན་གྱི་བདག་པོར་གྱུར་པ་ལགསསོ། །བདུད་རྩིའི་སྒྲུབ་པ་མཛད་པའི་ཚེ་ན། སྨན་གྱི་ཕོ་བྲང་ལས་སྨན་གྱི་ལྷ་མོ་ཞིག་དོན་ནས་བྱུང་སྟེ། དཀྱིལ་འཁོར་ལ་བསྐོར་བ་ལན་གསུམ་བྱས་ནས་དེ་ནས་ཕོ་བྲང་ལ་ཐིམ་པ་ཀུན་གྱིས་མཐོང༌། དེ་ཡང་བཞི་བཅུ་ནས་ལྔ་བཅུ་རྩ་དྲུག་གི་བར་ལོ་བཅུ་དྲུག་ཏུ་གཞན་དོན་མཛད་ནས་གཤེགས་ཏེ། དང་པོར་ཤིང་ཕོ་ཁྱི་ལ་འཁྲུངས། ལོ་ཉེར་གཅིག་ལོན་པ་ནས་སུམ་ཅུའི་བར་དུ་ཤེའུ་བ་དང་ཁྱུང་ལ་སོགས་པ་ལ་གསན་པ་མང་དུ་མཛད། དེ་རྟིང་སྒྲོ་སྦུག་པ་ལ་གསན་པ་རྒྱ་ཆེར་མཛད་དེ། འདིས་ཞེ་གཅིག་བཞེས་པའི་ཤིང་སྟག་ལོ་དེ་ལ་སྒྲོ་སྦུ་པ་གཤེགས། ལོ་དེ་ནས་འགྲོ་དོན་མཛད། རང་ལོ་ལྔ་བཅུ་རྩ་དྲུག་པ་ས་སྦྲུལ་ལ་གཤེགས། དེའི་དབོན་པོ་ལྕེ་སྟོན་ཇོ་གཟུངས་ནི། ཉི་བོའི་སྲས་ཡིན་ལ། སྤྱིར་ཉི་བོ་ལ་སྲས་གསུམ། ཇོ་སྐྱེས། བླ་མ་ཆེན་པོ། དཔོན་ནག་རྡོ་རྗེའོ། ཇོ་སྐྱེས་ལ་སྲས་གཉིས། སློབ་དཔོན་ཉེ་ཉེ་དང༌། ཁང་གསར་རོ། །དཔོན་ནག་རྡོ་རྗེ་ལ་སྲས་ལྔ། རྡོ་རྗེ་འབུམ། ཉི་ཁྲི་འབུམ། བདུད་རྩི་འབུམ། བཀྲ་ཤིས་འབུམ། དར་མ་འབུམ་མོ། བླ་མ་ཆེན་པོ་ཡོན་ཏན་གཟུངས་ནི། མེ་ཕོ་རྟ་ལ་འཁྲུངས། བཅུ་གཅིག་པ་ལ་སློབ་གཉེར་མཛད། ལོ་བཅུ་གསུམ་ཁུ་བོ་དང་འགྲོགས་སུ་བྱུང་སྟེ། བཀའ་བསྐྱེད་རྫོགས་གསུམ་གྱི་རྒྱུད་ལུང་མན་ངག་དང་བཅས་པ་ཀུན་ལ་སློབ་གཉེར་རྫོགས་པར་མཛད། ལོ་ཉི་ཤུ་རྩ་བཞི་བཞེས་པའི་ཚེ་ཁུ་བོ་རྒྱ་ནག་པ་སྐུ་གཤེགས་ནས་གདན་ས་མཛད། སློབ་གཉེར་གྱི་དྲས་ཐག་མ་ཆོད་པ་བག་རེ་ཡོད་པ་ཀུན་དབུས་པ་སྟོན་ཤཱཀ་དང་དབུས་པ་ཞིག་པོ་ལ་སོགས་པ་བུ་སློབ་རྣམས་ལ་དྲས་ཐག་བཅད་པ་ཡིན་ནོ། །དེ་ལ་དབུས་པ་སྟོན་པ་ཤཱཀ་ནི། མི་ཆོས་གཟད་ཀྱི་གཅེར་པ་ཝང་ཐུང་བརྒྱུད་ཡིན། ལྷ་རྗེ་ཉ་རི་བའི་གྲྭ་སར་ཡི་གེ་འབྲིར་བྱོན་པས་དད་པ་ཐོབ་ནས་སློབ་གཉེར་མཛད། དེ་ནས་གོང་དུ་སྨོས་པ་བཞིན་དུ་ལྷ་རྗེ་རྒྱ་ནག་གི་ཕྱིར་ བྱོན། རྒྱུད་གདམས་ངག་ཐམས་ཅད་མ་ལུས་པར་གསན་ནས་སྒོམ་སྒྲུབ་མཛད་པར་དགོངས་ཏེ་བྱང་རི་ལ་དགོན་པ་ཚོལ་དུ་བྱོན་པས། ཡོལ་བ་བྲག་ལ་དམ་པ་ཡོལ་ཆུང་བ་བྲག་རྐོ་ཞིང་འདུག་སྐད། འདིར་དགོན་པ་མཛད་པ་ལགས་སམ་ཞུས་པས། ཡིན་ཟེར། འདི་མིན་པ་བྱ་ས་མི་གདའམ་བྱས་པས་ཕར་ངོས་ཀྱི་བྲག་སེ་བ་ཁ་སྦྲག་ཅན་དེ་ན་བྱས་ན་འོང་བ་ཅིག་འདུག་སྟེ། དེ་བས་འདི་བཙན་པར་འདུག་པས་ང་འདིར་བྱེད་པ་ཡིན། དེ་མིན་པ་བྱ་ས་མི་འདུག་ཟེར། དེ་ནས་དམ་པ་སྟོན་ཤཱཀ་གིས་བྲག་སེ་བ་ཁ་སྦྲག་སྐྱེས་པ་དེར་བྱོན་ཙ་ན། དེའི་ཆུ་མིག་འགྲམ་ན་དབུས་ཀྱུ་ཅིག་འདུག་གམ་ཡང་ཟེར། ཟན་རྡོག་ལྔ་འདུག་གམ་ཡང་ཟེར་ཏེ་བཟང་ལྟས་ཤིག་བྱུང༌། དེ་ནས་དེར་བཞུགས་ཏེ་སྒོམ་སྒྲུབ་མཛད་པས་དགོངས་པ་ཚད་དུ་སྐྱོལ། ལྷ་འདྲེ་དམ་ལ་ཐོགས། གདུལ་བྱ་མང་པོའི་དོན་ནུས་པ་བྱུང་སྟེ། དམ་པ་སེ་སྦྲག་པ་ཞེས་གྲགས་པ་ཡིན་ནོ། །དབུས་པ་ཞིག་པོ་ནི། མི་ཆོས་ཡར་ཀླུངས་བྱ་ས་བ་ཡིན། རྗེ་སྒྲོ་སྦུག་པའི་གྲྭ་སར་ཡིག་མཁན་ཆོས་ལ་ཚུད་པ་ཞིག་སྟེ། ལྷ་རྗེ་རྒྱ་ནག་གི་ཕྱིར་བྱོན། བསྐྱེད་རྫོགས་གསུམ་ལ་ཐུགས་འབྱོངས་པར་མཛད་དེ། ཡུལ་ལ་ཆེ་འདོན་ལ་འགྲོ་སྙམ་སྟེ། དེའི་ཆ་རྐྱེན་དུ་གདུགས་དང་དུང་དང་མཆོད་ཆ་ལ་སོགས་པ་འདོན་པའི་ཕྱིར་བལ་ཡུལ་དུ་བྱོན་པ་ལ། ལམ་དུ་ནུབ་ཅིག་བསམས་པས་ཆོས་དེ་ཙམ་ཤེས་ཀྱང་ཉམས་སུ་བླང་རྒྱུ་མི་འདུག་སྟེ། ད་ལྟ་ཤི་ན་ལམ་ཁྱེར་ཅིག་མེད་པར་གོ་ནས། ཅིས་ཀྱང་མི་ཕན་གདམས་ངག་ཅིག་ཞུ་དགོས་པར་འདུག་སྙམ་ནས་ལམ་ནས་ལོག་སྟེ། བླ་མའི་སྤྱན་སྔར་ཕྱིན་ནས་ཞུས་པས་སྙན་རྒྱུད་རིན་པོཆེའི་གདམས་ངག་གནང་ནས་དེ་ལ་ཉམས་ལེན་མཛད་ཀྱི་བྱོན་པས། མང་ཡུལ་གུང་ཐང་དུ་བྱོན་ཙ་ན། རྫོགས་པ་ཆེན་པོ་རིས་མེད་ཀྱི་དགོངས་པ་ཞག་བདུན་བྱུང༌། དེར་བལ་པོ་ནས་མཆོད་ཆ་བླངས་ནས་བྱོན་ཏེ་མང་ཡུལ་གུང་ཐང་དུ་སླེབས་ཙ་ན་ཚད་པ་ཕྱིར་འབྲེང་བྱུང་སྟེ་བསྙུང་བ་ལ། ཀ་ཆ་རྣམས་གྲོང་དུ་བཅོལ་ཏེ་རི་ལ་བྱོན་ནས་ཉམས་སུ་བླངས་པས། ཡང་རིས་མེད་ཀྱི་དགོངས་པ་ཤར་ཏེ་ས་རྡོ་རི་བྲག་ཐམས་ཅད་ལ་ཐོགས་པ་མེད་པ་བྱུང་ནས་ཅི་ཡང་དགོས་མེད་དུ་ཤེས་ཏེ་ཆེ་འདོན་གྱི་ཆ་རྐྱེན་ཐམས་ཅད་གང་དགར་བསྐྱུར་བ་ལ། ཏིང་མན་ཇི་བདུན་ཙ་ཅིག་ཡོད་པ་བླ་མའི་དྲིན་དྲན་ཏེ། ང་ལ་དགོངས་པ་འདི་འདྲ་འཆར་བ་ཡང་བླ་མའི་དྲིན་ཡིན་པས་འདི་ཙམ་ཞིག་བླ་མ་ལ་འབུལ་དགོས་སྙམ་ནས་ཁྱེར་བྱོན་པ་ལ། དེ་ཡང་ལམ་དུ་བསྐྱུར་སྙིང་འདོད་པ་བྱུང་བ་ལ། ཡང་བླ་མའི་དྲིན་བསམས་ཏེ་ལྷ་ཁང་དུ་སླེབ་ཙ་ན། བླ་མའི་དྲུང་དུ་བསྐྱུར་ཏེ་དགོས་ན་ཚགས་གྱིས། ལར་ཁྱོད་ཀྱིས་ཇི་ཙམ་ཅིག་བཅིངས་གསུང་སྐད། དེ་ལ་རི་ལ་བཞུགས་ཀྱིན་ཉམས་ལེན་མཛད་པས། ཐེག་པ་ཐམས་ཅད་ཀྱི་ཆོས་ཚིག་གཅིག་ཀྱང་མ་ལུས་པར་ཐུགས་ལ་ལམ་ལམ་གསལ་བར་བྱུང༌། གཞན་ཡང་རྦབ་ཀྱིས་མ་ཚུགས་ཏེ་གཟུགས་སྣང་སྟོང་དབྱེར་མེད་ཡིན་གསུང༌། གཡས་རུའི་སྦ་གོར་ཕུར་བཞུགས་པའི་ཚེ་གཟིམས་སྤྱིལ་ལ་ཐོག་ཕོག་སྟེ་གཟིམས་མལ་གྱི་སྟེང་དུ་བྱུང་ཡང༌། རུ་ཉིད་དང༌། མཆན་ན་བྱིན་རླབས་ཞུ་བའི་གཅེས་ཕྲུག་གཅིག་ཡོད་པའང་ཅི་ཡང་མ་ཉེས་པར་འདུག །ཐོག་བྱུང་ངམ་ཞུས་པས། ཐོག་གམ་དེ་བྱུང་གསུང༌། འོ་ན་མ་གནོད་དམ་ཞུས་པས་སྒྲ་གྲག་སྟོང་དབྱེར་མེད་ལ་ཐོག་ལ་རང་བཞིན་ག་ལ་ཡོད་གསུང༌། རྣལ་འབྱོར་གྱི་དབང་ཕྱུག་ཆེན་པོ་འདི་ལ་དེ་ལ་སོགས་པའི་ཆེ་བ་ཡོན་ཏན་དུ་མ་ཡོད་དོ། །དེ་ལྟ་བུས་ཁོང་གི་ཁུ་བོ་སློབ་མ་བཟང་པོ་ཡོད་པ་རྣམས་ལ་ཆོས་ཞུས་ཤིང༌། ཐག་ཆོད་པ་མཛད་ནས་གྲྭ་ས་བསྐྱངསསོ། །སྒོམ་སྒྲུབ་ལ་བཞུགས་ནས་མཚམས་འོག་ནས་གྲྭ་ས་སྐྱོང་བ་ལ་ལོ་བཅོ་བརྒྱད་མཛད་དེ། དགུང་ལོ་བདུན་ཅུ་པ་ཤིང་མོ་ཡོས་ཀྱི་ལོ་ལ་གཤེགསསོ། །བདག་ཉིད་ཆེན་པོ་དེའི་སློབ་མར་བྱུང་བ་ཞིག་པོ་བདུད་རྩི་དང༌། སྟོན་པ་བླ་སྐྱབས་དང༌། དབུས་པ་ཇོ་བསོད་དང༌། སྙེ་སྟོན་ཉི་མ་རྡོ་རྗེ་ལ་སོགས་པ་གཞུང་ལུགས་སྨྲ་བ་ལ་མཁས་པ་མང་དུ་བྱོན། གཞན་ཡང་ལ་སྟོད་ཀྱི་མེས་སྟོན་མགོན་པོ་དང༌། དཔྱལ་ཀུན་དགའ་རྡོ་རྗེ་ལ་སོགས་པས་ཀྱང་ཆོས་ཞུས་ཞབས་ལ་གཏུགསསོ། ། ཁུ་དབོན་འདི་གཉིས་མཁྱེན་པའི་སྲོལ་སྔ་མས་གཏོད་པ་ཡིན་ཡང༌། གདུལ་བྱ་ལ་ཕན་པའི་བསྟན་པའི་བྱ་བ་ཕྱི་མས་རྒྱ་ཆེར་མཛད་པ་ཡིན་ནོ། ཟུར་ཆུང་པ་འཁྲུངས་ནས་ཡོན་ཏན་གཟུངས་ཤིང་ཡོས་ལ་གཤེགས་པ་ཡན་ཆོད་ལ་ལོ་བརྒྱ་དང་བརྒྱད་ཅུ་རྩ་གཉིས་སོང་ངོ༌། །ལྷ་རྗེ་ལྷ་ཁང་པའི་ཐུགས་ཀྱི་སྲས་དམ་པ་སྤྲུལ་སྐུ་ཞིག་པོ་བདུད་རྩི་ཡིན་ཏེ། དེ་ཡང་མེས་རྡོ་རྗེ་རྒྱལ་མཚན་ཞེས་བྱ་བ་དགེ་བའི་བཤེས་གཉེན་ཞིག་ཡོད་པ་ལ། སྲས་སྟོན་པ་འཁང་རེ་དང་འཁར་ཆུང་ཞེས་བྱ་བ་ཡོ་ག་ལ་མཁས་པ་ཞིག་ཡོད་པ་ལ། དེའི་འཁར་ཆུང་གི་སྲས་ཤུ་སྟོན་མོན་སྲས་བྱ་བ་དེ་ཡང་ཕྱི་རྒྱུད་ལ་མཁས། དེའི་སྲས་སྟོན་པ་ལྷ་སྣང་བྱ་བ་ནུས་མཐུ་བྱིན་རླབས་ལྡན་པ་ཞིག་བྱུང༌། དེ་ལ་སྲས་སངས་རྒྱས་དྭགས་ཆུང་དང་སྒོམ་ཤུ་གཉིསསོ། །སངས་རྒྱས་དྭགས་ཆུང་ནི། ཞིག་པོ་བདུད་རྩིའི་ཡབ་ཡིན། དྭགས་པོ་རྒྱ་རས་ཀྱི་ཕྱིར་ཕྱིན་པས་དྭགས་ཆུང་པར་གྲགས་པ་ཡིན། གཞན་ཡང་སངས་རྒྱས་སྟོང་དང༌། དཀར་སྒོམ་ཇོ་ཉག་དང་མྱང་སྟོན་རྩེགས་སེ་ལ་སོགས་པ་བླ་མ་མང་པོ་ལ་ཆོས་གསན་ཞིང་སྒྲོ་འདོགས་བཅད་ནས། ལྷོ་བྲག་ཏུ་གཤེགས་ཏེ། ལྷོ་སྟོད་ཀྱི་དགོན་པ་ཕུར་མོ་སྒང་བྱ་བར་འགྲོ་དོན་མཛད་ཀྱི་བཞུགས་པ་ལ། གཟད་པའི་ཡོན་བདག་རྣམས་ཀྱིས་སྒོམ་ཤུ་བཏང་ནས་གདན་དྲངས། གཟད་ཀྱི་ལྷ་གདོང་དགོན་པ་དང་འུག་སྐད་དགོན་པ་ལ་སོགས་པ་གནས་དགོན་མང་དུ་ཕུལ་ནས་བཞུགས་ཏེ། བུ་སློབ་མང་དུ་འཕེལ། ཞིག་པོ་ཡང་ལྷ་གདོང་དགོན་པར་སྐུ་འཁྲུངས་པ་ཡིན་ནོ། སྤྱིར་སངས་རྒྱས་དྭགས་ཆུང་ལ་སྲས་ལྕམ་དྲལ་བཞི་བྱུང༌། ཆེ་ཤོས་ལྷོ་བྲག་ཏུ་འཁྲུངས་པའི་ལྷོ་ཚ་བླ་མ་སྐྱབས་ནི་འཇིག་རྟེན་ལ་ཞེན་པ་ལོག་པ། མངོན་པར་ཤེས་པ་མངའ་བ་ཞིག་བྱུང་བ་ཁམས་སུ་བཞུད་ནས། སྐུ་ཡང་ཁམས་སུ་འདས། དེ་འོག་བླ་མ་རྒྱལ་མཚན་ནི་ཞིག་པོར་བཞུགས། བྱ་བྲལ་ཀློང་ཆེན་གྱི་དགོངས་པ་འཁྲུངས་ནས། རྟོགས་ལྡན་དགེ་བའི་ཕྱག་བཞེས་མང་དུ་མཛད་པ་ཞིག་བྱུང་སྟེ། ཡུམ་ནི་འབྲོག་གི་སྟོང་ར་མ་ཡིན། ཁོང་ལ་སྲས་སངས་རྒྱས་དབོན་སྟོན་དང༌། སྤྲུལ་སྐུ་ཤེར་འབྱུང་ངོ༌། སངས་རྒྱས་དབོན་སྟོན་ལ་སྲས་སྔ་ཚར་གཅིག་དང་ཕྱི་ཚར་གསུམ། སྲས་མོ་གཅིག་དང་ལྔ། སྔ་ཚར་བདུད་རྩི་དང་། ཕྱི་ཚར་དབང་ཕྱུག་འབུམ། བདུད་རྩི་དཔལ། རིན་ཆེན་མགོན་ནོ། སྲས་མོ་སྟོན་མ་བདུད་རྩི་འབུམ། བླ་མ་རྒྱལ་མཚན་གྱི་འོག་མ་ཇོ་སྲས་མ་རྒྱ་མ་ཧོར་ཡིན། དེའི་སྲས་མཁར་པ་ཇོ་ནམ། དེའི་སྲས་སུམ་སྟོན་ཉི་མའོ། ཇོ་སྲས་མ་རྒྱ་མའི་ཡང་འོག་མ་སྤྲུལ་སྐུ་ཞིག་པོ་ཡིན་ཏེ། བླ་མ་དྭགས་ཆུང་གིས་གཟད་ཀྱི་གཅེན་པ་ཝང་ཐུང་རྒྱུད་ཀྱི་བུ་སྲིང་མོ་ཝང་མོ་རྒྱ་གར་གསལ་བྱ་བ་ཞིག་བཞེས་པས། དེ་ལ་ཇོ་སྲས་མ་རྒྱ་མ་སྐྱེས་ནས་ཟླ་བ་བརྒྱད་ལོན་པ་ལ་ཨ་མ་འདས། དེའི་ཨ་མའི་ནུ་མོ་ཝང་མོ་གཅིག་ཡོད་པ་བོས་ནས་ནུ་བཅོལ་ལ་བཏང་བས། དེ་ཇོ་མོར་སོང་ནས་དེ་ལ་ཞིག་པོ་འཁྲུངས་པ་ཡིན། དེ་ལ་རིན་པོ་ཆེ་ལྷུམས་ན་བཞུགས་པའི་དུས་སུ། ཡུམ་གྱི་རྨི་ལམ་ན་མི་དཀར་པོ་ཞིག་གིས་གདུགས་དཀར་པོ་གསེར་གྱི་ཡུ་བ་ཅན་ཞིག་མགོ་ལ་ཡང་ཡང་ཕུབ་པ་རྨི་བ་ཞིག་བྱུང༌། བླ་མ་ཞང་འཚལ་པས་ལོ་ཉེར་བདུན་བཞེས་ཤིང༌། ཡོན་ཏན་གཟུངས་ཀྱིས་ཉི་ཤུ་རྩ་བཞི་བཞེས་པ་ས་མོ་སྦྲུལ་ལ་ཞིག་པོ་བདུད་རྩི་འཁྲུངས། སྐུ་བལྟམས་ནས་ཞིབ་མའི་ནང་དུ་བསྙལ་བ་ན་འཇའ་ཚོན་ཟུག་པ་བྱུང༌། དགུང་ལོ་གཉིས་ཙམ་ལོན་པའི་ཚེ་ནུབ་གཅིག་ཡབ་ཀྱི་ཞལ་ནས། ཨ་མ་ལ་ཝང་ཆུང་མ་ཡར་ལ་ལོངས་དང༌། ང་ལ་རྨི་ལམ་ལྟད་མོ་ཆེ་བ་ཞིག་བྱུང་ཁྱོད་ལ་བཤད་ཀྱི་གསུང༌། ཇི་འདྲ་ཅིག་བྱུང་ཞུས་པས། ང་ཡུལ་ཐག་རིངས་ཤིག་ཏུ་འགྲོ་བར་འདུག་ནས་རི་ལོགས་ཅིག་ནས་ཕར་ཕྱིན་ཙ་ན། ལམ་ཁ་ན་ཕ་བོང་སྔོན་པོ་ཞིག་འདུག་ང་ལ་ཞྭ་ཐེབས་གསར་པ་འོག་ཅག་དར་ཕུག་རོན་སྐེ་ལ་བྱས་པའི་ལེགས་མོ་ཅིག་འདུག་ནས། དེར་ངའི་ཞྭ་དེ་ཕུད་དེ་ཕ་བོང་དེ་ལ་གཡོགས་ཏེ། ང་འགྲོ་དགོས་པར་འདུག་པས་ཁྱོད་ཀྱིས་འགྲོ་བའི་དོན་གྱིས་ཤིག་ཨང་བྱས་པས། སྙིགས་མའི་དུས་འདིར་འགྲོ་དོན་ང་རང་གིས་ཤེས་ཅིག་ཟེར་ནས་མགོ་ལྕགས་བྱུང༌། དེ་རང་རི་ཟུར་དེ་འདས་ནས་རི་ལོགས་ཅིག་ན་མར་ཕྱིན་ཙ་ན། བག་ཤེས་པ་མ་དགའ་བ་སྐྱོ་བ་སྐྱེ་བ་ཞིག་བྱུང་ནས། བཻ་རོ་ཙ་ན་ཚ་བ་ཡུལ་དུ་གཤེགས་ཙ་ན་ཤིང་ལོའི་གསེབ་ཏུ་ཁབ་བྱིལ་བ་ལྟར་བཞུད་ཟེར་བ་དེའི་ཉམས་བྲོ་བ་ཞིག་བྱུང༌། དེ་ནས་ཀླུངས་སུ་ཕེབས་ཙ་ན་ཉི་མ་དྲོན་པོ་ཞིག་ཀྱང་ཤར་ནས་བྱུང༌། ལུང་པ་ཡངས་པ། ཆུ་གཙང་བ། མེ་ཏོག་མང་པོ་རྒྱས་པ། ནེའུ་སིང་དང་ཤིན་ཏུ་ཉམས་དགའ་བ་ཞིག་བྱུང་བ་ན་གཉིད་སད། ད་ང་འཆི་བ་འདུག །ཤི་ནས་ཀྱང་རིག་འཛིན་གྱི་ས་ལ་འགྲོ་བར་འདུག །ཁྱོད་ཀྱི་བུ་འདི་ལ་འགྲོ་བ་ལ་ཕན་ཐོགས་པ་ཞིག་འོང་བ་འདུག་ཅིག་གསུང༌། དེར་ཨ་མས། རུ་གྲོངས་ན་བུས་ཅི་བྱེད་བྱས་ངུས་པས། མ་ངུ༌། ནམ་གྱི་གུང་ལ་ངུས་པས་གྲོང་པས་ཐོས་ན་བཟའ་འཐབ་ཤོར་བ་ཡིན་སྙམ་ནས་འོང་གསུང༌། དེ་ནས་ཟླ་བ་གཉིས་ཙམ་ལོན་པ་དང་བླ་མ་དྭགས་ཆུང་སྐུ་གཤེགས་ཏེ། བཞི་བཅུ་རྩ་དགུ་པའོ། དེ་ནས་ཞིག་པོརིན་པོ་ཆེ་ཆུང་ངུ་ཞིག་ཨ་མས་བསྐྱངས། ཆེར་སྐྱེས་པ་དང་གོས་བཅོས་པ། ཐམས་ཅད་ལམ་ཟན་པ་སྙིང་རྗེ་བ་ཞིག་ཡོད་པ་ལ་བྱིན། ཨ་མས་འབར་བས་ཀྱང་མ་ཕན། མ་མོ་རྣོན་པོ་ཞིག་ལ་ཐམས་ཅད་མོ་འདེབས་ཀྱི་འདུག་ནས། ཨ་མས་ཀྱང་དེར་ཕྱིན་ཙ་ན། མོ་ན་རེ། ཁྱོད་ཀྱི་བུ་འདི་ལ་ཇི་འདྲ་ཅིག་འོང་ངམ། འཇིག་རྟེན་གྱི་ལྷ་འདྲེ་ཐམས་ཅད་འཚོགས་ནས་འདི་ལ་སྐོར་བ་བྱེད། མཆོད་པ་བྱེད་པར་འདུག །སྟོན་ཀ་ཅིག་འོངས་འདོན་པའི་དུས་སུ། ཨ་མ་ན་རེ། གླེན་པ། དེ་རིང་ཐམས་ཅད་འོངས་འདོན་པས་གཏོར་མ་དང་ཆུ་གཏོར་གཏོང་གི་འདུག །ཁྱོད་རང་ཡང་ཆུ་གཏོར་དང་གཏོར་མ་འདྲ་བ་ཐོངས། ངེད་རང་ཡང་འོངས་འདོན་དགོས་པར་ཡོད་བྱས་པས། ཆུ་གཏོར་མེད་པར་འོངས་མོའི་རྩར་སོང་ནས། གཡའ་བཟང་ལུང་པའི་ལྷ་འདྲེ་ཚོ། མྱང་ནག་འོལ་པོའི་ལྷ་འདྲེ་ཚོ། སྤྲང་པོ་འ་ལུའི་རྒྱལ་ནག་ད་ནང་སུའི་སར་ཡང་མ་འགྲོ་བར། རྒན་མོ་ཝང་འོངས་འདོན་གྱི་ཡོད་པས་འདིའི་འོངས་ལས་ཁྱེར་ཅིག་གསུང་ནས། འོངས་མོ་ལས་ཐོར་ཐོར་བྱས་པས། མ་རྒན་ཚིག་པ་ལོག་ནས་འབོད་ཀྱིན་ཕྱར་བས། ཞིང་རེ་བཞི་བྱ་བ་ནན་ཏར་ལེགས་ན་བཞི་བཅུ་ཐོན་ཙམ་ཞིག་ཡོད་པ་ལ། དེའི་ལོ་ལེགས་ངེས་པ་མེད་པ་ལ་ལྔ་བཅུ་བྱུང་ནས། དེར་ཨ་མ་ངོ་མཚར་སྐྱེས་ཏེ་སྔར་ཕོབ་འགྱོད་ནས་ཕུབ་མ་ཚོ་ཕྱར་བས་ཀྱང་ཁལ་གསུམ་ལྷག་པ་ཅིག་བྱུང་སྐད། དེ་ནས་ཡིད་ཆེས་ཏེ་འདི་སྤྲུལ་པའི་སྐུ་ཡིན་ནམ་མི་ཤེས་པར་འདུག་སྙམ་ནས། ཞང་པོ་དམ་པ་སེ་སྦྲག་པའི་སར་སློབ་གཉེར་ལ་བཏང་བ་ཡིན་ནོ། དེ་ནས་ལོ་གསུམ་ཞང་པོ་དང་འགྲོགས་རྒྱུ་བྱུང༌། དེའི་བར་དུ་རྫོགས་ཆེན་རོང་ལུགས་ཀྱི་ཆོས་སྐོར་རྣམས་གསན། ཁྱད་པར་སྒང་དྲིལ་མཁས་པར་མཁྱེན། གབ་ཕྱུང་ཡང་ལེགས་པར་ཐོས་ཤིང༌། དགུང་ལོ་བཅུ་དྲུག་བཞེས་པའི་ཚེ་ན་དམ་པ་སྐུ་གཤེགས། འདའ་ཁར་འདི་རྣམས་གལ་ཆེ་བ་ཡིན་གསུངས་ནས། གདབ་པ་དང་སྤྲུངས་པ་ལ་སོགས་པ་གདམས་ངག་ཟབ་ཤོས་ཤས་ཤིག་ལ་བཀའ་ཐོབ་ཙམ་བྱས་པ་ཡིན་ཏེ། བླ་མ་འདའ་བ་འདུག་པས་མིག་ཆུ་མས་འགགས་ནས་དྲན་པ་ཙམ་མ་བྱུང་གསུང་སྐད། ལོ་བཅུ་དྲུག་པར་སྐྱི་མཁར་ལྷ་ཁང་པ་ཡོན་ཏན་གཟུངས་ཀྱི་ཞབས་ལ་གཏུགས། སེ་སྦྲག་པ་འདའ་ཁར་སེ་སྦྲག་པའི་བུ་བཞི་བྱ་བ་ཡོད། གངས་པ་ཉི་ཁྲི། སྟག་པ་ལྷ་བོ། སེར་པ་རྒྱལ་མཚན། ད་རུ་འོད་དེ་དང་བཞི་ཡིན་པས་འདི་རྣམས་ཀྱི་སར་སོང༌། དེ་དག་གི་ནང་ནས་གངས་པ་ཉི་ཁྲི་འདི་ང་རང་དང་འདྲ་བ་ཡིན་པས། ཁྱོད་རང་གངས་པ་ཉི་ཁྲིའི་རྩར་སོང་གསུང་བ་ཡིན་ཏེ། ང་རང་བླ་མ་ལྷ་ཁང་ལ་མོས་པ་བྱུང་བས་ཁོང་གི་རྩར་ཕྱིན་པ་ཡིན་གསུང་སྐད། དེར་བླ་མ་ལྷ་ཁང་པའི་རྩར་བྱོན་ནས་ཆོས་གསན་པ་ཡིན་ཏེ། དེ་ཡང་དམ་པ་འདས་མ་ཐག་བླ་མ་ལྷ་ཁང་པའི་སར་བྱོན་མ་ཐག་གི་དུས་སུ། ཨ་མ་ཝང་མོས་བླ་མ་ཆེན་པོ་ལ་དབང་ཞུས་ཏེ་མགོའི་ཅོད་པན་མ་ཉམས་པར་ཡོད། དམ་པ་འདས་པའི་མྱ་ངན་ཡང་མ་ཡལ་བར་ཡོད་ཙ་ན། ལྷོ་བལ་ངོས་ནས་རྣལ་འབྱོར་མ་མེ་ཏོག་བྱ་བ་སྒོམ་མ་གྲུབ་ཐོབ་མ་བྱེད་པ་བསོད་ནམས་ཅན་ཞིག་བྱུང་ནས། ཨ་མ་དང་ཨ་མའི་གྲོགས་མོ་རང་འཐག་མཁན་པོའི་ཆུང་མ་ཅིག་ཡོད་པ་དེ་སྡེབས་ནས་སྒོམ་མ་དེའི་ཞལ་བལྟར་ཕྱིན་པས། མོའི་དྲུང་ན་ཁྲོམ་ཆེན་མོ་འཚོགས་ནས་ཕྱག་རྟེན་འབུལ་བྱིན་རླབས་ཞུ་བྱེད་ཀྱི་འདུག་པ་ན། ཨ་མའི་བསམ་པ་ལའང་ང་བླ་མ་ཆེན་པོ་སྐྱི་མཁར་བ་འདྲ་བ་ལ་དབང་ཐོབ། མགོ་ལ་ཅོད་པན་ཆོ་རེ་བྱས་ནས། སྒོམ་མ་འདི་འདྲ་ལ་བྱིན་རླབས་མི་ཞུ་སྙམ་ཙ་ན། ཐམས་ཅད་ཞུ་འདུག་པ་མཐོང་ནས། ཨ་མ་ཡང་ནན་ཏར་ཞུ་སྙིང་འདོད་པ་བྱུང་ནས་རང་འཐག་མཁན་མོ་དང་གཉིས་རྣལ་འབྱོར་མའི་དྲུང་དུ་ཕྱིན་ནས་བྱིན་རླབས་ཞུས་པས། རྣལ་འབྱོར་མ་དེ་ན་རེ། ཨ་མ་ལ། ཁྱོད་བླ་མ་སྐྱིལ་མཁར་བ་འདྲ་བ་ལ་དབང་ཐོབ། མགོ་ལ་ཅོད་པན་ཆོ་རེ་བྱས་ནས། ང་ལ་བྱིན་རླབས་ཞུ་ཅང་དགོས་སམ་ཟེར། དེར་ཨ་མ་སྐྱེངས་ཤིང་མོས་པར་བྱུང་ནས་ནན་གྱིས་ཞུས་པས་མཛད། དེ་ནས་རང་ཐག་མཁན་པོའི་ཆུང་མས་ཞུས་པས། མོ་ལ་ཅེ་རེ་བལྟས་ནས། ཁྱོད་ཀྱི་ཁྱོ་བོ་རང་ཐག་མཁན་པོས་དབུས་གཙང་རུ་བཞི་བསྐོར། གདོང་ཤ་མི་ལ་བྱིན། བྱིན་ཤ་ལ་ཁྱི་ལ་བྱིན་ནས། ཤ་ཐང་ཆད་དུ་བཙལ་བའི་ནས་ལ་ཁྱོད་ཀྱིས་ལྐོག་བསོག་བྱས་ནས། སྡིག་པ་དཔག་ཏུ་མེད། ཁྱོད་ལ་ཅི་ཡང་མི་བཏུབ་གསུང་པས། མོ་ལྕེ་ནར་གྱིས་བྱུང༌། ཨ་མས་དེ་ཙུག་བྱས་སམ་བྱས་པས། བྱས་ཟེར། དེའི་སྡིག་ཇི་ལྟར་བྱས་ན་འབྱང་ཞུས་པས། རྣལ་འབྱོར་མའི་ཞལ་ནས། ཁྱོད་ལ་དཔག་ན་ནས་ཁལ་བཞི་བཅུ་ཙམ་འདུག་པ་དེ། བླ་མ་བཟང་པོ་ཅིག་ལ་ཕུལ་ལ་ཆོས་འཁོར་ཚུགས། དེ་ནས་ཁྱོད་རང་ཁོས་ཅི་ཟེར་ལ་ཉོན་ལ་གཡོག་གྱིས། དེ་ལྟར་བྱས་ན་དགའ་རབ་འོང་གི། དེ་མིན་ན་ཁྱོད་ལ་སྐྱིད་པོ་མི་ཡོང་གསུང༌། ཡང་ཨ་མ་ལ། ཁྱོད་མིང་པོ་དམ་པ་སེ་སྦྲག་པ་འདས་པ་ལ་མྱ་ངན་དེ་ཙམ་བྱ་མི་དགོས། ཁོང་རྒྱ་གར་རྒྱལ་པོའི་བཙུན་མོ་འདི་སྐད་བྱ་བའི་མངལ་ན་ཞུགས་ཡོད། སྐྱེས་ནས་ཆོས་རྒྱལ་ཆེན་པོ་འགྲོ་བའི་དོན་དཔག་ཏུ་མེད་པ་འོང་བར་འདུག་གསུང༌། དེར་ངོ་མཚར་སྐྱེས་ནས་མངོན་ཤེས་ཅན་དུ་རིག་ནས། ང་ལ་བུ་ཅིག་ཡོད་པས་འདི་ལ་ཇི་འདྲ་ཞིག་འོང༌། ངེད་མ་སྨད་ལ་ཤི་གོ་ལོག་མི་འོང་ངམ་ཞུས་པས། ཨ་མའི་སྤྱི་བོར་ཕྱག་བཞག་ནས་མགུར་བཞེངས་པ། ཁྱོད་ཀྱི་བུ་འདིས། སྙིགས་མའི་དུས་འདིར་འགྲོ་བའི་ཁ་ལོ་གྱེན་ལ་བསྒྱུར། མིག་ཕྱེད་གནམ་ལ་བལྟ་ཞིང་གོས་ཕྱེད་ས་ལ་འདྲུད། རྒན་མོའི་མི་ཚེ་སྐྱིད་ལ་སྐྱེལ་བར་འདུག་སྟེ། འདི་ལ་འཁོར་མང་པོ་འདུས་ནས་འཁོར་རྣམས་འཐབ་མོ་བྱས་ཏེ། དེ་ལ་སྐྱོ་བ་སྐྱེས་ནས་དགུང་ལོ་མང་པོ་མ་ལོན་པ་ལ་ཐག་རིངས་ཤིག་ཏུ་འབྲོས་པའི་ཉེན་ཡོད་དོ་གསུངས། དེ་ནས་ཞིག་པོ་སྐྱིལ་མཁར་ལྷ་ཁང་པའི་དྲུང་དུ་ལོ་མང་དུ་བཞུགས་ནས། གསན་པ་བསྐྱེད་རྫོགས་གསུམ་ག་ལ་ཐུག་ཐག་ཆོད་པ་མཛད། ཞལ་གྱིས་ནི། ང་སེམས་ཕྱོགས་ཁོ་ན་སྒྲུབ་པ་ཡིན་གསུང་ནས་སེམས་ཕྱོགས་གཅིག་པུ་ལས་མི་བཞེས་ཏེ། ཉན་སེམས་དང་འཆད་ཉན་ཐམས་ཅད་སེམས་ཕྱོགས་ཁོ་ན་ལ་མཛད་པ་ཡིན། སེམས་ཕྱོགས་ཇི་ལྟར་གསན་པའི་ཚུལ་ནི། རྒྱུད་ཀྱི་སྐོར་ལ། ཀུན་བྱེད་མདོ་བཅུ་ལ་སོགས་པ་སེམས་ཕྱོགས་ཀྱི་རྒྱུད་སྡེ་ཆེན་པོ་ཉི་ཤུ་རྩ་བཞི་གསན། རྩ་བ་སེམས་སྡེའི་སྐོར་ལ། རྩ་བ་བཅོ་བརྒྱད་ལ་སྐོར་ལུགས་རོང་ལུགས་ཁམས་ལུགས་ལ་སོགས་པ་ཀུན་གྱི་བཤད་སྲོལ་ལུགས་མི་གཅིག་པ་བཅུ་བཞི་གསན། བཤད་དུ་གཏུབ་པ་བཅུ་བཞི་ཡོད་གསུང༌། རྫོགས་ཆེན་རོང་ལུགས་ཀྱི་སྒོམ་ཡིག་ཆེན་པོ་རྣམས་ལ། རྣལ་འབྱོར་རིག་པའི་ཉི་མ་དང། བསམ་གཏན་མིག་གི་སྒྲོན་མ་དང༌། བསམ་གཏན་སྙིང་གི་ཉི་མ་དང༌། གདར་ཤ་དང་གཟེར་བུ་དང༌། ཞུས་ལན་ཁུངས་ཀྱིས་གདབ་པ་དང༌། རྡོ་རྗེ་སེམས་དཔའི་ཞུས་ལན་ལ་སོགས་པ་སྒོམ་ཡིག་ཆེན་མོ་ཕལ་ཆེར་གསན། གདམས་པ་སྙན་བརྒྱུད་ཀྱི་སྐོར་ལ། སྐོར་ལུགས་རོང་ལུགས་ཁམས་ལུགས་གསུམ་གྱི་གདམས་ངག་རྣམས་དང༌། གཞན་ཡང་བྲམ་ཟེ་སྐོར་གྱི་སྙན་བརྒྱུད་རྣམས་དང༌། སྐེ་ཚང་དང་རྫོང་འཕྲང་བསྙན་བརྒྱུད་དང༌། ཀློང་ལ་སོགས་པ་བསམ་གྱིས་མི་ཁྱབ་པ་ཅིག་གསན་ཏེ་ཐོས་བསམ་གྱི་སྒྲོ་འདོགས་ཆོད་པར་མཛད་པ་ཡིན་ནོ། སྤྱིར་དགུང་ལོ་བཅུ་གསུམ་ལོན་ནས་སློབ་གཉེར་མཛད། བཅུ་དྲུག་མན་ཆད་ལོ་གསུམ་དམ་པའི་སར་བཞུགས། དེ་ནས་ལྷ་ཁང་དུ་བྱོན། བླ་མ་མྱང་སྟོད་དུ་ལྷ་རྗེ་སྣུབས་སྨན་བྱ་བས་ཆོས་འཁོར་ཚུགས་པའི་ཚེ་ཞར་ཆོས་མཛད་ནས། དགུང་ལོ་བཅུ་དྲུག་ལ་བཤད་པ་མཛད་དེ། སྐོར་ལུགས་སྟོང་ཐུན་གསུངས་པས་མཁས་པའི་ཐོག་ཆོད། ལྷ་རྗེ་བསྣུབས་སྨན་ན་རེ། དབུས་པའི་ཇོ་སྲས་ཁྱོད་ངའི་རྟ་ཁྱུང་ཕྲུག་ཁ་ཆེ་དང་འདྲ་བ་འདུག་ཟེར་ཏེ། ནས་ཁལ་བཅུ་གཅིག་གི་ཕོགས་བྱས་སྐད། དེ་ནས་ཆོས་མགོ་ཐོན་ནས་གྲགས་པས་ཁྱབ་ཀྱང་དགུང་ལོ་སུམ་ཅུ་མན་ཆད་སློབ་གཉེར་མཛད་དེ། བླ་མ་ལྷ་ཁང་པའི་ཞབས་དྲུང་དུ་ལོ་བཅུ་བཞི་བཞུགས། བར་སྐབས་ཀུན་ཏུ་ཞང་པོའི་གདན་ས་སེ་སྦྲག་ཏུ་བཞུགས་ཏེ། སྒོམ་སྒྲུབ་དང་བཤད་པ་བག་རེ་ཡང་མཛད། དེ་ལྟར་སློབ་གཉེར་ཚར་བ་དང༌། གཟད་ནས་ཡབ་ཀྱི་སློབ་མ་བན་རྒན་བླ་འདོས་བྱ་བ་ཅིག་ཡོད་པས་གདན་དྲངས་ཏེ་བྱོན་ནས། ཆེ་འདོན་གྱི་ཚུལ་ཙམ་ཞིག་མཛད་དེ། འུག་སྐད་དགོན་པ་ལ་སོགས་པ་གཟུང༌། གཙང་དུ་སེ་སྦྲག་དང་ཆོས་སྡིངས་ལ་སོགས་པ་མང་དུ་གཟུང་སྟེ། སྐུ་བསོད་རྒྱས་པ་ལ། དེ་ཡང་དམ་པ་སེ་སྦྲག་པའི་སྒོམ་མ་རྣལ་འབྱོར་མ་ཤཱཀྱ་གཉན་ཤཱཀ་འོད་ཨ་སྟག་འོད་ལྡན་དང་བཞིས། ངེད་ཀྱིས་སེ་སྦྲག་ལ་མི་ཐར་བར་འདུག་པས་རི་སྒབ་འདིར་ངལ་བསོས་ཅིག་བྱེད་ཟེར་ནས་ཆོས་སྡིངས་བརྩིགས་པ་ལ། དེའི་དུས་སུ་བླ་མ་ཞང་འཚལ་བའི་སློབ་མ་གཙང་སྒོམ་སྒྲུབ་ཧྲུལ་པོ་བྱ་བ་ཅིག་ཏི་སེ་ལ་འགྲོ་བའི་ཡར་ལམ། ཞིག་པོའི་སྤྱན་སྔར་བྱོན་བླ་མ་ཞང་གི་ལོ་རྒྱུས་མང་དུ་བཤད་པས། མཇུག་ཏུ་དད་པར་བྱུང་ནས་གདན་དྲངས་ཏེ་ཆོས་འཁོར་བཙུགས། ཆོས་འབྲེལ་མ་ཞུས་ཀྱང་བློ་བྱིན་གྱིས་བརླབས་པའི་བླ་མ་ཡིན་གསུང་ནས། མོས་གུས་དང་ཞབས་ཏོག་ཆེ་བར་མཛད། དེའི་ཚེ་བླ་མ་ཞང་གི་ཞལ་ནས། ཁྱོད་ཀྱི་དགོན་པ་འདི་ཆུ་ཤིང་འཛོམ་པར་མི་འདུག་སྟེ། མི་འདུ་བ་འགྲོ་བ་ལ་ཕན་ཐོགས་པ་ཅིག་འོང་བར་འདུག་པས། ཆོས་སྡིངས་སུ་ཐོགས་གསུང་ནས། དགོན་པའི་མིང་ཞང་གིས་བཏགས། དེའི་དུས་སུ་མི་རྣམས་ན་རེ། ཆོས་ལྷ་ཁང་ལ་ཉན་ནས་ཞབས་ཏོག་འཚལ་པ་ལ་བྱེད་པར་འདུག་ཟེར་སྨྲ་བ་ལ། བླ་མ་ལྷ་ཁང་པས་ནས་ཁལ་ཉི་ཤུ་ཙམ་དང་ཤ་མར་ཁ་ཡར་བསྐུར་ཏེ། ཁྱོད་བླ་མ་བཟང་པོ་གདན་དྲངས་ནས་ཆོས་འཁོར་འཛུགས་པ་ལ། ངས་ཀྱང་འཐུད་བྱེད་དགོས་པ་ཡིན་ཏེ་ལས་མ་འབྱོར་གསུངས་པས། མི་རྣམས་ཁ་སྨྲས་ཀྱང་འཕྲོ་ཆད། ང་རང་ཡང་བླ་མ་རྙིང་པ་ལ་མོས་གུས་གསར་པ་སྐྱེས་གསུང༌། དེ་ལྟ་སྐུ་བསོད་རྒྱས་ཤིང་ཐུགས་དགོངས་ནས་ནམ་མཁའ་ལྟ་བུ་ལ་ཐུགས་རྗེའི་ཉི་ཟླ་ལྟ་བུར་ཤར་ནས་སྙན་པའི་གྲགས་པས་ཕྱོགས་མཚམས་ཐམས་ཅད་དུ་ཁྱབ་ཅིང༌། གདུལ་བྱའི་ཚོགས་བསམ་གྱི་མི་ཁྱབ་པ་འདུས་ནས་བླ་མའི་ཞབས་ཏོག་དང་འགྲོ་བའི་དོན་རྒྱ་ཆེན་པོ་དཔག་ཏུ་མེད་པ་མཛད་དོ། དེ་ཡང་བླ་མ་མཉེས་པ་གསུམ་གྱིས་མཉེས་པ་མཛད། གུས་པ་གཞུང་བཞིན་དུ་སྐད་ཅིག་ཀྱང་མི་འགལ་བར་མཛད། ངས་བླ་མའི་ཞབས་དྲུང་ནས་འགྲོ་བ་ལ་ཞབས་སྤྱི་བོར་མ་བླངས་པར་འགྲོ་མ་མྱོང་གསུང༌། གསེར་གྱི་རྒྱས་འབྲིང་རྣམ་གསུམ་ལ་སོགས་པ་མདོ་ཚར་བཅུ་བདུན་གྱིས་སྣ་དྲངས་པའི་ཆོས་དང་ཟང་ཟིང་གི་ཞབས་ཏོག་བསམ་གྱིས་མི་ཁྱབ་པ་མཛད། ཐུགས་དགོངས་ཇི་ལྟ་བ་བཞིན་ལོངས། རྟོགས་གྲོལ་དུས་གཅིག་ལ་བྱུང༌། རྫོགས་ཆེན་རང་སྣང་རིས་མེད་ཀྱི་དགོངས་པ་ཤར་ནས་ས་རྡོ་རི་བྲག་ཐམས་ཅད་ལ་ཐོགས་མེད་དུ་འགྲོ་ནུས་པ་བྱུང༌། མི་མ་ཡིན་གྱིས་སྐོར་བ་བྱེད་པ་གཟིགས། མངོན་པར་ཤེས་པ་མངའ་བའི་ལོ་རྒྱུས་མང་དུ་ཡོད། གཟད་ཕུའི་ད་ལུང་དགོན་པར་བཞུགས་པའི་ཚེ་ཕ་ཝོང་ལ་ཐིམ་པ་དང༌། སྲིན་པོ་རིར་གྱང་ལ་ཐོགས་མེད་དུ་གཤེགས་པ་ལ་སོགས་པ་མང་ངོ༌། སྐྱེས་བུ་ཆེན་པོ་འདིས་བྱང་ཕྱོགས་ཀྱི་རྒྱུད་གངས་རིའི་ཁྲོད་འདིར་ཡུལ་ཕྱོགས་ཐམས་ཅད་དུ་བྱོན་ནས། སྐྱེ་དགུ་རྣམས་ཆོས་ལ་བསྒྱུར་ནས་ཐར་པའི་ལམ་ལ་བཀོད། རྗེས་སུ་ཕྲིན་ལས་སྒྲུབ་པའི་དགེ་བའི་བཤེས་གཉེན་བསམ་གྱིས་མི་ཁྱབ་པ་བྱུང་སྟེ། ཉི་ཟླ་ལྟར་གྲགས་པ་ཡིན་ནོ། གཞན་ཡང་བསྟན་པའི་བྱ་བ་བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་བཞེངས་པ་དང༌། གསོ་བ་དང་།གཞན་དག་བཞེངས་པ་ལ་ཡོ་བྱད་གཏོང་བ་ལ་སོགས་པ་དཔག་ཏུ་མེད་པ་མཛད། རྒྱ་གར་ནས་བྱོན་པའི་ལོ་པཎ་མཁས་པ་རྣམས་ཀྱི་ཞབས་ཏོག་མཛད། བསྟན་པའི་བདག་པོ་སྔགས་མཚན་ཉིད་ཀྱི་སྡེ་སྣོད་འཛིན་པ་ཆེན་པོ་རྣམས་ཀྱི་ཞབས་ནས་འདེགས། འཇིག་རྟེན་གྱི་བྱ་བ་སྤངས་ནས་སྒོམ་སྒྲུབ་མཛད་པ་དང༌། སེམས་ཅན་དབུལ་ཞིང་ཕོངས་པ་ཀུན་གྱི་སྦྱིན་བདག་མཛད། རྒྱ་གར་དང་རྒྱ་ནག་དང་བལ་པོ་ལ་སོགས་སྐད་རིགས་མི་གཅིག་པའི་སྐྱེ་བོ་ཀུན་ཀྱང་འདུས་ཤིང༌། ཐམས་ཅད་ཀྱི་དགོས་འདོད་འབྱུང་བའི་གནས་སུ་གྱུར་ཏེ། ཡིད་བཞིན་གྱི་ནོར་བུ་རིན་པོ་ཆེ་དབང་གི་རྒྱལ་པོ་ལྟ་བུ་ཡིན་ནོ། གཞན་ཡང་དུས་གསུམ་གྱི་བདེ་བར་གཤེགས་པ་ཐམས་ཅད་ཀྱི་རྡོ་རྗེ་ལྟ་བུའི་ཏིང་ངེ་འཛིན་སྐྱེ་བའི་གནས། མེ་བདུན་ཆུ་གཅིག་ལ་སོགས་པས་ཀྱང་གཞིག་པར་མི་ནུས་པའི་གནས། བྱང་ཆུབ་ཀྱི་སྙིང་པོ་རྡོ་རྗེའི་གདན་ལ་མཆོད་པ་ལན་གསུམ་བསྐྱལ། སྟོན་པའི་སྐུ་ཚབ་ལྷ་སའི་ཇོ་བོ་རྣམ་གཉིས་ཀྱི་ཞབས་ཏོག་ལན་བཞི་མཛད། དེ་ལ་སོགས་པའི་འགྲོ་བ་རྣམས་ལ་དངོས་དང་བརྒྱུད་པས་ཕན་གདགས་པའི་ཕྲིན་ལས་དཔག་ཏུ་མེད་པ་མཛད་དེ། བྱང་ཕྱོགས་ཀྱི་རྒྱུད་འདིར་རྩོད་མེད་དུ་གྲགས་པ་ཡིན་ནོ། ལྷ་སའི་རྡོ་རགས་ལན་བཞི་མཛད་པའི་ཕྱི་མ་ལ་གཤེགས་སྐྱེམས་ཀྱི་དུས་སུ། འཁོར་ཚོས་ཆང་འཐབ་བརྒྱབ་པས་ཐུགས་ལོག་སྟེ། ཁྱོད་ཚོ་ངས་སུན་འདུག་སྟེ་ང་ཡང་ཁྱེད་ཚོས་སུན་འདུག་ཅིག །ངས་ག་ཤེད་ཅིག་ལ་ཁྱེད་ཚོས་མིག་གིས་མི་མཐོང་རྣ་བས་མི་ཐོས་པ་ཅིག་བྱ་ཡིས་གསུང་སྟེ། དགུང་ལོ་ལྔ་བཅུ་རྩ་གཅིག་བཞེས་པ་ས་མོ་ལུག་གི་ལོ་ལ་གཤེགས་ཏེ། དེ་ཡང་གསང་ཕུའི་རྒྱ་ར་གད་ལོགས་ཀྱི་དགོན་པར་སྐུ་གཤེགས་ནས། སྤུར་ཆབ་ལ་གདན་དྲངས་ནས་བཟད་དུ་འུག་སྐད་དགོན་པར་ཟླ་བ་བཞི་བཞུགས། དེ་ནས་ཐང་སྐྱར་གདན་དྲངས། ས་རབ་ཏུ་གཡོས། མདུན་གྱི་ཡོན་ཆབ་ཀྱི་སྣོད་ནང་ནས་འཇའ་ཚོན་ལྟ་བུའི་པདྨའི་སྡོང་པོ་སྐྱེས་ཏེ། ཞག་གསུམ་གྱི་བར་དུ་ཀུན་གྱིས་མཐོང་བ་བྱུང༌། ནང་པར་སྤུར་སྦྱོང་བའི་སྲོད་ལ་ཉི་ཟླ་དུས་གཅིག་ལ་ཤར་བ་མཐོང་བ་དང༌། སྤུར་སྦྱངས་པའི་ཚེ་ན་སྒྲ་དང་འོད་དང་འཇའ་ཚོན་དང་སྐུ་དང་ཡིག་འབྲི་དང་མཆོད་རྟེན་དང་རིང་བསེལ་གྱི་ཚོགས་དཔག་ཏུ་མེད་པ་བྱོན། བཙན་པོ་དང་དབོན་པོ་དང་སློབ་མར་གྱུར་པ་རྣམས་ཀྱིས་སྐྱེས་བུ་ཆེན་པོ་དེའི་གདན་སར་དགོངས་ནས། གཟད་ཐང་སྐྱའི་གཙུག་ལག་ཁང་བཞེངས་ཤིང༌། ཆོས་གསུངས་པ་དང་བཞུགས་པའི་གདན་ས་ཆེ་ཆུང་ཀུན་ཏུ་ཡང་སྐུ་གསུང་ཐུགས་ཀྱི་རྟེན་མང་དུ་བཞེངསསོ། །ཞིག་པོ་ལ་སློབ་མ་མང་ཡང་ཐུགས་སྲས་སུ་གྱུར་པ་ནི། རྟ་སྔོན་ཇོ་ཡེས་དང༌། མ་ཧཱ་ལྷུན་པོ་དང༌། མཁས་པ་ཇོ་མན་དང༌། དབུས་པ་ཇོ་བསོད་དང༌། བཟང་སྟོན་ཧོར་གྲགས་དང༌། གཉོས་སྟོན་བླ་མ་དང་དྲུག་ཏུ་གྲགས་པ་ལ། དེའི་ནང་ནས་ཀྱང་གདམས་པའི་བཀའ་བྱོ་ཞིང༌། མཁྱེན་པའི་བཅུད་ཐོབ་པ། ཐུགས་ཟིན་གྱི་སྲས་ཀྱི་ཐུ་བོར་གྱུར་པ་རྟ་སྟོན་ཇོ་ཡེ་ཡིན། དེ་ཡང་མེས་པོ་རྟ་བོན་དབང་གྲགས་བྱ་བ་ཆོས་དང་ཡོན་ཏན་གཉིས་ཀ་བྱེད་པའི་བུ་ནོར་དབང་གསུམ་འཛོམ་པ། གཡུ་རུ་སྟོད་ཀྱི་བདག་པོ་བྱེད་པ་ཞིག་ལ། བུ་བརྒྱད་བུ་མོ་གཉིས་སྟེ་བཅུ་ཐམ་པ་ཡོད། བུ་བརྒྱད་ཀྱི་ཆུང་ཤོས་རྟ་སྟོན་ཇོ་འབུམ། དེའི་བུ་ཇོ་ཡེསསོ། །ཇོ་འབུམ་གྱིས་ཆུང་དུས་སུ། གཟད་ཀྱི་གྲུབ་བུ་ལུང་པའི་བླ་མ་མདའ་བྱང་ཆུབ་སེམས་དཔའི་སྤྱན་སྔར། པོ་ཏོ་བའི་བཀའ་གདམས་ཀྱི་ཆོས་རྣམས་གསན། དེ་ནས་རང་ཡུལ་དུ་བཞུགས་ཏེ། འཁོར་འབངས་དང་ཡུལ་གཞིས་ཤིན་ཏུ་འཛོམས་པར་ཡོད་པ་དེ་དག་ལ་སྐྱོ་བ་སྐྱེས་ཞེན་པ་ལོག་ནས། གཡོག་བཞི་ཁྲིད་དེ་ལྷ་རྗེ་གླན་ཉ་ཚལ་བའི་ཐུགས་སྲས་གཉོས་ཆུ་བོ་རི་པའི་སྤྱན་སྔར་བྱོན་ཏེ། དཔོན་གཡོག་ལྔས་སྟབས་གཅིག་ཏུ་ཆོས་སྒོར་ཞུགས་ནས། སྔགས་རྙིང་མའི་ཆོས་མང་དུ་གསན། ཁྱད་པར་དུ་རྫོགས་ཆེན་སྐོར་ལུགས་གཞུང་གདམས་ངག་དང་བཅས་པ་ལ་ཤིན་ཏུ་མཁས་པར་གྱུར། བླ་མ་ཕག་མོ་གྲུ་པའི་སྤྱན་སྔར་བྱོན་ནས་ལམ་འབྲས་དང་ཕྱག་རྒྱ་ཆེན་པོའི་གདམས་པ་མ་ལུས་པ་གསན། གཞན་ཡང་དབུ་རུ་སྟོད་ཀྱི་བླ་མ་འཚར་སྟོན་ལ་ཕྱག་རྒྱ་ཆེན་པོ་སྒང་ལུགས་ཀྱི་དོ་ཧ་སྐོར་གསུམ་ཉན། ཟངས་རི་འབྲོ་རས་ལ་ལོ་རོ་རས་ཆུང་པའི་ཆོས་སྐོར་རྣམས་གསན། ནང་སྟོན་མགོན་པོ་ལ་རྣམ་འཇོམས་དང་ཕུར་པ་གསན། དམར་སྟོན་འཇམ་ལ་བདེ་མཆོག་གསན། བདེ་མཆོག་གི་དབང་བརྒྱ་རྩ་བརྒྱད་ཞུས། དེ་ལྟར་བླ་མ་མང་དུ་བསྟེན་ཀྱང༌། གཉོས་ཆུ་བོ་རི་བ་དང༌། ཕག་མོ་གྲུ་པ་ལ་རྩ་བའི་བླ་མར་འཛིན། གསན་པ་ཐུགས་ཐག་ཆོད་པ་དང་ཆུ་བོ་རི་ལ་བཞུགས་ཏེ་སྒྲུབ་པ་མཛད། གདུལ་བྱའི་ཚོགས་ཀྱང་མང་དུ་འདུས་ཏེ། གཞན་དོན་རྒྱ་ཆེར་བསྐྱངས། དེ་ལ་སྲས་རྟ་སྟོན་ཇོ་ཡེས་དང༌། དབུས་པ་ཇོ་བསོད་དོ། ཇོ་ཡེས་ཀྱིས་ལོ་བཅུ་གཉིས། ཇོ་བསོད་ཀྱིས་ལོ་བདུན་ལོན་པ་ལ། ཡབ་ཇོ་འབུམ་ལྔ་བཅུ་རྩ་གཅིག་པ་རྟ་ལོ་ཆོ་འཕྲུལ་གྱི་ཚེས་བཅུ་གསུམ་ལ་འདས། ཇོ་བསོད་ཀྱིས་ཞིག་པོའི་དྲུང་དུ་ཕྱིན་པས་ཐུགས་ལ་བཏགས་ནས་སེམས་ཕྱོགས་ཀྱི་རྒྱུད་གདམས་ངག་རྫོགས་པར་གནང༌། ཞིག་པོའི་ཞལ་ནས་ཁྱོད་ཆོས་ལ་ནན་ཏན་བྱེད་པར་སྣང་བས་ངའི་བླ་མའི་སར་བསྐྱལ་ཅིག །དེར་སོང་ལ་རྒྱ་ཆེར་ཉོན་གསུངས་ནས། ལྷ་ཁང་ཆེན་པོ་ལ་གཏན་ནས་མདོ་སྒྱུ་འཕྲུལ་སེམས་གསུམ་མ་ལུས་པར་གསན། ཞིག་པོ་དང་ལྷ་ཁང་པའི་ཐུགས་སྲས་དབུས་པ་ཇོ་བསོད་ཅེས་གྲགས་པ་མཁས་པའི་ཕུལ་དུ་ཕྱིན་ཏེ། སུམ་ཅུ་རྩ་གཅིག་ལ་འདས། རྟ་སྟོནཇོ་ཡེས་དགུང་ལོ་བཅུ་གཉིས་ལ་བླ་མ་དམར་སྟོན་འཇམ་གྱི་སར་བྱོན་ཏེ། བདེ་མཆོག་དང་ཕྱག་ན་རྡོ་རྗེ་བདུད་རྩི་ཐིགས་པའི་ཆོས་སྐོར་ཞུས་ཤིང༌། གཟུངས་རིང་ལ་བསྙེན་པ་ལོ་གཉིས་མཛད། བདེ་མཆོག་གི་དབང་ཡབ་དང་ལྷན་དུ་བརྒྱ་རྩ་བརྒྱད་ཞུས། ཕྱིས་ཐོབ་པ་དང་སྦྲགས་པས་བརྒྱ་དང་བཅུ་དྲུག་ཞུས། ཁ་རག་སྟོན་སྙིང་གི་སར་སྒྱུ་འཕྲུལ་ལོ་གཉིས་གསན། བླ་མ་རྩགས་དང་སེ་དུར་ལུང་པ་གཉིས་ལ་རྫོགས་ཆེན་སྐོར་ལུགས་གཞུང་གདམས་ངག་དང་བཅས་པ་ཞུས། དགུང་ལོ་བཅུ་དྲུག་ལ་རྡོ་རྗེ་སེམས་དཔའ་ནམ་མཁའ་ཆེ་ལ་བཤད་པ་མཛད། བཅུ་དྲུག་གི་ཞབས་ལ་ངམས་ཤོད་སྨད་དུ་བྱོན་ཏེ། ཡབ་ཀྱི་སློབ་མ་རྗེ་བཙུན་ཧགས་ལ་ཕྱག་རྒྱ་ཆེན་པོ་སྒང་ལུགས་གསན། བླ་མ་ཟངས་རི་རྒྱ་རས་ལ་ལོ་རོ་རས་ཆུང་པའི་ཆོས་སྐོར་རྣམས་དང༌། དགྱེས་རྡོར་མེས་ལུགས་དང༌། འཇམ་དཔལ་གསང་ལྡན་དང༌། བདེ་མཆོག་ལཱུ་ཡི་པ་དང༌། མཚོ་སྐྱེས་རྡོ་རྗེའི་སྒྲུབ་ཐབས་དང༌། ལམ་འབྲས་ཞམ་ལུགས་དང༌། ཞི་བྱེད་ལུགས་གསུམ་ག་གསན། ཁྱད་པར་སྐམ་ལུགས་གཙོ་ཆེ། ཆོས་སྐྱོང་ཏྲག་སང་ལ་སོགས་པ་ཞུས། བླ་མ་ཟངས་རི་བའི་མཁྱེན་པ་ཐམས་ཅད་བུམ་པ་གང་བྱོའི་ཚུལ་དུ་གསན། བླ་མ་རླུང་ཕྱག་དུམ་ལ་ཕྱག་རྒྱ་ཆེན་པོ་རླུང་གི་ལུགས་གཞུང་རྩ་བའི་སྐོར། སྟོང་ཐུན་གདམས་ངག་གི་སྐོར། ཕག་མོ་བྱིན་རླབས་ཀྱི་སྐོར་དང་གསུམ་སྟེ། དེ་ལྟར་དོ་ཧ་སྐོར་གསུམ་དུ་གྲགས་པའི་ཆོས་སྐོར་མ་ལུས་པ་དང༌། གཏོར་རྒྱུད་ཆེན་པོ་གསན། མགོན་པོ་སྟག་ཞོན་གྱིས་སྣ་དྲངས་པའི་བསྟན་སྲུང་གི་སྐོར་བསམ་གྱིས་མི་ཁྱབ་པ་གསན། གྲུབ་ཐོབ་མལ་བྱེ་ཚང་པ་ལ་ཀ་ཀི་ནིའི་སྐོར་ཞུས། དེ་ལྟར་ངམས་ཤོད་སྨད་དུ་གསན་པ་མཛད་ཅིང་ལོ་བདུན་ལྷག་ཅིག་བཞུགས། ཉི་ཤུ་རྩ་བཞི་ལ་ཡར་བྱོན་ཏེ། སློབ་དཔོན་ཇོ་བསོད་བཅུ་དགུ་ལ་གཙང་ནས་མར་བྱོན་པ་དང་གུང་བསྟུན་ནས་སྐུ་མཆེད་གཉིས་ཆེ་འདོན་མཛད། གཤེགས་སུན་ཚར་བ་དང་ཁོང་གཙང་དུ་གཤེགས། ཇོ་ཡེས་ཀྱིས་ནང་སྟོན་ཇོ་འཁྱམས་ལ་ཕུར་པ་གསན་ཏེ། ཆུ་བོ་རིར་བཞུགས་ནས་སྒྲུབ་པ་མཛད། དེ་ནས་ཞིག་པོའི་དྲུང་དུ་བྱོན་པ་ཡིན་ཏེ། དང་པོ་ཆོས་ཞུ་བའི་རྟོག་པ་མེད། ཆོས་ཀྱང་ང་རང་མཁས། གདམས་ངག་ཀྱང་ང་རང་ཆེ། ཁོང་སྙན་པ་དང་གྲགས་པ་ཆེ་བར་འདུག་པ་དང༌། ནུ་བོའི་སློབ་དཔོན་ཡིན་པས་མཇལ་ཕྲད་ཀྱི་རྣམ་གཞག་ཅིག་ཀྱང་བྱ་སྙམ་ནས། ཞལ་བལྟ་ཞིང་རྣམ་གཞག་ལ་བྱོན་པས། ཞིག་པོ་བདུད་རྩི་འུག་སྐད་དགོན་པ་ན་བཞུགས་པ་དང་མཇལ། ཞལ་མཐོང་བ་དང་གུས་པ་རང་དབང་མེད་པ་སྐྱེས་ནས། ནང་པར་འགྲོ་ཙ་ནའང་ཞབས་དྲུང་དུ་འོང༌། གུས་པར་བྱུང་བས་ཐུགས་ཀྱིས་གཟུང་བར་ཞུ། ཞུས་པས། མོས་པར་བྱུང་ངམ་གསུང༌། ཤིན་ཏུ་མོས་པ་བྱུང་ཞུས་པས། འོ་ན་ལས་འཕྲོ་ཡོད་པ་ཡིན་པས་ད་ལྟ་རང་ནས་སྡོད། འཁོར་བའི་མཚན་ཉིད་མི་རྟག་པ་ཡིན་པས་ཕྱིས་ཀུན་ཇི་ལྟར་འོང་ཆ་མེད་གསུང༌། ད་རེས་སྡོད་རྩིས་མེད་པས་ཆ་རྐྱེན་ཅི་ཡང་ཁྱེར་མ་ཡོངས་ཞུས་པས། འདིར་འོང་བ་ལ་རྒྱགས་ཕྱེ་ཁུར་ནས་འོང་བ་སུ་ཡང་མེད། ཁྱོད་གཅིག་པུ་ལ་ཆ་རྐྱེན་ལོགས་པ་ག་ན་དགོས་གསུང་དེ་ནས་དེའི་ཚེ་རང་ནས་ཞབས་དྲུང་དུ་བཞུགས་ཏེ་ཆོས་གསན་པ་ལས། དེ་ཡང་རྒྱུད་ཀྱི་སྐོར་ལ། ཀུན་བྱེད་རྒྱལ་པོ་མ་བུ་སུམ་བསྐོར། བཤད་རྒྱུ་མདོ་བཅུ། འཁོར་བ་རྩད་གཅོད་ཀྱི་རྒྱུད་ལ་བཤད་རྒྱུད་སྡེ་བཞི། རྩ་བ་འགྲེལ་པ་རྒྱན་ཆོས་མན་ངག་དང་བཅས་པ་གསན། རྩ་བ་བཅོ་བརྒྱད་ཀྱི་བཤད་སྲོལ་ལ་ཟབ་པ་གཞུང༌། གབ་པ་མངོན་དུ་ཕྱུངས་ཏེ་མན་ངག་སྒོམ་སྡེབས་སུ་བཤད་པ། དེའི་སྒོམ་འགྲེལ་སྙིང་གི་ཉི་མ་དྲུག །ཡང་སྙིང་རིག་པའི་ཉི་མ་དྲུག་སྙན་རྒྱུད་སྤྲོ་བ་ནག་པོའི་ཆོས་སྐོར་དང་བཅས་པ། སྒོམ་ཡིག་ཆེན་མོ། རིག་ཉེ། མིག་སྒྲོན། གདར་ཤ གཟེར་བུ་རྣམས་གསན། གདམས་པ་སྙན་བརྒྱུད་ཀྱི་སྐོར་ལ། སྐོར་ལུགས་རོང་ལུགས་ཁམས་ལུགས་གསུམ་གྱི་གདམས་ངག་ཕྱག་བཞེས་ཁྲིད་དང་བཅས་པ་རྣམས་ལ་ནན་ཏན་ཆེར་མཛད། ཞིག་པོའི་ཞབས་ལ་གཏུགས་ཤིང༌། གསུང་གི་ཆུ་རྒྱུན་དྲི་མ་མེད་པ་ལེགས་པར་འཐུངས་པས་ཐུགས་དགོངས་ལོངས། བྱིན་རླབས་ཞུགས། རྟོགས་གྲོལ་དུས་གཅིག་ཏུ་གྱུར་པ་ལགས། ཆོས་སྐུ་རང་ལ་གནས་ཀྱང་རང་ངོ་མ་ཤེས་པ། ཐོག་མ་མེད་ནས་འཁྲུལ་ལུགས་བསམ་མི་ཁྱབ། ལས་འཕྲོ་སད་དམ་བསགས་པའི་སྟོབས་ཀྱིས་སུ། མཚན་ལྡན་བླ་མ་གསང་སྔགས་ཟབ་མོ་དང་མང་དུ་མཇལ་ཏེ་ཐོས་པ་བག་རེ་བྱས། སེམས་ཀྱི་སྒྲོ་འདོགས་ཞིག་པོའི་དྲུང་དུ་ཆོད། མཉམ་མེད་རིན་ཆེན་དེ་ཡི་ཐུགས་ཀྱི་བཅུད། བརྒྱུད་པ་བཞི་ལྡན་གདམས་ངག་ཟབ་དགུ་གནང༌། ཞེས་ཀྱང་གསུང༌། དེ་ལ་སྤྱིར་སྐྱེས་བུ་འདི་ནི་ཐོག་མ་ནས་སྔོན་སྦྱངས་ཀྱི་བསགས་པ་དང་ལྡན་པས་རིགས་རྒྱུད་དང་ཤེས་རབ་གཞན་ལས་ཁྱད་པར་དུ་འཕགས་པ། སྐུ་གཞོན་ནུ་ནས་བླ་མ་མཁས་གྲུབ་མང་པོའི་ཞབས་དྲུང་དུ་གཏུགས་པས་མཁྱེན་པའི་ནོར་བུ་ཕུན་སུམ་ཚོགས་པ་དང་ལྡན་པ། རྒྱུད་གདམས་ངག་མཐའ་དག་གི་དོན་ཐུགས་སུ་བྱོན་ཤིང་རྗེ་གོང་མ་རྣམས་ཀྱི་བྱིན་རླབས་ཞུགས་པས་སྣང་བ་ཆོས་ཉིད་ཀྱི་དཀྱིལ་འཁོར་དུ་རྟོགས་པ། འཇིག་རྟེན་གྱི་སྒྲོ་བཀུར་ལ་ཉམ་མི་ང་བས་ཚུལ་འཆོས་མེད་པའི་སྤྱོད་པ་མཛད་པ། དུས་ཐམས་ཅད་དུ་བླ་མའི་གུས་པ་དང་མ་བྲལ་བས་བླ་མའི་འཕྲིན་ལས་སྒྲུབ་པ་དང༌། གདན་སའི་ཞབས་ཏོག་མཛད་པ་ལ་སྐྱོ་ངལ་མེད་པ། ཐུགས་བརྩེ་བ་ཆེན་པོའི་སེམས་བསྐྱེད་དང་ལྡན་པས་རང་གཅིག་པུའི་ཞི་བདེའི་བློ་མ་སྐྱེ་བར་ཞི་དྲག་གི་ཕྲིན་ལས་ཀྱིས་གང་ལ་གང་འདུལ་དུ་སེམས་ཅན་གྱ་དོན་མཛད་པ། མཛད་པ་གང་ལྟར་སྤྱོད་ཀྱང་ཆོས་ཉིད་ཀྱི་རྟོགས་པ་ལས་གཡོ་འགུལ་མེད་པ་རི་བོ་ལྟ་བུའི་རྟོགས་ལྡན་གྱི་རྒྱལ་པོ་ཡིན་ནོ། དེ་ལ་སྤྱིར་རྟ་སྟོན་ཇོ་ཡེས་འདི་ཆུ་མོ་ལུག་ལ་འཁྲུངས། ལོ་ཉེར་ལྔ་ལ་ཞིག་པོ་དང་མཇལ། སོ་བདུན་ལ་ཞིག་པོ་གཤེགས། དེའི་བར་དུ་ལོ་བཅུ་གཅིག་དབུ་སྔས་སྦྲེལ། ཞག་གཅིག་ཀྱང་མ་བྲལ་བར་ལོ་བདུན་བསྟེན། མཉེས་པ་གསུམ་གྱིས་མཉེས་པར་མཛད། ཐུགས་དགོངས་གཉིས་སུ་མེད་པར་འདྲེས། བླ་མ་ཅི་མཉེས་བྱེད་པ་ཅི་བསམ་གྲུབ་པར་གྱུར་ཅིག་གསུང་བ་ལན་གསུམ་ཐོབ། སྤྱིར་བླ་མ་ཐམས་ཅད་ལ་ཞབས་ཏོག་མ་གྲུབ་པ་མེད། ཁྱད་པར་ཞིག་པོ་ལ་ཡུལ་གཞིས་ཐམས་ཅད་བཙོངས་ནས་སྤོང་ཐག་བྱས་ཏེ་ཆོས་འཁོར་ལན་བཞི་བཙུགས། སྔ་ཕྱི་བསྡོམས་པས་རྟ་བཟངས་བདུན་ཅུ་རྩ་བཞི་ཕྱག་ཏུ་སོང༌། གདམས་པ་གསུང་སྒྲོས་ཐམས་ཅད་ཡི་གེར་བཀོད་པས་ཕྱི་རབས་རྗེས་འབྲངས་རྣམས་ལ་དྲིན་ཆེ་བ་ལགས། དེ་ལྟར་ཆོས་ཞུ་བའི་སྤྲོས་པ་རྣམས་ཆོད་ནས། ཡུལ་ག་ཤེད་ཅིག་ཏུ་ཕྱིན་ལ་ནགས་ཁྲོད་དམ་རི་སུལ་མིས་མི་མཐོང་རྣ་བས་མི་ཐོས་པ་ཞིག་ཏུ་དངོས་གྲུབ་ཐོབ་པ་མ་བྱུང་ཡང༌། འདིར་སོང་དང་འདིར་ཤི་མེད་པ་ཞིག་བྱ་དགོས་སྙམ་ནས་དཔེ་རྣམས་ཀྱང་ཡིག་ཆུང་འབའ་ཞིག་བྲིས་པ་ཡིན་ཏེ། ཞིག་པོ་བཞུགས་དུས་ཞིག་པོས་མ་གནང༌། དེ་རྗེས་སུ་དཔོན་སེང་གེ་རྒྱལ་དང་སློབ་དཔོན་སྤྲུལ་སྐུ་རྒྱལ་གཉིས་ཀྱི་གསུང་གཅོག་མ་ཕོད་པ་དང༌། གདན་སའི་བྱ་བ་ཡང་གཅིག་ཕྱིར་གཉིས་བཏུད་ནས་བྱུང་བར་བློས་མ་ཐོངས་པས། རྒས་ཁར་བུ་སྨད་ཀྱི་ཕ་རྒན་འདི་འདྲ་བ་ཅིག་བྱུང་གསུང༌། འོན་ཀྱང་བླ་མའི་ཞབས་ཏོག་འབའ་ཞིག་བྱས་པས་སྒྲིབ་པ་དག་ནས། ཏིང་ངེ་འཛིན་ཀྱང་གོང་འཕེལ་དུ་སོང་སྟེ། རི་ཁྲོད་འགྲིམས་པ་བས་ཀྱང་འདི་རང་སྟོབས་ཆེ་བ་འདུག་སྙམ་པ་བྱུང་གསུང༌། ཕྱིས་བོ་དོང་གི་བླ་མ་བྲག་དཀར་མོ་བ་ལ། རིན་པོ་ཆེ་གསལ་བ་སྒྲོན་མའི་རྒྱུད་དང༌། འཕགས་ལམ་བཀོད་པའི་རྒྱུད་གཉིས་གསན། གདམས་ངག་ཕྲ་མོ་དག་ཀྱང་ཞུས། ཆོས་ཞུས་ཚད་ཀྱི་བླ་མ་བརྩིས་པས་བཅུ་དྲུག །སློབ་དཔོན་གཉེར་ནན་ཏན་བྱས་པ་བཅུ་གསུམ། དེའི་ནང་ནས་ཀྱང་རྩ་བའི་བླ་མ་དྲུག །དེ་ལས་ཀྱང་ཁྱད་པར་དུ་དྲིན་ཆེ་བ་གསུམ། འགྲན་ཟླ་དང་བྲལ་བ་ཞིག་པོ་རིན་པོ་ཆེའོ། ཡབ་དང༌། དམར་སྟོན་འཇམ་དང༌། ཁ་རག་པ་ཡབ་སྲས་གཉིས་དང༌། སེ་དུར་ལུང་པ་དང༌། བླ་མ་རྩགས་དང༌། རྗེ་བཙུན་ཧགས་དང༌། ཟངས་རི་རྒྱ་རས་དང༌། རླུང་ཡབ་སྲས་གཉིས་དང༌། ཞར་ཆོས་པ་དང་། ལྷོ་པ་ལྟོ་འབེར་དང༌། མལ་བྱེ་ཚང་པ་དང༌། ནང་སྟོན་ཇོ་འཁྱམས་དང་ཞིག་པོ་བདུད་རྩི་དང༌། རྨ་བྱ་བྱང་བརྩོན་དང༌། བྲག་དཀར་མོ་བའོ། ཞིག་པོ་ལ་བརྟེན་ནས་ཡོན་ཏན་རྒྱུད་ལ་སྐྱེས་ཚུལ་ཡང༌། ཐང་སྐྱའི་ཐུགས་རྗེ་ཆེན་པོ་བཞེངས་པའི་ཚེ། ཟུང་མཁུར་དུ་ཟངས་ཞུས་ཀྱི་ལས་ཟླ་བ་བཅོ་བརྒྱད་མཛད་པའི་དུས་སུ་རྟོགས་པ་སྐྱེས་པ་དང༌། གློག་བ་ལམ་དུ་སྙན་བརྒྱུད་སྤུངས་པ་གསུང་པའི་ཚེ་ཐོག་བབས་ཀྱི་སྐབས་སུ་བྱིན་རླབས་ཞུགས་ནས། སྣང་བ་ཆོས་ཉིད་ཀྱི་དཀྱིལ་འཁོར་དུ་རྟོགས་པའི་མྱོང་བ་ཁྱད་པར་ཅན་འཁྲུངས། སློབ་དཔོན་སྤྲུལ་སྐུའི་ཆིབས་པ་ཕོ་བྲག་བཙད་པོས་ཁྱེར་བའི་ཚེ། རྡོར་ཐོས་ཕུའི་སྣང་གསལ་བྲག་ལ་ཆོས་སྐྱོང་བསྒྲུབ་པའི་ཚེ་མགོན་པོའི་ཞལ་གཟིགས། སྟོད་ལུངས་ཀྱི་སྟོང་ཁུན་བདེ་ལྡན་ཡར་བསོད་སྙོམས་ལ་བྱོན་པའི་ཚེ། ཉི་ཤུ་དགུའི་མཆོད་པའི་ནུབ་རྨི་ལམ་དུ་ཞིག་པོ་བྱོན་ནས་གདམས་ངག་གསུངས་པས། སྡུག་བསྔལ་རང་སངས་ལ་སོང་ནས། དེ་ནས་བཟུང་སྡུག་བསྔལ་རང་རྒྱུད་ལ་སྐད་ཅིག་ཀྱང་སྐྱེ་མ་མྱོང༌། ད་ལྟ་གདན་སའི་བྱ་བ་དང་ཞིག་པོའི་ཕྲིན་ལས་བསྒྲུབ་པའི་ཕྱིར། རྒྱལ་ཁམས་ཀུན་ཏུ་བྱོན་ཞིང་འགྲོ་དོན་རྒྱ་ཆེར་མཛད། ལྷ་སའི་ཇོ་ཤཱཀ་རྣམ་གཉིས་ཀྱི་ཞབས་ཏོག་ཀྱང་སྔ་ཕྱི་བསྡོམས་པས་ལོ་དྲུག་མཛད་དེ། དགུང་ལོ་དྲུག་ཅུ་རྩ་བརྒྱད་པ་ལྕགས་ཕོ་སྟག་གི་སྟོན་ཟླ་ར་བའི་ཚེས་བཅུ་དགུ་ལ་གཤེགས་ཏེ། སྐུ་གདུང་རིང་བསྲེལ་ཡང་མང་དུ་བྱོན་ནོ། ལྕགས་སྟག་འདི་ལ་གྲུབ་ཆེན་ཨུ་རྒྱན་པ་འཁྲུངས་ཏེ། དེ་ནི་དཔལ་ཕག་མོ་གྲུ་པ་ཞི་བར་གཤེགས་པའི་ལོ་ནས་བརྩམས་ཏེ། དྲུག་ཅུ་རྩ་གཅིག་པའོ། སངས་རྒྱས་དབོན་སྟོན་གྱི་སློབ་མ་རྟ་སྟོན་གཟི་བརྗིད་ཅེས་བྱ་བ་ཤིན་ཏུ་མཁས་པ་ཞིག་བྱུང་སྟེ། གསང་བའི་སྙིང་པོའི་ཊི་ཀ་རྒྱས་པ་ཞིག་མཛད། དེས་བརྒྱུད་པ་འདིའི་ལོ་རྒྱུས་ཀྱི་ཡི་གེ་མཛད་ཚུལ་སྣང་བཞིན་དུ་བྲིས་ཏེ། འདི་ཡན་ཆད་དུ་སྒྱུ་འཕྲུལ་དང་སེམས་ཕྱོགས་མཐའ་དག་ལ་མཁས་པར་གྲགས་ཏེ། དེ་གཉིས་ཀའི་བརྒྱུད་པ་ཡིན། གཡུང་སྟོན་པའི་ཁོག་དབུབ་ཏུ། སྒྲོ་སྦུག་པའི་སློབ་མ་རྣམས་འདིར་སྔར་བགྲངས་པ་རྣམས་དང་ཅུང་ཟད་མི་གཅིག་པར་སྣང་ངོ༌། སྒྲོ་སྦུག་པའི་སློབ་མ་གཙང་པ་བྱི་སྟོན་དང༌། སྒོང་དྲིངས་པ་ཉེ་སྟོན་ཆོས་ཀྱི་སེང་གེ་གཉིས་གྱིས་གཙང་ནག་འོད་འབར་ལ་གསུངས། དེ་ལ་མེས་སྟོན་མགོན་པོས་གསན། དེ་ལ་བླ་མ་སྲོས་གསན། དེ་ལ་པ་ཤཱི་ཤཱཀ་འོད་དང༌། རྟ་ནག་བདུད་འདུལ་གྱིས་གསན། པ་ཤཱི་ཟེར་བའི་རྒྱུ་མཚན་ནི། གོང་མ་སེ་ཆེན་གྱི་ལུང་གིས། བྲག་རྡོ་རྗེ་ཚེ་བརྟན་ནས་སློབ་དཔོན་པདྨས་སྦས་པའི་ཚེ་ཆུ་བཏོན། གསེར་ཡིག་པ་ལ་བསྐུར་བས། གོང་མའི་བླ་མ་རྣམས་དང་བྱས་པ་མཉམ་པའི་ཕྱིར་ཤཱིར་བཏགས་ཞེས་ཟེར། རྟ་ནག་བདུད་འདུལ་མ་མདའ་ཤཱཀྱ་འཕེལ་གྱིས་གསན། དེ་ལ་ཟུར་བྱམས་པ་སེང་གེས་གསན་ཏེ། དེ་ནི་སྐུ་ན་གཞོན་ནུ་ཉིད་ནས་ཐུགས་རབ་དང་མཁྱེན་པའི་རྩལ་ཤིན་ཏུ་ཆེ་ཞིང༌། ཁྱད་པར་དུ་སྒྱུ་འཕྲུལ་ལ་མཁས་པ་ཞིག་སྟེ་དགུང་ལོ་ཉི་ཤུ་རྩ་བདུན་ལ་གཤེགས། དེ་ལ་གཡུང་སྟོན་པ་དང༌། འཇམ་དབྱངས་བསམ་འགྲུབ་རྡོ་རྗེ་གཉིས་ཀྱིས་གསན་ཏེ། དེ་ལ་གཡུང་སྟོན་པའི་གདུང་རུས་གླན་ཡིན་ལ། འཁྲུངས་ས་ནི་ཚོང་འདུས་པ་ཡིན། གཞོན་ནུ་ནས་མཁྱེན་པ་ཤིན་ཏུ་ཆེ། སྔགས་གསར་རྙིང་དང༌། མཚན་ཉིད་ཀྱིའང་མངོན་པ་ཀུན་ལས་བཏུས་ལ་མཁས། ཟུར་བྱམས་པ་སེང་གེས་ཤངས་པ་ཤཱཀ་འབུམ་ལ་གཤིན་རྗེའི་སྐོར་གསན་པའི་ཕྱགས་ཕྱིར་བྱོན་ནས། བླ་མ་དང་ལྷན་ཅིག་ཏུ་ལེགས་པར་བསླབས་པས། འཁྲུལ་འཁོར་ལས་སྦྱོར་སོགས་ལ་ཤིན་ཏུ་མཁས་ཤིང་མཐུ་ཆེ། གཞོན་དུས་སུ་གོང་མའི་ལུང་གིས་རྒྱ་ཡུལ་དུ་བྱོན། འཆམས་ལ་སོགས་པའི་རྣམ་འགྱུར་དང༌། གོང་མ་ལ་འབྲུ་འདབ་དགོས་པའི་མི་སྡེ་མང་པོས་ཐན་པ་བྱུང་བའི་ཚེ། གོང་མ་ལ་ཆར་འབེབ་པ་རྫོངས་བ་ཞུ་བ་བྱས། དེར་ཁོང་བརྫངས་པས། ཁོང་གིས་དཀོན་མཆོག་ལ་གསོལ་བ་བཏབ་པས། ཆར་ཡང་དག་པར་ཕེབས། གོང་མ་དགྱེས་ཏེ་གནང་སྦྱིན་མང་པོ་གནང་བས། ནོམ་པ་ཆེན་པོ་དང་བཅས་ཏེ་བོད་དུ་ཕེབས་པ་ལ། ངོ་ཤེས་དང་གྲོགས་མཆེད་སོགས་ལ་ཅི་ཡང་མ་བྱིན་པར་ཡུམ་གྱི་དོན་དུ་བླ་མ་དང་དགེ་འདུན་ལ་ཡོ་བྱད་རྣམས་ཕུལ། བླ་མ་མང་པོ་ལ་ལུང་དང་མན་ངག་གི་གསན་པ་ཤིན་ཏུ་རྒྱ་ཆེ། ཆོས་རྗེ་རང་བྱུང་རྡོ་རྗེ་དང༌། བུ་སྟོན་རིན་པོ་ཆེའི་ཡང་སློབ་མ་ཡིན་ཞིང་དུས་ཀྱི་འཁོར་ལོ་ལ་མཁས། རྫོགས་པ་ཆེན་པོ་ལ་སོགས་པའི་མན་ངག་རྣམས་ལ་ཉམས་ལེན་དྲག་པོ་མཛད། མོན་པ་གྲོར་བྱོན་ནས་ཐུགས་དམ་གྱི་རྩལ་ཆེན་པོ་བྱུང་བའི་དོན་ལ། མཉམ་མེད་རྒྱལ་བ་གཡུང་སྟོན་ངས། ཞེས་བྱ་བ་ལ་སོགས་པའི་མགུར་གསུངས། ཁྱད་པར་དུ་ཕུང་པོ་རི་བོ་ཆེ་དང་ར་དུམ་བྲག་ལ་སོགས་པར་མང་དུ་བཞུགས། བཤད་པས་ཀྱང་གཞན་ལ་ཕན་པ་ཆེན་པོ་མཛད། རྒོད་སྒྲོས་ཆུའི་གྲོད་པ་དུམ་བུར་བཅད་ཀྱང་ཆུ་མི་འབོ་བ་དང༌། ལྕགས་སྲེག་བླངས་ཀྱང་མི་འཚིག་པ་དང༌། རྩིག་པ་ལ་རྡོ་དྲུག་སྦྱོར་གྱི་ཞལ་བ་བྱས་པས། རྩིག་པ་ཆེན་པོ་གཅིག་ཏུ་གྱུར་པ་ལ་སོགས་པའི་རྟེན་འབྲེལ་མང་པོ་ཡང་མཁྱེན། སྔགས་ཀྱི་སངས་རྒྱས་དང་མཚན་ཉིད་ཀྱི་སངས་རྒྱས་གཉིས་ཀྱི་ཁྱད་འབྱེད་མཛད་པ་གཡག་སྡེ་པཎ་ཆེན་གྱིས་གཟིགས་པས་ཤིན་ཏུ་དད་དེ། དཔོན་སློབ་བཅོ་ལྔས་ཕུང་པོ་རི་བོ་ཆེར་བྱོན་ནས་ཞབས་ལ་གཏུགས། སྐུ་ཚེའི་སྨད་ལ་ཚོགས་པ་ཆོས་ལུང་པ་ལ་བསྙེན་པར་རྫོགས་པར་མཛད། མཚན་རྡོ་རྗེ་འབུམ་ཞེས་པ་རྡོ་རྗེ་དཔལ་ཞེས་པར་བསྒྱུར། སྐྱེས་བུ་དམ་པ་འདི་ནི་ཤིང་ཕོ་སྤྲེའུ་ལ་འཁྲུངས་ནས། བརྒྱད་ཅུ་རྩ་གཉིས་པ་ཤིང་མོ་སྦྲུལ་ལ་ཞི་བར་གཤེགས། འཇམ་དབྱངས་བསམ་གྲུབ་རྡོ་རྗེ་ནི། སྙིང་མའི་སྐུ་ཡོན་ཏན་ཅན་རིམ་པར་བྱོན་པའི་སྲས་སུ་རྟ་ནག་གནས་གསར་དུ་ཤིང་མོ་ལུག་གི་ལོ་ལ་འཁྲུངས། ཟུར་བྱམས་པ་སེང་གེ་ལ་གསན་པ་རྒྱ་ཆེན་པོ་མཛད། ཁྱད་པར་དུ་སྒྱུ་འཕྲུལ་སྐོར་ལ་མཁས། སྒྱུ་འཕྲུལ་གྱི་དབང་རྣམས་གླན་ཉ་ཚལ་བ་བསོད་ནམས་མགོན་པོ་ལ་གསན། ཡང་དབེན་པའི་ཟུར་ཤཱཀྱ་འབྱུང་གནས་ཞེས་པ་ཤིན་ཏུ་མཁས་གྲུབ་ཏུ་གྲགས་པ་དེ་དང༌། འུག་པ་ལུང་པའི་བླ་མ་སེང་གེ་བ་གཉིས་ཆུང་ཆུང་ནས་ཞབས་དྲུང་དུ་བཞག་ནས་ལེགས་པར་བསྐྱངས་པས། ཕྱིས་ཟུར་པའི་བརྒྱུད་པ་ལ་ཤིན་ཏུ་བཀའ་དྲིན་ཆེ། བྱེ་མ་སེང་གེར་རྫོགས་པ་ཆེན་པོ་སྙིང་ཐིག་ལ་ཐུགས་དམ་རྩེ་གཅིག་ཏུ་མཛད་པས། ཐིག་ལེ་ཆེན་པོའི་སྐུར་གྱུར་ནས་སངས་རྒྱས་ཀྱི་ཞིང་མང་པོར་བྱོན་པ་ལ་སོགས་པ་ཐུགས་དམ་ཤིན་ཏུ་མཐོ་བར་མངའ་སྟེ། དགུང་ལོ་བརྒྱད་ཅུ་རྩ་གཉིས་པ་མེ་ཕོ་འབྲུག་ལ་གཤེགས་ཏེ། གཤེགས་ཁར་རང་གི་སྲས་ལ། ང་བདེ་བ་ཅན་དུ་འགྲོ། ཉིད་ཀྱིས་ཀྱང་བརྒྱད་ཅུ་རྩ་གཉིས་ཐུབ་པར་འདུག་སྟེ། དེ་ནས་བདེ་བ་ཅན་དུ་ཤོག་གསུང་བའི་བཀའ་སྩལ་གནང༌། ཤངས་པ་ཀུན་མཁྱེན་པ་ཞེས་གྲགས་པ་དང་སྙན་པས་ཕྱོགས་ཀུན་ཏུ་ཁྱབ་པ་དེའང༌། བྱིས་པའི་དུས་ན་བླ་མ་འདིས་དབང་མང་དུ་བསྐུར། ལེགས་པར་བྱིན་གྱིས་བརླབས་པས་མཁས་པ་ཆེན་པོར་གྱུར་པ་ཡིན་ནོ། ། བདག་ཅག་གི་བླ་མ་རྗེ་བཙུན་སངས་རྒྱས་རིན་ཆེན་རྒྱལ་མཚན་དཔལ་བཟང་པོ་ཞེས་གྲགས་པ་དེ་ནི། ཡབ་ཀྱི་ལྔ་བཅུ་རྩ་དྲུག་པ་ལྕགས་ཕོ་སྟག་ལ་རྟ་ནག་གནས་གསར་དུ་འཁྲུངས། ལྕགས་སྟག་འདི་ཕག་མོ་གྲུ་པ་འཁྲུངས་ནས་ཉིས་བརྒྱ་དང་བཞི་ཅུ་རྩ་གཅིག་པ་ཡིན། ལོ་འདི་ལ་མཁའ་སྤྱོད་པ་དང༌། མཁན་ཆེན་རིན་པོ་ཆེ་རྒྱལ་བཟངས་པ་ཡང་འཁྲུངས། ཡབ་ལ་མི་རྣམས་ཀྱིས། ཁྱེད་ཀྱི་སྲས་འདི་ཕན་ནི་མི་ཐོགས། དེ་ཙམ་གྱི་ཚིས་ཀྱིས་ཅི་བྱ་ཞུས་པས། འདིས་འགྲོ་བ་ལ་ཕན་ཐོགས་པ་ཅིག་འོང་གསུང་ནས་ལུང་བསྟན། དགུང་ལོ་དྲུག་པ་ལ་གསང་བ་སྙིང་པོའི་རྒྱུད་ཐུགས་སུ་ཆུད་པ་ཞིག་རིན་པོ་ཆེ་ཤཱཀ་འབྱུང་བའི་སྤྱན་སྔར་བྱོན་པས། ངའི་བླ་མའི་སྲས་གསུང་ནས་གཅེས་གཅེས་མཛད་པས་བརྗེད་དེ། ཡང་ལོ་བརྒྱད་ལོན་པ་ན་ཐུགས་ལ་བཙུད། ཆོ་ག་ཕྲིན་ལས་རྣམས་ཀྱང་ཡབ་ཀྱིས་ལེགས་པར་བསླབ་པས། དགུང་ལོ་བཅུ་བཞི་བཞེས་པ་ན་གཞན་ལ་དབང་བསྐུར་བའི་སློབ་དཔོན་ཕེར་བ་བྱུང༌། ཡབ་ལས་སྒྱུ་འཕྲུལ་སྐོར་གྱི་ཆོས་རྣམས་ལེགས་པར་ཐུགས་སུ་ཆུད་པ་ན། ད་ང་རབ་ཏུ་བྱུང་བ་ཞིག་བྱས་ནས་མཚན་ཉིད་ཀྱི་པུ་ཏི་འགའ་རེ་དང་གསར་མའི་རྒྱུད་སྡེ་འགའ་རེ་ཡང་སློབ་པ་ཡིན་ཞུས་པས། དེ་ལེགས་པོ་ནི་ཡིན། འོན་ཀྱང་ང་ལ་ཁྱོད་གཅིག་པུ་ལས་མེད་པས། ཇོ་མོ་ཞིག་ལོངས་ལ་སྲས་ཚ་ཞིག་བྱུང་བ་ན། གཟོད་རབ་ཏུ་བྱུང་བས་ཆོག་གསུང་བས། ཉི་ཤུ་རྩ་བཞི་པ་ལ་མ་ཅིག་འདི་བླངས། དེ་ལ་སྲས་པོ་དྲུག་དང་སྲས་མོ་གཉིས། ཡུམ་གཞན་པ་ཞིག་ལ་ཡང་སྲས་གཅིག་བྱུང༌། དེ་རྣམས་སྐྱོར་བའི་ལོང་ལ་ལོ་མང་པོ་ཐལ་གསུང་ཞིང༌། དགུང་ལོ་ལྔ་བཅུ་རྩ་དྲུག་བཞེས་པ་ན་ཆོས་འཁོར་སྒང་ཏུ་ཆིག་རྫོགས་མཛད་དེ། སྐུ་ཤིན་ཏུ་བཙུན་པར་བཞུགས། སྒྱུ་འཕྲུལ་ལ་ཤིན་ཏུ་མཁས་པར་གྱུར་པས་དགུང་ལོ་བཞི་བཅུ་སྐོར་ལ་གསང་བ་སྙིང་པོའི་རྒྱུད་ལ་ཊི་ཀ་ཆེ་བ་ཅིག་དང༌། ལམ་རྣམ་པར་བཀོད་པ་ཡང་རྣམ་བཤད་ཆེན་པོ་ཞིག་མཛད། ཕྲིན་ལས་ཤར་བ་བརྒྱད་ལས། ཁྲོ་བོ་ལ་མངོན་པར་རྟོགས་པ་རྒྱས་པ་དང༌། གནས་ལུང་ལ་ཡང་ཆོ་ག་ཤིན་ཏུ་རྒྱས་པ་ཞིག་མཛད། ཡབ་དང་ཐུགས་སྲས་ཐུབ་པ་རྡོ་རྗཻ་སོགས་ལ་མན་ངག་གི་གསན་པ་མང་དུ་མཛད་ཅིང་སྐུ་ཉམས་སུ་བཞེས། དགུང་ལོ་བདུན་ཅུ་པ་ས་མོ་ཕག་གི་ལོ་ལ་སྒྱུ་འཕྲུལ་ཞི་ཁྲོའི་དབང་དང༌། སྒྱུ་འཕྲུལ་གྱི་ཚེ་དབང་དང༌། ན་རག་དོང་སྤྲུགས་ཀྱི་དབང་དང༌། ཚེ་བདག་གི་དབང་དང༌། ཡང་དག་མེ་གཅིག་གི་དབང་དང༌། རྟ་མགྲིན་རྣ་བོ་བའི་ལུགས་ཀྱི་རྗེས་གནང་དང༌། ཟླ་རྒྱལ་མའི་ལུགས་ཀྱི་རྗེས་གནང་དང༌། ཕུར་པ་ས་ལུགས་ཀྱི་དྲག་པོའི་རྗེས་གནང་དང་བཅས་པ་དང༌། སེམས་སྡེ་བཅོ་བརྒྱད་ཀྱི་རིག་པའི་རྩལ་དབང་དང༌། གསང་བ་སྙིང་པོའི་རྒྱུད་འགྲེལ་པ་དང་བཅས་པའི་རྣམ་བཤད་དང༌། ལམ་རྣམ་པར་བཀོད་པའི་ཊི་ཀ་ཉིད་ཀྱིས་མཛད་པའི་ཐོག་ནས་རྒྱས་པར་བཤད་པ་དང༌། གཞན་སྒྱུ་འཕྲུལ་གྱི་ཁོག་གཞུང་གསལ་སྒྲོན་ལ་སོགས་པའི་གཞུང་ཆུང་བཞི་བཅུ་ཙམ་དང༌། མདོ་དགོངས་པ་འདུས་པ་དང༌། དེའི་རྩ་བའི་རྒྱུད་ཀུན་འདུས་དང༌། སྣུབས་སངས་རྒྱས་ཡེ་ཤེས་ཀྱིས་མཛད་པའི་མདོའི་འགྲེལ་པ་མུན་པའི་གོ་ཆ་དང་། སྒྱུ་འཕྲུལ་བརྒྱད་ཅུ་པ་དང༌། བླ་མ་གཉིས་དང༌། ཡང་དག་རྩ་བའི་ལུང་རྣམས་ཀྱང་གནང༌། སྙིང་ཐིག་གི་སྤྲོས་བཅས་ལ་སོགས་པའི་དབང་བཞི་དང༌། མེ་ལོང་རྡོ་རྗེས་མཛད་པའི་ཁྲིད་ཡིག་གི་སྟེང་ནས་ཁྲིད། རྫོགས་པ་ཆེན་པོ་ཨ་རོའི་མན་ངག་ཀྱང་ཁྲིད་དུ་མཛད། ཐུགས་རྗེ་ཆེན་པོའི་དམར་ཁྲིད་འཇམ་དབྱངས་བསམ་གྲུབ་རྡོ་རྗེས་བྱང་སེམས་རྒྱལ་བ་ཡེ་ཤེས་ལ་གསན། དེ་ལ་ཆོས་རྗེ་ཉིད་ཀྱིས་གསན་ཏེ། ཆོས་རྗེ་བླ་མའི་ཁྲིད་ཡིག་གི་སྟེང་ནས་དེ་ཡང་བདག་ལ་གནང་སྟེ། གསང་སྔགས་རྙིང་མ་ཞེས་གྲགས་པའི་ཕྱོགས་ལ་ལྷག་པར་མོས་པ་ཐོབ་ཅིང༌། ཆོས་སྤོང་བའི་སྒྲིབ་པས་མ་སྦགས་ཙམ་མོ། །དགུང་ལོ་བདུན་ཅུ་རྩ་གཉིས་པ་ལྕགས་མོ་ལུག་གི་ལོ་ལ་དབུས་སུ་ཕེབས། ཆུ་ཕོ་སྟག་ལ་བསམ་གླིང་དུ་དབང་གྲགས་པ་རྒྱལ་མཚན་གྱིས་ཞབས་ནས་བཏེག་སྟེ། འདུས་པ་མདོའི་དབང་ལ་སོགས་པ་དབང་མང་པོ་དང༌། གསང་སྙིང་ལ་སོགས་པའི་བཤད་པ་དང་ལུང་མང་དུ་མཛད་དེ། འབྲུག་གི་ལོ་ལ་གཙང་དུ་ཕེབས། དགུང་ལོ་བརྒྱད་ཅུ་རྩ་གཉིས་པ་ལྕགས་མོ་ཕག་ལ་གཤེགས། ལྕགས་ཕག་དེ་ནས་མེ་ཕོ་སྤྲེའུ་འདི་ཡན་དུ་ལོ་བཞི་བཅུ་རྩ་དྲུག་སོང༌། སྤྱིར་ཟུར་ཆུང་པ་འཁྲུངས་ནས་མེ་ཕོ་སྤྲེའུ་ཡན་ལ་ལོ་བཞི་བརྒྱ་དང་དྲུག་ཅུ་རྩ་གསུམ་སོང་ངོ༌། ཡང་རྒྱས་སྨན་སྟག་རྩེ་སར་གདུང་རུས་གཉལ། མཚན་སངས་རྒྱས་གྲགས་ཞེས་བྱ་བ་བྱུང་སྟེ། དེས་དང་པོ་ཛམྦྷ་ལ་བསྒྲུབ་པའི་མཐར་ཞིང་ཆུང་ཞིག་ཡོད་པ་ཆུས་ཁྱེར་ཏེ། དེ་ནས་བྱ་བྲལ་ལ་བྱོན་པས་སྤུ་གུ་དོར་ཕྱུག་པོ་མཛེས་ཁྱེར་བ་ཞིག་ཤི་བའི་རོ་འཁུར་མི་མ་བྱུང་བར་འདུག་པ་ལ། རྟོག་མེད་མཛད་དེ། རོ་དྲིལ་བའི་ལས་བྱས་པས། དེའི་མལ་འགྲམ་ནས་གསེར་མང་པོ་བྱུང༌། དེ་ནས་སླར་ལོག་སྟེ་གྲྭ་ཕྱི་ཁང་དམར་དུ་ཁྱུང་པོ་ཁྲོ་བོའི་སློབ་མ་བྱས་ནས། ཁོང་ཡང་དག་སྒྲུབ་པའི་ཕྱག་ཕྱིར་བཞུགས་ཏེ་སྒྲུབ་པ་མཛད་པས། ཡང་དག་མར་མེ་དགུ་པའི་ཞལ་གཟིགས། དེ་ནས་གཙང་དུ་བྱོན་ནས་སྒྲོ་སྦུག་པའི་སློབ་མ་བྱ་ཆེན་པོ་དེའི་དབོན་པོ་ཞིག་ལ། མདོ་དང་སྒྱུ་འཕྲུལ་ལ་སོགས་པའི་གསན་པ་མཛད་པའི་ཚེ། ཕྱུག་པོ་ཞིག་གིས་ནས་ཁལ་བརྒྱ་ཐམ་པ་ཕུལ། དེར་མདོ་དང་སྒྱུ་འཕྲུལ་ལ་སོགས་མཁས་པར་བསླབས། གཞན་ཡང་སྒྲོ་སྦུག་པའི་སློབ་མ་མྱང་ནག་མདོ་བོ། དེའི་སློབ་མ་ལྷ་རྗེ་མདའ་སེང་གེ་ལ་ཡང་མདོ་དང་སྒྱུ་འཕྲུལ་གསན་པ་མཛད། མཁས་པ་ཆེན་པོར་གྱུར་ཏེ། མཉལ་པ་ཞིག་པོའི་སློབ་མ་རྒྱ་འཆིང་རུ་བས་ཀྱང་ཁོང་ལ་གཏུགས་ཏེ་གསན་པ་མང་དུ་མཛད། ཁོང་གིས་རང་ཡུལ་དུ་རྡོ་ཐོག་ཐེལ་བཏབ། དེའི་སློབ་མ་སྐྱི་ཆོས་ཀྱི་སེང་གེ་ཞེས་བྱ་བ་མཁས་ཤིང་གྲུབ་པ་བརྙེས་པ་ཞིག་བྱུང༌། དེས་ཧོར་རྒྱལ་པོའི་སྤྱན་སྔར་བྱོན། གོང་མ་སེ་ཆེན་གྱིས་ཐུབ་ཆོད་མཛད་དེ། མཆོད་རྟེན་ཞིག་གི་ནང་དུ་བཅུག་ནས་སྒོ་ལེགས་པར་བཅད་དེ་ལོ་དུས་སུ་བལྟས་པས། རྡོ་རྗེ་ཕུར་བུའིསྐུར་གྱུར་ནས་འདུག་པས་ངོ་མཚར་སྐྱེས་ཏེ། རྡོ་ཐོགས་པ་ལ་དར་རིངས་ཆེན་མོ་ལ་སོགས་པའི་དངོས་པོ་ཚན་ཆེར་གནང༌། འཇའ་ས་བཅད་པའི་དགོན་གཞིས་ཀྱང་མང་དུ་ཡོད། སྐྱི་ཆོས་ཀྱི་སེང་གེ་ལ། འཕྱོང་པོ་ཁེ་རུའི་མྱང་སྟོན་ཆེན་པོའི་སྲས་མཉམ་མེད་པ་ལ་སྲས་ལྔ་འཁྲུངས་པའི་ཆེ་ཤོས་སྨན་ལུང་པ་ཤཱཀྱ་འོད་དམ། གསང་མཚན་མི་བསྐྱོད་རྡོ་རྗེ་ཞེས་གྲགས་པ་དེས་མདོ་དང་སྒྱུ་འཕྲུལ་སྐོར་རྣམས་མཁས་པར་བསླབས། དུས་ཕྱིས་གླན་རྡོ་རྗེ་འོད་པོའི་སྲས་གླན་མཁས་པ་བསོད་རྒྱལ་ལ་ཡང་གསན་ནས། གསང་བ་སྙིང་པོའི་ཁོག་དབུབ་དང༌། ཊི་ཀ་དང་རྒྱུད་དོན་རྣམ་ངེས་ལ་སོགས་པའི་ཡིག་ཆ་མང་དུ་མཛད། འདི་ལ་དྭགས་པོའི་སངས་རྒྱས་གོང་ལ་བས་གསན་ནས། རྗེས་དྭགས་པོ་ཉིད་དུའང་སློབ་མ་བླ་མ་གཉན་ལ་སོགས་པ་མང་དུ་ཐོན་ཞིང༌། གོན་གྱོ་བདག་པོའི་བླ་མར་གྱུར་ཏེ་ཁམས་སུ་ཤིན་ཏུ་དར་བར་མཛད་དོ། །སྨན་ལུང་པ་ལ་ཡར་ཀླུངས་སྤྲུལ་སྐུའི་སྲས་རིན་པོ་ཆེ་ཤཱཀ་འབུམ་པས་གསང་བ་སྙིང་པོའི་བཤད་པ་མཁས་པར་བསླབས། དེ་ལ་མཁས་གྲུབ་ཆོས་དཔལ་ཡབ་སྲས་གཉིས་ཀྱིས་ཀྱང་གསང་སྙིང་གི་བཤད་པ་ལེགས་པར་གསན། ཡང་སྤྱི་ཆོས་ཀྱི་སེང་གེའི་གདན་ས་རྒྱ་ཡེ་ཤེས་མགོན་པོས་ཀྱང༌། སྐྱི་དང་གླན་བསོད་རྒྱལ་གཉིས་ཀ་ལ་གཏུགས་ནས་མདོ་དང་སྒྱུ་འཕྲུལ་མཁས་པར་མཁྱེན། དེ་ལ་དབོན་པོ་དཔལ་ལྡན་རྡོ་རྗེ་རྒྱལ་མཚན་གྱིས་དང་པོ་གསང་ཕུར་བྱོན་ནས་ཚད་མ་རྣམ་ངེས་མཁས་པར་བསླབས། ཕྱིས་རྒྱ་ཡེ་ཤེས་མགོན་པོ་ལ་མདོ་དང་སྒྱུ་འཕྲུལ་སོགས་ལེགས་པར་བསླབས་ཤིང༌། གསང་བ་སྙིང་པོའི་འགྲེལ་པ་སྤར་ཁབ་ཉིད་གཞུང་དུ་བྱས་པའི་ཊི་ཀ་དབང་གི་ཆོ་ག་ལ་སོགས་པ་མཛད། དེས་ཁོང་རང་གི་དབོན་པོ་བླ་མ་ཚུལ་རྒྱལ་བ་ལ་གསུངས། དེ་ལ་རི་གདོང་བ་ཤེས་རབ་རྒྱལ་མཚན་གྱིས་གསན་ཞིང༌། འདིས་དྭགས་པོར་བྱོན་ནས་ཀུ་རབ་པ་དཔོན་གཡོག་དང་སྔགས་པ་རྣམས་ལ་བཤད་པས། དིང་སང་གི་བར་དུ་ཡང་སྒྱུ་འཕྲུལ་ཞི་ཁྲོའི་ལག་ལེན་རྣམས་མ་ཆད་པར་ཡོད། ཤེས་རབ་རྒྱལ་མཚན་གྱི་སློབ་མ་ཞང་མཁར་བ་བསོད་ནམས་བཟང་པོ། དེའི་སློབ་མ་སློབ་དཔོན་བདག་ཉིད་ཆེན་པོ་བཀྲ་ཤིས་རྒྱ་མཚོ་བ་ཡིན་ཏེ། དེ་ལ་བདག་གིས་རྡོ་རྗེ་རྒྱལ་མཚན་པས་མཛད་པའི་གསང་བ་སྙིང་པོའི་ཊིཀ་ཆེན་གྱི་ལུང་ལེགས་པར་ཐོབ། གཞན་ཡང་བདག་ཉིད་ཆེན་པོ་འདི་ལ་ཕུར་པ་ལྷ་ནག་མའི་དབང་རྡོ་རྗེ་རྒྱལ་མཚན་པའི་ཡིག་ཆའི་སྟེང་ནས་ཞུས་ཤིང༌། བཤད་འབུམ་རྡོ་རྗེ་དོན་གསལ་ལ་སོགས་པའི་ཁྲིད་འགའ་ཞིག་ཀྱང་ཐོབ། དེའི་བརྒྱུད་རིམ་ཡང༌། སློབ་དཔོན་པདྨ་ཡབ་ཡུམ། འབྲེ་ཨ་ཙ་ར་ས་ལེ། ལང་ལབ་བྱང་ཆུབ་རྡོ་རྗེ། སྣ་ནམ་ཚུལ་ཁྲིམས་ཤེས་རབ། ཁྱུང་པོ་འཆལ་ཆེན། འཆལ་ཆུང༌། བློ་གྲོས་རྒྱལ་མཚན། ཡ་འབྲོག་པ་གུ་རུབ་ཡང་དག །འདིས་ཕུར་པ་མྱ་ངན་ལས་འདས་པའི་རྒྱུད་ལ་བརྟེན་ནས། ལྷ་ཐམས་ཅད་ནག་པོར་མཛད། དེའི་སློབ་མ་འགོས་སྟོན་བྱང་འབར། ཁྱུང་པོ་སེང་གེ ཁྱུང་པོ་ཁྲོ་བོ། གཉལ་སྟོན་གྲགས། སྐྱི་ཆོས་ཀྱི་སེང་གེ རྒྱ་ཡེ་ཤེས་མགོན་པོ། དཔལ་ལྡན་རྡོ་རྗེ་རྒྱལ་མཚན། བླ་མ་ཚུལ་རྒྱལ་བ། རི་གདོང་བ་ཤེས་རབ་རྒྱལ་མཚན། སློབ་དཔོན་བསོད་ནམས་བཟང་པོ། སློབ་དཔོན་བཀྲ་ཤིས་རྒྱ་མཚོ་བའོ། ། རྩེ་པ་སྒང་པ་དང་སྙེ་མདོའི་ཕུར་པ་ཡང༌། གུ་རུབ་ལ་རོག་ཤེས་རབ་བླ་མས་གསན། དེའི་སྲས་རོག་བཀྲ་ཤིས་གྲགས་པ་ཡིན། དེ་ནས་སྲས་པོ་རྣམས་ལ་བརྒྱུད་པའོ། གཞན་ཡང་མདོ་དང་སྒྱུ་འཕྲུལ་གྱི་བཤད་པའི་བཀའ་ནི། རོག་ཤེས་རབ་འོད་ཀྱིས་བླ་མ་མང་པོ་ལས་ལུགས་ཐ་དད་པ་མང་བར་གསན་ཏེ། དང་པོར་རོག་སྟོན་བཙན་པོ་ལ་སོ་ལུགས་ཀྱི་མདོ་དང་སྒྱུ་འཕྲུལ་དང་སེམས་ཕྱོགས་རྣམས་གསན། ལྷབ་ཀྱི་དྲེས་མ་གོང་པ་ལ་མདོ་དང་སྒྱུ་འཕྲུལ་སྐྱོ་ལུགས་གསན། ལྷབ་ཀྱི་ཟུར་ཆོས་པ་སློབ་དཔོན་ཡམ་ཤུད་དངོས་གྲུབ་ལ་མདོ་དང་སྒྱུ་འཕྲུལ་ཟུར་ལུགས་གསན་ཏེ། སྒྲོ་སྦུག་པའི་སློབ་མ་སྣུབས་སྟོན། དེས་ཁ་རག་སྙིང་པོ། དེས་ཡུམ་ཤུད། ཡང་ན་ཁ་རག་སྙིང་པོས་སྲས་པདྨ་འབར། དེས་ཤེས་རབ་འོད། སོ་དར་མ་སེང་གེ་ལ་མདོ་སྒྱུ་འཕྲུལ་ཚན་མངས་གསན་ཏེ། ཆུ་བར་གྱིས་གླན་ཤཱཀྱ་བཟང་པོ། དེས་སྲས་གླན་ཇོ་བཙུན་སང་ངེ༌། དེས་སོ་དར་མ་སྙིང་པོ། དེས་སོ་དར་མ་སེང་གེའོ། ལྷ་རྗེ་ཉ་རི་བའི་སློབ་མ་མྱང་ནག་མདོ་བོ་ལའང་མདོ་དང་སྒྱུ་འཕྲུལ་གསན། སྒྱུ་འཕྲུལ་གྱི་གཞི་ལམ་འབྲས་བུ་གསུམ་གྱི་སྟོང་ཐུན་དང༌། ལམ་རྣམ་བཀོད་ཀྱི་ཊི་ཀ་བརྩམས། དེས་སྙེ་མདོ་ཐམས་ཅད་མཁྱེན་པ་ལ་གསུངས་ཤིང༌། དེས་ཀྱང་གསང་བ་སྙིང་པོ་ལ་ཊི་ཀ་དང༌། ལམ་རྣམ་བཀོད་ལ་མཆན་ཞིབ་པར་མཛད་དེ། དེ་དག་ལ་སོགས་པ་རོག་ལ་གདུང་བརྒྱུད་རྣམས་ལ་དབང་དང་རྒྱུད་ཀྱི་བཤད་པ་ནི་ཤིན་ཏུ་དར་བ་བྱུང་ངོ༌། དན་བག་ཏུ་ཡང་སྒྱུ་འཕྲུལ་གྱི་བཤད་པ་རིམ་པར་བྱུང་ཞིང༌། ཀློང་ཆེན་རབ་འབྱམས་ཀྱིས་ཀྱང་དེར་གསན་པ་མཛད་ནས། གསང་བ་སྙིང་པོའི་འགྲེལ་པ་སྤར་ཁབ་ཀྱི་ལུགས་ལྟར་འཆད་པ་ལེགས་པ་མ་ཡིན་གྱི། རོང་ཟོམ་གྱི་ལྟར་ལེགས་པ་ཡིན་ཞེས་གསུང་མོད་ཀྱི། སྤྱིའི་ཁོག་དབུབ་དང་རྒྱུད་ཀྱི་རྣམ་བཤད་གཉིས་མཛད་དེ། དེ་མན་ངག་སྙིང་ཐིག་དང་བསྟུན་ནས་མཛད་དོ། །གཙང་སྟོད་མང་དཀར་དུ་ཡང་མང་སྟོན་ཟུར་པ་ཞེས་གྲགས་པ་རིམ་པར་བྱུང་བ་རྣམས་ཀྱིས་ཀྱང་བཤད་སྒྲུབ་ལེགས་པར་མཛད་དེ། ལས་སྟོད་ལྷོ་དང་བྱང་ཐམས་ཅད་དུ་ཡང་ཤིན་ཏུ་དར་བས། བྱང་དུ་སེ་སྟོན་འབྱུང་གནས་འོད་ཅེས་པ་དང༌། སྣར་སེང་གེ་འོད་ཅེས་པ་དང༌། བྱང་ཏར་ལ་མོ་པ་ཡོན་ཏན་དབང་ཕྱུག་ཅེས་པ་ལ་སོགས་པའི་བཤད་པ་འགའ་རེ་ཡང་མཐོང་ངོ༌། །ཟུར་རྣམ་པ་གསུམ་གྱི་སློབ་མའི་གྲངས་སྔ་མ་རྣམས་ཀྱིས་བཤར་དུ་བཏབ་པ་ལྟར། དེ་དག་ལས་མཆེད་པས་གྲངས་མེད་པ་ཞིག་བྱུང་བར་མཚོན་ནུས་མོད་ཀྱི། སོ་སོའི་མིང་དང་རུས་དང་བཅས་པ་ནི་བསྙད་པར་མི་ནུསསོ། །ཁམས་ཀྱི་སའི་ཆ་རྣམས་སུ་ཡང་ཡོངས་སུ་གྲགས་པ་ཁམས་ལུགས་པ་ཞེས་པ་བྱུང་བར་རོང་ཟོམ་གྱི་འགྲེལ་པ་ལས་བཤད་ཅིང༌། འབྲི་ཆུའི་འགྲམ་སྦོམ་པོར་དང་ཉེ་བར་ཀ་ཐོག་ཅེས་པའི་གནས་དགོན། དཔལ་ཕག་མོ་གྲུ་པའི་ཡུམ་སྤུན་དུ་གྱུར་པ་སྒ་དམ་པ་བདེ་གཤེགས་ཞེས་པས་བཏབ་པར་གཙང་སྟོན་ཞེས་པ་ལས་བརྒྱུད་ནས་མདོ་དང་སྒྱུ་འཕྲུལ་གྱི་བཤད་པ་དབང་སྒྲུབ་ཀྱི་ལག་ལེན་དང་བཅས་པ་དིང་སང་ཡང་ཡོད་པར་སྣང་ལ། གསང་བ་སྙིང་པོའི་རྒྱ་ཆེར་འགྲེལ་པ་སློབ་དཔོན་ཉི་མའི་འོད་ཀྱི་སེང་གེས་མཛད་པ་ཡང་ཁམས་ནས་བྱུང་བར་སྔར་བཤད་པ་ལྟར་ན། བཻ་རོ་ཙ་ན་ལས་བརྒྱུད་པའི་བཤད་པ་ཡང་ཁམས་ཀྱི་ཡུལ་དུ་བྱུང་བར་ཤེས་པར་བྱའོ། །དེ་དག་ནི་སྒྱུ་འཕྲུལ་གཙོ་བོར་གྱུར་པའི་སྐབས་སོ། ༣.༢ འདུས་པ་མདོའི་བརྒྱུད་ལུགས་ཀྱི་སྐབས། དེ་ལ་འདུས་པ་མདོ་ཞེས་གྲགས་པ་ལ། རྩ་བའི་རྒྱུད་ཀུན་འདུས་རིག་པའི་མདོ་དང༌། བཤད་པའི་རྒྱུད་མདོ་དགོངས་པ་འདུས་པ་གཉིས་ཡོད་དེ། བུ་རིན་པོ་ཆེའི་རྒྱུད་སྡེ་སྤྱིའི་རྣམ་གཞག་ཏུ། མདོ་སྡེ་གདམས་ངག་འབོགས་པའི་རྒྱལ་པོ་ལས། འདྲེན་པའི་ཐེག་པ་གསུམ་པོ་དག །བཅོམ་ལྡན་ངེས་པར་གསུང་ལགས་ན། །རྒྱུ་འབྲས་ལྷུན་གྲུབ་ཏུ་སྤྱོད་ཅིང༌། །སངས་རྒྱས་གཞན་ནས་མི་ཚོལ་བའི། །ངེས་པའི་ཐེག་པ་ཅིས་མ་གསུངས། །ཞེས་ཞུས་པ་དང༌། རྒྱུ་ལ་མོས་པ་རྒྱུ་ཆོས་ཀྱི། །འཁོར་ལོ་རབ་ཏུ་བསྐོར་བྱས་ན། །རྡོ་རྗེ་ཐེག་པའི་ཉེ་ལམ་ཞིག །མ་འོངས་དུས་ན་འབྱུང་བར་འགྱུར། ཞེས་དྲངས་པ་དེ་ཡང༌། མདོ་དགོངས་པ་འདུས་པའི་མདོ་ཉིད་ན། འདྲེན་པའི་ཐེག་པ་རྣམ་གསུམ་ལ། །གང་དག་རིམ་པར་བཀོད་ལགས་ན། །མཉམ་པས་བླང་དོར་མེད་སྤྱོད་ཅིང༌། །བྱང་ཆུབ་གཞན་ནས་མི་ཚོལ་བའི། །ཐབས་མཆོག་དཔག་གིས་མི་ལང་བའི། །ངེས་པའི་ཐེག་པ་ཡོད་མ་གསུངས། །ཞེས་འབྱུང་བ་དེ་ཡིན་པར་སྣང་སྟེ། མདོ་འདིའི་བརྒྱུད་པའི་རིམ་པ་ནི། རྗེ་སྒྲོ་སྦུག་པས་མི་དང་མི་མ་ཡིན་པ་གཉི་ག་ལ་བརྒྱུད་པ་ནི། གསང་བདག་གིས་རི་མ་ལ་ཡའི་རྩེ་མོར་དམ་པའི་རིགས་ཅན་ལྔ་ལ་སོགས་པའི་རིག་པ་འཛིན་པ་འདུས་པ་ཕལ་མོ་ཆེ་ལ་བརྒྱུད་པའོ། །གང་ཟག་རྣ་བ་ནས་རྣ་བར་བརྒྱུད་པ་ནི། གསང་བདག་གིས་ཆོས་ཀྱི་འཁོར་ལོ་བསྐོར་བའི་བྱིན་རླབས་ཀྱིས་དང་པོ་སྐལ་ལྡན་རྒྱལ་པོ་ཛ་ལ་རྨི་ལྟས་བདུན་པོ་འདི་སྣང་བར་མཛད་དེ། གསང་བདག་གིས་དབང་བསྐུར་ཏེ་བྱིན་རླབས་ཀྱིས་པུ་སྟི་དང་གླེགས་བམ་གྱི་དོན་སྣང་བར་མཛད། དེས་སྲས་ཨིནྡྲ་བོ་དྷི་དང༌། ནཱ་ག་བོ་དྷི། གུ་ཡ་བོ་དྷི་ལ། ནཱ་ག་བོ་དྷི་ནི་ཀླུ་བ་སུ་རིགས་དྲུག་གིས་ལོ་དགུར་ཤོད་དུ་མ་སྟེར། ཨིནཱདྲས་ཁྱིའི་རྒྱལ་པོ་ཀུ་ཀུ་རཱ་ཛ་ལ། དེས་རོ་ལངས་བདེ་བ་ལ། དེས་རྡོ་རྗེ་བཞད་པ་ལ། དེས་ཟ་ཧོར་གྱི་རྒྱལ་པོ་པྲ་ཧ་སྟི་ལ། དེས་ཤཱཀྱ་སེངྒེ། ཤཱཀྱ་པྲ་བྷ། ཤཱཀྱ་མུ་དྲ་གསུམ་ལ་བཤད། ཤཱཀྱ་སེངྒེས་དྷ་ན་རཀྵི་ཏ། དེས་སྠི་ར་མ་ཏི་ལ། དེས་བདེ་བར་གསལ་མཛད་ལ། དེས་དྷརྨ་བོ་དྷི་དང་བ་སུ་དྷ་ར་ལ་བརྒྱུད་པའམ། ཡང་རྣམ་པ་གཅིག་ཏུ་དྷ་ན་རཀྵི་ཏ་བྲུ་ཞའི་རུ་ཆེ་བཙན་སྐྱེས་ཀྱིས་སྤྱན་དྲངས་ནས། བྲུ་ཞའི་ཡུལ་ཁྲོམ་དུ་བསྒྱུར་བར་བྱས་པས། མོས་པ་ཆུང་ནས་མ་འགྱུར་བར་བལ་ཡུལ་དུ་བྱོན་ནས། དྷརྨ་བོ་དྷ་དང་བ་སུ་དྷ་ར་ལ་བཤད། དེ་ནས་ཕྱིས་བྲུ་ཞའི་ཁྲོམ་དུ་བསྒྱུར། རུ་དྷརྨ་བོ་དང་བ་སུ་དྷ་ར་དང་བྲུ་ཞའི་མཁན་པོས་ཟོ་བོ་སྣུབས་སངས་རྒྱས་ལ་བཤད། དེས་ཇོ་བོ་ཡོན་ཏན་རྒྱ་མཚོ་ལ། དེས་སྲས་ཡེ་ཤེས་རྒྱ་མཚོ། དེས་རྒྱ་བློ་གྲོས་བྱང་ཆུབ་དང་སྣ་ནམ་ཚུལ་ཁྲིམས་བྱང་ཆུབ་ལ་བཤད། རྒྱས་ཐོ་གར་ནམ་མཁའ་ལ། དེས་སྐུ་ཚེ་སྟོད་ལ་ལྷོ་བྲག་གི་སྣ་ནམ་ཉལ་ཡོན་པོ་ལ་སོགས་པ་བཞི་ལ། བར་དུ་ཞུ་བསོད་ཤཱཀ་ལ། ཐ་མ་ལྷ་རྗེ་འུག་པ་ལུང་པ་ལ་གསུངསསོ། །ཡང་སྣ་ནམ་ཚུལ་ཁྲིམས་བྱང་ཆུབ་ཀྱིས་དགེ་བཤེས་མར་ཆུང་ལྷོ་བྲག་པ་ལ་གསུངས། མར་པས་ལྷ་རྗེ་བདེ་གཤེགས་ཀྱི་སྤྱན་སྔར་སྐུ་དྲིན་ཞུས་པས། ལྷ་རྗེ་ཤངས་ཆུང་པ་དང་དར་མ་བསོད་ནམས་གྲྭ་ས་རྙིང་པར་བཞུགས་པ་དང་མཇལ་ནས། མར་པ་སྐུ་སྙོམ་པ་དྲག་པོ་གཅིག་གི་ཞབས་ཏོག་ལྷ་རྗེ་ཤངས་པས་མཛད་པས་དགྱེས་ཏེ། མར་པས་ཤངས་པ་ལ་གནང༌། ལྷ་རྗེ་ཤངས་པ་བདག་གིས་སྤྱན་དྲངས་ནས་ཚུལ་བཞིན་དུ་ཞུས་པས་བདག་ལ་གནང་བའོ། ཞེས་གསུངས་ཏེ། དེ་མན་ཆད་སྒྱུ་འཕྲུལ་གྱི་བརྒྱུད་པ་མཐུན་པའི་སྒོ་ནས་རྗེ་བཙུན་སྒྲོལ་མ་བས་མདོ་དང༌། དེའི་འགྲེལ་པ་སངས་རྒྱས་ཡེ་ཤེས་ཀྱིས་མཛད་པ་མུན་པའི་གོ་ཆ་ཞེས་བྱ་བའི་ལུང་ཡང་བདག་ལ་གནང་ངོ༌། །མདོའི་བརྒྱུད་ལུགས་ཀྱི་སྐབས་སོ། ༣.༣ རོང་ཟོམ་ཆོས་ཀྱི་བཟང་པོའི་ལོ་རྒྱུས་ཀྱི་སྐབས། ཕུལ་དུ་བྱུང་བའི་སྐྱེས་བུ་ཆེན་པོ་རོང་པ་ཆོས་ཀྱི་བཟང་པོ་ཞེས་བྱ་བའི་གཏམ་བརྗོད་པར་བྱ་སྟེ། དེ་ཡང་རོང་བན་ཡོན་ཏན་རིན་ཆེན་གྱི་སྲས་རོང་བན་རིན་ཆེན་ཚུལ་ཁྲིམས་ཞེས་བྱ་བ་ཞིག་བྱུང་སྟེ་དེའི་སྲས་ཡིན་ནོ། འདིའི་ཆེ་བའི་ཡོན་ཏན་ནི། དེ་ཉིད་ཀྱི་སློབ་མ་ཡོལ་དགེ་བསྙེན་རྡོ་རྗེ་དབང་ཕྱུག་གིས་མཛད་པ་བཞིན་བྲི་བར་བྱའོ། །དགེ་བའི་བཤེས་གཉེན་རོང་ཟོམ་ཆོས་ཀྱི་བཟང་པོ་ཞེས་བྱ་བ་བོད་ཀྱི་པཎྚི་ཏ་ཆེན་པོར་གྲགས་པ་དེ་ནི། བོད་རུ་བཞིའི་ནང་ནས་རུ་ལག་གཙང་སྨད་ཀྱི་སྣར་ལུངས་རོང་དུ་སྐུ་འཁྲུངས་ཏེ། དེ་བས་ཅུང་སྔ་བར་ཡུལ་ཁམས་སུ་སློབ་དཔོན་སྨྲ་ཏི་ཛྙཱ་ན་ཀིརྟི་ཞེས་བྱ་བའི་པཎྚི་ཏ་ཡོན་ཏན་དང་ལྡན་པ་ཞིག་བྱོན་ནས་རྒྱུད་འགའ་ཞིག་གི་འགྱུར་ཡང་བཅོས། ཐ་ག་ནའི་མཚན་བརྗོད་ཀྱི་འགྲེལ་བ་ལ་སོགས་པ་གསང་སྔགས་ཀྱི་འགྲེལ་བ་དང༌། འཇམ་དཔལ་གསང་ལྡན་དང་འཇིག་རྟེན་སྣང་བྱེད་ཟླ་བའི་ནོ་བི་ཀ་ལ་སོགས་པ་སྒྲུབ་ཐབས་མང་པོ་བསྒྱུར། སྒྲའི་བསྟན་བཅོས་འགའ་ཞིག་ཀྱང་མཛད་ནས་སྐུ་འདས་ཏེ། དེ་ཉིད་རོང་དུ་སྐུ་འཕོས་པ་དགེ་བཤེས་འདི་ཉིད་ཡིན་པར་ཡང་གྲགས། ཁ་ཅིག་ན་རེ། ཨ་ཙ་ར་ཕྲ་ལ་རིང་མོ་ཞེས་བྱ་བའི་པཎྚི་ཏ་ཞིག་ཁམས་སུ་བྱོན་ནས། གསང་བ་འདུས་པའི་རྒྱ་ཆེར་འགྲེལ་བ་ཆེན་པོ་ལ་སོགས་པ་བསྒྱུར་ཏེ་བཤད་པ་མཛད་ནས། འདས་ཏེ་སྐྱེ་བ་འཕོས་པ་དགེ་བཤེས་རོང་ཟོམ་ལོ་ཙཱ་བ་ཡིན་ཞེས་ཀྱང་ཟེར། གཞན་ཡང་ཇོ་བོ་རྗེ་ཞེས་བྱ་བ་མངོན་པར་ཤེས་པ་དང་ལྡན་པ་ཡོན་ཏན་མང་པོ་མངའ་བའི་པཎྚི་ཏ་དེ་ཉིད་དང་བླ་མ་ཆེན་པོ་མཇལ་བས་ཇོ་བོའི་ཞལ་ནས། རྒྱ་གར་གྱི་ཨཱ་ཙརྻ་ནག་པོ་ཞབས་ཆེན་པོ་སྤྱོད་པ་བ་དེ་ཉིད་ཚེ་འཕོས་པ་ཇོ་བོ་འདི་ཁོ་ན་ཡིན་ཏེ། ཁོ་བོས་འདི་དང་ཆོས་ཀྱི་གཏམ་བྱ་བ་ག་ལ་ཐུབ་ཅེས་ངེས་པར་གསུང་སྐད། སྐྱེས་བུ་དེ་ནི་ལ་ལར་བདེ་བར་གཤེགས་པའི་སྤྲུལ་པ་ཡིན་ཞེས་ཀྱང་གྲགས་ལ། ཕལ་ཆེར་འཕགས་པ་འཇམ་དཔལ་གྱི་སྤྲུལ་པར་གྲགས། འདི་ལྟར་དགུང་ལོ་བཅུ་གཅིག་པ་ལ་མཚན་ཉིད་གསན། བཅུ་གསུམ་མན་ཆད་ལ་གསན་པ་རྫོགས་པ་དང་འདྲ་བར་མཁྱེན་པ་ཆེ་བར་གྱུར། ཤེས་བྱ་ཐམས་ཅད་ལ་མ་རྨོངས་ཞེས་གྲགསསོ། །ཁོང་ཉིད་ཀྱི་ཞལ་ནས་བདག་ཐོས་པ་ཆུང་བ་ཡང་མིན་ཏེ། ཆོས་ཐམས་ཅད་ལ་མ་ཐོས་པ་མེད་དོ། ཐོས་པ་ཆེ་བ་ཡང་མིན་ཏེ། ཆོས་ཕལ་ཆེ་བ་ལ་ཚར་རེ་ལས་མ་དགོས་སོ་ཞེས་གསུང་སྐད་དོ། །སྐྱེས་བུ་དེ་ནི་ཤེས་རབ་ཟབ་ལ་རྒྱ་ཆེ་བ་དྲི་མ་མེད་པ་དང་ལྡན་པས། རྒྱ་གར་གྱི་ཆོས་བཟང་པོ་མདོ་རྒྱུད་དམ་བསྟན་བཅོས་སུ་གཏོགས་པ་སྔར་མ་གཟིགས་པ་མཐའ་དག་ལ་ཚར་རེ་རེ་གཉིས་གཉིས་གཟིགས་པས་མཁྱེན་ཅིང༌། ཚིག་དང་དོན་མ་ལུས་པ་ཐུགས་ལ་ཟིན་ཅིང་ཐམས་ཅད་མི་བརྗེད་པའི་གཟུངས་ཐོབ་ཅེས་གྲགས་ སོ། །གཞན་ཡང་ཙ་ན་ཀ་ལ་སོགས་པ་འཇིག་རྟེན་ལུགས་ཀྱི་བསྟན་བཅོས་དང༌། ཚད་མའི་བསྟན་བཅོས་དང༌། རིག་བྱེད་ཀྱི་བསྟན་བཅོས་དང༌། དོན་དུ་འགྱུར་བའི་ཚིགས་བཅད་དང༌། སྙན་དངགས་མང་པོ་མཁྱེན་པ་ཡིན། ཐུགས་ཀྱང་ཤིན་ཏུ་ཆེ་བས་ཆོས་ལ་མོས་པའི་མི་རྣམས་དང༌། ཆོས་ཀྱི་གང་ཟག་དང༌། ཁྱད་པར་དུ་རྡོ་རྗེའི་ཐེག་པ་ལ་ཞུགས་པ་དང༌། གསང་སྔགས་ཀྱི་ལས་དང་དངོས་གྲུབ་སྒྲུབ་པར་འདོད་པའི་གང་ཟག་དགེ་བ་ཅན་རྣམས་ལ་ཕན་གདགས་པའི་དགོངས་པ་བཟང་པོ་མངའ་བས། ཕྱི་ཅི་མ་ལོག་པའི་གདམས་པས་ནན་ཏན་དུ་ཕན་ཐོགས་པར་མཛད་པ། མངོན་པར་ཤེས་པའི་ཆ་དང་ལྡན་ཞིང་སེམས་ཅན་འདུལ་བའི་དུས་དང་ཚད་ལ་མཁས་པས། འགྲོ་བ་ཕལ་པ་དང་ཆོས་ཀྱིས་བློ་བསྒྱུར་བ་རྣམས་ཚེ་འདི་དང་ཕྱི་མ་གཉིས་ཀ་བདེ་བ་ལ་འགོད་པའི་ཕྱིར། འབྱོར་ཞིང་འགྲིག་པའི་བསྟན་བཅོས་ཉིད་ཀྱི་ཞལ་སྔ་ནས་ཕྱུང་སྟེ། དེ་དག་ལ་ཕན་འདོགས་པ་ལ་དུས་རྟག་ཏུ་སྐྱོ་བ་མི་མངའ། ཆོས་ཀྱིས་བློ་མ་བསྒྱུར་བའི་སྐྱེ་བོ་ཕལ་བ་ལ་ཡང་སེར་སྣ་དང་གནོད་སེམས་སྤངས་ནས་ཐུགས་རྗེའི་ཡུལ་དུ་མཛད་དེ་ཞི་བདེ་ལ་འགོད་པ། སྡོམ་པ་དང་ཐུགས་དམ་ལ་ནོར་བུ་རིན་པོ་ཆེ་དང་སྲོག་གི་དབང་པོ་ལྟར་གཅེས་པར་མཛད་ཅིང༌། གཞན་ཡང་དེ་ལ་འགོད་པ། དམ་པའི་ཆོས་རྩོམ་པ་ན་གླེགས་བམ་བསྡུ་ཞིང་གཟིགས་པ་ལ་སོགས་པའི་རྩོལ་བ་མ་མཛད་ཀྱང༌། ཆོས་ཕྱོགས་མེད་ལ་ཐོགས་རྡུག་མེད་པར་སྤྲོ་བར་ནུས་པ། དེས་མཛད་པའི་ཆོས་ཐམས་ཅད་ཀྱང་ལུང་དང་རིགས་པ་དང་བླ་མའི་ཉེ་བར་བསྟན་པ་དང་མི་འགལ་ཞིང༌། སྒྲ་སྐྱོན་དང་དོན་སྐྱོན་དང་རྣམ་པར་བྲལ་བས་གཞན་མཁས་པར་གྲགས་པ་གང་གིས་ཀྱང་རྩོད་མི་ནུས་པར་གྲགས་པའོ། དེ་ཉིད་ནི་ཐོག་མ་ཉིད་ནས་ཧ་ཅང་མ་འབད་པར་སཾ་སྐྲྀ་ཏའི་སྐད་ལ་སོགས་པ་རྒྱ་གར་གྱི་སྒྲའི་བྱེ་བྲག་མང་པོ་དང༌། སྒྲའི་བསྟན་བཅོས་ཀྱི་དོན་ལ་མ་རྨོངས་པར་གྲགས། སྐུ་བྱིས་ཆུང་གི་དུས་སུ་ཨ་ཙ་ར་འདུག་ཚད་ལ་དགྱེས་ཤིང་དེ་དག་གི་སྐད་ལ་དགྱེས། དེ་ནས་བི་བརྟའི་པུ་ཏི་ལ་བརྟགས་པས་མཁྱེན་པ་ལ་ཚེགས་མ་བྱུང༌། ཐ་ན་དུད་འགྲོའི་བརྡ་དང་སྐད་ཀྱང་མཁྱེན་པར་གྲགས། དེའི་ཕྱིར་དེས་མཛད་པའི་གསར་སྔགས་ཀྱི་ཡི་གེ་རྣམས་ལ་སློབ་པའི་བརྒྱུད་དུ་བྱུང་བའི་གང་ཟག་རྣམས་ཀྱིས། ལུང་མ་ཐོབ་པར་ཡི་གེ་ལས་བྱུང་བ་བཞིན་དུ་སྦྱར་བ་ལས་བྱིན་རླབས་མ་བྱུང་བ་མེད་ཅེས་གྲགསསོ། །ལོ་ཙཱ་བ་ཆེན་པོ་དེ་ལ་དུས་དེའི་ཚེ་བོད་རུ་བཞིའི་མཁས་པ་མང་པོས་བཏུད་པར་གྱུར་ཏེ། གོ་རུབ་ལོ་ཙཱ་བ་དགེ་སློང་ཆོས་ཀྱི་ཤེས་རབ་ཅེས་བྱ་བ། ཆོས་ཕྱོགས་མེད་ལ་མཁས་པར་གྲགས་པ་ཞིག་གིས། ཐོག་མར་བོད་དུ་སྐྱེས་པའི་གང་ཟག་གིས་ཆོས་མང་པོ་རྩོམ་པ་ཞེས་དཔྱསསོ། །ཕྱིས་བླ་མ་རོང་ཟོམ་གྱིས་མཛད་པའི་ཐེག་པ་ཆེན་པོའི་ཚུལ་ལ་འཇུག་པའི་པུ་སྟི་དེ་མཐོང་ནས། གུས་པ་ཆེན་པོ་སྐྱེས་ཏེ། ཟང་ཟིང་མང་པོས་བསྙེན་བཀུར་བྱས་ཏེ་ཉེས་པ་བཤགས་ནས། བདག་རྗེས་སུ་གཟུང་དུ་གསོལ་ཞེས་བཀའ་ཞུས་པས་གནང་སྟེ། འཇམ་དཔལ་གསང་བའི་རྒྱུད་ལ་སོགས་པའི་ཆོས་མང་དུ་གསན། གཞན་ཡང་མར་པ་ཆོས་ཀྱི་དབང་ཕྱུག་ལ་སོགས་པའི་ལོ་ཙཱ་བ་དང༌། མཁས་པར་གྲགས་པའི་བློ་རྩལ་ཅན་མང་པོས་བཏུད་ཅིང་གསན་པར་གྱུར་ཏེ། གསན་པ་དེ་དག་གི་སློབ་བརྒྱུད་ཐམས་ཅད་ཀྱང་ཤིན་ཏུ་དད་པར་གྱུར་ནས་བླ་མ་དམ་པར་འཛིན་ནོ། །གསང་རྒྱུད་ཀྱི་སྐབས་ན་མར་དགེ་བཤེས་ཆེན་པོའི་ཞལ་ནས། འོ་སྐོལ་ལ་ད་ལྟ་རྒྱ་དཔེ་ཡོད་པར་གྱུར་ན་འདི་ལྟར་འགྲོ་བ་ཡིན་ཏེ། རྒྱ་དཔེ་མེད་པས་ད་ལྟ་བཅོས་སུ་མེད་གསུང་བ་ལ། གོ་རུབ་ཀྱིས་དེ་གཟུང་ནས་ཕྱིས་ཇོ་བོ་ཀྲྀཥྞ་པ་ཞེས་བྱ་བའི་པཎྚི་ཏ་ལ་རྒྱ་དཔེ་བྱུང་ནས་དེ་ལ་གསན་པས། རོང་པ་ཆེན་པོ་གསུང་བ་བཞིན་བྱུང་ནས་ཤིན་ཏུ་མོས་ཏེ། ཀྲྀཥྞ་པ་ལས་བྱུང་བའི་དཔེ་ཞིག་རོང་པ་ཉིད་ལ་ཕུལ་ནས་ཡང་གསན་སྐད། གཞན་ཡང་རྒྱ་གར་གྱི་མཁན་པོ་མཉྫུ་ཤྲཱི་ཝརྨ་དང༌། མཉྫུ་ཤྲཱི་ཛྙ་ན་དང༌། ཨུ་པཱ་ཡ་ཤྲཱི་མི་ཏྲ་དང༌། བུདྡྷ་ཨཱ་ཀ་ར་བྷ་དྲ་དང༌། དེ་བཱ་ཀ་ར་ཙནྡྲ་དང༌། པ་ར་མེ་ཤྭ་ར་དང༌། ཨ་མོ་གྷ་བཛྲ་ལ་སོགས་པ་པཎྚི་ཏ་མང་པོ་བསྟེན་ནས། དེ་དག་གི་ལོ་ཙཱ་བ་མཛད། རྡོ་རྗེ་འཇིགས་བྱེད་དང༌། གཤིན་རྗེ་དགྲ་རྒྱུད་དང༌། འཇམ་དཔལ་སྔགས་དོན་དང༌། བདེ་མཆོག་རྩ་རྒྱུད་ལ་སོགས་པ་མང་དུ་བསྒྱུར། འགྱུར་ཡང་ཤིན་ཏུ་བཟང་བས་གསར་འགྱུར་མཛད་དེ་ཕན་ཆེ་བར་བཏགསསོ། །རྒྱ་གར་གྱི་པཎྚི་ཏ་ཀུན་ན་རེ། དྷརྨ་བྷ་དྲ་ཁྱོད་ཀྱིས་ཆོས་མང་པོ་རྩོམ་ལ་འགྲོ་བ་རྣམས་སྐྱོབས་ཤིག །ཁྱོད་ཀྱི་ཡོན་ཏན་གཞན་ལྟ་ཞོག་གི །སྒྲ་ཚད་ཀྱི་ལུགས་འདིའི་སུམ་ཆ་ཙམ་ལས་མི་ཤེས་པས་ཀྱང་རྒྱ་གར་ན་ཆོས་རྩོམ་པ་ཡིན་ན། ཁྱོད་ཅིའི་ཕྱིར་མི་རྩོམ་ཞེས་གསུང་སྐད། དེ་ལྟར་ཡོན་ཏན་ཕུན་སུམ་ཚོགས་པ་དང་ལྡན་ཡང༌། བདག་བསྟོད་ལ་སོགས་པའི་དྲི་མ་དང་བྲལ་ཞིང༌། གཞན་གྱི་ཆོས་ལུགས་དང་སྤྱོད་པ་དམན་ཡང་དོན་དུ་འགྱུར་བ་མ་གཏོགས་པ། ཕ་རོལ་ཁྱད་དུ་གསོད་པའི་ངག་རྩུབ་ལ་སོགས་པ་ཐམས་ཅད་མི་གསུང་ངོ༌། །གཞན་ཡང་བྲག་གཟར་པོའི་ངོས་ལ་གཤེགས་ཤིང༌རྩིབས་བསྐོར་བ་མཛད་པ་མཐོང་བ་ལ་སོགས་པ་མང་དུ་ཡོད་པ་ཐོས་མོད་ཀྱི། ཡི་གེ་མངས་ཀྱིས་དོགས་ནས་མ་བྲིསསོ། །ཡོལ་དགེ་བསྙེན་རྡོ་རྗེ་དབང་ཕྱུག་གིས་བླ་མ་དམ་པའི་ཡོན་ཏན་གཞན་ལས་ཀྱང་ཡང་དང་ཡང་དུ་ཐོས་པ་རྣམས་ཡི་གེར་བཀོད་པའོ། ཡང་ཡི་གེ་གཞན་དག་ན། སྤྲུལ་པའི་སྐུར་གྲགས་པའི་པཎྚི་ཏ་ཆེན་པོ་དེ། སྐུ་བྱིས་པ་གཞོན་ནུ་ལ་མྱང་སྨད་དུ་རྗེ་འགར་སྟོན་ཚུལ་ཁྲིམས་བཟང་པོ་ལ་གསན་པ་མཛད། དེ་ཙ་ན་ཡབ་རོང་བན་རིན་ཆེན་ཚུལ་ཁྲིམས་ཀྱིས་རྒྱགས་སྐྱེལ་དུ་བྱོན་པས། མཆེད་པོ་རྣམས་ན་རེ། ཁྱེད་ཀྱི་བུ་འདི་ཁོང་རང་བློ་དྲེད། ངེད་ལ་ཡང་ཐོ་ཅོ་ཆེ་བ་གནོད་པར་འདུག་པས། ཁྱེད་རང་ད་རེས་ཁྲིད་པ་ལེགས་ཟེར་སྐད། དེ་ཡབ་ཀྱིས་དགེ་བཤེས་འགར་ལ་བསྙད་ནས། ཁོང་དེ་སྐད་ཟེར་ཁྲིད་ལ་འགྲོའམ་ཞུས་པས། སློབ་དཔོན་གྱི་ཞལ་ནས། དེ་སྐད་མ་ཟེར་ཅིག །ཁོས་ཆོས་ཐམས་ཅད་གོ་ནས་ཡོད་དོ་གསུང་སྐད། དེ་ཙ་ན་དགུང་ལོ་བཅུ་གཉིས་ཙམ་བཞེས་ཏེ། གཞོན་ནུ་དེས་བྱིས་པ་རྩེད་སར་ཡང་སློབ་དཔོན་གྱིས་གསུངས་ཚད་ཤར་རེ་འོང་ལ། ཆོས་ཐམས་ཅད་ཚར་རེ་གསན་པ་ལས་ཚིག་གཅིག་ཀྱང་མ་ནོར་བར་ཐུགས་སུ་ཆུད་སྐད་དོ། ལོ་བཅུ་གསུམ་པ་ལ་མཁས་པ་མདོ་སྟོན་སེང་གེ་རྒྱལ་མཚན་བྱ་བ་ལ་ཡང་གསན། ནམ་ཞིག་ན་ཁོང་གི་རྨི་ལམ་དུ་གསང་བ་སྙིང་པོས་ཟན་བྱས། སངས་རྒྱས་མཉམ་སྦྱོར་གྱིས་ཚོད་མ་བྱས་ནས་གསོལ་གྱི་འདུག་པ་རྨི་བ་བྱུང་ནས། སློབ་དཔོན་ལ་བཤད་པས། གུ་རུའི་ཞལ་ནས། དེ་ཤིན་ཏུ་བཟང༌། ཆོས་དེ་ཁོང་དུ་ཆུད་པའི་རྟགས་ཡིན་པས། ཁྱོད་ཀྱིས་འགྲེལ་པ་རེ་གྱིས་གསུང་སྐད་དོ། །དེར་དགུང་ལོ་བཅུ་གསུམ་མན་ཆད་ལ་གསན་པ་རྫོགས་པ་དང་འདྲ་བར་སོང༌། སྤྱིར་གཏམ་དུ་ཡང༌། འདུལ་བ་འཚུར་སྟོན་དབྱིག་གེ་མཁས། །ཆོག་ཁྲིགས་བཟངས་ཀྱི་ཡེ་གྲགས་མཁས། །སྒྲ་དང་ཚད་མ་རོང་བ་མཁས། །ཐམས་ཅད་འཛོམས་པ་ཨ་ཕོ་རང་ཆོས་གྲགས་རང་། ཟེར་སྐད། དེ་ནས་དུས་ཕྱིས་བླ་མས་གསུངས་པའི་དགོངས་པ་རྫོགས་པའི་ཕྱིར། བསླབ་པ་རིན་པོ་ཆེ་གསུམ་ལ་བརྟེན་པའི་ཆེད་དུ་མན་ངག་གསུམ་མཛད་དེ། ལྷག་པ་ཚུལ་ཁྲིམས་ཀྱི་བསླབ་པ་རྒྱུད་ལ་བསྐྱེད་པའི་ཕྱིར་དམ་ཚིག་མདོ་རྒྱས་མཛད། ལྷག་པ་ཏིང་ངེ་འཛིན་གྱི་བསླབ་པ་རྒྱུད་ལ་བསྐྱེད་པའི་ཕྱིར་འགྲེལ་པ་ཚུལ་བཞི་ཡན་ལག་བཅོ་ལྔ་པ་མཛད། མཉམ་སྦྱོར་ལའང་འགྲེལ་པ་མཛད། ལྷག་པ་ཤེས་རབ་ཀྱི་བསླབ་པ་རྒྱུད་ལ་བསྐྱེད་པའི་ཕྱིར་རྫོགས་པ་ཆེན་པོའི་ལྟ་སྒོམ་མན་ངག་མཛད། ངན་སོང་སྦྱོང་རྒྱུད་དང༌། འཇིགས་བྱེད་དང༌། སྨྲ་སྒོ་ལ་སོགས་པའི་འགྲེལ་པ་དང་བསྟན་བཅོས་མང་དུ་མཛད། དེའི་དུས་སུ་ཤབ་ཀྱི་ཡང་ཁྱེད་བླ་མ། མར་པ་དོ་བ། འུ་ཡུག་པ་མདའ་བསམ་གཏན། མདོའི་ཁྱུང་པོ་ཧཱུཾ་སྙིང༌། སེ་ཁྲོམ་རྒྱ་མཚོ་འབར། མཚམས་སྟོན་གོ་ཆ། པང་ཀ་དར་ཆུང༌། འགོས་ལྷས་བཙས། རྒྱ་རྒྱལ་ཚུལ་ལ་སོགས་པ་བོད་རུ་བཞིའི་མཁས་པ་ཐམས་ཅད་རྩོད་དེ། བོད་དུ་སྐྱེས་པའི་གང་ཟག་གིས་བསྟན་བཅོས་འདི་ཙམ་རྩོམ་པ་མི་རིགས་སོ་ཞེས་ཟེར་ཞིང་སུན་འབྱིན་དུ་འོངས་བ་ལ།བསྟན་བཅོས་རེ་མཐོང་ཞིང་གསུང་གླེངས་རེ་མཛད་པས་ཐམས་ཅད་ངོ་མཚར་སྐྱེས་ནས་ཞབས་ཏོག་རེ་མཛད། ཆོས་རེ་ཡང་གསན། ཀུན་གྱིས་བླ་མར་འཁུར་ཞིང་སྤྱི་བོས་འདུས་པར་གྱུར་ཏོ། །ཞེས་པ་ཡང་རོང་ཟོམ་གྱི་ཐུགས་སྲས་གཡག་རྡོ་རྗེ་འཛིན་པ་ལས་བྱུང་བའོ། །སྐྱེས་བུ་དམ་པ་འདིའི་གདུང་རབས་ནི། རོང་བན་དཔལ་གྱི་རིན་པོ་ཆེ། དེའི་སྲས་རོང་བན་རིན་ཆེན་ཚུལ་ཁྲིམས། དེའི་སྲས་རོང་ཟོམ་ཆོས་ཀྱི་བཟང་པོ་དང་སྒོམ་ཆེན་ཆོས་འཕགས་གཉིསསོ། །ཆོས་བཟང་གི་སྲས་གཟི་བརྗིད་འབར་དང་། འབུམ་པ་གཉིས། གཟི་བརྗིད་འབར་གྱི་སྲས་སྟོན་དར་དང་སྟོན་སྐྱབས་གཉིསསོ། །སྟོན་དར་གྱི་སྲས་སྟོན་སེང༌། དེའི་སྲས་ཇོ་སྲས་ར་པེ། དེའི་སྲས་འབུམ་དཔལ། སྟོན་སྐྱབས་ཀྱི་སྲས་ཇོ་སྲས་འོད་ཟེར། དེའི་སྲས་སློབ་དཔོན་འབུམ་བསྟན། རོང་པ་འབུམ་འབར་གྱི་སྲས་ཆོས་ཀྱི་རྒྱལ་མཚན་དང༌། ཇོ་རྩེགས་དང༌། ཇོ་བཟད་ལ་སོགས་པའོ། །ཆོས་ཀྱི་རྒྱལ་མཚན་གྱི་སྲས་རུ་ཨཱ་ནནྡ་བཛྲ་སྟེ་རོང་པ་ཀུན་དགའ། དེའི་སྲས་སློབ་དཔོན་མེ་དཔུང་ངོ་། །དེའི་སྲས་ཆོས་ཀྱི་བཤེས་གཉེན་དང༌། ཆོས་བཞད་དོ། །རོང་པ་ཇོ་བཟད་ཀྱི་སྲས་ཀྱི་སྲས་སློབ་དཔོན་ཇོ་བཀྲ །དེའི་སྲས་དར་བཟང་དང་རྡོ་རྗེ་བརྟན། དར་བཟང་གི་སྲས་སློབ་དཔོན་གསེར་འོད། ཇོ་བརྟན་གྱི་སྲས་ཉི་སེང༌། དེའི་སྲས་འོད་ཟེར་འབུམ་དང་འབུམ་རྒོད། རོང་སྒོམ་ཆོས་འཕགས་ཀྱི་སྲས་སློབ་དཔོན་སྟོན་གཡུང༌། དེའི་སྲས་ཇོ་སྲས་ལྷས་སྤུངས། དེའི་སྲས་སློབ་དཔོན་བྱམས་ཆོས་པ་ཆེན་པོ་དར་མ་བརྟན། དེའི་སྲས་སློབ་དཔོན་སྲ་བརྟན་རྡོ་རྗེ་ཡིན་ནོ། །དེ་ལྟར་རོང་ཟོམ་འདི་ནི་འཁྲུངས་པ་ཙམ་ཉིད་ནས་ལྷུན་གྱིས་གྲུབ་པའི་ཤེས་རབ་ཆེན་པོ་དང༌། ངང་གིས་དགེ་བའི་སྤྱོད་པ་ཅན་འདི་ནི། རང་དང་དུས་མཚུངས་པའི་མཁས་པ་ཐམས་ཅད་ཀྱིས་མངོན་པར་བསྟོད་པ། ཕྱི་དང་ནང་གི་རིག་པའི་གནས་དང༌། སཾ་སྐྲྀ་ཏ་དང་སྐད་རིགས་ཀྱི་བྱེ་བྲག་གཞན་མང་པོ་ལ་མ་རྨོངས་པ། བོད་ཀྱི་སྐད་ཉིད་ལ་ཡང་འདི་ནི་དོན་འདི་ཙམ་ཞིག་ལ་འཇུག་གོ །ཞེས་བྱ་བའི་ཁྱད་པར་ཕྲ་མོ་དག་ཀྱང་གཞན་ལས་ཆེས་ལྷག་པ། མདོ་སྡེ་དང་རྒྱུད་སྡེ་དང་བསྟན་བཅོས་ཀྱི་བྱེ་བྲག་མ་ལུས་པ་ཐུགས་སུ་ཆུད་པ། ཐ་ན་འཇིག་རྟེན་པའི་འཚོ་ཚིས་ཞིང་ལས་དང༌། ཕྱུགས་སྐྱོང་བ་དང༌། དཀར་ཤེ་ཇི་ལྟར་སྒྲུབ་པའི་ཚུལ་གྱི་བསྟན་བཅོས་ཀྱང་མཛད་ལ། བོད་ཀྱི་ལྷ་འདྲེ་ཕལ་ཆེ་བའི་གནས་དང་སྤྱོད་པ་ཡང་ཐུགས་སུ་ཆུད་ཅིང། ལྟ་བ་མཆོག་ཏུ་གྱུར་པ། ཀུན་ལས་ཁྱད་པར་དུ་གྱུར་པས། བོད་གངས་ཅན་གྱི་རྒྱུད་འདིར་འདི་དང་མཉམ་པའི་མཁས་པ་ནི་སུ་ཡང་མ་བྱུང་ངོ༌། །འདི་ལ་སྔོན་གྱི་མན་ངག་བརྒྱུད་པ་མང་དུ་མངའ་བ་དག་ཀྱང་བླ་མའི་བརྒྱུད་པའི་རིམ་པར་འདུས་པར་སྣང་སྟེ། འདི་ལྟར་སློབ་དཔོན་པདྨའི་གདམས་པ་རྣམས་སྣ་ནམ་རྡོ་རྗེ་བདུད་འཇོམས། མཁར་ཆེན་དཔལ་གྱི་དབང་ཕྱུག །དོམ་ཨ་ཙ་ར་དཔལ་མེ་ཏོག །སྒྲོ་རྡོ་རྗེ་གཞོན་ནུ། ཞང་ཞུང་ཡོན་ཏན་གྲགས། རོང་བན་ཡོན་ཏན་རིན་ཆེན། རོང་བན་རིན་ཆེན་ཚུལ་ཁྲིམས་ཀྱི་བར་དུ་བརྒྱུད་དེ་གསན་ནོ། །ཡང་བཻ་རོ་ཙ་ནས་གཡུ་སྒྲ་སྙིང་པོ། དེས་བླ་ཆེན་པོ་དགོངས་པ་གསལ། དེས་གྲུས་ཤིང་གླག་ཅན། དེས་སྣྲུབས་དཔའ་བརྟན། དེས་ཡ་ཟི་བོན་སྟོན། དེས་རོང་ཟོམ་ལ་བཤད་དེ་སེམས་སྡེའི་བརྒྱུད་པ་གཅིག་གོ །ཡང་ལྡན་གློང་ཐང་སྒྲོན་མར་ཨ་རོ་ཡེ་ཤེས་འབྱུང་གནས་ཞེས་བྱ་བ་གྲུབ་པའི་སྐྱེས་བུ་ཞིག་བྱུང་སྟེ། དེ་ལ་རྒྱ་གར་བདུན་བརྒྱུད་དང༌། རྒྱའི་ཧྭ་ཤང་བདུན་བརྒྱུད་ཀྱི་གདམས་པ་མངའ་ཞིང༌། དེས་ཅོག་རོ་ཟངས་དཀར་མཛོད་ཁུར་དང༌། ཡ་ཟི་བོན་སྟོན་ལ་གསུངས་ཏེ། དེ་གཉིས་ཀྱིས་རོང་ཟོམ་ལ་བཤད། འདི་ལ་རྫོགས་ཆེན་ཁམས་ལུགས་ཞེས་ཟེར། ཡང་བི་མ་ལས་མྱང་ཏིང་འཛིན་བཟང་པོ་ལ་གསུངས་པ་དང༌། བི་མ་ལས་རྨ་རིན་ཆེན་མཆོག་དང༌། གཉགས་ཛྙཱ་ན་ཀུ་མཱ་ར་ལ་གསུངས་པའི་མན་ངག་ཀྱང༌། དེ་གཉིས་ཁུ་བྱང་ཆུབ་འོད་དང༌། ཁྱུང་པོ་དབྱིག་འོད་ལ་བརྒྱུད་ནས་རིམ་གྱིས་རོང་ཟོམ་ཆོས་བཟང་ལ་མན་ངག་རྣམས་མངའ་བ་ཡིན་ནོ། །སྐྱེས་བུ་ཆེན་པོ་འདི་འཁྲུངས་པ་དང་ཞི་བར་གཤེགས་པའི་ལོ་ཚིགས་མ་རྙེད་ནའང༌། སྔར་བརྗོད་པ་ལྟར་ཇོ་བོ་རྗེ་བོད་དུ་བྱོན་དུས་མཇལ་ཟེར་བ་དང༌། འགོས་ལོ་དང༌། དེའི་བླ་མ་མ་ནག་པོ་དམ་ཚིག་རྡོ་རྗེ་བོད་དུ་བྱོན་པའི་དུས་དང༌། གོ་རུབ་ལོ་ཙཱ་བ་དང༌། མར་པ་དོ་པ་དང༌། ཡང་ཁྱེད་བླ་མ་རྣམས་དང་ཕལ་ཆེར་དུས་མཚུངས་པ་ཉིད་དུ་ཤེས་པར་བྱའོ། །མ་ཅིག་ཞ་མའི་མིང་པོ་རྗེ་འཁོན་ཕུ་བས་ཀྱང་ལོ་བཅུ་གསུམ་ལོན་པའི་ཚེ་འདིའི་ཐད་དུ་སློབ་གཉེར་ལ་བྱོན་ཞེས་ཟེར་རོ། །རོང་ཟོམ་ཆོས་ཀྱི་བཟང་པོའི་ལོ་རྒྱུས་ཀྱི་སྐབས་སོ། ༣.༤ སེམས་ཕྱོགས་ཀྱི་སྐབས། ཡང་རྫོགས་པ་ཆེན་པོ་སེམས་ཕྱོགས་སུ་གྲགས་པ་འདི་རྣམས། སློབ་དཔོན་སངས་རྒྱས་ཡེ་ཤེས་ཞབས་ཀྱི་བླ་མ་རྗེ་བཙུན་འཇམ་དཔལ་དབྱངས་ཀྱིས་བན་དེ་ཆུང་མ་ཅན་དུ་བསྟན་ནས། ཞལ་ལུང་ལ་སོགས་པའི་ཡེ་ཤེས་ཞབས་ཀྱི་ཆོས་སྐོར་རྣམས་བྱུང་བའི་ཁུངས། འཇམ་དཔལ་བཤེས་གཉེན་དེ་ཉིད་ལ་པཎྚི་ཏ་ཤྲཱི་སིདྷས་གསན། དེ་ལ་བཻ་རོ་ཙ་ནས་གསན་པ་ཡིན་ལ། བཻ་རོས་ཁམས་སུ་བྱོན་ནས་རྒྱ་ཆེར་གསུངས་པ་ཡིན་ནོ། །སྤྱིར་ན་སངས་རྒྱས་ཡེ་ཤེས་ཞབས་ཀྱི་ཞལ་ལུང་སྐོར་དང༌། སེམས་ཕྱོགས་དང༌། མན་ངག་གི་སྡེ་རྣམས་ཆོས་སྐད་ཤིན་ཏུ་མཐུན་པར་ཡོད་དེ། སེམས་ཕྱོགས་ལ་དཔལ་འཛིན་གྱིས་དག་པ་བརྗོད་པ་ན། གསང་སྔགས་གསར་མའི་རྒྱུད་འགྲེལ་པ་སྒྲུབ་ཐབས་མན་ངག་འདི་ཙམ་ཞིག་འགྱུར་བ་ལ། ཐ་ན་རྫོགས་པ་ཆེན་པོ་ཞེས་པའི་མིང་ཙམ་ཡང་མེད་ཅེས་སྨྲ་བ་ནི། རང་ཉིད་མཐོང་བ་ཆུང་བར་སྟོན་པ་སྟེ། འཇམ་དཔལ་ཞལ་ལུང་ལས། །རྫོགས་པ་ཆེན་པོ་ཡེ་ཤེས་སྤྱི་གཟུགས་ཅན། ཞེས་གསུངས་ཤིང༌། སྨན་ཞབས་ཀྱིས་ཇི་ལྟ་བའི་དོན་སྒོམ་པ་ཡིན་པར་ཡང་བཤད་དོ། །ཡེ་ཤེས་ཞབས་ཀྱིས་མཛད་པའི་སྒྲུབ་ཐབས་ཀུན་ཏུ་བཟང་མོར་ཡང་རྫོགས་པ་ཆེན་པོ་ཞེས་བཤད་ཅིང༌། སྨན་ཞབས་ཀྱིས་མཛད་པའི་དངོས་གྲུབ་འབྱུང་གཏེར་དུ་ཡང་རྫོགས་པ་ཆེན་པོའི་མཚན་གསལ་བར་བཤད་པའི་ཕྱིར་རོ། །གཞན་ཡང་ཞལ་ལུང་གི་འགྲེལ་པར། གསང་བའི་སྙིང་པོ་ལས་གསུངས་པའི་ནུས་པའི་དབང་ལྔ་པོ་དེ་སྨོས་ནས། དེ་ཆ་མཐུན་པའི་རྣལ་འབྱོར་ཆེན་པོའི་རྒྱུད་ལས་གསུངས་པར་ཡང་བཤད་དོ། །གཞན་ཡང་ཞལ་གྱི་ལུང་དུ། འཇིག་རྟེན་གསུམ་གྱི་སྒྲོན་མ་ཀུན་གྱིས་རབ་བསྔགས་པ། །ཆོས་རྣམས་ཀུན་གྱི་སྙིང་པོ་དངོས་གྲུབ་དེ་བཞིན་ཉིད། །སྲིད་པའི་དུག་ཆུ་བཟློག་བྱེད་གསུམ་ཁོང་བམ་སྟེང་འབར། །འཇམ་དབྱངས་བླ་མའི་ལུང་གིས་རྟོགས་ཕྱིར་བཤད་པར་བྱ། །ཞེས་གསུངས་པ་དང༌། སེམས་སྡེ་བཅོ་བརྒྱད་ཀྱི་དང་པོ་རྡོལ་གསེར་ཞུན་དུ། སྟོན་པ་འཇིག་རྟེན་སྒྲོན་མར་གྱུར་པ་ཀུན་གྱིས་མཚུངས་པར་རབ་བསྔགས་པ། །ཆོས་ལ་ཆོས་ཀྱི་སྙིང་པོར་གྱུར་པ་འཇམ་དཔལ་གཞོན་ནུའི་སྙིང་པོ་ཉིད། །བདེ་གཤེགས་མ་ལུས་ཡུམ་དུ་གྱུར་པས་རྒྱལ་བ་ཀུན་གྱི་ལམ་གཅིག་པུ། །ཚུལ་ཁྲིམས་ལ་སོགས་ཕ་རོལ་ཕྱིན་ལམ་སྤྱོད་པ་རྒྱ་མཚོའི་ཞིང་གྱུར་པ། ཞེས་གསུངས་པ་དག་ཚིག་གི་འཇུག་པ་ཤིན་ཏུ་མཐུན་པར་ཡང་སྣང་བའི་ཕྱིར་རོ། །འདིར། ཚུལ་ཁྲིམས་ལ་སོགས་ཕ་རོལ་ཕྱིན་ལམ་སྤྱོད་པ་རྒྱ་མཚོའི་གཞིར་གྱུར་པ། ཞེས་གསུངས་པ་འདི་ནི་རྫོགས་པ་ཆེན་པོ་ཐབས་ཀྱི་སྤྱོད་པ་རྣམས་འགེགས་ཤིང་མི་འདོད་པར་སྨྲ་བ་ཡང་བསལ་བ་ཡིན་ནོ། །དེ་ཡང་ཞལ་གྱི་ལུང་ལས། །ཆོས་རྣམས་གཟུགས་ལ་སོགས་པ་རྣམས། །ཀུན་མཁྱེན་བར་གྱི་རང་བཞིན་ནི། །ནམ་མཁའི་དཀྱིལ་ལྟར་རྣམ་དག་པའི། །ཟབ་གསལ་གཉིས་མེད་ཡེ་ཤེས་ཏེ། ཞེས་གསུངས་ཤིང༌། དེའི་དོན་འཆད་པ་ན། །རྣམ་པར་རྟོག་པ་ཀུན་བྲལ་བས། །བསམ་བརྗོད་ཡུལ་ལས་ཤིན་ཏུ་འདས། །མཁའ་བཞིན་དྲི་མེད་ཀུན་འབྱུང་བ། །བརྟགས་བྲལ་ཟབ་མོ་ཉིད་ཅེས་བྱ། །ཕྱག་རྒྱ་ཆེན་པོའི་གཟུགས་འཆང་བ། །སྒྱུ་མ་གཞའ་ཚོན་ལྟ་བུ་རུ། །རང་དང་གཞན་གྱི་རྒྱུད་སྦྱོང་བས། །ཡང་དག་གསལ་བ་ཞེས་བྱའོ། །ཞེས་གྲོལ་བའི་ཐིག་ལེ་ལས་གསུངས་ཏེ། དེ་ལྟ་བས་ན་སེམས་ཕྱོགས་པ་རྣམས་ལ་གསལ་བ་གཏན་མེད་པ་མ་ཡིན་མོད་ཀྱི། །ཟབ་མོའི་ཕྱོགས་ཤས་ཆེ་བར་སྣང་ལ། མན་ངག་པ་རྣམས་ལ་ཟབ་མོའི་ཕྱོགས་ཡོད་ཀྱང་གསལ་བ་ཤས་ཆེ་བར་སྣང་ངོ༌། །ཀློང་གི་སྐོར་རྣམས་ལས་ནི་ཟབ་པ་དང་གསལ་བ་གཉིས་ཆ་མཉམ་པར་འཆད་དོ། །དེ་ལ་སློབ་དཔོན་རྙིང་མ་བ་རྣམས། སློབ་དཔོན་སངས་རྒྱས་གསང་བ་དང་དེའི་སློབ་མ་བི་མ་ལ་ཡིན་པར་བཤད་ནས། ཆོས་ཕལ་ཆེར་དེ་གཉིས་ལས་བརྒྱུད་པར་འཆད་དེ། སློབ་དཔོན་སངས་རྒྱས་གསང་བ་ནི། སློབ་དཔོན་ཡེ་ཤེས་ཞབས་ཀྱི་དངོས་ཀྱི་སློབ་མ་མཁས་པ་ཆེན་པོའོ། །བཻ་རོས་ཁམས་སུ་སྔ་ཕྱི་རིམ་པ་གསུམ་དུ་བཤད་པར་གྲགས་ཏེ་དང་པོ་རྒྱལ་མོ་རོང་གི་བྲག་ལ་མགོན་པོའི་དགོན་པར་རྒྱལ་མོ་གཡུ་སྒྲ་སྙིང་པོ་ལ་གསུངས་པ་དང༌། ཚ་བ་རོང་གི་སྟག་རྩེ་མཁར་གྱི་དགོན་པར་གསང་སྟོན་ཡེ་ཤེས་བླ་མ་ལ་གསུངས་པ་དང༌། སྟོང་ཁུང་རོང་གི་བྲག་དམར་རྫོང་གི་དགོན་པར་སྤངས་སངས་རྒྱས་མགོན་པོ་ལ་གསུངས་པ་དང༌། སྔར་རྒྱལ་པོ་ལ་གསུངས་པ་དང༌། ཕྱིས་དབུས་སུ་བྱོན་ནས་དགེ་སློང་མ་ལ་ཟི་ཤེས་རབ་སྒྲོན་མ་ལ་གསུངས་པ་དང་རིམ་པ་ལྔར་གྲགས་ཏེ། དེ་རྣམས་གཉགས་ཛྙཱ་ནས་བཻ་རོ་ཉིད་དང་གཡུ་སྒྲ་ལ་གསན་ཞིང༌། ཕྱི་འགྱུར་རྣམས་བི་མ་ལ་གསན་ནོ། །དེ་ལ་གཉགས་ནི། ཡར་ཀླུངས་གཉགས་ཀྱི་སྟག་སྒྲ་ལྷ་སྣང་དང༌། སྲུ་གཟའ་སྒྲོན་མ་སྐྱིད་གཉིས་ཀྱི་སྲས་སུ་འཁྲུངས། བི་མ་ལ་དང་གཡུ་སྒྲ་སྙིང་པོ་ལ་སོགས་པ་ལས་མཁྱེན་པ་ཆེ་ཞིང༌། བཀའི་ཆུ་བོ་ཆེན་པོ་བཞི་འདུས་པ་ཡིན་ཏེ། དཀྱུས་བཤད་གཞུང་གི་ཆུ་བོ་འགྲེལ་ཊི་ཀ་སྟོང་ཐུན་དང་བཅས་པ། སྙན་བརྒྱུད་གདམས་ངག་གི་ཆུ་བོ་གནད་ཡིག་དམར་ཁྲིད་དང་བཅས་པ། བྱིན་རླབས་དབང་གི་ཆུ་བོ་བསྐུར་ཐབས་ངོ་སྤྲོད་དང་བཅས་པ། ཕྱག་བཞེས་ཕྲིན་སྒྲུབ་ཀྱི་ཆུ་བོ་བསྟན་བསྲུངས་དྲག་སྔགས་དང་བཅས་པའོ། །དེས་སོག་པོ་དཔལ་གྱི་ཡེ་ཤེས། གྲ་དཔལ་གྱི་སྙིང་པོ། ལྷ་ལུང་དཔལ་གྱི་རྡོ་རྗེ། འོ་ཕྲན་དཔལ་གྱི་གཞོན་ནུ། སྙན་དཔལ་དབྱངས། འཚུར་ནག་ཡེ་ཤེས་དཔལ། ཨུ་པ་དེ་གསལ། ཐང་པ་ཟངས་དཔལ་གྱི་རྡོ་རྗེ། དགྱེ་འཕགས་པ་ཤེས་རབ། བྷུ་སུ་ཀུ་མཆོག་གི་བྱང་ཆུབ་རྣམས་ལ་གནང་ནས་སོག་པོས་སངས་རྒྱས་ཡེ་ཤེས་ལ་རིམ་པར་བརྒྱུད་པ་སྟེ། ལུགས་གཅིག་གོ །འདིའི་སྤངས་སངས་རྒྱས་མགོན་པོ་ནི། རྡོ་རྗེ་ཟམ་པ་བ་དག་གི་སྤངས་མི་ཕམ་མགོན་པོ་དང་གཅིག་པ་འདྲའོ། ཡང་བརྒྱུད་པ་གཞན་རྩད་ཚ་ཤཱཀ་རྡོར་གྱིས་བཤད་པ་ནི། སྤངས་ཀྱིས་སྦ་རཀྵི་ཏ་ལ་བཤད། དེས་ཡ་ཟི་དར་མ་ཤེས་རབ། ཟེར་མོ་དགེ་སློང་མ་བདེ་གནས་མ་ལ་བཤད། རྗེས་མར་པ་ཤེས་རབ་འོད་པས། དེས་ལྷ་རྗེ་ཅན་བཀའ་དྲིན་ནོད་དུ་འོངས་པས། དེར་བསྙུན་དྲག་པོ་ཅིག་བྱུང་བ་ཤངས་ཀྱི་ལང་ཟ་སྟོན་པ་དར་མ་བསོད་ནམས་ཀྱིས་བཅོས་པས། དེའི་ལན་དུ་རྡོ་རྗེ་མེ་ལོང་དང༌། ལམ་རྣམ་བཀོད་དང༌། ཟབ་མོ་དབང་གི་མན་ངག་རྣམས་དང༌། མདོའི་འགྲེལ་པ་ལུང་བསྟན་རྡོ་རྗེ་དང༌། སེམས་ཕྱོགས་ཀྱི་ཆོས་སྐོར་མ་ལུས་པ་རྣམས་གནང༌། དེས་སྒྲོ་སྦུག་པ་ལ་གནང༌། དེས་ཤཱཀྱ་རྡོ་རྗེ་ལ་གནང་ངོ༌། ཡང་ཡི་གེ་གཞན་ན། བི་མ་ལ་ཉིད་ཀྱིས་ཐལ་བ་ལ་སོགས་པའི་སྒྱུ་འཕྲུལ་གྱི་བཤད་རྒྱུད་རྣམས་ཇོ་མོ་སྒྲེ་མོ་ལ་གནང༌། དེས་མར་པ་ཤེས་རབ་འོད་ལ་གནང༌། དེས་ལངས་སྟོན་ལ་གནང་ཟེར་བ་འདུག་སྟེ། དེ་ལྟ་ན་ཇོ་མོ་ཟེར་མོ་དང་སྒྲེ་མོ་གཉིས་དོན་གཅིག་པ་འདྲའོ། །འདི་དག་རྨོངས་པ་ཆོས་ལ་ལོག་པར་རྟོག་པ་དག་གི་སྡིག་པ་ཆེན་པོ་བསལ་བའི་སླད་དུ། བླ་མ་བརྒྱུད་པའི་ཡོན་ཏན་དང་ལྡན་པའི་ཕྱོགས་ཙམ་བརྗོད་པ་སྟེ། བདག་ཉིད་ཀྱིས་ནི། གསང་བདག་མདའ་ཚ་ཧོར་པོ་ནས་འགྲོ་མགོན་དམ་པ་ཤཱཀྱ་རྒྱལ། མཁས་པ་ལྕེ་སྟོན་ཡབ་སྲས། བླ་མ་ཐང་སྟོན་འབུམ་མེ། ཆོས་རྗེ་བླ་སྐྱབས་རྡོ་རྗེ། དྲིན་ཅན་མཁས་པ་ཆེན་པོ། མཁའ་འགྲོ་དཔལ་གྱི་ཡེ་ཤེས། མ་གཅིག་དྲིན་ཅན་ཟུར་མོ། ཆོས་རྗེ་སངས་རྒྱས་རིན་ཆེན་པའི་བར་དུ་བརྒྱུད་དེ། རིག་པའི་རྩལ་དབང་བཅོ་བརྒྱད་དང༌། ཀུན་བྱེད་རྒྱལ་པོའི་རྒྱུད་ཀྱི་ལུང་ཙམ་ཞིག་ལས་སེམས་ཕྱོགས་དག་མ་ཐོས་ཏེ། འོན་ཀྱང་གུས་པ་ཆེན་པོ་དང་ནི་ལྡན་ནོ། །སེམས་ཕྱོགས་ཀྱི་སྐབས་སོ། ༣.༥ རྡོ་རྗེ་ཟམ་པའི་ལོ་རྒྱུས་ཀྱི་སྐབས། རྫོགས་པ་ཆེན་པོ་ཀློང་གི་སྡེའི་སྐོར་ལ། ནམ་མཁའ་དང་མཉམ་པའི་རྒྱུད་ཆེན་པོའི་དོན་ཀློང་དགུ་དང་ཚིག་བམ་པོ་ཉི་ཁྲི་ཞེས་འབྱུང་བ་ལ། བམ་པོ་ཉི་ཁྲི་ནི་གྲུབ་པའི་སྐྱེས་བུ་རྣམས་ཀྱི་ཕྱག་ན་བཞུགས་པའི་དབང་དུ་བྱས་པ་ཡིན་གྱི། འདིར་གཞུང་ཚང་བར་འགྱུར་བ་ནི་མེད་དོ། །ནམ་མཁའ་དང་མཉམ་པའི་རྒྱུད་ཆུང་བའི་དོན་ཡང་ཀློང་དགུ་སྟེ། དང་པོ་ལྟ་བའི་ཀློང༌། གཉིས་པ་སྤྱོད་པའི་ཀློང༌། གསུམ་པ་དཀྱིལ་འཁོར་གྱི་ཀློང༌། བཞི་པ་དབང་གི་ཀློང༌། ལྔ་པ་དམ་ཚིག་གི་ཀློང༌། དྲུག་པ་སྒྲུབ་པའི་ཀློང༌། བདུན་པ་ཕྲིན་ལས་ཀྱི་ཀློང༌། བརྒྱད་པ་ས་ལམ་གྱི་ཀློང༌། དགུ་པ་འབྲས་བུའི་ཀློང་སྟེ། དེ་དག་ཀྱང་ལེའུ་བཅུ་གཅིག་པ་ནས་བཅུ་དགུ་པའི་བར་ལེའུ་རེ་རེས་སྟོན་པ་ཡིན་ནོ། །གཞན་ཡང་ཡེ་ཤེས་གསང་བ་ལ་སོགས་པའི་རྒྱུད་ལ་བརྟེན་པའི་རྡོ་རྗེ་ཟམ་པའི་མན་ངག་རྣམས་བཻ་རོ་ཙ་ནས་སྤངས་མི་ཕམ་མགོན་པོ་ཞེས་བྱ་བ་ལོ་བརྒྱད་བཅུ་རྩ་ལྔ་ལོན་པ་ཞིག་ལ་གནང་སྟེ། རྒས་ཆེས་ཏེ་ལུས་ཀྱིས་ཟུངས་མ་ཐུབ་པས་སྒོམ་རྟེན་དང་བཅས་ཏེ་ལུས་གནད་འཆར་བཅུག །གདམས་པ་ཡིད་ལ་ཟིན་པའི་ཕྱིར་ཚུལ་ཤིང་གཏད། སྔར་གཞོན་པའི་དུས་ཆོས་མ་གྲུབ་ཅིང༌། རྒས་ཏེ་འཁོར་དང་གཉེན་འདུན་ཡང་སྡང་བར་གྱུར་པ་ཞིག་ལ། སློབ་དཔོན་གྱི་གསུང་བཞིན་ཉམས་སུ་བླངས་པས་སྐྱེ་བ་མེད་པའི་དོན་རྟོགས། དགའ་ཆེས་ཏེ་སློབ་དཔོན་གྱི་མགུལ་ནས་འཁྱུད་ནས་ཞག་གཅིག་གི་བར་དུ་མ་བཏང༌། ཉམས་སུ་བླངས་པས་ལོ་ཡང་བརྒྱ་ལྷག་པ་ཐུབ་ཟེར། དེའི་སློབ་མ་ངན་ལམ་བྱང་ཆུབ་རྒྱལ་མཚན་ཡིན། ཡུལ་དབུ་རུ་ངན་ལམ་རལ་གསུམ་པ་ཡིན། དགེ་སློང་ལོ་དྲུག་ཅུ་རྩ་བདུན་ལོན་པ་ཞིག་གིས། རྒྱལ་མོ་སྟག་རྩེ་མཁར་དུ་བྱོན་ནས་སྤངས་མི་ཕམ་མགོན་པོ་ལ་གདམས་པ་ཞུས། སྤངས་ཀྱི་ཞལ་ནས་ཡུལ་དུ་མ་འགྲོ་བར་ཝ་སེང་གེ་བྲག་ལ་སོང་ལ་སྒོམས་གསུངས་ནས། དེར་བྱོན་ནོ། །དེའི་སློབ་མ་ཟ་ངམ་རིན་ཆེན་དབྱིག་ཅེས་པ་མདོ་ཁམས་སྟོད་པ་ཞིག་གིས་ངན་ལམ་ལ་གདམས་པ་ཞུས། ཝ་སེང་གེ་བྲག་ཏུ་བླ་མའི་རྩ་ཉིད་དུ་བཞུགསསོ། །དེའི་སློབ་མ་ཡར་ཀླུངས་འཆོས་ཀྱི་ཁུ་འགྱུར་གསལ་བའི་མཆོག་ཡིན་ཏེ། དགེ་སློང་ལོ་ལྔ་བཅུ་རྩ་བདུན་ལོན་པ་ཞིག་གིས་ཟ་ངམ་ལ་གདམས་པ་རྣམས་ཞུས་ནས། ཝ་སེང་གེ་བྲག་ཏུ་བཞུགས་ནས་ཡར་མ་བྱོན་ནོ། །ངན་ལམ་བྱང་ཆུབ་རྒྱལ་མཚན་བརྒྱ་དང་བདུན་ཅུ་རྩ་གཉིས་ལོན་ནས་ལྷག་མེད་དུ་གཤེགས། ཟ་ངམ་རིན་ཆེན་དབྱིག་བརྒྱ་བཞི་བཅུ་ཞེ་བཞི་ལོན་ནས་ལྷག་མེད་དུ་གཤེགས། ཁུ་འགྱུར་གསལ་བ་མཆོག་ལོ་བརྒྱ་དང་བཅུ་བདུན་ལོན་ནས་ལྷག་མེད་དུ་གཤེགས་ཏེ། དེ་གསུམ་ཀ་ཝ་སེང་གེ་བྲག་ལ་སྦྲུལ་ལོ་ལ་གཅིག་རྟིང་ལ་གཅིག་གཤེགས་ཏེ། སྐུ་ན་བུན་ཡལ་བའམ་འཇའ་ཡལ་བ་བཞིན་དུ་གཤེགསསོ། །དེའི་སློབ་མ་མྱང་བྱང་ཆུབ་གྲགས་ནི། ཡུལ་མྱང་གཡུ་འབྲུག་སྟོད་པ་དགེ་སློང་ལོ་བཞི་བཅུ་རྩ་གཉིས་ལོན་པ་ཞིག་གིས། ཁུ་འགྱུར་གསལ་བའི་མཆོག་ལ་གདམས་པ་རྣམས་ཞུས་ནས་ཡར་བྱོན་ཏེ། བསམ་ཡས་འཆིམས་ཕུ་ན་བཞུགས་ཙ་ན། དབུ་རུ་ཞྭའི་མྱང་ཤེས་རབ་བྱུང་གནས་དགེ་སློང་བགྲེས་པོ་ཞིག་བཞུགས་འདུག་ནས། ཁོང་ན་རེ། བསྙེན་པར་རྫོགས་ནས་ལོ་ང་རྒན་ཀྱང་གདམས་པ་ཁྱེད་ཆེ་བར་འདུག་པས། སློབ་དཔོན་ཞུ་གསུང་ནས། གདམས་པ་རྣམས་མྱང་ཤེས་རབ་འབྱུང་གནས་ལ་གནང་ངོ༌། །མྱང་བྱང་ཆུབ་གྲགས་ནི། གཙང་རྒྱ་མ་ཉེའུ་ཁའི་ཕུང་པོ་རི་བོ་ཆེ་ལ་ད་ལྟ་འདུག་པའི་འཕྲོ་ལ། རི་ཟུར་ན་ཡར་ལ་སྐུ་སྤྲིན་ཆད་པ་བཞིན་དུ་ལྷག་མེད་དུ་གཤེགས། མྱང་ཤེས་རབ་འབྱུང་གནས་ཀྱིས་འཆིམས་ཕུ། སྒྲགས་ཀྱི་ཡང་རྫོང༌། ཕུག་པོ་ཆེ་རྣམས་སུ་བཞུགས། མཇུག་ཏུ་ཕུག་པོ་ཆེ་ན་ཕུག་ཆུང་ཟུར་ར་རི་བྱ་བ་ཡོད་པས་དེར་བཞུགས་ཡོད་ཙ་ན། ཕུག་པོ་ཆེ་ལྷ་རིའི་རྩེ་མོ་ལ་ཤུག་པ་རྐང་གཅིག་ལ་ན་བཟའ་དང་ཕྲེང་བ་དང་ཀཱ་པ་ལི་རྣམས་གཟར་ནས་ཕུང་པོ་ལྷག་མེད་དུ་གཤེགས། དེའི་སློབ་མ་སློབ་དཔོན་སྦ་སྒོམ་ཡིན་ཏེ། ཡུལ་ལོ་མོ་བ། རུས་པ་སྦ། ཡུལ་ན་འཁྲུག་པ་ཡོད་པས་ཡུམ་ན་རེ། བུ་འདི་སྲིང་མོ་དྲུག་གི་མིང་གཅིག་པོ་ཡིན། སློབ་དཔོན་མྱང་ཤེས་རབ་འབྱུང་གནས་ལ་འཆོལ། མ་ཤི་བས་ཆོག་ཟེར་ནས། སྦ་སྒོམ་ལོ་བཅུ་དྲུག་ལོན་པ་ཞིག་མྱང་ལ་བཅོལ་ནས་ཡོད་ཙ་ན། མྱང་བྱང་ཆུབ་གྲགས་པ་ཕུག་པོ་ཆེ་དང༌། ཡང་རྫོང་དང༌། འཆིམས་ཕུ་རྣམས་སུ་ཤ་བ་ཞིག་ཁྲིད་ནས་བྱོན་པས། མྱང་ཤ་བ་ཅན་ཞེས་ཀྱང་བྱ། ཕྱུང་པོ་ཆེར་ཕྱི་མ་དག་བྱོན་ཙ་ན། ངས་ཁྱེད་གཉིས་ལ་ལྟད་མོ་ཅིག་བསྟན་ཅིག་ལྟོས་ཤིག་གསུང༌། སློབ་དཔོན་ཤེས་རབ་འབྱུང་གནས་དང་སྦ་སྒོམ་གཉིས་ཀྱིས་གཡས་གཡོན་ནས་བལྟས་པས། ཁོང་དབུས་ན་ཡོད་པ་དེ་མི་སྣང་བར་སོང༌། དེ་རླུང་ཚུབ་ཁྲུ་གང་བ་ག་ཏུ་སོང་སྟེ་ཕར་སྐྱིལ་ཚུར་སྐྱིལ་བྱས་ཏེ་མེར་སོང༌། དེ་ཆུ་གཏོར་གཏོང་བའི་འཁར་གཞོང་ཞིག་ཏུ་ཚུར་ལྟེམས་ཀྱིས་སོང༌། དེ་ཡང་ས་ཚུབ་རིད་སྟེ་སློབ་དཔོན་དུ་དཀྲོངས་ཀྱིས་སོང༌། འབྱུང་བའི་སྙིགས་མ་དྭངས་ནས་དྭངས་མ་མ་ཡལ་བའི་བར་དུ་དེ་ལྟར་འོང་བ་ཡིན། ཤེས་རབ་ཀྱིས་སྒོམ་རྒྱུ་མེད་པའི་དོན་མཐོང་ཡང༌། བརྡ་ལ་ཡེངས་པ་མེད་པར་བསྐྱངས་ན་དེ་ལྟར་རང་དབང་ཐོབ་པ་ལ་ཚེགས་མེད། མ་ཡེངས་པར་སྐྱོང་བ་གལ་ཆེ་བ་ཡིན་གསུང༌། དེ་ནས་ནམ་ཞིག་སྦ་སྒོམ་གྱིས་བལ་བུའི་ནགས་ལ་ཤིང་འཐུར་ཕྱིན་པས། ཁོང་རང་གི་ལྗགས་སྤྱིལ་མེར་དམར་རིང་དེ་མཐོང༌། སློབ་དཔོན་ནི་མེ་མི་འབུད་ཅི་ཙུག་ཡིན་སྙམ་ནས་ལྟར་ཕྱིན་པས་ཅི་ཡང་མ་བྱས་པར་འདུག་ནས། སློབ་དཔོན་ལ་དེ་སྤྱི་ཙུག་ཡིན་དྲིས་པས། ངས་མེར་བསྒོམ་པ་ཡིན། མྱང་བྱང་ཆུབ་གྲགས་པའི་དེ་མ་དྲན་ནམ་གསུང༌། ཡང་ནམ་ཞིག་སློབ་དཔོན་གྱི་བཞུགས་ས་ན་ཆུར་ལྟེམ་མེ་འདུག་པ་ཡང་མཐོང༌། སློབ་དཔོན་གྱི་ཞལ་ནས། ད་མི་འདུག་ན་ལྷ་རིའི་རྩེ་མོ་ལ་ལྟོས་ཤིག་གསུང་ནས། རི་ལ་སྐྱོ་བསང་ལ་བཞུད་ནས་སང་དགུང་འབྱོན་དུ་རེ་ཡང་མ་བྱོན་ནས། ལྟར་ཕྱིན་ཙ་ན། སློབ་དཔོན་ཕུང་པོ་ལྷག་མེད་དུ་གཤེགས། ན་བཟའ་དང་དབུ་ཞྭ་དང་བོ་དྷི་ཙིའི་ཕྲེང་བ་ལ་སོགས་པ་ཤུག་པ་ལ་གཟར་འདུག་སྐད། སྦ་སྒོམ་ཡེ་ཤེས་བྱང་ཆུབ་ཀྱིས་དགུང་ལོ་ཉི་ཤུ་རྩ་བཞི་ལོན་ཙ་ན་མྱང་གིས་གདམས་ངག་རྣམས་གནང༌། སྦ་སྒོམ་ཕུག་ཆུང་ཟུར་ར་ན་ཉེ་གནས་བཙུན་ཆུང་ཞིག་གིས་བྱེད་ཀྱི་ཡོད་ཙ་ན་འཛེང་གིས་མཇལ་པ་ཡིན། སྤྱིར་སྦ་སྒོམ་ཡེ་ཤེས་བྱང་ཆུབ་རྟེན་དགེ་བསྙེན་དུ་བཞུགས་པ་དེ། དགུང་ལོ་དགུ་བཅུ་རྩ་བརྒྱད་ལོན་པའི་ཚེ་བསྙུང་བ་མེད་པར་གཤེགས་པའི་ཚེ་ཇོ་མོ་གད་མོས་ཕྱི་རོལ་གྱི་མི་རྣམས་མཇལ་དུ་མ་བཅུག་པར་མཆོད་ཁང་དུ་སྤུ་མེ་ལ་བསྲེགས་པས། འོད་རྫ་མ་ཙམ་ཞིག་ནམ་མཁའ་ལ་སོང་བ་ཕྱི་རོལ་གྱི་མི་རྣམས་ཀྱིས་ཀྱང་མཐོང་བ་བྱུང༌། ཤུལ་དུ་གདུང་རུས་ཀྱང་མ་བྱུང་ངོ༌། །འཛེང་དེ་ནི། ཡབ་བཀྲ་ཤིས་གཡུང་དྲུང་ཞེས་བྱ་བ་ཚེ་སྨད་ལ་རབ་ཏུ་བྱུང་ནས་ཚུལ་ཁྲིམས་རྒྱལ་མཚན་དུ་བཏགས། ལོ་དྲུག་ཅུ་རྩ་བདུན་ལ་ཕུར་བུ་ཨུ་ནན་གྱི་ལུགས་ལ་གྲུབ་པ་ཐོབ་ནས་རྡོ་རྗེ་གཞོན་ནུའི་ཞལ་གཟིགས་ལོ་བརྒྱད་ཅུ་རྩ་ལྔ་ལ་གཤེགས། གདུང་སྦྱངས་པས་རྡོ་རྗེ་གཞོན་ནུའི་སྐུ་དང་རིང་བསྲེལ་མང་དུ་བྱོན། ཡུམ་ནི་འཚར་དགུ་གཟའ་སྐྱིད་དེ་ཞེས་བྱ་བ་ཡར་ཀླུངས་ཐང་ཆུང་པའི་བཙུན་མ་ཡིན་པ། ཐང་ཆུང་བཙད་པོའི་བུ་ཆེ་བས་ཕབ་ནས་འཛེང་འཁྲུངས། འཛེང་བྱོན་དུས་ཐང་ཆུང་བཙད་པོ་བྱུང་ཟེར་བ་ཡང་ཡོད། ལོ་བརྒྱད་ཀྱི་བར་དུ་འཚར་དགུ་ཀླུངས་སུ་ཞང་པོའི་སར་བཞུགས། དེ་ནས་གོང་པོ་དབེན་ཚར་བཞུགས། དེ་ནས་སྐྱི་ཁུང་དུ་ལོ་ལྔ་བཞུགས། ལོ་བཅུ་དྲུག་ལོན་ཙ་ན། ཞང་པོ་གཤེན་ཚ་དར་མ་འོད་ཀྱི་སློབ་དཔོན་གཙང་པ་རལ་གཅིག་མའི་གཡོག་པོ་རྡོ་རྗེ་སྙིང་པོ་དང༌། ཇོ་ཤོ་རེ་དང༌། གཉགས་དགེ་བ་འབར་རྣམས་ཀྱིས་དོལ་གྱི་གདོང་སྣ་རུ་ཚོང་ལ་ཕྱིན་ཙ་ན། དོལ་གྱི་འཚར་འཆུར་ན་མི་མང་པོ་འཕུངས་འདུག །དེར་བལྟ་ཕྱིན་པས་དམ་པ་རྒྱ་གར་དང་མཇལ། ཟླ་བ་རིལ་པོ་བཅུ་བཞི་དམ་པའི་ཕྱག་ཕྱིར་འབྲེངས། གཙང་གི་གནས་གཞི་ཟངས་ཅན་དུ་སླེབ་ཙ་ན། དམ་པས་སྣམ་བུ་ཞིག་གནང་ནས་ཁོང་ངང་ཐུང་འདུག་པས་ཁྱོད་རང་ཡུལ་དུ་ལོག །དྭགས་པོ་ནས་ཁམ་བུ་ཁྱེར་ལ་ཤོག །དོལ་དུ་འགྲོ་བའི་ཟླ་བོ་འདུག་གོ་གསུང༌། དེ་ནས་འཛེང་གིས་བྱོན་ཙ་ན། དམ་པ་རྒྱ་གར་ཕྱིན་ཚུར་བྲེངས་ཀྱིས་བྱོན་ནས། འཛེང་གི་མདན་པ་གཉིས་ནས་ཕྱག་གིས་འཇུས་ཏེ། ཅི་ཡང་མ་ཡིན་གནས་གྱུར་པ། །གནས་གྱུར་པ་ལ་གཉིས་འཛིན་མེད། །ཅེས་གསུངས་ནས་མགོ་ཐུག་ལན་གཉིས་བརྒྱབ་པས། སེམས་ཅི་ཡང་མ་དྲན་པར་ཤེས་པ་ས་ལེ་བ་ཞིག་བྱུང་ནས། ཁ་ན་ཚུར་ཆུ་འདུར་ལ་བྱུང༌། དེར་དམ་པས་བྱིན་གྱིས་བརླབས། རྡོ་རྗེ་ཟམ་པ་དང་མཇལ་བར་ལུང་བསྟན་པར་འདུག་སྟེ། ད་གདོད་ལས་མ་གོ་གསུང༌། དམ་པས་རྟེན་འབྲེལ་འགའ་ཟུང་དང་སྔགས་ཀྱི་གནད་མང་དུ་གནང༌། རྒྱང་རོ་འཚལ་མར་ཡི་གེ་དྲུག་པའི་གདམས་ངག་གནང་ནས་བསྒྲུབ་པས་བྱིན་རླབས་ཐུན་མོང་མ་ཡིན་པ་བྱུང༌། ཆུ་བོ་ཆེན་པོ་འདིའི་ཤར་ཕྱོགས་ན་ཙན་དན་གྱི་ནགས་ཡོད། དེ་ན་ཁྱོད་ཀྱི་བླ་མ་ཡོད་གསུང་ནས་ལུང་བསྟན། དེ་ནས་དབུས་སུ་བྱོན་ནས་ཨ་ཁུ་དཔལ་འབལ་ལ་ཞིང་ཕུལ་ནས་ཁྲག་འཐུང་དང་དཔེ་བཀར་གསང་སྒྲུབ་ཞུས། སྣུབས་ཤངས་པོ་ཆེ་ལ་ཀྲྀ་ཡའི་སྒྲུབ་ཐབས་དང་ཁ་འབར་མའི་གཏོར་ཆེན་ཞུས༌། ཁོང་གིས་གཙང་དུ་བ་རི་ལ་འབུལ་བ་སྐྱེལ་དུ་བཏང་ནས། བ་རི་ལའང་འཇམ་དཔལ་དང་ཁྱུང་གི་སྒྲུབ་ཐབས་ཞུས། དགེ་བཤེས་སྦོ་ལ་སྔ་འགྱུར་ལྔ་ཞུས། དེ་ནས་ངམས་ཤོད་ན་མར་བྱོན་ནས་ལྕགས་རྩིགས་སུ་བྱོན། དེའི་ཚེ་ལོ་སུམ་ཅུ་རྩ་ལྔ་ཙམ་ལོན། དེའི་ཚེ་ཕུག་པོ་ཆེའི་ལ་ཁ་ན། དགེ་བཤེས་བཙན་ཁ་བོ་ཆེ་རྒྱ་གར་ནས་བྱོན་མ་ཐོག་ཅིག་ཇོ་མོ་བས་སྤྱན་དྲངས་ནས། ཆོས་དང་བཟའ་དང་ལྟད་མོ་རྣམས་ཡོད་ཟེར་ནང་པར་སྔ་བ་ནས་ལ་ཁར་བྱོན་ཙ་ན། བུད་མེད་ཅིག་ན་རེ། ཁྲབ་ནས་ལམ་ཟུར་འདི་ན་ཡར་ཕྱིན་ན། སློབ་དཔོན་སྦ་གོམ་བྱ་བ་བྱུང་ཚེ་མ་ལ་ལྟོ་སྟེར་བ་ཞིག་ཡོད་ཟེར་ནས་ཕྱིན་པས། རྣལ་འབྱོར་པ་ཚོ་གཅིག་གིས་སླེབ་ནས་ཚ་བ་དྲངས། ཕྱེ་ཟངས་ཀྱི་ཐུམ་བུ་རེ་རེ་གཏོང་གི་འདུག །དེ་ཚོ་ཁྱེབ་པ་དང་འོ་དེ་ན་གཅིག་ཀྱང་འདུག་གསུང་ནས་ཆུ་བུམ་པ་གང་ལེན་བཅུག །ཆུ་གཏོར་བཏང་ནས་ཁྱིམ་དུ་ཁྲིད་ནས་སྲན་མ་ཀེ་རུའི་ཚོད་མ་ཕོར་པ་གང་དྲངས། དེ་ནུབ་ཀྱང་ལྟོ་བྱིན་ནས་བྲག་རྩ་ཅིག་ཏུ་ཉལ། ནང་པར་འགྲོ་དགོས་སེམས་ཙ་ན། ཡང་ལྟོ་བྱིན་ནས་ང་ལ་ཉེ་གནས་བཙུན་ཆུང་ཞིག་ཡོད་པ་ཟོ་ཐུང་དུ་གསེར་ལེན་དུ་སོང་བ་ཆར་ཆེས་པས་མ་བྱུང༌། ཤིང་ཞིག་སྒྲུགས་དང་གསུང་ནས། ནགས་ཁྲོད་ནས་ཤིང་སྐམ་ཁུར་ཆེ་བ་ཞིག་ཁུར་ནས་ཕྱིན་པས་མཉེས་ནས་ཕྱག་རྒྱ་ཆེན་པོ་བརྡའི་མན་ངག་གནང༌། རྫོགས་པ་ཆེན་པོ་སྐོར་བདུན་རང་ཆས་བྱ་བའང་བཤད། དེ་ནས་ཉེ་གནས་དེ་བྱུང་ནས་མདང་སང་སློབ་དཔོན་འོ་བརྒྱལ་སེམས་ཙ་ན། བླ་མ་གོ་བཅད་འདུག་པས་ད་དུང་ཞག་འགའ་ཞིག་བཞུགས་པར་ཞུ་ཟེར་ནས། ཡང་ཡར་ཀླུངས་ལན་གཅིག་སྐོར་ནས་བྱུང༌། དེ་ནས་སྦ་སྒོམ་ངོ་མཚར་ཅན་དུ་ཤེས་ནས་ཡུལ་དུ་མ་ཕྱིན་པར་འོན་དང་ཟངས་རི་ཡན་ཆད་དུ་སྟོན་སྔ་བ་ཀུན་ལ་བླངས་ནས། སྒྱེ་གང་དང་བཅས་པ་སློབ་དཔོན་སྦ་སྒོམ་ལ་འབུལ་དུ་ཕྱིན་པས། ངའི་གཡོག་ཁྱེད་ཀྱིས་བྱས་པ་ཡིན་པས་ང་ལ་འདི་འབུལ་མི་དགོས། འདི་ལ་ཁྱོད་རང་གིས་རྒྱགས་གྱིས། ང་ལ་གདམས་ངག་རྡོ་རྗེ་ཟམ་པ་ཞེས་བྱ་བ་སྐད་ཅིག་མའི་དོན་རྟོགས་ནས་ཚེ་གཅིག་གིས་སངས་རྒྱ་བ། ཕུང་པོ་ལྷག་མེད་ཀྱི་བརྒྱུད་པ་བྲེང་མ་ཆད་པ་ཞིག་ཡོད། དེ་གོང་ཕན་ཆད་སུའང་མ་སྨྲས་པར་གསངས་པ་ཡིན། ད་ཁྱོད་ལ་སྦྱིན་ནོ་གསུང་བས། འདི་སློབ་དཔོན་རང་ལ་བསྔོས་པ་ཡིན་གདམས་ངག་ཐུགས་ལ་གདགས་པར་ཞུ། རྒྱགས་རྙེད་འོང་ཞིག་ཞུས་པས། ཕྱག་གཡོན་པས་སྤྱི་བོ་ལ་གཟུང་གཡས་པས་ལྟག་ཁུང་ནས་ཏབ་ཏབ་བྱས་ནས། འོར་ཆེ་དམ་ཚིག་ཅན་དུ་འདུག་པས། གདམས་ངག་གིས་ཕན་ཐོགས་འོང་བར་འདུག་ཅིག་གསུང༌། དེར་ལོ་ཆུང་གི་སྔགས་པ་ཅིག་ལ་གཤིན་རྗེ་དམར་པོའི་སྒྲུབ་ཐབས་ཤིག་བྱིན་པས། སྲན་སྲེས་ནས་ཁལ་བརྒྱད་བྱུང༌། ལོ་མོ་དང་འཕྲུན་དུ་བསྲུང་སྐྱོབ་ཞར་རེ་བྱས་པས་ཆོས་རྒྱགས་ལྡང་བར་བྱུང༌། རྡོ་རྗེ་ཟམ་པའི་བྱིན་རླབས་མ་གཏོགས་པ་ཚོ་གནང༌། དེ་བྱེད་པ་ལ་འཇེན་ཅི་ཡང་མེད་པས་ཞུ་བ་མ་བྱུང་བ་ལ། སློབ་དཔོན་གྱི་ཞལ་ནས་བྱིན་རླབས་ད་ལྟ་བྱ། ཕྱི་ནས་བར་ཆད་འོང་གསུང༌། གངས་པར་དུ་གྲོགས་པོ་ཞིག་ལ་པིར་མོ་ཞིག་བཅོལ་ཡོད་པའི་རིན་སློང་དུ་ཕྱིན་པས། ཇོ་མོ་བ་བཅོམ་པའི་ཤམ་ཐབས་ཤིག་བྱིན། དེའི་སྣམ་བུ་ཚོ་ཕྲལ་ནས་བཙོངས། ཆང་ཕུད་དང་གཏོར་མ་དང་ནས་བྲེ་ལྔ་ཤ་གཟུགས་གཅིག་རྣམས་ལ་བརྟེན་ནས། མར་མེའི་དོད་ཉིན་པར་བྱའོ་གསུང་ནས། གྲོལ་ལམ་དབང་བཞི་རྫོགས་པར་བསྐུར། གདམས་ངག་མ་ལུས་པར་གནང༌། བྱིན་རླབས་ཕྱི་ནས་ཀྱང་ལན་བཞི་ཙམ་གནང༌། ཞབས་ཏོག་ཀྱང་ནས་དང་གསེར་ལ་སོགས་པ་ལན་གང་མོ་བྱ་བ་ཞིག་ཡོད། སློབ་དཔོན་གྱི་ཞལ་ནས། སྣང་བ་འདི་ཀུན་བདེན་སྙམ་པ་མི་འདུག་གསུང་ནས། ཆུ་རྡོ་རྗེ་ཅིག་ལ་ཕྱག་ཆར་གྱིས་རྒྱབ་པས་གྲུ་མོ་མན་ཆད་ཐིམས་ཀྱིས་སོང༌། སྐུ་ལུས་ཕྱིར་ཤིགས་ཀྱིས་མཛད་པས་བྲག་ལ་སྐུ་ལུས་ཐིམ་གྱིས་སོང་ནས་རྗེས་ཝལ་ལེ་བྱུང༌། ཕུག་ཆུང་རོང་ནས་ཏིང་ངེ་འཛིན་གྱིས་ཤུག་པའི་གདུང་མང་པོ་དྲངས་ནས། ཇོ་མོའི་མཆོད་ཁང་ཕུབ་པའི་ཤིང་རྣམས་ཡིན་གསུང༌། སྦ་སྒོམ་ལ་ཇོ་བོ་རྗེའི་ཕ་རོལ་དུ་ཕྱིན་པའི་ལམ་རྐྱང་ཁུག །ར་མ་པཱ་ལའི་གདམས་པ་ཞུས། འུ་ལུག་ཏུ་དགེ་བཤེས་ཧབ་ཀྱིས་ཞུ་བ་བྱས་ནས། ཡུ་མོ་ལ་དུས་འཁོར་གྱི་སྦྱོར་དྲུག་ཞུས། དེ་ནས་དབུ་རུར་བྱོན་ནས། ཁམ་པ་ལུང་པ་ལ་ཐུན་བརྒྱད་མ། སྣེའུ་ཟུར་པའི་སློབ་མ་ཞིག་ལ་དམིགས་པ་སྐོར་གསུམ་དང༌། ཚོགས་བདག་གི་སྒྲུབ་ཐབས་དང༌། ནད་སེལ་གྱི་གདམས་པ་རྣམས་ཞུས། ཡང་ཕུག་པོ་ཆེར་བྱོན་པས་སྦ་སྒོམ་གྱིས་བདུད་རྩིའི་བཅུད་ལེན་དང༌། རྡོ་རྗེ་ཟམ་པའི་སྒྲུབ་སྡེ་རྣམས་གནང༌། སྤྱན་སྔ་རྣལ་འབྱོར་པའི་གྲྭ་ས་རུ་སྤྱོད་པ་བྱས་པས་ཤིན་ཏུ་མཉེས། ཤོང་བུ་ལོ་ཙཱ་བ་ལ་འགྲེལ་ཆུང་ཉན། དགེ་བཤེས་དགྲོལ་སྒོམ་ལ་ནཱ་རོ་པའི་ཐབས་ལམ་ཞུས། རྡོ་རྗེ་ཟམ་པ་ཕར་ལ་བཤད། ལྷ་རྗེ་སྙིང་སྒོམ་ལ་ཆོས་དྲུག་དང་སྐྱེས་སྦྱོར་ཞུས། རྟོགས་པ་བསྡུར་བས་ཤིན་ཏུ་མཉེས། སོ་བསྙུན་གདངས་པ་སྒྲོན་སྤྲུལ་དང་རྒྱབ་ཤ་ཞུས། རྫ་བོར་བ་ལ་བདུད་རྩི་ཐིགས་གསུམ། རི་ཁྲོད་རླུང་ཆུང་ལ་རྣ་བརྒྱུད་ཚིག་གསུམ། བླ་མ་རླུང་དམ་པ་ཆེན་པོ་ལ་དོ་ཧའི་གདམས་ངག །ལབས་སྒྲོན་ལ་གཅོད་ཡུལ། རྒྱལ་བ་སྦོ་སྟོན་ལ་ལྷུན་གྲུབ་སྡེ་སྐོར་བདུན་པ། སྣུབས་ཤངས་པོ་ཆེ་ལ་བ་རི་ལོ་ཙཱ་བའི་ཀྲྀ་ཡའི་ཆོས་ལྔ་གསུམ་བཅོ་ལྔ་པ་ཞུས། ལ་སྟོད་དུ་བྱང་ཆུབ་སེམས་དཔའ་ཀུན་དགའ་ལ་གདམས་པ་ཁ་ཡར་དང༌། ཨ་བ་རཱ་ཛི་ཏའི་སྒྲུབ་ཐབས་ཞུས། གྲོགས་མཆེད་ཨ་ཙར་སྟག་ཤམ་ཅན་དང༌། བླ་མ་དབུ་ལྟེབས་དང༌། བླ་མ་ཐུད་ཁ་འབར། བླ་མ་དྲོད་འབྱོར། ཞང་འབྲོ་སྙོན་ལ་སོགས་པ་དེ་ཙ་ནའི་རྣལ་འབྱོར་པ་བཟང་པོ་ཤ་སྟག་དང་འགྲོགས། གཙང་དུ་གཅེར་བུ་ལོ་ལྔ་བྱས། འཁྱག་པའི་ནང་དུ་མཆོང་བ་དང༌། ཆུར་མཆོང་བ་དང༌། གཡང་ལ་མཆོང་བ་དང༌། མགོ་བརྡེག་པ་དང༌། མཚོན་རྡེག་པ་ལ་སོགས་པ་ཅི་ཡང་བྱས་ཏེ་སྤྱོད་པའི་ཚན་ཆེ་ཤོས་ཡིན། དཔའ་བོ་འཛེང་ཆུང་བ་ཟེར་བ་ཡིན། སོ་མང་བཙན་ལ་ཕྱག་རྒྱ་ཆེན་པོ་བཏབ་པས། འཁྲུལ་སྣང་དག་ནས་ཡེ་ཤེས་ཀྱི་སྣང་བ་འབའ་ཞིག་ཏུ་ཤར། དངུལ་མོ་རྒྱ་ལེ་ལྕམ་ལ་ཡི་གེ་བཞི་པ་དང་རྫོགས་ཆེན་གྱི་གདམས་པ་བཏབ་པས་ཞིག་མོ་མི་ལས་འདས་པ་ཞིག་བྱུང༌། རི་ཁྲོད་ཀླུ་ཆུང་བ། དངུལ་མོ་རྒྱ་ལེ་ལྕམ། མོན་ཁྲ་ཟེར་མོའི་མཚོ་ལ་སོང་བའི་མ་ཇོ། ཀོང་པོ་མཚོ་རྫོང་ལ་སོང་བའི་ཁམས་པ་རྣམས་ལ་གདམས་པ་བཏབ་པས་ཕུང་པོ་ལྷག་མེད་དུ་སོང༌། རས་པ་སྒོམ་སྟག །ཤོ་རས། རྒྱ་རས། རླུང་རས་ལ་སོགས་ལ་གདམས་པ་བཏབ་པས་དྲོད་འབར་བ་ཡང་བྱུང༌། བསྟན་པ་ཙམ་གྱིས་རྡོགས་གྲོལ་ལ་སོང་བ་ཡང་བྱུང༌། ངའི་གམ་དུ་ལོ་ཙཱ་བ་ཡང་བཞི་ཙམ་བྱུང༌། རབ་བྱུང་དང་སྟོན་ཆེན་དང་སྒོམ་པ་སྒོམ་མ་ཡུས་པོ་ཆེ་རང་མཐོང་ཅན་མང་ཞིག་བྱུང༌། ཚུལ་བཞིན་ཉམས་སུ་ལེན་པ་ཨ་ཅང་ཆེ་སྟེ། དྭགས་པོར་ཉམས་ལེན་ཨེན་རེ་བྱེད་པའི་ཉི་མ་བཅུ་གཅིག་ཙམ་ལ་དང་པོར་འཆི་དུས་ཐེབས་པ། འཆི་ཁར་གནད་གཅོད་མེད་པ། རོ་ལ་འཇའ་ཟུག་པ་བྱུང་བ་ཡིན། ངའི་གདམས་པ་འདི་ལ་བལ་ལས་བྱེད་པའམ། ཕ་མ་སྲེའུ་གསོ་བ་འདྲ་བའི་ཉམས་ལེན་ལོ་ལྔ་དྲུག་ཅིག་བྱས་ནས། ཕུང་པོ་ལྷག་མེད་དུ་སོང་ནས་ཤུལ་དུ་མིའི་ལུས་པོ་མི་འོང་ངེས་གསུང༌། རེས་སྐུ་ལུས་འཇའ་རུ་འཁྱིལ་བ། རེས་ཞབས་སྦལ་མི་རེག་པར་གཤེགས་པ། རེས་ཐག་རིང་པོ་ཡུད་ཙམ་རེས་འཁོར་བ་དང༌། དབུ་རུར་དར་རེ་དང་སྦུར་སྒོམ་དང་དཔལ་ལྕམ་ཆོས་འབར་དང་རིལ་པ་ལ་སོགས་པ་འཆི་བ་ཤེས་པ་དང༌། གཞན་གྱི་སེམས་ཤེས་པ་ལ་སོགས་པ་མངོན་པར་ཤེས་པ་ཡང་མངའ་ཇོ་སྲས་མ་རྡོ་རྗེ་སྐྱིད་ཀྱི་བུ་ནམ་ཕྱེད་ན་གཉིད་ཡུར་ནས་རྒྱ་མཐོངས་ན་མར་སྦབ་ཏུ་འཆོར་ལ་ཁད་པ་གཟིགས་པ་དང༌། ཅོད་པན་རྒྱུ་བའི་ཁབ་ནུབ་མོ་སྦུར་མའི་ཁྲོད་དུ་བྲུལ་བ་གཟིགས་པ་དང༌། ཉིན་མཚན་མེད་པར་གསལ་བ་ཡང་ཡོད། ཕྱི་རེས་གཙང་དུ་ལོ་བདུན་བཞུགས་ནས་མར་ལ་བྱོན་ནས་ཕུག་པོ་ཆེར་བྱོན་པས། སློབ་དཔོན་སྦ་སྒོམ་གྱིས་རྣ་བརྒྱུད་ཚིག་གསུམ་གནང་ནས། ནམ་མཁའ་འདི་ཁོང་དུ་ཆུད་པར་གྱིས། དེ་རྟེན་མེད་དུ་རྟོགས་ན་སྒོམ་མེད་དོན་གྱི་གཟེར་ཆེན་ཐེབས་པ་ཡིན་གསུང་པས། ངེས་ཤེས་ཐུན་མོང་མིན་པ་སྐྱེས། དེ་ནས་དྭགས་པོ་ཞུ་རུ་རུ་བཞུགས། བླ་མ་ཞལ་གདམས་ལ་བསྙེན་བཀུར་བྱས་ནས་གུ་རུ་བཞི་བ་སྡེ་བསྐོར་བདུན་པ་ཐུན་སྒྲུབ་ཀྱི་གདམས་པ་རྣམས་ཞུས། ཞུ་རུའི་ལྷ་ཟུར་དགོན་པར་བརྡ་བཞི་ལོ་གསུམ་བསྐྱངས་པས་ཆོས་ཐམས་ཅད་ལ་བྱན་ཚུད། དགོངས་པ་ནམ་མཁའ་བཞིན་དུ་འདྲེས། དོན་ཐམས་ཅད་སྤྲོས་བྲལ་རྣམ་དག་ལ་སོང༌། གྱུར་ཅིག་དང་ཤོག་ཅིག་ལ་ལྟོས་མ་དགོས། རིག་པ་དྭངས་པས་ཧེ་རུ་ཀའི་ཞལ་མཐོང༌། ཆེད་དུ་མ་བསྒྲུབ་པར་མངོན་ཤེས་ཤར། བླ་མ་རྣམས་བསྟེན་ནས་དཀའ་ཐུབ་མཛད་པའི་ལོ་རྒྱུས་ནི། རྡོ་རྗེ་ཟམ་པ་ཞུས་ནས་ཕུག་པོ་ཆེར་བདུད་རྩིའི་དཀའ་ཐུབ་མཛད་པས་རིམས་ཀྱིས་མི་འཇིགས་པ་བྱུང༌། སྣུབས་ཤངས་པོ་ཆེའི་དྲུང་དུ་བླ་མའི་གཡོག་གི་དཀའ་ཐུབ་མཛད་པས་གང་ཕྱིན་དུ་བླ་མ་ཐུགས་ལ་འདོགས། དམ་པ་རྒྱ་གར་གྱི་དྲུང་དུ་བསམ་བློའི་དཀའ་ཐུབ་མཛད་པས་ཆོས་གང་ལ་ཡང་བྱན་ཚུད། སྐྱི་ཁུང་དུ་ཕུར་པ་ལ་བཟླས་པའི་དཀའ་ཐུབ་བྱས་པས་འཇིག་རྟེན་གྱི་ལྷ་འདྲེས་ཅི་སྨས་ཉན། བཀའ་གདམས་ཀྱིས་རུ་ཞི་དུལ་གྱི་དཀའ་ཐུབ་བྱས་པས་གར་ཕྱིན་དུ་མི་བྱམས། ཡི་གེ་བཞི་ལ་མི་སྡོད་པ་གསུམ་གྱི་དཀའ་ཐུབ་བྱས་པས་ལུས་ལ་དྲོད་སྐྱེས་ནས་གཅེར་བུ་ལོ་ལྔ་བྱས། དེ་ལ་ངེས་ཤེས་སྐྱེས་ནས་ཕག་མོ་མངོན་འབྱུང་ལ་སྒྲུབ་པ་མཛད་པས་འགྱུར་མོ་ནུབ་ཕྱོགས་སུ་རྗེ་བཙུན་མའི་ཞལ་གཟིགས་ནས་བརྡ་མང་པོ་གནང༌། སྣུབས་ཡུལ་རོང་དུ་རྨི་ལམ་སྦྱངས་པས་སྣང་བ་ཐམས་ཅད་རྨི་ལམ་དུ་ཤེས། ལན་ཅིག་ཇོ་མོ་དང་གཉིས་ཤིང་འཐུར་ཕྱིན་པས་ཤིང་ཁུར་ཆེ་བ་ཞིག་རྙེད་ནས་ཁུར་ཕྱིན་པས་མཐའ་ཆེན་པོ་ཞིག་གི་ཁར་སླེབ་པ་དང༌། རྨི་ལམ་དུ་འདུག་སྙམ་སྟེ་མཆོངས་པས་བྱ་བབས་པ་བཞིན་དུ་བྱུང་བས། ཇོ་མོ་ན་རེ། བླ་མ་ཁྱེད་མིའི་མི་ཞིག་མི་འདུག །དམ་པ་རྒྱ་གར་དྲན་དྲན་འདུག་ཟེར། ཨོ་དཀར་བྲག་ལ་སྒྲུབ་པ་མཛད་པས་བདེ་མཆོག་ཡབ་ཡུམ་ཞལ་གཟིགས། ལན་ཅིག་འགྲོ་སྙིང་འདོད་ནས་ཕྱིན་ཏེ། མོན་འགར་གྲོང་མོ་ཆེའི་མདུན་དུ་ཆུའི་བང་མོ་ཞིག་ལ། ང་ཡོད་ཆུ་རང་ལ་ཡང་ཅང་འབྱིང་ངམ་སྙམ་ནས་མཆོངས་པས། འཁྱག་པ་ཆག་ནས་ཆུར་བྱིང་བས་སྐྱེངས་ཙ་ན། ཁོང་རྣམས་ངོ་མཚར་སྐྱེས་ནས་དགུན་ཨར་བ་སྒང་ལ་ཆུར་དེ་ཙམ་ཚུགས་པ། ལྕགས་ཚ་མོ་ཆུར་བཅུག་པ་བཞིན་ཚ་རིངས་ཀྱིས་བྱུང་ཟེར། རང་གིས་མཐོང་བར་ཡང་ཆུ་ལ་རླངས་པ་ནམ་མཁའ་མི་མཐོང་བ་ཙམ་བྱུང༌། གྲང་ནི་གྲང་བར་བྱུང་གསུང༌། གཞོའི་ཏི་སྒྲོར་བྱོན་པས་ཤེལ་ཕུག་ཏུ་ཁྲོ་བོ་བདུད་རྩི་འཁྱིལ་བ་ཞལ་མཐོང༌། མི་མ་ཡིན་ཞིག་གིས་བསྙེན་བཀུར་ཆེ་བ་བྱས། བཙུན་གཟུགས་ཞིག་ནམ་མཁའ་ལ་འཕུར་ནས་ཕར་འགྲོ་ཚུར་འགྲོ་བྱེད་པ་བཙལ་བས་མ་རྙེད། མི་ཡིན་མིན་མ་ཤེས་གསུང༌། དྭགས་པོ་ཞུ་རུར་ཨ་རྫི་བསྒྲུབས་པས་ཉི་མ་དྲོ་བར་ཁར་ཞལ་གཟིགས། དམ་བསྲེས་སྙམ་ཙ་ན་ཇོ་མོ་ཕྱལ་ལེ་བྱོན་པས། བུད་མེད་ཅན་ཟེར་ནས་ནམ་མཁའ་ལ་འོད་ཆེན་པོ་ཞིག་ཏུ་བྱས་ནས་སོང༌། ལྷ་ཟུར་དུ་བཅུད་ལེན་གྱི་སྒྲུབ་པ་བྱས་པས་ཚེ་དཔག་མེད་ཞལ་མཐོང༌། ཆོས་སང་པོའི་རྣམ་དག་རྒྱུད་ལ་ཤར། དེ་ནས་ཇོ་མོ་ཕྱལ་ལེ་དང་བྲལ་ནས་ཆོས་སྐྱིད་དང་འགྲོགས་ཏེ་འཛིན་དུ་བྱོན་ནོ། །དེ་ཡན་དུ་གདམས་པ་མང་དུ་མ་འཕེལ། བྱིན་པ་ཡང་འགའ་ཟུང་ལས་མེད། མཐུ་འགའ་རེ་བསླབས། གྲོང་མཆོག་མཛད་ཅིང་གསང་སྤྱོད་མཛད། དེ་ནས་ཐག་རིང་ནས་ཞུ་བ་ཡང་མང་དུ་བྱུང་ཞིང་མང་དུ་འཕེལ། ངོ་བོ་མཁར་ངོས་སུ་སྦལ་བུ་དོར་ལས་སྤྱན་དྲངས་ནས་གདམས་ངག་གསུངས་པས། ཉི་མ་སྔ་དྲོ་དང་པོ་ལ་འཇའི་གདུགས་དང་རེའུ་མིག་དང་ཀ་བ་ལྟ་བུ་མང་པོ་བྱུང་བ་ཐམས་ཅད་ཀྱིས་མཐོང་བས་ཕྱོགས་སུ་ཕྱག་བཙལ། ཆོས་ཐོན་ནས་རི་ལོགས་ལ་སྐྱོ་སངས་ལ་བྱོན། འཇའ་དེ་བླ་མ་འདྲོངས་པ་མིན་ནམ། མི་དགའ་ལ་ཆེ་བྱས་པས། སློབ་དཔོན་སྦ་སྒོམ་ལ་འབར་སྟོན་ཤེས་རབ་གྲགས་སྤུན་གཉིས་ཀྱིས་གདམས་པ་འདི་ཞུས་པའི་དུས་སུ། ངམས་ཤོད་ལུང་པ་དང་ཕུག་པོ་ཆེའི་རི་ལོགས་ཁེངས་པ་ཙམ་བྱུང༌། གདམས་པ་འདི་ལ་འོང་བ་ཡིན་གསུང༌། འཛིན་ན་བཞུགས་པའི་དུས་སུ་ཇོ་སྲས་འཛེང་གིས་བླ་མའི་སར་བྱོན་པས། ནུབ་ཕྱོགས་ཀྱི་མཆོད་རྟེན་རྩའི་གད་ཁ་ཅིག་ན་བཞུགས་འདུག །དེ་ནས་དབེན་ཁང་དུ་ཕྱིན་ཙ་ན་བླ་ནི་མ་མཐོང༌། འོད་གཙང་ཕུབ་ཙམ་ཞིག་འདུག །དེ་ནས་རྩར་ཕྱིན་ཙ་ན་འོད་དེ་མི་འདུག་པས། དེ་ཙུག་ལགས་ཞུས་པས། མཉམ་པར་བཞག་ཙ་ན་འོང་གི་འདུག །མི་ལ་མ་སྨྲ་གསུང༌། ཨ་ཇོ་དངོས་གྲུབ་ལ་མཛེ་བྱུང་བས། ངས་བཟླས་གྲོགས་བྱས་པས་མཛེ་ནི་མ་སོས། ངས་ཕྱག་ན་རྡོ་རྗེ་ཞལ་མཐོང་རྒོད་བྲོ་གསུང༌། དགུང་ལོ་བརྒྱ་དང་གཉིས་ལོན་པའི་དུས་སུ་བླ་མ་བསྙུང་བས། འཁོར་ཀུན་གྱིས་བླ་མ་གྲོངས་ཀྱིས་དོགས་ཙ་ན། བླ་མའི་ཞལ་ནས། མདང་རྨི་ལམ་བཟང་ང་མི་འཆི། རྒྱའི་བོ་རའི་སྟེང་ན་ང་འདུག་པ་ལ་ཉི་ཟླ་གཉིས་ཤར་བྱུང༌། རུས་པའི་སྤྱིལ་པོ་མང་པོའི་སྟེང་ན་བུད་མེད་མང་པོ་འདུག །ཁོང་ན་རེ། བླ་མ་ཛེང་ཁྱོད་ལོ་བཞི་ན་ཤོག་ཟེར་བ་ཞིག་རྨིས་གསུང༌། འཛེང་གི་ཞལ་ནས། ངས་ལོ་མང་པོ་ལོན་ཟེར་ཏེ་ང་རང་ལ་ཡང་ཏིག་པ་ཁ་ན་བཤད་རྒྱུ་མེད། སྐྱི་ཁུང་གི་དགེ་བཤེས་ཧབ་ཇོ་སྲས་འཇམ་དཔལ་ན་རེ། འཛེང་སྒོམ་དེ་ད་དུང་དྭགས་པོ་ན་འདུག་ཟེར། ང་དང་གཉིས་གཞོན་ཙ་ན་གྲོགས་པོ་ཡིན། ལོ་བཅོ་ལྔ་ཁོ་ནས་ཁོང་རྒན་པ་ཡིན། ད་ངས་ཀྱང་དགུ་བཅུ་གོ་བདུན་སོང་འདུག་ཟེར། ཁོང་དེ་ནས་ལོ་གཅིག་ན་གྲོངས། འཛེང་གིས་དེར་རྗེས་སུ་ཡང་ལོ་གསུམ་ཙམ་བཞུགས་ཏེ་དགུང་ལོ་བརྒྱ་དང་བཅུ་བདུན་ལོན་ནོ། །འཁོར་རྣམས་ཀྱིས་དགེ་རྩ་ཞིག་མཛད་པར་ཞུས་པས། འདུས་བྱས་ཀྱི་དགེ་རྩ་མཛད་མ་ཉན། བཅུད་ལེན་ཞིག་མཛད་པར་ཞུས་པས་ཀྱང་བཅུད་ལེན་བྱས་ན་ལོ་བཅུ་བཅུ་ཙམ་བསྲིང་བར་འདུག་སྟེ། དུས་ངན་ལ་ཚེ་རིང་བ་ལ་དགོས་པ་མི་འདུག་གསུང་ནས་སྐུ་གཤེགས། སྤུར་སྦྱངས་པས་ནམ་མཁའ་འཇས་གང༌། མཆོད་རྟེན་དང་རིང་བསྲེལ་མང་དུ་བྱོན་ནོ། །འཛེང་དྷརྨ་བོ་དྷི་འབྲུག་ལ་འཁྲུངས་ཟེར་བ་གོ་རི་བས་མཛད་པའི་རྣམ་ཐར་དུ་བཤད། རྣམ་ཐར་གཞན་ན་འཛེང་གིས་སོ་ལྔ་ལོན་པའི་ཚེ། བཙན་ཁ་བོ་ཆེ་རྒྱ་གར་ནས་བྱོན་མ་ཐོག་ཅིག་དང་མཇལ་ཟེར་བའི་ཚིག་འདི་གཉིས་གུང་བསྟུན་པ་ན། འབྲུག་དེ་ཆུ་ཕོ་འབྲུག །ཇོ་བོ་རྗེ་ཤིང་ཕོ་རྟ་ལ་གཤེགས་པའི་ཉེ་ལོགས་དེའོ། །འཛེང་གིས་ལོ་བཞི་ལོན་པ་ཤིང་ལུག་ལ་རྨ་སྒོམ་ཆོས་ཀྱི་ཤེས་རབ་འཁྲུངས། ལོ་ལྔ་ལོན་པ་མི་སྤྲེ་ལ་རྭ་སྒྲེང་བཏབ། དེ་ནས་ལོ་དགུ་པ་ཤིང་འབྲུག་ལ་འབྲོམ་གཤེགས། ཁོང་བརྒྱ་དང་བཅུ་བདུན་ལ་གཤེགས་པའི་ལོ་དེ་ས་ཕོ་བྱི་བ་ཡིན། དེའི་ཕྱི་ལོ་ས་མོ་གླང་ལ་ཕྱྭ་པ་གཤེགས། དེ་ལོ་གཡའ་བཟང་ཆོས་རྗེ་འཁྲུངས། དེའི་ཕྱི་ལོ་ལྕགས་སྟག་ལ་འགྲོ་མགོན་གཤེགས། འཛེང་གིས་བཅུ་གཅིག་ལོན་པའི་ཆུ་སྟག་ལ་སོ་ཆུང་པ་འཁྲུངས། ཁོང་གིས་བ་རི་ལ་འབུལ་བ་བསྐྱལ་ཟེར་བས། བ་རི་དང་རྗེ་བཙུན་མི་ལའི་བཅུ་གསུམ་པ་ལ་ཁོང་ཁྲུངས་པར་སྣང་ངོ༌། །ཡུ་མོའི་སློབ་མ་གཉོས་སྐྱི་ཁུང་པ་ཧབ་ཇོ་སྲས་འཇམ་དཔལ་ན་རེ། ཁོང་རང་ལས་འཛེང་ལོ་བཅོ་ལྔས་རྒན་པ་ཡིན་ཟེར། དེ་ལྟར་ན་མེ་མཁའ་རྒྱ་མཚོའི་འདས་ལོ་བཞི་བཅུ་བསྲེ་བའི་ཞེ་གཅིག་པ་མེ་མོ་ལུག་ལ་གཉོས་འཁྲུངས་པར་འོང༌། དེས་ལོ་གོ་བརྒྱད་ཐུབ་ཟེར། དེའི་སློབ་མ་ངོར་རྗེ། དེའི་སློབ་མ་དོལ་པ་རབ་ཏུ་དགའ་བའི་རྡོ་རྗེའོ། །སྙན་བརྒྱུད་རྡོ་རྗེ་ཟམ་པའི་གདམས་པ་འདི་འཛེང་དྷརྨ་བོ་དྷིའི་རིང་ནས་དར་རྒྱས་ཆེན་པོ་བྱུང་བ་ཡིན་ནོ། །ཁོང་ནས་མཆེད་པའི་དངོས་ཀྱི་སློབ་མ་བརྒྱུད་འཛིན་ཡང༌། སློབ་དཔོན་ཀུན་བཟངས་དང༌། འཛེང་ཇོ་སྲས་དང༌། བཙན་ཐང་པ་མྱང་དྷརྨ་སིངྷ་དང༌། སློབ་དཔོན་གསེར་ལུང་པ་དང༌། བླ་མ་དུ་རྡོ་རྗེ་རྒྱན་དང༌། གཟིག་ཡེ་ཤེས་དབང་པོ་དང༌། གཡག་སྟོན་ཟླ་བ་འོད་ཟེར་ལ་སོགས་པ་མང་དུ་བྱོན་ནོ། །དེའི་སློབ་མ་འཛེང་ཇོ་སྲས་ནི། སྔགས་པའི་རིགས་བརྒྱུད་དུ་སོང་བས་ཆུང་ངུ་ནས་ཡིག་རྩིས་བསླབས། འོལ་ཁའི་སློབ་དཔོན་ལྷ་རིས་པ་ལ་སྒྱུ་འཕྲུལ་ལ་སོགས་རྙིང་མའི་སྐོར་རྣམས་དང༌། དགྱེས་རྡོར་དང་མཚན་བརྗོད་ཞུས། སློབ་དཔོན་ལྷ་རིས་པ་མདའ་ཁར་ངས་གཞུང་ཆེན་པོ་འདི་ཙམ་ཞིག་ཤེས་ཀྱང་འཆི་ཁར་ཕན་པ་ཨ་རོ་ཐུན་བདུན་ལས་མ་བྱུང༌། ཁྱོད་རང་ཀྱང་གཞུང་མ་བསླབ་པར་གདམས་ངག་ལ་ནན་ཏན་གྱིས། དྭགས་པོ་ན་ཁྱེད་རང་གི་བླ་མ་འཛེང་བྱ་བ་ཞིག་ཡོད་པར་འདུག་པས་དེར་སོང་གསུང༌། གང་པར་དུ་རྫོགས་ཆེན་ལྷུན་གྲུབ་མཁན་སློབ་དཔོན་ཟེམ་གྱི་སར་དབྱར་དགུན་ཐོག་དྲུག་བསྡད་པས་ཐུགས་ལ་འདོགས་པོ་མ་བྱུང༌། གདམས་ངག་གི་སྤྲོས་པ་མ་ཆོད་པས་འཛེང་ལ་དཔལ་ལུང་དུ་རྡོ་རྗེ་ཟམ་པ་ཚར་གསུམ་ཞུས། སྒོམ་ཚུལ་བླ་མའི་བྱིན་རླབས་ཀྱང་མཛད་ནས། ཁྱོད་རང་གཙང་ན་ཡར་སོང་ལ་གཞུང་སློབས། གཙང་ནས་ལོག་ཙ་ན་ཨ་མིས་དགོན་པ་ཅིག་བསྔོགས་ཅིག་གསུང༌། གདམས་པ་མི་གནང་བར་དགོངས་ནས། སུས་ཤེས་དྲིས་པས། གྲྭ་ཕྱིའི་སྤྱིལ་ཇོ་སྲས་ཞང་ལ་སྐྱབས་བྱ་བས་ཤེས་གསུང༌། ཁོང་དང་མཇལ་ནས་ཞུ་བར་བྱས་པས་ཁོང་དྲོངས། ཡང་དྭགས་པོར་ཕྱིན་ནས་འཛེང་ལ་ཞུས་པས་མ་གནང་བས། བཙན་ཐང་གི་མྱང༌། འོལ་ཁའི་དྭགས་ཆུང་བ། ངུ་གཅེར་བུ་རྣམས་ཞུ་སེམས་ནས། ཤོ་སྐྱམ་དུ་སློབ་དཔོན་ངུ་ལ་ཞུས་པས་གནང༌། ངུའི་ཞལ་ནས། འདིས་མི་འོང་ད་དུང་དྭགས་པོར་སོང་ལ་ཞུས་གསུང་ནས། དྭགས་པོར་བྱོན་ནས་ཞུས་པས། ཁྱོད་ཅིས་ཀྱང་འདོད་ན་ངའི་གདམས་པ་ལ་ནན་ཏན་བྱེ་དགོས་པ་ཡིན་གསུངས་ནས། གདམས་པ་རྣམས་མ་ལུས་པར་གནང༌། དབྱར་དགུན་ཐོག་འགའ་སློབ་དཔོན་གྱི་དྲུང་དུ་བསྡད། ལོ་དྲུག་ཙམ་སོང་ནས་ཕྲན་ཙམ་ཀྱང་མ་ལུས་པར་གནང༌། གཞན་ལ་བྱིན་རླབས་མཛད་པའི་ལས་ཀྱི་སློབ་དཔོན་ཡང་མཛད། ཐོད་པའི་སློབ་མ་རོག་པོ་དགའ་དང་མ་ཇོ་ཟློ་བ་ལ་སོགས་མི་ལྔ་བཅུ་ཙམ་གྱིས་རྡོ་རྗེ་ཟམ་པ་ཞུས་པས། འཛེང་གི་ཞལ་ནས། ཇོ་སྲས་ཀྱིས་ཤོད་ཅིག །ཁྱེད་ཚོགས་ཉོན་ཅིག་གསུང་ནས། སློབ་དཔོན་གྱི་ཁྲི་ཁ་ནས་གསུངས། འཛེང་དང་འཛེང་ཇོ་སྲས་གཉིས་ལོ་ངོ་བཅོ་བརྒྱད་ཙམ་དུ་འགྲོགས་ནས་གདམས་པ་རྣམས་ཞུས་ཏེ། གདམས་ངག་གི་བཀའ་ཕོག་ནས་བརྒྱུད་འཛིན་དུ་བསྐོས་པ་ཡིན་ནོ། །འཛེང་དྷརྨ་བོ་དྷི་དང་འཛེང་ཆུང་སྨྱོན་པ་གཉི་གའི་སློབ་མ་སློབ་དཔོན་ཀུན་བཟངས་ཡིན་ཏེ། དེའི་ལོ་རྒྱུས་ནི། ཁུ་བོ་ཕ་ཇོ་དབུས་པ་རྗེ་ཁམས་པ་རྡོར་རྒྱལ་གྱི་སློབ་མ་སྒོམ་ཆེན་པ་བཟང་པོར་བཞུགས། མ་ཟི་གཟའ་དེས་ཆོག་བྱ་བ་མ་ཇོ་སྨྱོན་མ་བསམ་གྲུབ་བྱ་བ་ལ་ཆོས་ཞུས་པ་ཞིག་ཡིན། ཕ་ཇོ་དབུས་པ་དང་ཡུམ་གཉིས་ཀ་ལ་རྨི་ལམ་གྱི་མཚན་ལྟས་བཟང་པོ་དང་བཅས་ཏེ་ལུག་གི་ལོ་ལ་འཁྲུངས། ལོ་བརྒྱད་དགུ་ལོན་པ་ལ་སློབ་དཔོན་ཀོར་སྟོན་རཱ་ཛ་དང་མཇལ་ནས་སློབ་གཉེར་ཞད་རེ་བྱས། ལོ་བཅོ་ལྔ་ལོན་ཙ་ན་ཁོང་དྲོངས་ནས་སློབ་དཔོན་ངུའི་གན་དུ་ལོ་ལྔ་ཙམ་ཞི་བྱེད་ཞུ་ཞིང་བསྡད་ནས་ཞབས་ཏོག་གྲུབ་ཚད་བྱས། གསེར་ལུང་དགོན་པར་སློབ་དཔོན་ངུའི་ཐད་དུ་འཛེང་ཇོ་སྲས་དང་མཇལ་ནས། འཛེང་གི་གསང་སྒྲུབ་དང་ཕག་མོ་མངོན་འབྱུང་ཞུས། རྡོ་རྗེ་ཟམ་པ་ལྷག་མ་ལུས་པར་དབུ་བསྙུང་བཞེས་པའི་ནུབ་མོ། དཔོན་སློབ་གཉི་ག་ལ་རྨི་ལམ་བཟང་པོ་རྨིས། འཛེང་ཆུང་བས་ཁྲིད་ནས་ཛེང་དྷ་རྨ་བོ་དྷི་དང་མཇལ་བའི་ཚེ། ཚེས་བཅོ་ལྔའི་ཟླ་བ་ཤར་བའི་དཀྱིལ་དུ་སྐར་མ་གཉིས་ཐིམ་པ་ཞིག་རྨིས། དེ་ཇོ་སྲས་དང་ཁོང་རང་གཉིས་ལ་ལྟ་བར་འདུག་གསུང༌། འཛེང་ཆེན་པོ་ལ་དེར་རྡོ་རྗེ་ཟམ་པ་ཚར་གཅིག་ཞུས་པ་དེ་རྡོ་རྗེ་ཟམ་པ་ཐོས་པའི་སྔ་ཤོས་ཡིན། དེ་ནས་འཛེང་ཇོ་སྲས་སྤུང་རིངས་སུ་སྤྱན་དྲངས་ནས་རྡོ་རྗེ་ཟམ་པ་ཚར་བདུན་ཞུས། དེ་ནས་དྭགས་པོར་དགུན་ཐོག་བཞི་ཕྱིན། རྡོ་རྗེ་ཟམ་པ་ཚར་ཕྱེད་པ་ཅིག་དང་བཅུ་བཞི་ཐོས། འཛེང་ཇོ་སྲས་དང་ལོ་བརྒྱད་ཙམ་མ་བྲལ་བར་འགྲོགས་ནས་རྡོ་རྗེ་ཟམ་པ་ཚར་བདུན་ཞུས། ཕྱི་ནས་ཤོ་རུ་ཚར་གཉིས། གསེར་ལུང་དུ་ཚར་གཅིག་དང༌། གཞན་གསུང་འཕྲོ་ལ་མཇལ་བ་དང་དྲིལ་བས། འཛེང་མས་དཔོན་གཉིས་ལ་རྡོ་རྗེ་ཟམ་པ་ཚར་སུམ་ཅུ་རྩ་ལྔ་གསན། འཛེང་མེས་དབོན་གཉིས་ཀྱི་གདམས་པའི་བཀའ་བབས་ནས་གཞུང་བཤད་ཆེ་ཆུང་གཉིས་མཛད། དེའི་སྲས་སྤྲུལ་སྐུ་འོད་འབར་སེང་གེ་ནི། བློ་རྣོ་བ། ཐུགས་རབ་ཆེ་བ། དགུང་ལོ་བཅུ་བཞི་ལ་རྡོ་རྗེ་ཟམ་པ་གསུངས། དེས་བརྒྱུད་འཛིན་མགོན་ལ་གནང༌། དེས་བྱ་མེད་ཚུལ་རིན་ལ་གནང་ངོ༌། ཡང་ཡར་ཀླུངས་བཙན་ཐང་པ་མྱང་དྷརྨ་སིངྷས་འཛེང་དྷ་རྨ་བོ་དྷི་ལ་རྡོ་རྗེ་ཟམ་པ་ཚང་བར་ཞུས། རྟོགས་པ་སྐྱེས། བྱིན་རླབས་ཞུགས། དུར་ཁྲོད་དགོན་པར་བཞུགས་ཏེ་འགྲོ་དོན་མཛད། འདི་ནས་བརྒྱུད་པའི་གཞུང་བཤད་ཀྱང་ཡོད། དགུང་ལོ་དོན་བདུན་ལ་གཤེགས། དེའི་སློབ་མ་བཛྲ་པཱ་ཎི། དེའི་སློབ་མ་བླ་མ་ལྷའོ། །ཡང་འཛེང་གིས་གསེར་ལུང་པ་ལ་བཤད། དེས་སློབ་དཔོན་རང་གྲོལ་ལ་བཤད། དེས་སྲས་པོ་ཆོས་རིན་ལ་བཤད་དོ། ཡང་འཛེང་གིས་ངུ་རྡོ་རྗེ་རྒྱན་ལ་བཤད། དེས་ངུ་སྟོན་དང་བརྩོན་འགྲུས་ལ་བཤད། དེའི་སློབ་མ་ཞིག་གིས་བྱས་པའི་གཞུང་བཤད་ཀྱང་ཡོད་དོ། །ཡང་འཛེང་གིས་གཟིག་ཡེ་ཤེས་དབང་པོ་ལ་བཤད། དེས་མཁན་པོ་ལ་ཁ་བ་ལ་བཤད། དེས་སློབ་དཔོན་མགོ་སྐྱ་བ་ལ་བཤད། དེས་སློབ་དཔོན་གོ་རི་བ་ལ་བཤད། དེས་སོ་སྟོན་ལ་བཤད་དེ། སོ་སྟོན་འདིས་བྱས་པའི་གཞུང་བཤད་ཀྱང་འདུག་གོ །ཡང་འཛེང་ལ་སྦུང་རིངས་པ་གཡག་སྟོན་ཟླ་བ་འོད་ཟེར་ལོ་བཅུ་དྲུག་ལོན་པ་ཞག་གིས་ཞུས། དེས་ཀློག་སྟོན་དགེ་འདུན་སྐྱབས་ལ་བཤད། འདི་ནས་བརྒྱུད་པའི་གཞུང་བཤད་ཀྱང་འདུག།ཡང་གཡག་སྟོན་གྱིས་ལོ་དགུ་བཅུ་རྩ་བདུན་ཐུབ། དེ་ལ་འོན་ནག་པོ་སྟོད་པ་ཀླད་རུ་བན་དེ་དགོས་པ་བཙན་ལོ་ཉི་ཤུ་རྩ་བརྒྱད་ལོན་པ་ཞིག་གིས་ཞུསསོ། །འཛེང་དྷརྨ་བོ་དྷིས་སྐྱེ་ཚེ་ཡེ་ཤེས་དབང་ཕྱུག་ལ་བཤད། དེས་གཟིག་ཡེ་ཤེས་དབང་པོ་ལ། དེས་མཁན་ཆེན་དུར་བ་ཆེན་པོ་བསོད་ནམས་འོད་ལ། དེས་དུ་སྟོན་བཛྲེ་ཤྭ་ར་ལ། དེས་མཁན་ཆེན་བསོད་ནམས་རྒྱལ་མཚན་ལ། དེས་མཁན་ཆེན་ཤེས་རབ་རྒྱལ་མཚན་ལ། དེས་མཁན་གཞོན་ནུ་ཤེས་རབ་ལ། དེས་མཚུངས་མེད་གཞོན་ནུ་གྲགས་པ་ལ། དེས་མཁན་ཆེན་སངས་རྒྱས་བཟང་པོ་ལ། དེས་བླ་མ་བརྩོན་འགྲུས་དབང་ཕྱུག་ལ། དེས་མཐའ་བཞི་གྲགས་པ་རིན་ཆེན་ལ། དེས་སློབ་དཔོན་ཤཱཀྱ་རྒྱལ་པོ་བ་ལ་གསུངསསོ། །བདག་ཉིད་ཆེན་པོ་འདི་ནི་སྐུ་ན་གཞོན་ནུའི་དུས་ནས་ཁྲབ་ལ་ཁར་རབ་ཏུ་བྱུང་ཞིང༌། ལོ་ལོན་པའི་ཚེ་བསྙེན་པར་རྫོགས་པ་མཛད། མངོན་པ་མཛོད་དང་འདུལ་བ་ལེགས་པར་བསླབ་ནས་སྐྱོར་མོ་ལུང་ལ་སོགས་སུ་གྲྭ་སྐོར་ཡང་མཛད། ཐུགས་དམ་འཕེལ་བར་བཞུགས་པ་ལ། དགུང་ལོ་བརྒྱད་བཅུ་རྩ་གཉིས་པ་ཤིང་མོ་བྱའི་སྟོན་ལྗང་གི་བཀྲ་ཤིས་དགོན་པར་སྤྱན་དྲངས་ནས། དབང་དང་བྱིན་རླབས་རྒྱས་པ་དང༌། འོལ་ཇོ་སྲས་ཀྱིས་མཛད་པའི་ཁྲིད་ཡིག་གི་སྟེང་ནས་རྡོ་རྗེ་ཟམ་པའི་ཁྲིད། སློབ་དཔོན་ཀུན་བཟང་གིས་མཛད་པའི་རྣམ་བཤད་ཆེ་བ་ལ་སོགས་པའི་ཆོས་ཕྲན་དྲུག་ཅུ་རྩ་བརྒྱད་ཞུས། ཐུགས་དམ་རྒྱུན་ཆགས་ཡིན་པས་སྨན་བླའི་རྗེས་གནང་ཡང་ཞུས་ཤིང་གནང༌། རྫོགས་ཆེན་གསང་སྐོར་གྱི་ཁྲིད་ལུང་ལྷ་ལུང་པ་བླ་མ་ལྷ་ལ་གསན་པ་ཡང་དཔེ་དང་བཅས་པ་གནང༌། ལོ་རེ་བཞིན་འབུལ་བ་མི་མཚེར་ཙམ་རེ་ཕུལ་བས་ཤིན་ཏུ་དགྱེས། བདག་གིས་ཞུས་པའི་རྗེས་སུ་ཡང་ཞུ་མི་མང་པོ་བྱུང་བ་ལ། སྤྱན་མི་གསལ་ཡང་གཞན་གྱིས་བཀླགས་པའི་རྗེས་སུ་བརྗོད་དེ་ཚར་མང་དུ་གནང་བ་མཛད། དགུང་ལོ་དགུ་བཅུ་རྩ་གཅིག་པ་ཤིང་ཕོ་རྟའི་ལོའི་དཔྱིད་ཀར་ཞི་བར་གཤེགས། གདུང་སྦྱངས་པས་ནང་རིང་བསྲེལ་གྱིས་གང་བའི་ཐུགས་ཀྱང་བྱོན་ནས་རིང་བསྲེལ་ཟད་མེད་དུ་འབྱོན་པ་འདི་ཡིན་ནོ། རྡོ་རྗེ་ཟམ་པའི་ལོ་རྒྱུས་ཀྱི་སྐབསསོ། ། ༣.༦ མན་ངག་གི་སྡེའི་ལོ་རྒྱུས་ཀྱི་སྐབས། ཤིན་ཏུ་ཟབ་པ་རྫོགས་པ་ཆེན་པོ་སྙིང་ཐིག་གི་ལོ་རྒྱུས་ནི། ཤྲཱི་སིངྷ་ཡན་ཆད་སེམས་ཕྱོགས་དང་མཐུན་ཞིང༌། ཤྲཱི་སིངྷས་མཁས་པ་ཡེ་ཤེས་མདོ་ལ་བཤད། དེས་སློབ་དཔོན་བི་མ་ལ་མི་ཏྲ་ལ་བཤད། བི་མ་ལ་མི་ཏྲ་ནི་སངས་རྒྱས་གསང་བའི་ཡང་དངོས་ཀྱི་སློབ་མ་སྟེ། སྒྱུ་འཕྲུལ་གྱི་སྐོར་རྣམས་ནི་སངས་རྒྱས་གསང་བ་ལས་བི་མ་ལ་དང༌། དེས་རྨ་རིན་ཆེན་མཆོག་ལའོ། །དེ་ལ་སློབ་དཔོན་བི་མ་ལ་མི་ཏྲ་ཡང༌། ཆོས་རྒྱལ་ཁྲི་སྲོང་ལྡེ་བཙན་ནས་མངའ་བདག་རལ་པ་ཅན་གྱི་བར་དུ། བི་མ་ལ་མི་ཏྲ་སྔ་ཕྱི་གཉིས་བྱུང་བ་སྔོན་གྱི་ཡི་གེ་དག་ལ་སྣང་སྟེ། སྔ་མ་ནི་ཆོས་རྒྱལ་ཁྲི་སྲོང་ལྡེ་བཙན་གྱི་དུས་སུ་བྱུང་བ། རབ་ཏུ་བྱུང་བའི་ཆ་བྱད་དུ་མེད་པར་རྣལ་འབྱོར་པའི་ཆ་བྱད་དུ་ཡོད་པས། རྒྱལ་བློན་རྣམས་ཕྱི་པ་དང་ནང་པ་གང་ཡིན་ཐེ་ཚོམ་ཟ་ཞིང་རྣམ་སྣང་གི་ལྡེར་ཚོ་ལ་ཕྱག་བྱས་གུས་པས་ཀྱང་ཐེ་ཚོམ་ཟོས་པའི་གཏམ་སྣང་ཞིང༌། ཐེ་ཚོམ་བཟློག་པའི་ཕྱིར་སྐྱབས་འགྲོ་ཡན་ལག་དྲུག་པ་མཛད་པ་ལས། རྒྱལ་བློན་ཡིད་ཆེས་མ་གྱུར་པས། སྐྱབས་འགྲོ་ཡན་ལག་དྲུག་པ་བྱས། ཞེས་ཀྱང་འབྱུང་ངོ༌། །འདིས་ཤེས་རབ་སྙིང་པོའི་རྒྱ་ཆེར་འགྲེལ་པ་དང༌། །རིམ་གྱིས་འཇུག་པའི་སྒོམ་དོན་དང༌། ཅིག་ཆར་འཇུག་པའི་སྒོམ་དོན་གཉིས་ཀྱང་མཛད་དེ། དེ་དག་གི་ཚུལ་ལ་བལྟས་ན་སློབ་དཔོན་ཀ་མ་ལ་ཤཱི་ལའི་རྗེས་ཙམ་ལ་བྱོན་པ་འདྲའོ། །བི་མ་ལ་མི་ཏྲ་ཕྱི་མ་ནི་སོ་སོར་ཐར་པའི་རྒྱ་ཆེར་འགྲེལ་པ་བམ་པོ་ལྔ་བཅུ་པ་མཛད་པ་པོ་སྟེ། རྟེན་ཡང་དགེ་སློང་དུ་འཐད་དོ། །བི་མ་ལ་སྔ་མས་སྙིང་ཐིག་གི་གདམས་པ་འདི་རྒྱལ་པོ་དང་མྱང་ཏིང་འཛིན་བཟང་པོ་གཉིས་ལ་གསུངས་ནས། དེ་ནས་བི་མ་ལའི་རྒྱའི་ཡུལ་དུ་བྱོན། མྱང་ཏིང་ཛིན་བཟང་པོ་འདི། རྒྱལ་པོ་སྐུ་ཕྲ་བའི་དུས་སུ་བཙའ་བའི་བུ་རྫི་ཡིན། ཕྱིས་རབ་ཏུ་བྱུང་བ་ལ་རྒྱལ་བློན་རྣམས་བགྲོས་ནས། རྐྱེན་རིས་བཟང་པོ་བྱིན་པའི་ཡི་གེ་ཆུ་དར་ལ་བྲིས་པ་ཞིག་ཀྱང་མཐོང་ངོ༌། ཁོང་གིས་སྙིང་ཐིག་ལ་ཉམས་ལེན་མཛད་པས། ལོ་ལྔ་བཅུ་རྩ་ལྔ་ན་རང་རྒྱུད་དག་སྟེ་ཕུང་པོ་ཟག་མེད་དུ་གྱུར། རྡོ་རྗེ་ལེགས་པས་ཁམས་སུ་སེར་བ་ཕབ་ནས་རྔ་མོའི་ཁལ་བརྒྱ་བཀལ་ནས་བྱུང་བ་ལ་ཁྲལ་བླངས་ནས། ནས་མང་དུ་བྱུང་བའི་རྒྱུས་དབུ་རུ་ཞྭའི་ལྷ་ཁང་བཞེངས། དེར་སྙིང་ཐིག་གི་གདམས་པ་གཏེར་དུ་སྦས། ཚིག་བརྒྱུད་རྣམས་འབྲོམ་རིན་ཆེན་འབར་ལ་བཤད། དེས་སྦས་བློ་གྲོས་དབང་ཕྱུག་ལ་བཤད་པས་ན། ཚིག་བརྒྱུད་ནི་གང་ཟག་བརྒྱུད་པ་ལ་ཡང་ཡོད་དོ། །ཕྱི་མའི་དུས་ཤིག་ན་མྱང་མི་དར་མ་དང་དུས་མཚུངས་པའི་གནས་བརྟན་ལྡང་མ་ལྷུན་རྒྱལ་ཞེས་བྱ་བས་གཏེར་རྣམས་ཕྱུང༌། རང་གིས་ཉམས་སུ་བླངས། གཞན་སྣོད་ལྡན་བཙལ་བས། མྱང་སྟོད་ནས་ལྕེ་བཙུན་སེང་གེ་དབང་ཕྱུག་བྱ་བ་རྙེད་དེ། དེ་ལ་གདམས་པ་རིམ་པ་བདུན་བཏབ། དེ་དང་དུས་ཉེ་བར་ཁ་རག་སྒོམ་ཆུང་ལ་ཡང་བཏབ་པས་ཁོང་ཡང་དེས་གྲོལ་ཟེར། ཕྱི་ཞིག་ན་ལྕེ་བཙུན་གྱི་ལྡང་མ་ལ་ནོར་ཤིན་ཏུ་མང་པོ་འབུལ་དུ་འོངས་པ། མལ་གྲོའི་མྱང་བཀའ་གདམས་པ་དང་སྙེ་ཐང་དུ་ཕྲད་ནས། དེས་ལྡང་མ་གཤེགས་པའི་གཏམ་རྣམས་བཤད་པས། དེ་ན་གནས་གཞི་ཞིག་འདུག་པའི་དགེ་འདུན་རྣམས་ལ་ཕུལ། མྱང་བཀའ་གདམས་པས་ལྕེ་བཙུན་བླ་མ་ལ་འབུལ་བ་བཟང་པོ་བྱེད་པ་ལས་དཔགས་ནས། ཁྱེད་ལ་གདམས་པ་ཟབ་མོ་ཡོད་པར་འདུག་བྱས་ཏེ་ཞུས་པས། ལྕེ་བཙུན་གྱིས་མྱང་བཀའ་གདམས་པ་ལ་གདམས་པ་རྣམས་གནང༌། དེས་གཞོའི་ཏི་སྒྲོ་བྲག་ལ་བསྒོམས་པས་ཕུང་པོ་ལྷག་མེད་དུ་གྱུར། ཡང་ལྕེ་བཙུན་གྱིས་འུ་ཡུག་ཡན་ཆད་ཤངས་མན་ཆོད་ཀྱི་རི་རྒྱུད་རྣམས་ལ་གནས་འཕོ་ཞིང་བསྒོམ་པའི་གྲུབ་པ་བརྙེས་ཏེ། དེ་ནས་ཡང་ལོ་ལྔ་བཅུ་བཞུགས། དེ་ནས་ཟག་བཅས་མི་སྣང་བར་འོད་དུ་གྱུར། ཁོང་གིས་གདམས་པ་རྣམས་འུ་ཡུག་དང་ཡང་གྲོའི་འཆད་པ་ལྟག་དང༌། ཇལ་གྱི་ཕུ་སྟེ་གཏེར་ཁ་གསུམ་དུ་སྦས། གཏེར་སྦས་ནས་ལོ་སུམ་ཅུ་ན་རོང་སྣར་མདའི་ལྕེ་སྒོམ་ནག་པོས་གཏེར་འགའ་ཞིག་བཏོན། རང་གིས་ཉམས་སུ་བླངས་ཤིང་གཞན་མང་པོ་ལ་བཤད་དོ། །ཡང་ལང་གྲོང་འཆད་པ་ལྟག་ནས་ཤངས་པ་རས་པ་ཞེས་བྱ་བས་གཏེར་ཕྱུང་ཞིང་དེས་ཀྱང་གཞན་དག་ལ་བཤད་དོ། །ཡང་ཡར་འབྲོག་གི་སྣུབས་མཚོ་གླིང་དགུའི་བླ་དོ་ཞེས་བྱ་བར་མེ་མོ་གླང་ལ་འཁྲུངས་པའི་ཞང་བཀྲ་ཤིས་རྡོ་རྗེ་ཞེས་བྱ་མྱང་སྟོད་ན་ཡོད་པའི་ཚེ། རྡོ་རྗེ་ལེགས་པས་མི་དཀར་པོ་ཞྭ་དཀར་གྱོན་པ་ཞིག་ཏུ་བྱས་ཏེ། དེས་མྱང་སྟོད་ནས་ཁྲིད་ལམ་རྣམས་སུ་གནས་མལ་དང་བཟའ་བཏུང་གི་གྲོགས་ཀྱང་བྱས། འུ་ཡུག་མདའ་ན་འཁྲུག་པ་ཡོད་པ་ཡང་རྡོ་རྗེ་ལེགས་པས་བསྒྲིབས་པས། དམག་གིས་མ་མཐོང་བར་འུ་ཡུག་ནུབ་མའི་རིའི་བྲག་མཐོན་པོ་ཞིག་གི་སྟེང་དུ་བསྐྱལ། དེར་ཁ་བྱང་དུ་ལྟ་བའི་ཕུག་པ་སྒོ་རྩྭས་འགགས་པ་ཞིག་ནས་གཏེར་རྣམས་བཏོན་པ་ན། ཨེ་ཀ་ཛ་ཊཱི་འཇིགས་པའི་གཟུགས་སྟོན་ཞིང་སྐད་ཆེན་པོ་འབྱིན་ཞིང་བྱུང་བ་ལ། རྡོ་རྗེ་ལེགས་པས་འདི་ལུང་བསྟན་པ་དེ་ཡིན་བྱས་པས། ཨེ་ཀ་ཛཱ་ཊཱི་ན་རེ། ཚོགས་འཁོར་བརྒྱ་རྩ་བརྒྱད་ཐོང༌། ལོ་གསུམ་དུ་མི་ལ་མ་བཤད་ཟེར་ནས་སོང༌། དེ་རྗེས་ཚོགས་འཁོར་བརྒྱ་རྩ་བརྒྱད་ཀྱང་བཏང༌། གཏེར་འདོན་པའི་ཚེ་ཞང་སྟོན་གྱི་ལོ་ཉི་ཤུ་རྩ་གཅིག་པ་མེ་མོ་བྱ་ཡིན་ཟེར། གཞན་ཡང་ཇལ་གྱི་ཕུར་ལྕེ་བཙུན་གྱིས་སྦས་པའི་ཆོས་གཏེར་དང༌། འཆིམས་ཕུའི་བྲག་ལ་བི་མ་ལ་ཉིད་ཀྱིས་སྦས་པའི་ཆོས་གཏེར་ཡང་ཐོན་ཏེ། མི་རྣམས་ལ་རྒྱ་ཆེར་བཤད། ཞང་སྟོན་གྱིས་གཏེར་བཏོན་པ་ན། ལྕེ་སྒོམ་ནག་པོས་གཏེར་བཏོན་ནས་ལོ་བཅུ་སོང་ཟེར། སྤྱིར་སྐུ་ལུས་ཟག་མེད་དུ་འགྲོ་རྒྱུ། སྲས་སྐྲུན་པས་ཟག་མེད་དུ་མ་གྱུར་ཏེ། བདུན་ཅུ་རྩ་གཅིག་པ་མེ་མོ་ཕག་ལ་གཤེགས། སྲས་ཉི་འབུམ་ནི། ཡབ་ཀྱི་དྲུག་ཅུ་རྩ་གཉིས་པ་ས་ཕོ་སྟག་གི་ལོ་པ་ཡིན། ཉི་འབུམ་འདིས་སྤྱིར་བླ་མ་མང་པོ་བསྟེན་ཞིང༌། ཁྱད་པར་ས་སྐྱའི་རྗེ་བཙུན་གྲགས་པ་རྒྱལ་མཚན་དང༌། གཞུང་གི་རྔོག་རྡོ་རྗེ་སེང་གེ་སོགས་མང་པོ་བསྟེན། ཡབ་དང་ལོ་བཅུ་གཅིག་འགྲོགས་པའི་རིང་ལ་སྙིག་ཐིག་གི་གདམས་པ་ཐམས་ཅད་ཚར། ཚི་དོན་ཆེན་མོ་ཞེས་བྱ་བའི་བསྟན་བཅོས་ཀྱང་མཛད། བླ་མ་ཞང་ལ་ཡང་ཞབས་ཏོག་མང་དུ་བགྱིས། ཁོང་གི་ལོ་སོ་དགུ་པ་མེ་ཕོ་འབྲུག་གི་ལོ་ལ་སྲས་ཇོ་འབེར་འཁྲུངས། ཉི་འབུམ་ཉིད་རང་ལོ་ལྔ་བཅུ་རྩ་དྲུག་པ་ཆུ་མོ་བྱ་ལ་གཤེགས། ཉེ་འབུམ་གྱི་ཡབ་ཀྱིས་ལྕེ་སྒོམ་ཉིད་ལ་མཇལ་ཞིང་གདམས་པ་གནང་བས། དངོས་ཀྱི་སློབ་མ་ཡང་ཡིན་ལ། ཡབ་སྲས་འདི་གཉིས་གྲོངས་པའི་ཚེ་སྤུར་སྦྱངས་པས་ལྟས་ཁྱད་པར་ཅན་མང་པོ་དང༌། རིང་བསྲེལ་ཡང་མང་དུ་བྱོན་ནོ། །ཇོ་འབེར་གྱིས་རང་ལོ་བཅོ་བརྒྱད་ཀྱི་བར་དུ་ཁུ་བོ་དང་འགྲོགས་ཤིང༌། གསང་བ་བླ་ན་མེད་པའི་གདམས་པ་མ་ལུས་པ་གསན། བཅུ་དགུ་པ་ཤིང་ཁྱི་ནས་ཉི་ཤུའི་བར་ལ་ས་སྐྱ་པཎ་ཆེན་ལ་རྒྱུད་གསུམ་གདམས་པ་དང་བཅས་པ་དང༌། བདེ་མཆོག་མལ་གྱོའི་ལུགས་གསན། ཆུ་མིག་པ་ལ་ཚད་མ་བསྡུས་པ། ཉི་ཤུ་རྩ་གཉིས་པ་ལ་ཁྲོ་ཕུ་ལོ་ཙཱ་བ་ལ་གྲུབ་ཐོབ་མི་ཏྲའི་གདམས་པ་རྣམས་དང༌། བལ་པོ་གྲགས་པ་འབུམ་མེ་ལ་ཕྱག་རྒྱ་ཆེན་པོ་ཁ་འཐོར་གྱི་གདམས་པ་རྣམས་གསན་ཏེ། དགུང་ལོ་སུམ་ཅུ་རྩ་དྲུག་གི་བར་ལ་ཐོས་བསམ་གྱི་སྤྲོས་པ་བཅད། གཟིགས་སྣང་རྣམས་ཕལ་ཆེར་མི་གསུང༌། ལྷ་སར་ཇོ་བོ་ལ་མཆོད་པ་ཕུལ་དུས། འོད་ཀྱི་ཐིག་ལེའི་ནང་དུ་ཕྱག་རྡོར་དང་སྤྱན་རས་གཟིགས་གཟིགས། ཐོ་རངས་ཁ་ཅིག་འོད་ཀྱི་ཐིག་ལེའི་ནང་དུ་ཚེ་དཔག་མེད་གཟིགས། ངེད་རང་ལ་ཚེ་རིང་བརྒྱུད་མེད་ཀྱང་ཁོ་བོ་ལེགས་པར་བྱུང་བ་དེས་ཡིན་པ་འདྲ་གསུང་ཞིང༌། ཡོས་ཀྱི་ལོ་ལ་ངོ་མཚར་བའི་ལྟས་དང་བཅས་ཏེ་གཤེགས། དེ་ལ་འཁྲུལ་ཞིག་སེང་གེ་རྒྱལ་པས་ཐུག་པ་ཡིན་ཏེ། གཡུ་རུ་གྲའི་ཕུ་སོ་གད་འཕྲེང་གི་གྲོང་དུ། ཡབ་བཀྲ་ཤིས་དངོས་གྲུབ་དང་ཡུམ་དཔལ་ལེ་གཉིས་ཀྱི་སྲས་སུ་འཁྲུངས། བལྟམས་པའི་ཚེ་ཁང་པའི་རྩེ་ལ་ནི་ཉི་མ་རྩེ་ཤར་ལ་འཇའི་གུར་ཕུབ། ལོ་དགུ་ནས་དག་སྣང་དང་མོས་གུས་དཔག་ཏུ་མེད་པ་སྐྱེས། བཅུ་ལ་སྣང་བ་སྒྱུ་མར་ཤར། བཅུ་གཉིས་པ་ལ་སྐྱོ་ཤས་དྲག་པོ་སྐྱེས། བཅུ་གསུམ་པ་ལ་ཉི་ཟླ་དུས་གཅིག་ཏུ་ཤར་བ་རྨིས་པ་སད་འཕྲལ་དུ། ཐུགས་རྗེ་ཆེན་པོས་སྙིང་ཐིག་གི་དོན་སྒོམས་ཤིག་གསུང་ནས་མི་སྣང་བར་གྱུར། དེ་ནས་སྙིང་རྗེ་ཕྱོགས་མེད་དུ་རྒྱས་བཅོ་བརྒྱད་པ་ལ་སྣང་སེམས་སྒྱུ་མར་རྟོགས། ཉི་ཤུ་པ་ལ་མཁན་པོ་ལྡེའུ་སྒང་པ་དང་སློབ་དཔོན་བཀྲ་ཤིས་སྣང་བ་གཉིས་ལ་རབ་ཏུ་བྱུང༌། ཉི་ཤུ་རྩ་ལྔ་པ་ལ་སྲི་ཞལ་དུ་སེང་གེ་རྒྱབ་ཏུ་བྱོན་ནས། སེང་གེ་རྒྱབ་པ་བར་པ་ལ་འཚལ་པའི་ཆོས་སྐོར་རྣམས་གསན། བླ་མ་རྩ་རི་བ་དང༌། རླུང་སེང་གེ་འཇིང་བསྣོལ་སྐོར་རྣམས་ཞུས། རས་པ་དྲི་མེད་འོད། ལྷ་རི་དཔལ། གཞོན་ནུ་འབུམ། སྟོན་ཆར། བྱང་ཆུབ་ཡོན་ཏན། སློབ་དཔོན་ཇོ་སྲས་ལ་སོགས་པ་རྣམས་ལ་ཞི་བྱེད་དང༌། ཕྱག་ཆེན་དང་། གསང་སྔགས་གསར་རྙིང་གི་གདམས་པ་མང་དུ་ཞུས། ཁྱད་པར་ཇོ་འབེར་ལ་སྙིང་ཐིག་གི་གདམས་པ་མ་ལུས་པར་ཞུས་ནས། རི་ཁྲོད་ལུང་སྟོང་རྣམས་སུ་ལོ་དུ་མར་སྒྲུབ་པ་ལ་ནན་ཏན་མཛད། སྐལ་ལྡན་མང་པོ་སྨིན་གྲོལ་གྱི་ལམ་ལ་བཀོད་དེ། དྲུག་ཅུ་རྩ་བཞི་ལ་གཤེགསསོ། །དེའི་སློབ་མ་མེ་ལོང་རྡོ་རྗེ་ནི། སྒྲགས་ཕུར་རྣལ་འབྱོར་པ་བསམ་ཡས་དང་ཡུམ་འབར་མ་གཉིས་ཀྱི་སྲས་སུ་ཆུ་མོ་ཡོས་ལ་འཁྲུངས། ལོ་དགུ་ལ་གྲུབ་ཐོབ་ཟ་ལུང་པ་དང་མཁན་ཆེན་སེ་ལུང་བ་གཉིས་ལ་རབ་ཏུ་བྱུང༌། རངས་མཚོར་བསྒོམས་པས་ཉམས་འབར་ཞིང་མངོན་ཤེས་ཆ་ཕྲ་མོ་ཤར། བཅུ་དྲུག་ལ་སྒྲགས་ཕུའི་ཞོགས་སྟེངས་སུ་ཚོགས་བརྒྱ་ཚར་བྱས་པས་གནས་ལུགས་ཀྱི་དོན་རྟོགས། དེ་ནས་ཡུལ་ཕྱོགས་མང་པོར་བྱོན་ནས་བླ་མ་མང་དུ་བསྟེན། ཤ་བུག་སྟག་སྒོ་དང་མཁར་ཆུ་ལ་སོགས་སུ་དཀའ་ཐུབ་དང་དཀའ་སྤྱད་མང་པོ་མཛད། བཅོ་བརྒྱད་པ་ལྕེགས་སྤྲེ་ལ་སེང་གེ་རྒྱབ་ཏུ་སངས་རྒྱས་དབོན་པོ་ལ་སྙིང་ཐིག་རྣམས་ཞུས། བསྒོམ་པས་ཉིན་ཞག་དྲུག་ཅུ་རྡོ་རྗེ་སེམས་དཔའ་ཉིན་མཚན་མེད་པར་མཐོང༌། དངོས་གཞིའི་དུས་བླ་མ་བརྒྱུད་པ་རྣམས་དང་རྨི་ལམ་དུ་མཇལ་ནས་བྱིན་གྱིས་བརླབས། ཉི་ཤུ་རྩ་གསུམ་པ་ལ་སངས་རྒྱས་རས་པ་ལ་རྡོ་རྗེ་ཕག་མོ་ལ་སོགས་གཏེར་ཆོས་མང་དུ་ཞུས་པས་རྡོ་རྗེ་ཕག་མོ་དང་མཇལ། འོད་ཕུང་གི་དཀྱིལ་ན་བདེ་མཆོག་ལྷན་སྐྱེས། རྟ་མགྲིན། སྒྲོལ་མ། ཐུགས་རྗེ་ཆེན་པོ། ཀུན་བཟང༌། རྡོར་སེམས། བི་མ་ལ། ཨུ་རྒྱན། ཟ་ལུང་པ། སངས་རྒྱས་རས་པ། འགྲོ་མགོན་རིན་པོ་ཆེ་རྣམས་མཐོང༌། དུང་ལུང་དུ་མཁའ་འགྲོའི་སྒྲ་ཐོས། ཀ་བ་ཅན་དུ་ནམ་མཁའ་ལ་ཕག་མོ་དང་ཟ་ལུང་པ་བཞུགས་པ་མཐོང༌། ལོ་ཉི་ཤུ་རྩ་དྲུག་ལ་འཁྲུལ་ཞིག་དར་མ་དང༌། སྤྲུལ་སྐུ་རྒྱ་མཚོ་ལ་སོགས་བསྟེན་ནས་ཆོས་མང་དུ་ཞུས། མཚུར་ཕུའི་མདོ་བོ་རས་པ་དང༌། དགོན་རྩེ་བ་འཁྲུལ་ཞིག་དབོན་པོ་ལའང་ཆོས་མང་དུ་ཞུས། མཁན་པ་ལྗོངས་དང༌། མཁན་པ་གླིང༌། སེང་གེ་རྫོང༌། ཀུན་བཟངས་གླིང༌། མཁར་ཆུ་རྣམས་སུ་སྒྲུབ་པ་མཛད་ཅིང་འགྲོ་དོན་བསྐྱངས། ལོ་སུམ་ཅུ་རྩ་བདུན་ལ་འདས་དུས་ཡིན་པ་ལ། སློབ་དཔོན་ཀུན་དགའ་ཟེར་བའི་སྐལ་བཟངས་ཤིག་གིས་གསོལ་བ་བཏབ་ནས། དྲུག་ཅུ་རྩ་གཅིག་གི་བར་དུ་བཞུགས་ཏེ་ཆུ་མོ་ཡོས་ལ་གཤེགས། ཆུ་མོ་ཡོས་ནི་གྲུབ་ཆེན་ཨུ་རྒྱན་པའི་བདུན་ཅུ་རྩ་བཞི་པ། བུ་སྟོན་ཁ་ཆེའི་ལོ་བཅུ་བཞི་པ། ཏའི་སི་ཏུ་བྱང་ཆུབ་རྒྱལ་མཚན་གྱི་ལོ་གཉིས་པ། རིག་འཛིན་ཀུ་མཱ་རའི་སུམ་ཅུ་རྩ་བརྒྱད་པ། འཁྲུལ་ཞིག་དྷརྨ་སེང་གེའི་གྱ་གཅིག་པ། སྙེ་མདོ་ཀུན་དགའ་དོན་གྲུབ་ཀྱི་ལོ་དྲུག་པ་ཡིན་ལ། མེ་ལོང་རྡོ་རྗེའི་སུམ་ཅུ་རྩ་བརྒྱད་པ་ལ་སངས་རྒྱས་རས་པ་གཤེགས། མེ་ལོང་པའི་སློབ་མ་རིག་འཛིན་ཀུ་མཱ་ར་རཱ་ཛ་ནི། མེ་ལོང་པས་ཉི་ཤུ་རྩ་བཞི་བཞེས་པ་མེ་ཕོ་སྟག་ལ་བར་གསར་རྫིང་ཁར་ཇོ་སྲས་བསོད་ནམས་དཔལ་དང༌། ཁྱེ་གཟའ་འབུམ་མེ་གཉིས་ཀྱི་སྲས་སུ་འཁྲུངས། མཚན་ཐར་པ་རྒྱན་དུ་བཏགས། ཆུང་ངུ་ནས་སྙིང་རྗེ་དང་ལྡན་ཞིང་ཐུགས་རབ་ཆེ་བས་ཀློག་ཡིག་མ་བསླབས་པར་མཁྱེན། ལོ་བདུན་པ་ལ་ཀོང་པོ་འོ་ཤོད་མཐོ་སྟེངས་དགོན་པའི་བླ་མ་དགྱེས་རྡོར་བ་ལ་ཀྱེ་རྡོར་དང་བདེ་མཆོག་གི་དབང་ཞུས། ལོ་དགུ་ལ་མཁན་པོ་གཙང་པ་ལ་དགེ་བསྙེན་བྱས། འཁོར་བ་དོང་སྤྲུགས་ཀྱི་ཆོས་སྐོར་རྣམས་ཞུས། བཅུ་གཉིས་པ་ལ་ཕག་མོ་གྲུའི་མཁན་པོ་ཡེར་པ་བ་དང་སློབ་དཔོན་མངའ་རིས་པ་ལ་རབ་ཏུ་བྱུང་ནས་གཞོན་ནུ་རྒྱལ་པོར་བཏགས། འདུལ་བ་བསླབས། རིན་པོ་ཆེ་གྲགས་ཡེ་བ་ལ་ནཱ་རོ་ཆོས་དྲུག་ལ་སོགས་པ་ལོ་ལྔའི་བར་དུ་ཞུས། འཚར་སྟེངས་པ་ལ་བརྟག་གཉིས་ཞུས། དཔོན་སང་ཤེ་ལ་ལྷ་བསླབས། ཡི་གེ་དྲུག་པ་བཟླས་པས་རྨི་ལམ་དུ་ཐུགས་རྗེ་ཆེན་པོ་མཐོང༌། ཁྱུང་ནག་ཤཱཀ་དར་ལ་རྙིང་མའི་རྒྱུད་ལུང་མ་ངག་མང་དུ་ཞུས། དེ་ནས་སྒྲགས་ཀྱི་དར་ཕུག་ཏུ་མེ་ལོང་པ་དང་མཇལ་ནས། ཕྱག་རྒྱ་ཆེན་པོའི་ཁྲིད་ཞུས་པས་ངོ་འཕྲོད། རྟོགས་པ་རྒྱུད་ལ་སྐྱེས། གྲུབ་ཆེན་པ་མོན་གྱི་མཁའ་འགྲོ་གླིང་དུ་འབྱོན་པའི་ཕྱིར་བྱོན་ནས། རྡོ་རྗེ་ཕག་མོའི་ཆོས་སྐོར་ལ་སོགས་མང་དུ་ཞུས་ནས་བསྙེན་པ་མཛད་པས། རྨི་ལམ་དུ་ཨུ་རྒྱན་པདྨ་དང་མཇལ། ཨེ་མ་རིགས་ཀྱི་བུ། རྟག་ཏུ་ཆོས་གྱིས་ཤིག་གསུང༌། དེ་ནས་མཚུར་ཕུར་བྱོན་ནས་བླ་མ་གཉན་རས་དང༌། དར་མ་མགོན་པོ་ལ་ཀར་མ་བའི་ཆོས་སྐོར་རྣམས་ཞུས། དེ་ནས་ལས་སྟོད་ཀྱི་སྦུད་ཏྲར་བྱོན། གྲུབ་ཆེན་ཨུ་རྒྱན་པ་དང་རང་བྱུང་རྡོ་རྗེ་རབ་ཏུ་བྱུང་མ་ཐག་ལོ་བདུན་ལོན་པ་ཞིག་དང་མཇལ། གྲུབ་ཆེན་པ་ལ་གདམས་པ་མང་དུ་ཞུས། གྲུབ་ཆེན་པས་གཉན་རས་ལ་སྙིང་ཐིག་ཞུ་བའི་ཞར་ལ་ཚང་བར་ཞུས། རྒྱ་སྨན་པ་བླ་མ་ནམ་མཁའ་རྡོ་རྗེ་ལ་གསང་སྐོར་གནད་ཀྱི་ངོ་སྤྲོད་དང༌། སྐལ་ལྡན་ཆོས་ཀྱི་སེང་གེ་ལ་གསང་བ་གནད་ཀྱི་མེ་ལོང་ལ་སོགས་རྫོགས་ཆེན་གསང་བའི་སྐོར་མང་དུ་ཞུས། དེ་ནས་མཁར་ཆུར་མེ་ལོང་རྡོ་རྗེ་བ་ལ་སྙིང་ཐིག་གི་དབང་ཁྲིད་གདམས་པ་དང་བཅས་པ་མ་ལུས་པར་ཞུས། འབུལ་རྒྱུ་གཞན་མེད་པས་ཞབས་ཏོག་ཏུ་དབྱར་རིལ་པོ་གཉིས་སུ་ལྷ་བྲིས་མཛད་ཅིང་དཀའ་ཐུབ་ལ་བརྟེན་པས་ཤིག་ནད་བྱུང་ཞིང༌། ཐུགས་དམ་ཁྱད་པར་ཅན་ཡང་འཁྲུངས །བླ་མ་མཉེས་ནས་འགྲོ་དོན་གྱིས་ཤིག་པའི་རྗེས་གནང་ཡང་མཛད། དབང་གྲལ་དུ་བླ་མའི་དབུའི་སྟེང་ན་མགོན་པོ་ཕྱག་བཞི་པ། གཟིམས་ཁང་གི་སྒོའི་ཐད་ན་ཨེ་ཀ་ཛཱ་ཊཱི་བོངས་ཉིས་ཐོག་ཙམ་པ། དེའི་ཕྱི་ངོས་ན་ལས་ཀྱི་མ་མོ་ཁྲག་རལ་ཅན། ལག་པས་ཁྲག་བཅུས་ནས་འཐུག་བ་རྣམས་མཐོང༌། དེར་བླ་མ་ལོ་བརྒྱད་དུ་འདུ་འབྲལ་མེད་པར་བསྟེན། སྨྱུག་ཚལ་སྦུག་ཏུ་དགུན་ཅིག་བཞུགས་པས་རྡོ་རྗེ་ཕག་མོའི་ཞལ་གཟིགས། ཤེལ་རིའི་ལ་ཆུང་བརྒལ་་བའི་གཡུ་མཚོ་ཟླུམ་པོ་ལ། ནམ་མཁའ་ཤིན་ཏུ་དྭངས་པ་ལ་འཇའ་ཚོན་སྣ་ལྔ་གྱེན་དྲང་པོར་ཟུག་པ་རྣམས་མཐོང༌། དེ་ནས་མཚུར་ཕུར་ཆོས་རྗེ་རང་བྱུང་བ་ལ་སྙིང་ཐིག་གི་གདམས་པ་རྣམས་ཕུལ་ནས། ཤངས་སུ་བྱོན་ཏེ་ལྕེ་སྒྲོམ་་ནག་པོའི་བརྒྱུད་པ་སློབ་དཔོན་སྒོམ་པ་ལ་གསང་སྐོར་དང༌། བསམ་གཏན་མིག་གི་སྒྲོན་མེ་ཞུས། དིང་རིའི་སྣ་དམར་དུ་དཔོན་པོ་བྱང་གྲུབ་ལ་ཡང་དགོན་པའི་རི་ཆོས་རྣམས་ཞུས་ནས། གྲུབ་ཆེན་པ་དང་མཇལ། མར་ལམ་བླ་མ་བཀྲ་ཤིས་ལུང་པ་ལ་གཤིན་རྗེ་དགྲ་ནག་ལ་སོགས་པ་ཞུས། སློབ་དཔོན་ཡེ་མགོན་ལ་སོགས་པ་ལ་གསང་སྐོར་དང༌། རྒོད་ཚང་པའི་ཁྲིད་རྣམས་དང༌། ཨ་རོའི་ཁྲིད་མོ་ཆེ་དང་དོན་སྐོར་ལ་སོགས་པའི་ཞུན་དར་ཆོད་པར་མཛད་ནས། ཐོས་བསམ་གྱིས་སྒྲོ་འདོགས་ཆོད་པར་མཛད། ཙ་རི་གསར་མ་བསྐོས་ནས། རྙིང་མའི་འགྲམ་དུ་གཅིག་པོར་ཟླ་བ་བརྒྱད་བཞུགས་པས་ཆོ་འཕྲུལ་ཆེན་པོ་དང༌། ཛམ་ལྷས་ནོར་བུ་བྱིན་པ་དང༌། གཞི་བདག་གིས་ཁང་པར་སྤྱན་དྲངས་ནས་བསྙེན་བཀུར་བྱས་པ་དང༌། མཚོའི་དཀྱིལ་དུ་འོད་ལྔའི་ལྦུ་བ་སེལ་བོ་ཙམ་ཅིག་ལ་ཅིག་ཐིམ་དུ་འགྲོ་བ་ལ་སོགས་ངོ་མཚར་ཅན་མང་དུ་མཐོང༌། དུས་རྟག་ཏུ་རི་ཁྲོད་དང་གངས་ཁྲོད་འབའ་ཞིག་ཏུ་བཞུགས་ཏེ་སྒྲུབ་པ་སྙིང་པོར་མཛད། ཀར་མ་པ་རང་བྱུང་རྡོ་རྗེ་ལ་སོགས་པ་མང་པོ་ལ་གསང་བ་བླ་ན་མེད་པའི་ཆོས་ཀྱི་འཁོར་ལོ་མང་དུ་བསྐོར། ལམ་རྒྱ་དང་ཉ་རྒྱ་དང་རི་རྒྱ་ལ་སོགས་ཀོང་པོ་ནས་གཡེ་ལ་ཐུག་གི་བར་དུ་བསྡམས། སྙིང་ཐིག་གི་གདམས་པ་རྫོགས་རིམ་གཞན་དང་མ་འདྲེས་པར། ཆོས་ཀྱི་རང་སྐད་གྲུབ་མཐའ་རྩལ་དུ་བཏོན་ནས་གསུངས་ཏེ། བདུན་ཅུ་རྩ་བརྒྱད་པ་ཆུ་མོ་ལུག་གི་ལོ་ལ་གཤེགས། དེ་ལ་ཀློང་ཆེན་པས་ཞུས་པ་ཡིན་ཏེ། དེ་ནི་གཡུ་རུ་གྲའི་ཕུ་སྟོད་གྲོང་ཞེས་བྱ་བར། སློབ་དཔོན་བསྟན་བསྲུངས་དང་འབྲོམ་གཟའ་མོ་བསོད་ནམས་རྒྱན་གཉིས་ཀྱི་སྲས་སུ་ས་ཕོ་སྤྲེའུ་ལ་འཁྲུངས། ལོ་བཅུ་གཉིས་པ་ལ་མཁན་པོ་བསམ་གྲུབ་རིན་ཆེན་དང་སློབ་དཔོན་ཀུན་དགའ་འོད་ཟེར་ལས་རབ་ཏུ་བྱུང༌། བླ་མ་མང་པོ་ལ་གསང་སྔགས་གསར་རྙིང་གི་རྒྱུད་སྒྲུབས་ཐབས་དབང་ཁྲིད་ལ་སོགས་པ་མང་དུ་གསན། གསང་ཕུར་བཙན་དགོན་པ་དང་བླ་བྲང་བ་ཆོས་དཔལ་རྒྱལ་མཚན་ལ་སོགས་པའི་མཁས་པ་མང་དུ་བསྟེན། བྱམས་ཆོས་དང་ཚད་མ་སྡེ་བདུན་ལ་སོགས་པའི་ཆོས་མང་དུ་གསན་ནས་མཁས་པའི་དབང་པོར་གྱུར་ཏེ། ལྕོག་ལ་བྲག་ཁུང་དུ་ཟླ་བ་ལྔ་མུན་ཁང་ལ་བཞུགས། དེ་ནས་བསམ་ཡས་སུ་བྱོན་ནས་རིག་འཛིན་པ་སྐྱམ་ཕུ་ན་བཞུགས་པའི་སར་བྱོན་པས། མདང་ལྷའི་བྱ་ཡིན་ཟེར་བའི་ཡ་མཚན་ཅན་ཞིག་བྱུང་བ་དེ་ཁྱོད་ལ་ལྟ་བར་འདུག །ངའི་ཆོས་འདིའི་བརྒྱུད་པ་འཛིན་པ་ཞིག་འོང་བ་འདྲ་བས་གདམས་པ་ཚང་བར་སྦྱིན་དགོས་གསུང་ནས། དགྱེས་ཚོར་ཆེན་པོ་མཛད། དེའི་དཔྱིད་དེ་ལུང་སྟོང་ཅིག་ནས་ཅིག་ཏུ་འཕོ་སྐྱས་ལན་དགུ་བྱས་པས། གཞི་རེ་ཟིན་དུས་འཕོས་པས་ལུས་ངག་ལ་དཀའ་བ་མང་དུ་བྱུང༌། དེ་དུས་ཕྱེ་བྲེ་གསུམ་དང་དངུལ་ཆུ་རིལ་བུ་རིལ་མ་ཙམ་ཉི་ཤུ་རྩ་གཅིག་གིས་ཟླ་བ་གཉིས་ཀྱི་འཚོ་བ་བྱས། ཁ་བ་བབ་དུས་སྒྱེ་ཞིག་ཡོད་པའི་ནང་དུ་ཞུགས་ནས་གོས་སྟན་གཉིས་ཀའི་གོ་བཅད། ཆོས་ཕྱོགས་སུ་དཀའ་བ་མང་དུ་སྤྱད་ནས། ལོ་གསུམ་གྱི་དམ་བཅའ་བྱས་ཏེ་འཆིམས་ཕུ་ལ་སོགས་པའི་རི་ཁྲོད་ལ་བསྒོམས་ཤིང༌། སྐབས་སྐབས་སུ་བླ་མའི་དྲུང་དུ་གདམས་ངག་གི་ཞུན་ཐར་ལེགས་པར་བཅད་དོ། །ཕག་མོ་དང་དབྱངས་ཅན་མ་ལ་སོགས་པའི་སྒྲུབ་པ་མཛད་པས། འཆད་རྩོད་རྩོམ་གསུམ་གང་ལའང་ཐོགས་པ་མེད་པའི་ཐུགས་རབ་སྐྱེས། དན་བག་ཏུ་སློབ་དཔོན་གཞོན་ནུ་དོན་གྲུབ་ལ་མདོ་སྒྱུ་འཕྲུལ་སེམས་ཕྱོགས་ལ་སོགས་པ་མང་དུ་ཞུས། ཕྱིས་གསང་བ་སྙིང་པོ་ལ་སྙིང་ཏིག་དང་མཐུན་པའི་ཊི་ཀ་དང་ཡིག་སྣ་འགའ་ཞིག་དང༌། སྙིང་ཐིག་གི་སྐོར་ལ་ཆོས་ཚན་སུམ་ཅུ་རྩ་ལྔ། སྤྱིའི་མིང་དུ་བླ་མ་ཡང་ཏིག་ཏུ་བཏགས་པ་མཛད། དེ་ལ་སོགས་པའི་རྩོམ་པ་མང་དུ་མཛད་ཅིང༌། དབུར་སྟོད་དུ་སྐྱི་ཆུའི་ཆུ་ཕན་ཚུན་གཉིས་ཀར་ཆོས་ཉན་མང་དུ་འཚོགས་པ་ལ། གསང་བ་བླ་ན་མེད་པའི་ཁྲིད་བཏབ། སྐུ་ཚེའི་སྨད་ལ་མཁའ་འགྲོ་སྙིང་ཐིག་ཀྱང་མང་དུ་གསུངས། ཏའི་སི་ཏུ་བྱང་ཆུབ་རྒྱལ་མཚན་དཔོན་གཡོག་གིས་འབྲི་ཁུང་བའི་བླ་མ་ཡིན་ཟེར་ནས་མི་མཐུན་པར་ལྟ་བ་ལ། ཕྱིས་སངས་རྒྱས་དཔལ་རིན་གྱིས་མཚམས་སྦྱར་བླ་མར་ཁུར། འགྲོ་དོན་རྒྱ་ཆེན་པོ་མཛད་པའི་ངང་ནས་དགུང་ལོ་ལྔ་བཅུ་རྩ་དྲུག་པ་ཆུ་མོ་ཡོས་ལ་གཤེགས། འདི་ལ་ཡུམ་མི་གཅིག་པའི་སྲས་ཀྱང་འགའ་ཞིག་བྱུང༌། སྙིང་ཐིག་སྟོན་པ་པོའི་སྲས་བརྒྱུད་ད་ལྟའི་བར་དུ་མ་ཆད་དེ། ཕལ་ཆེར་ཁྱད་པར་དུ་འཕགས་པས་མང་པོའི་བླ་མར་གྱུར་པ་སྟེ་ངོ་མཚར་ཏོ། ཡང་མེ་ལོང་པ་ལ་བྱང་སེམས་བསོད་ནམས་བློ་གྲོས་ཞེས་པ། རྟེན་རབ་བྱུང་དུ་བཞུགས་པ་ཞིག་གིས་སྙིང་ཐིག་གསན། དེས་མྱང་སྟོད་ཀྱི་ལྡན་ཡུལ་རི་ཁྲོད་དུ་བཞུགས་ནས། ལོ་རེ་ཞིང་གདུལ་བྱ་མང་པོ་ལ་སྙིང་ཐིག་གི་ཁྲིད་བཏབ། དེ་ལ་འཇམ་པའི་དབྱངས་བསམ་གྲུབ་རྡོ་རྗེས་གསན་ནས་དེ་ལ་བདག་གི་བླ་མས་གསན་ཏེ་འགྲོ་བ་མང་པོ་ལ་སྙིང་ཐིག་གི་སྒོ་ནས་དོན་མཛད། དེ་ལ་བདག་གིས་སྙིང་ཐིག་གི་དབང་དང༌། མེ་ལོང་པའི་ཕྱག་བཞེས་བཞིན་གྱི་ཁྲིད་རིམ་ངོ་བོ་ཙམ་ཞིག་ཐོབ་བོ།དེ་ལྟར་ན་འདིར་གསང་སྔགས་རྙིང་མར་གྲགས་པའི་རྫོགས་པའི་རིམ་པའི་བརྒྱུད་པ་ཕྱོགས་ཙམ་ཞིག་བྲིས་པ་ཡིན་ལ། བཀའ་བརྒྱད་སོ་སོ་དང་སྤྱི་ལ་སྔོན་གྱི་བླ་མ་རྣམས་ཀྱིས་སྒྲུབ་པ་ཇི་ལྟར་མཛད་དང༌། གྲུབ་པ་ཇི་ལྟར་བརྙེས་པ་ཡང་མང་དུ་བྱུང་སྟེ་བྲི་བར་མ་ནུསསོ། །སྤྱིར་ན་གླང་དར་མས་བསྟན་པ་བསྣུབས་ནས་ལོ་བདུན་ཅུ་ལྷག་ཅིག་གི་བར་དུ་དབུས་གཙང་ན་རབ་ཏུ་བྱུང་བ་ནི་གཅིག་ཀྱང་མེད། རྙིང་མ་བའི་སྔགས་འཆང་མང་དུ་ཡོད་པ་རྣམས་ཀྱིས་ཡུལ་སོ་སོར་སྒྲུབ་པ་ཁྱད་པར་ཅན་གྱིས་བཀྲ་ཤིས་པར་མཛད་ཅིང༌། ཁྱིམ་པ་རྣམས་ཀྱིས་ཀྱང་དེ་དག་ལ་དད་ཅིང་ཟས་གོས་སོགས་ཀྱིས་མཉེས་པར་བྱས། བུམ་དབང་ཙམ་རེ་བླངས་ཤིང༌། རྒྱུད་རིམ་གྱིས་སྨིན་པ་ལ་བརྟེན་ནས། ཀླུ་མེས་ལ་སོགས་པའི་དབུས་གཙང་མི་དྲུག་གམ་བརྒྱད་དུ་གྲགས་པ་རྣམས་བྱོན་པའི་ཚེ། ཡུལ་དང་ཡུལ་རྣམས་སུ་གཙུག་ལག་ཁང་དང་དགེ་འདུན་གྱི་སྡེ་གྲངས་མེད་པ་འཕེལ། སྔོན་རྒྱལ་བློན་གྱི་དུས་སུ་འགྱུར་བའི་བཀའ་བསྟན་བཅོས་རྣམས་ལ་མ་ཉམས་པར་ལོངས་སྤྱད་པས་ཆོག་པ་བྱུང༌། མཁས་པ་དང་གྲུབ་པའི་སྐྱེས་བུ་མང་དུ་བྱུང་བ་ཕལ་ཆེར་ཡང་། རྙིང་མ་བའི་གྲུབ་ཐོབ་བརྒྱུད་པ་ལས་བྱུང་བ་ཡིན་ཏེ། དཔལ་ས་སྐྱ་པའི་གདུང་རབས་རྣམས་དང༌། ཁྲོ་ཕུ་བའི་གདུང་རབས་རྣམས་དང༌། རྔོག་གི་གདུང་རབས་རྣམས་དང༌། སློབ་དཔོན་པདྨའི་དངོས་ཀྱི་སློབ་མ་བྱང་ཆུབ་འདྲེ་བཀོལ་ལས་རིམ་པར་བརྒྱུད་དེ། ཐམས་ཅད་མཁྱེན་པ་རྗེ་སྤྱན་སྔའི་དབོན་བརྒྱུད་རྣམས་ཀྱིས་འགྲོ་བ་བསྐྱངས་པ་ལ་སོགས་པའོ། །མན་ངག་གི་སྡེའི་ལོ་རྒྱུས་ཀྱི་སྐབས་ཏེ། དེ་དག་ནི་གསང་སྔགས་སྔ་འགྱུར་གྱི་སྐབས་སོ། ། ། ༤.༡ གསར་མའི་འགྱུར་མགོའི་སྐབས། དེ་ལྟ་མོད་ཀྱི་དབུས་གཙང་དང་མངའ་རིས་ཀྱི་ཕྱོགས་སུ་སྔགས་ཀྱི་གདམས་པ་འགའ་རེ་ཐོབ་ཀྱང་སྤྱོད་པ་འཆོལ་ཏེ། དེ་ཁོ་ན་ཉིད་ཀྱི་ཏིང་ངེ་འཛིན་དང་བྲལ་བས་སྦྱོར་སྒྲོལ་དང་གཏད་སེར་ལ་སོགས་པའི་རྩུབ་ཆོས་མང་དུ་བྱུང་ཞིང༌། དེ་དག་མངའ་རིས་ཀྱི་རྒྱལ་པོ་རྣམས་ཀྱིས་གཟིགས་པས་དངོས་སུ་སུན་ཕྱུང་བ་མ་མཛད་ཀྱང༌། པཎྚི་ཏ་མཁས་པ་མང་པོ་སྤྱན་དྲངས་ནས་ཡང་དག་པའི་ལམ་ལ་སྐྱེ་བོ་རྣམས་བཙུད་པ་ཉིད་ཀྱིས་ཉེས་པ་དེ་དག་ཐབས་ཀྱིས་ཞི་བར་མཛད་ལ། ཇོ་བོ་རྗེས་ཀྱང༌། དང་པོའི་སངས་རྒྱས་རྒྱུད་ཆེན་ལས། རབ་ཏུ་འབད་པས་བཀག་པའི་ཕྱིར། གསང་དབང་ཤེས་རབ་དབང་བསྐུར་ནི། ཚངས་པར་སྤྱོད་པས་བླང་མི་བྱ། ཞེས་གསུངས་པས། སྔགས་པ་ཁྱིམ་པའི་རྩིང་ཆོས་རྣམས་ཀྱང་ཤུགས་ཀྱིས་བཀག་པ་ཡིན་ནོ། །གསང་སྔགས་གསར་མའི་འགྱུར་གྱི་མགོ་ཇོ་བོ་སྨྲྀ་ཏིས་བཙུགས་སོ་ཞེས་བྱ་བ་ཡོད་མོད་ཀྱི། དེས་དབུས་གཙང་དུ་ནི་འགྱུར་མ་མཛད་ལ། ཁམས་སུ་དུས་ཕྱིས་མཚན་ཡང་དག་པར་བརྗོད་པ་སྒེག་པ་རྡོ་རྗེའི་སྐོར་དང་། དཔལ་གདན་བཞི་པ་དང༌། གསང་བ་འདུས་པའི་སྐོར་ལ་སོགས་པ་མང་དུ་བསྒྱུར་མོད་ཀྱི། དེ་བས་ལོ་ཆེན་རིན་ཆེན་བཟང་པོས་གསང་སྔགས་ཀྱི་འགྱུར་མཛད་པ་སྔ་བར་སྣང་སྟེ། འབྲོམ་སྟོན་པ་ཇོ་བོ་སེ་བཙུན་གྱི་གཡོག་བྱེད་པའི་དུས་སྨྲྀ་ཏི་ལ་ལོ་ཙཱ་བསླབས་སོ་ཞེས་འབྱུང་ལ། དེ་དང་ཉེ་བར་འབྲོམ་གྱིས་མངའ་རིས་སུ་བྱོན་པའི་ཚེ། ལོ་ཆེན་གྱི་ལོ་བརྒྱད་ཅུ་རྩ་ལྔ་བཞེས་པའི་ཕྱིར་རོ། །ལོ་ཆེན་གྱིས་དེ་ཉིད་བསྡུས་པ་དང་གསང་བ་འདུས་པ་སོགས་རྣལ་འབྱོར་ཕའི་རྒྱུད་ཤས་ཆེར་བསྒྱུར་ལ། རྣལ་འབྱོར་མའི་རྒྱུད་རྣམས་ནི་ལོ་ཆེན་གྱི་ལོ་ལྔ་བཅུ་ཉེ་བ་ན་བླ་ཆེན་འབྲོག་མི་བྱུང་སྟེ། དེ་ནས་ནི་རྣལ་འབྱོར་མའི་རྒྱུད་རྣམས་ཀྱང་ཤིན་ཏུ་དར་བར་གྱུར་ཏོ། །གསར་མའི་འགྱུར་མགོའི་སྐབས་སོ། ། ། ༤.༢ རྣལ་འབྱོར་མའི་རྒྱུད་ཀྱི་བཤད་པའི་དར་སོ་དང་ལམ་འབྲས་བུ་དང་བཅས་པའི་གདམས་པ་ས་སྐྱ་པ་ཡབ་སྲས་ཀྱི་རིང་ལ་ཇི་ལྟར་འཕེལ་བའི་གཏམ་གྱི་སྐབས། འདི་ལྟར་བསྟན་པ་ཕྱི་དར་གྱི་ཐོག་མར་བྱོན་པའི་ལོ་སྟོན་རྡོ་རྗེ་དབང་ཕྱུག་ལས་བསྟན་པ་འཕེལ་བཞིན་པ་ན། མངའ་བདག་དཔལ་འཁོར་བཙན་གྱི་སྲས་ཁྲི་བཀྲ་ཤིས་བརྩེགས་པ་དཔལ་གྱིས་རུ་ལག་གི་ས་ཆར་རྒྱལ་སྲིད་བསྐྱངས་པའི་སྲས། དཔལ་ལྡེ། འོད་ལྡེ། སྐྱིད་ལྡེ་ཞེས་བྱ་བའི་སྲས་མཆེད་གསུམ་བྱུང་བ་དེས། ལོ་སྟོན་ལ་བདག་ཅག་གི་ཐད་དུ་མཁན་སློབ་ཟུང་ཅིག་གནང་ནས། བསྟན་པ་སྤེལ་བར་ཞུས་པ་ལ། མཁན་པོ་ཤཱཀྱ་གཞོན་ནུ་དང་སློབ་དཔོན་སེ་ཡེ་ཤེས་བརྩོན་འགྲུས་གཉིས་བཏང་ནས། དགེ་འདུན་གྱི་སྡེ་ལེགས་པར་བཙུགས་པའི་སྐབས། ལོ་ཙཱ་བ་རིན་ཆེན་བཟང་པོས་ལོ་ལྔ་བཅུ་ལ་ཉེ་བ་ཙམ་གྱི་སྐབས་སུ་མཁན་སློབ་དེ་གཉིས་ཀྱིས་གྲོས་བྱས་ནས་འབྲོག་མི་དང་སྟག་ལོ་གཞོན་ནུ་བརྩོན་འགྲུས་གཉིས་ལ་གསེར་མང་པོ་བསྐུར་ནས་རྒྱ་གར་དུ་བརྫངས། དེ་གཉིས་གྱིས་བོད་དུ་བི་ཝརྟ་ཅུང་ཟད་ཀྱང་བསླབས། བལ་པོར་ལོ་གཅིག་ཏུ་བཞུགས་ནས། ཤཱནྟི་པའི་སློབ་མ་བལ་པོའི་པཎྚི་ཏ་ཤིནྟཾ་བྷ་དྲ་ལ་སྐད་ལེགས་པར་བསླབས། གསང་སྔགས་ཀྱི་ཆོས་ཀྱང་འགའ་རེ་གསན། ཁོང་གིས་ཞལ་བརྡ་མཛད་པ་བཞིན་བི་ཀྲམ་ཤཱི་ལའི་མཁས་པ་དྲུག་པོ། ཤར་ན་ཤཱནྟི་བ། ལྷོ་ན་ངག་གི་དབང་ཕྱུག་གྲགས་པ། ནུབ་ན་ཤེས་རབ་འབྱུང་གནས་བློ་གྲོས། བྱང་ན་ནཱ་རོ་པཎ་ཆེན། དབུས་ན་རིན་ཆེན་རྡོ་རྗེ་དང༌། ཛྙཱ་ན་ཤྲཱི་རྣམས་བཞུགས་པ་ལ། ཤཱིནྟི་བ་ལ་གཏུགས་ཤིང་གཞན་རྣམས་ལ་ཡང་ཆོས་འབྲེལ་ཙམ་རེ་བྱས། རྒྱ་གར་དུ་བྱོན་དུས་མཁན་སློབ་གཉིས་ཀྱི་ཞལ་བཀོད་ལ། བསྟན་པའི་གཞི་མ་ཡིན་པས་འདུལ་བ་ཉོན། བསྟན་པའི་སྙིང་པོ་ཡིན་པས་ཤེར་ཕྱིན་ཉོན། བསྟན་པའི་ཉིང་ཁུ་ཡིན་པས་གསང་སྔགས་ཉོན། ཞེས་གསུངས་པ་དང་མཐུན་པར། འབྲོག་མིས་ཤཱནྟི་པ་ལ་དང་པོར་འདུལ་བ་གསན། དེ་ནས་ཤེས་རབ་ཀྱི་ཕ་རོལ་ཏུ་ཕྱིན་པ་གསན། དེ་ནས་གསང་སྔགས་མང་དུ་གསན་ནས་མཁས་པ་ཆེན་པོར་གྱུར། སྙག་ལོས་ནི། རྡོ་རྗེ་གདན་དུ་བསྐོར་བ་བྱེད་ཅིང་བཞུགས་ཏེ། སློབ་གཉེར་མ་བྱས། འབྲོག་མིས་ཤཱནྚི་པའི་སར་ལོ་བརྒྱད་བཞུགས་ནས། དེ་རྗེས་རྒྱ་གར་ཤར་ཕྱོགས་སུ་བྱོན་པས་དགེ་སློང་ཞིག་ལ་ཤིང་གི་ལྷ་མོས་གཟུགས་མེད་པའི་ལག་པ་ཞིག་གིས་བསོད་སྙོམས་འདྲེན་པ་མཐོང་བས་དེ་ལ་ངོ་མཚར་སྐྱེས་ཏེ་དགེ་སློང་དེ་ལ་ཕྱག་དང་སྐོར་བ་མང་དུ་བྱས་ནས། རྗེས་སུ་འཛིན་པར་ཞུས། དེའི་མཚན་ནི་པྲཛྙཱ་ཨིནྡྲ་རུ་ཙེ་སྟེ། བོད་སྐད་དུ་ཤེས་རབ་ཀྱི་དབང་པོ་གསལ་ཞེས་བྱ། དེ་ཡང་བི་རཱུ་པའི་སློབ་མ་ཊོམྦྷི་ཧེ་རུ་ཀ དེའི་སློབ་མ་མི་ཐུབ་ཟླ་བ་སྟེ། དེའི་སློབ་མ་ཡིན། གསང་སྔགས་ཀྱི་དབང་བསྐུར། རྒྱུད་བཤད། མན་ངག་རྣམས་རྒྱ་ཆེར་གནང༌། རྩ་བ་མེད་པའི་ལམ་འབྲས་ཤིག་ཀྱང་གནང༌། ཤཱནྟི་པའི་གསང་སྔགས་ཀྱི་ཆོས་རྣམས་ལས་ཀྱང་དེའི་ཆོས་ལ་ངེས་པ་ཆེར་སྐྱེས་དེར་ལོ་བཞི་བཞུགས། སྤྱིིར་ན་ལྷོ་བལ་དུ་ལོ་བཅུ་གསུམ་བཞུགས་ཏེ་བོད་དུ་བྱོན། མཁན་སློབ་དགེ་འདུན་དང་བཅས་པས་ཐག་རིང་པོ་ནས་བསུ་བ་བྱས། འབྲོག་མིས་སྔར་བསྙད་པ་བཞིན་གྱི་ཆོས་མང་དུ་མཁྱེན་ཅིང་མཁས་པར་བྱུང་སྟེ། མཁན་སློབ་རྣམས་ཀྱང་དགྱེས་པར་གྱུར། དེ་ནས་བརྟག་པ་གཉིས་པ་ལ་སོགས་པའི་རྒྱུད་གསུམ་དང༌། གཞན་ཡང་གསང་སྔགས་ཀྱི་ཆོས་མང་དུ་བསྒྱུར། ཤཱནྟི་པའི་ངག་ལྡན་ལ་ཡང་འགྱུར་ལེགས་པར་མཛད། སྔགས་ཀྱི་བསྟན་པ་ཉིད་གཙོ་བོར་སྤེལ་ཞིང་ཆོས་མང་དུ་གསུང་ཞིང་མྱུ་གུ་ལུང་དང་ལྷ་རྩེའི་བྲག་ལ་བཞུགས། རེ་ཞིག་གནམ་ཐང་དཀར་པོའི་འབྲོག་པས་སྤྱན་དྲངས་ཏེ་དེ་ན་བཞུགས་པའི་ཚེ། ག་ཡ་དྷ་རས་པཎྚི་ཏ་འབྱོན་གྱི་ཡོད་པས་བསུ་བ་ལ་ཤོག་བྱ་བའི་ཕྲིན་བྱུང་བས། གུང་ཐང་དུ་བྱོན་ཏེ་བསུས་ནས་པཎྚི་ཏ་དང་འགྲོགས་ཏེ། ལམ་དུའང་ཆོས་མང་དུ་བཤད། མྱུ་གུ་ལུང་དུ་སྤྱན་དྲངས། དེར་ལོ་ལྔ་བཞུགས་པ། གསུང་ངག་རིན་པོ་ཆེ་ཚང་བར་གནང་བ། གསེར་སྲང་ལྔ་བརྒྱ་འབུལ་བ་རྣམས་ཀྱི་ཆད་བྱས། ལོ་གསུམ་ན་གདམས་ངག་རྫོགས། ང་འགྲོ་གསུང་བ་ལ་ཆད་བཞིན་བཞུགས་པར་ཞུས་པས། ལོའང་ལྔ་བཞུགས། གསེར་སྲང་ལྔ་བརྒྱའང་ཚང་བར་ཕུལ་ཤིན་ཏུ་དགྱེས་ནས་གསུང་ངག་བོད་གཞན་ལ་མི་གསུང་བར་ཞལ་གྱིས་བཞེས་ནས། སླར་རྒྱ་གར་དུ་གཤེགས། ཕྱིས་ཡང་པཎྚི་ཏ་གྲོ་མོ་ནས་འགོས་ཀྱིས་སྤྱན་དྲངས་ནས་བྱོན་པ་དང་མཇལ། ཡང་ཕྱིར་ཐེགས། ཐ་མ་མངའ་རིས་སུ་གྱི་ཇོས་སྤྱན་དྲངས། དེ་ནས་གཙང་དུ་ཕེབས་པའི་ཚེ་འབྲོག་མི་གཤེགས་ནས་མ་མཇལ། པཎྚི་ཏ་ཁ་རག་ཏུ་སྒོམ་ཆེན་སེ་རོགས་གཉིས་ཀྱི་ཐད་དུ་བྱོན་ཏེ། དེར་གཤེགས་འབྲོག་མིས་རྒྱུད་རྣམས་དང་བསམ་མི་ཁྱབ་ལ་སོགས་པའི་གམས་པ་རྣམས་མང་དུ་གནང༌། གསུང་ངག་ཚང་བ་ནི། ལྷ་བཙུན་ཀ་ལི། འབྲོམ་དོ་བ་སྟོན་ཆུང༌། སེ་སྟོན་ཀུན་རིག་སྟེ་གསུམ་ལ་གནང་གི།གཞན་ལ་མེད། ལྷ་བཙུན་གྱིས་སློབ་མ་མ་བསྐྱངས། དོ་བ་སྟོན་ཆུང་མྱུང་གུ་ལུང་ནས་ལ་སྟོད་ལྷོར་བྱོན། དེར་མྱུར་དུ་གཤེགས་པས་གདམས་པ་མ་འཕེལ། གསུང་ངག་ཚར་བར་མ་གནང་ཀྱང༌། དེའི་ཆ་ཤས་རེས། དགྱེས་སྒོམ་སེ་བོ། གཤིན་སྒོམ་རོག་པོ། དབུས་པ་གྲོང་པོ་ཆེ་སྟེ་ཕ་གསུམ་དང༌། སྟོད་མོ་རྡོ་རྗེ་མཚོ། བཟང་མོ་དཀོན་ནེ། ཤབ་མོ་ལྕམ་ཅིག །འཆད་མོ་ནམ་མཁའ་དང་མོ་བཞི་སྟེ། བདུན་གྱིས་གྲུབ་པ་ཐོབ། གཞུང་གི་བཤད་པ་ཚར་ཕྱིན་པ་ལྷ་རྩེའི་གྱི་ལྗང་དབུ་དཀར་བ། ཤབ་ཀྱི་བྲག་རྩེ་སོ་ནག་པ། འཕྲང་འོག་གི་དབྲང་སྟོན་དཀོན་མཆོག་རྒྱལ་པོ། ས་སྐྱའི་འཁོན་དཀོན་མཆོག་རྒྱལ་པོ། མངའ་རིས་པ་གསལ་བའི་སྙིང་པོ་སྟེ་ལྔའོ། །དེ་ལྟར་སློབ་མ་མཆོག་རྣམས་གྲངས་སུ་བྱས་ཀྱི། རབ་ཏུ་བྱུང་བ་དང་ཁྱིམ་པ་ཤིན་ཏུ་མང་པོ་ལ་ཆོས་གསུངས། འགོས་ལོ་ཙཱ་བ་དང་མར་པ་ལོ་ཙཱ་བ་གཉིས་ཀྱང་ཁོང་གི་སློབ་མ་ཡིན། མར་པས། དཔལ་མྱུ་གུ་ལུང་གི་དགོན་པ་རུ། སྒྲ་བསྒྱུར་འབྲོག་མི་ལོ་ཙཱ་ལ། སྒྲ་ཐད་ཀློག་སྐད་ཀྱི་ཡིག་ཚད་བསླབས། ཁོང་བཀའ་དྲིན་མི་ཆུང་ཆེ་བར་འཁུམས། ཞེས་གསུངས། འོན་ཀྱང་གདམས་པ་ཆུང་ངུ་རེ་ལའང་ཡོན་ཆེན་པོ་དགོས་པར་མཐོང༌། དེས་རང་ཉིད་རྒྱ་གར་དུ་འགྲོ་བའི་ཐུགས་སྐྱེས་ཤིང་བྱོན་ནོ། །འགོས་ཀྱིས་ཀྱང་བླ་མ་ཆོས་ལ་དམ་པས། རང་ཉིད་པཎྚི་ཏ་མང་པོ་ལ་གཏུག་སྙམ་ནས། གྲྭ་ས་དེ་ནས་བྱོན་ནོ། །དེ་ལྟར་ན་བླ་ཆེན་འདི་ནི་གདམས་ངག་དང་བཅས་པ་མང་དུ་གསན་པའི་ཡོན་ཏན་དང༌། བསྐྱེད་རྫོགས་གཉི་ག་ལ་བརྟན་པ་ཐོབ་ཅིང༌། རླུང་གི་སྟོབས་ཀྱིས་ནམ་མཁའ་ལ་སྐྱིལ་དཀྲུང་འཆའ་བ། འཆི་བ་ལམ་དུ་བྱས་ནས་སྐུ་ལུས་དེ་ཉིད་མ་སྤངས་པར་སངས་རྒྱ་བར་བཞེད་ནའང༌། སྲས་རྣམས་ཀྱིས་སྤུར་སྦྱོང་བ་སོགས་བྱས་པས་རྟེན་འབྲེལ་ཅུང་ཞིག་མ་འགྲིག་སྟེ། བར་དོར་ཕྱག་རྒྱ་ཆེན་པོའི་དངོས་གྲུབ་བརྙེས་པ་ཞིག་གོ །མདོར་ན་གོང་དུ་བཤད་པའི་ཚུལ་གྱིས། ལོ་ཆེན་རིན་ཆེན་བཟང་པོ་ལ་བརྟེན་ནས་བརྒྱད་སྟོང་པ་དང༌། ཉི་ཁྲི་སྣང་བ་དང༌། བརྒྱད་སྟོང་འགྲེལ་ཆེན་ལ་སོགས་པའི་འགྱུར་མང་པོ་མཛད་ཅིང་གསུངས་པས། ཟབ་མོ་ཤེས་རབ་ཀྱི་ཕ་རོལ་ཏུ་ཕྱིན་པ་དར་བར་གྱུར་པ་ཡང་ཁོང་གི་དྲིན་ལས་ཡིན་ལ། གསང་སྔགས་ཀྱི་རྒྱུད་སྡེའི་ཕྱོགས་རྣམས་ལ་ནི། མཁས་པ་དང༌། སོ་སོར་སྐུ་ཉམས་སུ་བཞེས་པས་གྲུབ་པའི་ཚུལ་ཆེན་པོ་ཡང་མངའ། ཕ་རྒྱུད་མ་རྒྱུད་གཉི་གའི་བཤད་པའི་བཀའ་མང་དུ་བཙུགས། བྱེ་བྲག་ཏུ་རྣལ་འབྱོར་གྱི་རྒྱུད་རྣམས་ཀྱི་རྒྱ་ཆེར་འགྲེལ་པ་དང་ཆོ་ག་རྣམས་ཕྱག་ལེན་དང་བཅས་པར་རྒྱ་ཆེར་སྤེལ་བས་བསྟན་པ་ཤིན་ཏུ་དར་བར་མཛད་ལ། གོང་དུ་སྨོས་པ་བཞིན་བླ་ཆེན་འབྲོག་མིས་མ་རྒྱུད་གཙོ་བོར་མཛད་པའི་བཤད་སྒྲུབ་ཀྱི་བསྟན་པ་དར་བར་མཛད་ཅིང༌། རྗེ་འགོས་ཀྱིས་གསང་བ་འདུས་པ་འཕགས་ལུགས་གཙོ་བོར་མཛད་པའི་བཤད་པ་ལ་བརྟེན་པའི་སློབ་མ་མཁས་པ་རིམ་པ་རིམ་པ་མ་ཆད་པར་འཕེལ་བ་དང༌། རྗེ་མར་པས་ཀྱང་ནཱ་རོ་མི་ཏྲིའི་མན་ངག་གཙོ་བོར་མཛད་ཅིང༌། བཤད་པ་ཡང་འདུས་པ་དང༌། སངས་རྒྱས་ཐོད་པ་དང༌། བརྟག་པ་གཉིས་པ་དང༌། རྡོ་རྗེ་གུར་དང༌། མ་ཧཱ་མཱ་ཡཱ་དང༌། དཔལ་གདན་བཞི་པ་རྣམས་ཀྱི་བཤད་པ་མཛད་པས་ཀྱང༌། སློབ་མ་མཁས་ཤིང་དངོས་གྲུབ་བརྙེས་པས་བོད་ཀྱི་རི་སུལ་ཐམས་ཅད་གང་བར་མཛད་དེ། སྔགས་ཀྱི་བསྟན་པའི་བདག་པོར་གྱུར་པ་ཡིན་ནོ། །བླ་ཆེན་འབྲོག་མིས་སེ་ལ་གསུང་ངག་མ་ལུས་པ་གནང་ཞིང༌། ཞ་མ་ལྕམ་སྲིང་ལ་བརྟེན་ནས་གདམས་པ་འཕེལ་བར་ལུང་བསྟན་པ་བཞིན། ལྕམ་སྲིང་གཉིས་པོས་ཀྱང་སེ་ལ་གསུང་ངག་ལེགས་པར་ཞུས། སྐུ་ཉམས་སུ་ཡང་བཞེས། གཞན་ལ་ཕན་པ་ཡང་རྒྱ་ཆེར་མཛད་དེ། འདི་དག་གི་ལོ་རྒྱུས་ནི་འོག་ཏུ་བྲི་བར་བྱའོ། བླ་ཆེན་ལ་སློབ་མ་མང་དུ་ཡོད་ཀྱང༌། གཞུང་དང་གདམས་པ་གཉི་གའི་བདག་་པོ་ཆེན་པོར་གྱུར་པ་ནི། དཔལ་ལྡན་ས་སྐྱ་པའི་བླ་མ་རྣམས་ཏེ། དེ་དག་གང་ལས་སུའི་མི་བརྒྱུད་དུ་བྱུང་བའི་རིམ་པ་ཡང༌། བོད་ཡུལ་དུ་ལྷ་སྲིན་དར་བའི་ཚེ་ཡར་ཀླུངས་ཤར་གྱི་གཡའ་སྤང་སྐྱེས་གཅིག་དང་སི་ལི་མ་གཉིས་མཇལ་བར་གྱུར་པ་ན། སྲིན་ཁྲག་མེད་ཀྱང་དེ་ལ་ཆགས་པས་དེ་གཉིས་འཁོན་པའི་བར་དུ་ལྷ་སྲས་སྐྱེས་པ་ལ་ཇོ་བོ་འཁོན་པར་སྐྱེས་ཤེས་གྲགས་པ་ལ། མ་སངས་ལས་འཁོན་ནས་ཀྱི་བརྒྱུད་རིམ་པར་བྱོན་ཞིང༌། རྒྱལ་པོ་ཁྲི་སྲོང་སྡེ་བཙན་གྱི་ནང་བློན་དུ་གཏོགས་པ་འཁོན་དཔལ་བོ་ཆེའི་སྲས་བཞི་སྡེ། ཁྲི་མཛེས་ལྷ་ལེགས། ཚེ་ལ་དབང་ཕྱུག །འཁོན་ཀླུའི་དབང་པོ་བསྲུང་བ། ཚེ་འཛིན་ནོ། །གསུམ་པ་དེ་སད་མི་མི་བདུན་གྱི་དྲུག་པ་ཡིན། བཞི་པའི་སྲས་རྡོ་རྗེ་རིན་པོ་ཆེ་ནས་བུ་བརྒྱུད་རིམ་པ་བཞིན། ཤེས་རབ་ཡོན་ཏན། ཡོན་ཏན་འབྱུང་གནས། ཚུལ་ཁྲིམས་རྒྱལ་པོ། རྡོ་རྗེ་གཙུག་ཏོར། དགེ་སྐྱབས། དགེ་མཐོང༌། བལ་པོ། ཤཱཀྱ་བློ་གྲོས། དེ་དག་ཐམས་ཅད་ཀྱང་གསང་སྔགས་རྙིང་མའི་ཡོན་ཏན་དང་ལྡན་ནོ། །དེ་ལ་སྲས་གཉིས་གཅེན་ཤེས་རབ་ཚུལ་ཁྲིམས་ཚངས་སྤྱོད་བསྲུང༌། གཅུང་དཀོན་མཆོག་རྒྱལ་པོ་ཤིང་ཕོ་ཁྱི་ལ་འཁྲུངས། བཞི་བཅུ་བཞེས་པ་ཆུ་མོ་གླང་ལ་ས་སྐྱ་བཏབ། དགུང་ལོ་དྲུག་ཅུ་རྩ་དགུ་པ་ཆུ་ཕོ་རྟ་ལ་འདས། དེའི་སྲས་ས་ཆེན་ཀུན་དགའ་སྙིང་པོ་ཡབ་ཀྱི་ང་དགུ་པ་ཆུ་ཕོ་སྤྲེའུ་ལ་འཁྲུངས། བཅུ་གཅིག་ལོན་པ་ལ་ཡབ་གཤེགས། དེ་ལོ་རད་བ་རི་ལོ་ཙཱ་བ་ལོ་དྲུག་ཅུ་རྩ་གསུམ་པ་ཞིག་གདན་སར་བསྐོས། རང་ལོ་ཉི་ཤུ་པ་ནས་དྲུག་ཅུ་རྩ་བདུན་གྱི་བར་གདན་ས་ལོ་ཞེ་བརྒྱད་གཟུང་ནས། ས་ཕོ་སྟག་ལ་གཤེགས། ས་ཆེན་ལ་སྲས་བཞི་ལས། ཀུན་དགའ་འབར་ནི། རྒྱ་གར་དུ་བྱོན། མཁས་པར་གྱུར་ནས་ཉི་ཤུ་རྩ་གཉིས་པ་ལ་རྒྱ་གར་དུ་ཉིད་དུ་གཤེགས། གཉིས་པ་སློབ་དཔོན་བསོད་ནམས་རྩེ་མོ་ཡབ་ཀྱི་ང་གཅིག་པ་ཆུ་ཕོ་ཁྱི་ལ་འཁྲུངས། བཞི་བཅུ་རྩ་གཅིག་པ་ཆུ་ཕོ་སྟག་ལ་གཤེགས། གསུམ་པ་རྗེ་བཙུན་གྲགས་པ་རྒྱལ་མཚན་ཡབ་ཀྱི་ང་དྲུག་པ་མེ་མོ་ཡོས་ལ་འཁྲུངས། རང་ལོ་ཉེར་དྲུག་པ་ཆུ་འབྲུག་ནས་གདན་ས་བསྐྱངས། བདུན་ཅུ་པ་མེ་ཕོ་བྱི་བ་ལ་གཤེགས། བཞི་པ་དཔལ་ཆེན་འོད་པོ་ཡབ་ཀྱི་ང་དགུ་པ་ལྕགས་ཕོ་རྟ་ལ་འཁྲུངས། ང་བཞི་པ་ཆུ་མོ་ཕག་ལ་གཤེགས། དེ་ལ་སྲས་གཉིས་ལས། ཆེ་བ་སྐྱ་པཎ་ཆེན་ཡབ་ཀྱི་སོ་གསུམ་པ་ཆུ་ཕོ་སྟག་ལ་འཁྲུངས། དྲུག་ཅུ་རྩ་གསུམ་པ་ཤིང་ཕོ་འབྲུག་ལ་གོང་དུ་བྱོན། བདུན་ཅུ་པ་ལྕགས་མོ་ཕག་ལ་གཤེགས། གཅུང་པོ་ཟངས་ཚ་བསོད་ནམས་རྒྱལ་མཚན་ཡབ་ཀྱི་སོ་ལྔ་པ་ཤིང་ཕོ་འབྲུག་ལ་འཁྲུགས། ང་དྲུག་བཞེས་པ་ས་མོ་ཕག་ལ་གཤེགས། དེའི་སྲས་བླ་མ་འཕགས་པ་ཡབ་ཀྱི་ང་གཉིས་པ་ཤིང་མོ་ལུག་ལ་འཁྲུངས། ལོ་བཅུ་པའི་ཚེ་ཆོས་རྗེ་པའི་ཕྱགས་ཕྱིར་བྱང་ངོས་སུ་བྱོན། ལམ་དུ་ཟུལ་ཕུར་ན་བཟའ་འཕྲེད་གསོལ་བ་དགེ་ཚུལ་མཛད། བཅུ་དགུ་པ་ཆུ་མོ་གླང་ལ་སེ་ཆེན་རྒྱལ་བུར་བཞུགས་པའི་བླ་མཆོད་མཛད། ཉི་ཤུ་རྩ་གཅིག་པ་ཤིང་མོ་ཡོས་ལ་བསྙེན་པར་རྫོགས། ཉི་ཤུ་རྩ་དྲུག་པ་ལྕགས་ཕོ་སྤྲེའུ་ལ་སེ་ཆེན་རྒྱལ་སར་ཐོན་པས་གོང་མའི་བླ་མར་གྱུར། སོ་གཅིག་པ་ཤིང་མོ་གླང་ལ་བོད་ལ་བཏེག །སླར་ས་མོ་སྦྲུལ་ལ་གོང་དུ་བྱོན། ལོ་བདུན་བཞུགས་ནས་སླར་ཞེ་གཉིས་པ་མེ་ཕོ་བྱི་བ་ལ་གདན་སར་ཕེབས། མེ་མོ་གླང་ལ་ཆུ་མིག་ཆོས་འཁོར་མཛད། བཞི་བཅུ་རྩ་དྲུག་པ་ལྕགས་ཕོ་འབྲུག་ལ་གཤེགས། དེའི་གཅུང་པོ་ཕྱག་ན་ཡབ་ཀྱི་ང་དྲུག་པ་ས་མོ་ཕག་ལ་འཁྲུངས། ལོ་དྲུག་ལོན་པའི་ཚེ་ཆོས་རྗེ་པའི་ཕྱགས་ཕྱིར་བྱང་ངོས་སུ་བྱོན། ཉི་ཤུ་རྩ་དགུ་པ་མེ་མོ་ཡོས་ལ་གཤེགས། ཡང་སློབ་དཔོན་རིན་ཆེན་རྒྱལ་མཚན་ཡབ་ཟངས་ཚས་ང་ལྔ་བཞེས་པ་ས་ཕོ་ཁྱི་ལ་འཁྲུངས། ཞེ་གཉིས་བཞེས་པ་ས་མོ་ཡོས་ལ་གཤེགས། ཡང་སློབ་དཔོན་ཡེ་ཤེས་འབྱུང་གནས་ཀྱང་སློབ་དཔོན་རིན་ཆེན་རྒྱལ་མཚན་དང་དགུང་ལོ་གཅིག །སོ་བདུན་བཞེས་པ་ཤིང་ཕོ་ཁྱི་ལོ་ལ་ལྗང་ཡུལ་དུ་གཤེགས། ཕྱག་ནའི་སྲས་པོ་དྷརྨ་པཱ་ལ་རཀྵི་ཏ་ཕྱག་ན་གཤེགས་ནས་ཟླ་བ་དྲུག་སོང་བ་ས་ཕོ་འབྲུག་ཤར་བ་ལ་སྐུ་འཁྲུངས། ཉི་ཤུ་པ་མེ་མོ་ཕག་ལ་གཤེགས། ལྕགས་སྦྲུལ་ནས་མེ་མོ་ཕག་གི་བར་ལོ་བདུན་གདན་ས་མཛད། བླ་མ་ཡེ་ཤེས་བྱུང་གནས་ཀྱི་སྲས་བདག་ཉིད་ཆེན་པོ་བཟང་པོ་དཔལ་ཡབ་ཀྱི་ཉེར་ལྔ་པ་ཆུ་ཕོ་ཁྱི་ལ་འཁྲུངས། བཞི་བཅུ་ཞེ་ལྔ་པ་མེ་ཕོ་རྟ་ནས་ལོ་བཅུ་དགུ་གདན་ས་མཛད། རེ་གཅིག་པ་ཆུ་ཕོ་ཁྱི་ལ་གཤེགས། བླ་མ་འདི་ལ་སྲས་བཅུ་གཉིས་ཡོད་པ་ལས། དང་པོ་སློབ་དཔོན་བསོད་ནམས་བཟང་པོ་གོང་དུ་འཁྲུངས། བོད་དུ་བྱོན་པའི་ལམ་མདོ་ཁམས་སུ་འདས། གཉིས་པ་བླ་མ་ཀུན་དགའ་བློ་གྲོས་ཡབ་ཀྱི་སོ་བརྒྱད་པ་ས་མོ་ཕག་ལ་འཁྲུངས། ཉི་ཤུ་རྩ་དགུ་པ་མེ་མོ་ཡོས་ལ་གཤེགས། གསུམ་པ་མཁས་བཙུན་ཆེན་པོ་ནམ་མཁའ་ལེགས་པའི་བློ་གྲོས་རྒྱལ་མཚན་དཔལ་བཟང་པོ་ཡབ་ཀྱི་ཞེ་བཞི་པ་ཤིང་མོ་སྦྲུལ་ལ་འཁྲུངས། ཉི་ཤུ་རྩ་གཅིག་པ་ཤིང་མོ་གླང་ནས་སོ་དགུ་པ་ཆུ་མོ་ལུག་གི་བར་གདན་ས་ལོ་བཅུ་དགུ་མཛད། ཆུ་མོ་ལུག་ཉིད་ལ་གཤེགས། འདི་ལ་གཅུང་གཉིས་བྱུང་སྟེ། དང་པོ་གཞོན་ནུ་ལ་གཤེགས། གཉིས་པ་སློབ་དཔོན་ནམ་མཁའ་རྒྱལ་མཚན་དཔལ་བཟང་པོ་ཡབ་གཤེགས་པའི་ཤིང་ཕོ་བྱི་བ་ལ་འཁྲུངས། ཉི་ཤུ་པ་ལ་གོང་དུ་གཤེགས། བླ་མ་ཀུན་དགའ་ལེགས་པའི་འབྱུང་གནས་ཀྱང་གོང་དུ་བྱོན། ཁོང་གི་གཅུང་ཏི་ཤྲཱི་ཀུན་དགའ་རྒྱལ་མཚན་དཔལ་བཟང་པོ་ལྕགས་ཕོ་ཁྱི་ལ་འཁྲུངས། ཞེ་དགུ་པ་ས་ཕོ་ཁྱི་ལ་གཤེགས། བཙུན་མོ་རེ་མདའ་མ་ལ་ལྕམ་སྲིང་གསུམ་འཁྲུངས། ཆེ་བ་གཅིག་གཞོན་ནུ་ལ་གཤེགས། ཆུང་བ་དབང་ཀུན་དགའ་ལེགས་པའི་རྒྱལ་མཚན་དཔལ་བཟང་པོ་ཡབ་ཀྱི་ཞེ་བདུན་པ་ས་ཕོ་སྤྲེའུ་ལ་འཁྲུངས། ཉི་ཤུ་རྩ་དགུ་བཞེས་པ་མེ་ཕོ་བྱི་བ་ལ་སྲད་ཀྱི་ས་ཆར་སྐུ་གཤེགས། བཙུན་མོ་ཞ་ལུ་མ་མ་གཅིག་གཞོན་ནུ་འབུམ་ལ་སྲས་གསུམ་འཁྲུངས་པའི་ཆེ་བ་ཀུན་དགའ་ཉི་མའི་རྒྱལ་མཚན་དཔལ་བཟང་པོ་ཏའི་དབེན་གུ་ཤྲཱིའི་མཚན་གསོལ། ཆུ་ཕོ་ཁྱི་ལ་ཕོ་བྲང་ཆེན་པོར་སྐུ་གཤེགས། གཉིས་པ་བླ་མ་དོན་ཡོད་རྒྱལ་མཚན་པ་ཡབ་ཀྱི་ཞེ་དགུ་པ་ལྕགས་ཕོ་ཁྱི་ལ་འཁྲུངས། སོ་ལྔ་པ་ཤིང་ཕོ་སྤྲེའུ་ལ་གཤེགས། གཅུང་བླ་མ་དམ་པ་བསོད་ནམས་རྒྱལ་མཚན་དཔལ་བཟང་པོ་ཆུ་ཕོ་བྱི་བ་ལ་ཞ་ལུ་ཁང་གསར་དུ་སྐུ་འཁྲུངས། དགུང་ལོ་དྲུག་ཅུ་རྩ་བཞི་པ་ཤིང་མོ་ཡོས་ལ་གཤེགས། བདག་ཉིད་ཆེན་པོའི་སྲས་དབང་བསོད་ནམས་བཟང་པོ་ལ་སྲས་དབང་རཏྣའ་དགུང་ལོ་ཉེར་ལྔ་ལ་ཕོ་བྲང་ཆེན་པོར་འདས། ཏི་ཤྲཱི་ཀུན་དགའ་རྒྱལ་མཚན་རབ་ཏུ་མ་བྱུང་གོང་གི་སྲས་གཉིས་བྱུང་བ་ལ། མ་གཅིག་བྱང་པ་མོའི་སྲས་ཏའི་དབེན་ཆོས་ཀྱི་རྒྱལ་མཚན་ཆུ་ཕོ་སྤྲེའུ་ལ་འཁྲུངས། བླ་མ་ཀུན་སྤངས་པའི་ལྕམ་མོའི་སྲས་ཏའི་དབེན་བློ་གྲོས་རྒྱལ་མཚན་ཡང་ཆུ་ཕོ་སྤྲེའུ་ལ་འཁྲུངས། དབང་ཀུན་དགའ་ལེགས་པའི་སྲས་ལྕམ་སྲིང་བཞིའི་སྲས་ཆེ་བ་ཏི་ཤྲཱི་བསོད་ནམས་བློ་གྲོས་ཆུ་ཕོ་སྤྲེའུ་ལ་འཁྲུངས། གོང་དུ་བྱོན། སོ་གཅིག་པ་ཆུ་སྟག་ལ་མེ་ཏོག་ར་བར་འདས། དེའི་གཅུང་བར་བ་ཆུང་ངུ་ལ་འདས། ཆུང་བ་དབང་གྲགས་པ་རྒྱལ་མཚན་མེ་ཕོ་བྱི་བ་ལ་འཁྲུངས། ཞེ་བཞི་པ་མེ་འབྲུག་ལ་སྟག་ཚང་དུ་འདས། བླ་མ་མཁས་བཙུན་པའི་སྲས་བླ་མ་ཀུན་རིན། བླ་མ་ཆོས་ཀྱི་རྒྱལ་མཚན་པའི་སྲས་ཆོས་རྗེ་ཀུན་བཀྲས་པ་ས་མོ་གླང་ལ་འཁྲུངས། རེ་བཞི་པ་ཆུ་ཕོ་འབྲུག་ལ་གོང་དུ་བྱོན་ནས་ལོ་གཉིས་བཞུགས། ཏའི་མིང་རྒྱལ་པོས་ཐེག་ཆེན་ཆོས་ཀྱི་རྒྱལ་པོར་མཚན་གསོལ་ལོ། །བརྒྱུད་པ་དེ་རྣམས་ལས་འཁོན་དཀོན་མཆོག་རྒྱལ་པོ་གསང་སྔགས་གསར་མ་ལ་མོས་པར་གྱུར་ཏེ། བླ་ཆེན་ལས་གུར་བརྟག་གི་བཤད་པ་གཙོ་བོར་གྱུར་པའི་བཤད་བཀའ་རྣམས་ཡང་དག་པར་བླངས། མན་ངག་ནི། བླ་ཆེན་གྱིས་སེ་སྟོན་ཀུན་རིག་ལ་མན་ངག་རྫོགས་པར་བྱིན། སེ་སྟོན་གྱིས་རྒྱུད་ཀྱི་བཤད་བཀའ་རྣམས་བླ་ཆེན་གྱི་དངོས་སློབ་མངའ་རིས་པ་གསལ་བའི་སྙིང་པོ་ལས་བླངས། འཁོན་དཀོན་མཆོག་རྒྱལ་པོ་ལ་ཡང་གསན། ཐུགས་དམ་མཐོ་ཞིང་ལོ་བརྒྱད་ཅུ་རྩ་བརྒྱད་ཀྱི་བར་དུ་བཞུགས། བླ་མས་ལུང་བསྟན་པ་བཞིན་གདམས་ངག་རྣམས་ཕལ་ཆེར་ཞ་མ་ལྕམ་སྲིང་ལ་གནང༌། དགུང་ལོ་བརྒྱད་ཅུ་རྩ་བདུན་པ་ལ་ས་ཆེན་དགུང་ལོ་ཉི་ཤུ་ཙམ་ལོན་པ་ཞིག་མཇལ་དུ་བྱུང་བས་དགྱེས་ཆེ་སྟེ། གདམས་ངག་བྱིན་གྱིས་ཤོག་ཅིག་གསུངས་པ་ལ། གེགས་ཅུང་ཟད་ཅིག་གི་དབང་དུ་གྱུར་ཏེ། མན་ངག་མ་གསན། སེ་མྱུར་པོ་ཡང་གཤེགས། དེ་ནས་ཕྱི་ཞིག་ན་ས་ཆེན་གདམས་ངག་གིས་ཡིད་གདུངས་ཏེ་གདམས་ངག་སུ་ལ་ཡོད་དྲིས་པས། སེ་སྟོན་གྱི་གདམས་ངག་རྣམས་དགོན་པ་བ་སྐུ་མཆེད་ལ་ཡོད་ཟེར། གཅུང་གཤེགས། གཅེན་པོའི་ཐད་དུ་བྱོན་པའི་རྟེན་འབྲེལ་འགྲིག་དཀའ་སེ་བ་ཞིག་ལ་ཞང་དགོན་པ་བས་དགྱེས་པ་དང་བཅས་ཏེ་ལམ་འབྲས་བུ་དང་བཅས་པའི་གདམས་ངག་རྫོགས་པར་གནང༌། དེ་ཕྱིན་ཆད་དཔལ་ས་སྐྱ་པའི་གདུང་བརྒྱུད་རྣམས་གཞུང་གདམས་ངག་གཉི་གའི་བདག་པོར་གྱུར་པ་ཡིན། དེ་ལ་འཁོན་དཀོན་མཆོག་རྒྱལ་པོ་ཤིང་ཕོ་ཁྱི་ལ་འཁྲུངས་པ་ནས་ས་སྐྱ་པཎ་ཆེན་ལྕགས་མོ་ཕག་ལ་ཞི་བར་གཤེགས་པའི་བར་ལོ་ཉིས་བརྒྱ་དང་བཅོ་བརྒྱད་སོང་སྟེ། དེའི་བར་དུ་སྔགས་མཚན་ཉིད་གཉི་གའི་ཆར་ཕབ་པས་བོད་ཀྱི་ཡུལ་འདི་ལེགས་པར་གསོས་ཤིང༌། དབོན་པོ་འཕགས་པ་རིན་པོ་ཆེ་ལ་གོང་མ་སེ་ཆེན་གྱིས། བོད་ཆོལ་ཁ་གསུམ་པོ་ཐམས་ཅད་དབང་ཡོན་དུ་ཕུལ་བ་ལ་བརྟེན་ནས་བླ་མས་བླ་མའི་བྱ་བ་མཛད་ཅིང༌། དཔོན་ཆེན་ན་རིམས་སུ་བསྐོས་པ་རྣམས་ཀྱིས་འཇིག་རྟེན་གྱི་བྱ་བ་མཛད་དེ། དཔོན་ཆེན་ལ་སྔ་བ་ཤཱཀྱ་བཟང་པོ་སེ་ཆེན་གྱི་ལུང་གིས་དབུས་གཙང་གི་ཟམ་ཀླུ་གུན་མིན་དབང་ཅུའི་དམ་ཁ་བྱིན་ནས་དཔོན་ཆེན་ལ་བསྐོས། ཁང་གསར་ཆེན་མོ་བཏབ། ལྷ་ཁང་ཆེན་མོའི་ལྕགས་རི་ཕྱི་ནང་བརྩིགས། ཤིང་ཆ་དྲངས་ནས་ཐོག་མ་ཕུབ་པ་ལ་འདས། ནང་གཉེར་བྱས་པ་ཀུན་དགའ་བཟང་པོས་དཔོན་ཆེན་བྱས་ནས། རིན་ཆེན་སྒང་བླ་བྲང་བཏབ། ལྷ་ཁང་ལྕགས་རི་དང་བཅས་པ་བྱས། ཀུན་དགའ་བཟང་པོས་ལས་ཀ་གཏད་ནས་དཔོན་ཆེན་ཞང་བཙུན། ཕྱུག་པོ་སྒང་དཀར་བ། བྱང་རིན་རྣམས་བླ་མའི་ཞལ་བརྡས་རིམ་པར་བསྐོས། ཀུན་དགའ་བཟང་པོ་ལ་བླ་མ་མ་མཉེས་ནས། བླ་མ་གཤེགས་པའི་ཕྱི་ལོ་སེ་ཆེན་གྱི་ལུང་གིས་ཧོར་དམག་གིས་བསད། བྱང་རིན་གྱི་དུས་ན་སེ་ཆེན་གྱིས་ཐུགས་ལ་བཏགས་ནས། ཟོ་འོར་སིའི་མི་དཔོན་དང་ཤེལ་དམ་གནང༌། དེ་ནས་དཔོན་ཆེན་ཀུན་གཞོན། དཔོན་ཆེན་གཞོན་དབང༌། དེའི་རིང་ལ་ཕྱེ་གསལ་ཆེན་མོ་དང༌། དབུས་གཙང་གི་ཁྲིམས་ཀྱི་ཞིབ་ཆ་ཕལ་ཆེ་བ་བྱས། དེ་ནས་དཔོན་ཆེན་བྱང་རྡོར། དཔོན་ཆེན་ཨག་ལེན། འདིས་ས་སྐྱའི་ལྕགས་རི་ཕྱི་མ་དང༌། དབོན་པོ་རིའི་ལྕགས་རི་བཏབ། ཁང་གསར་གླིང་བྱས། འདི་གསུམ་གྱི་བར་ལ་འབྲི་ཁུང་པ་དང་འཐབས། ཨག་ལེན་གྱི་རིང་ལ་འབྲི་ཁུང་གླིང་ལོག་ཏུ་གྲགས་པའི་བཅོམ་ཁྱེར་ཆེན་པོ་དེ་བྱུང༌། གླིང་ལོག་དེ་བུ་སྟོན་རིན་པོ་ཆེ་འཁྲུངས་པའི་ལྕགས་ཕོ་སྟག་གི་ལོ་དེ་ཡིན། ཡང་གཞོན་དབང་སྐྱར་ནས་བསྐོས། དེ་ནས་ལེགས་པ་དཔལ། སེང་གེ་དཔལ། འོད་ཟེར་སེང་གེས་ཟྭན་ཆིང་དབེན་གྱི་དམ་ཁ་བཟུང༌། དཔོན་ཆེན་ཀུན་དགའ་རིན་ཆེན། དོན་ཡོད་དཔལ། ཡོན་བཙུན། ཡང་འོད་ཟེར་སེང་གེ། དཔོན་ཆེན་རྒྱལ་བ་བཟང་པོ། དབང་ཕྱུག་དཔལ། བསོད་ནམས་དཔལ། ཡང་རྒྱལ་བ་བཟང་པོ། དབང་བརྩོན། ནམ་མཁའ་བརྟན་པ། གྲགས་པ་རྒྱལ་མཚན། དཔལ་འབུམ། བློ་ཆེན། གྲགས་དབང་ངོ༌། དཔོན་ཆེན་དབང་བརྩོན་གྱིས་ཡར་ཀླུངས་སུ་ཁྲི་སྐོར་བཅུ་གསུམ་གྱི་དམག་ལན་མང་དུ་དྲངས་ཀྱང༌། ཏའི་སི་ཏུ་བྱང་ཆུབ་རྒྱལ་མཚན་མ་ཐུབ་སྟེ། དབུས་ཀྱི་ས་ཆ་ཕལ་ཆེ་བ་ཁོང་གིས་བླངས། ཕྱིས་རྟ་ལོ་ལ་དཔོན་ཆེན་རྒྱལ་བ་བཟང་པོ་ལྷ་ཁང་བླ་བྲང་པས་བརྩོན་དུ་གཟུང་བ། སི་ཏུ་བྱང་ཆུབ་རྒྱལ་མཚན་གྱིས་དམག་གི་དཔུང་ཆེན་པོས་བསྡིགས་ཏེ། དཔོན་ཆེན་པ་བཙོན་ནས་བཏོན། དེ་ནས་གཙང་གི་ས་ཆ་ཕལ་ཆེ་བའི་མངའ་བདག་ཏ་སིས་བྱས། དེ་རྟིང་དབུས་གཙང་གི་སྡེ་དཔོན་ཐམས་ཅད་ཀྱིས། དབུས་གཙང་དུ་རྫོང་བསྐོར་འབེབས་ལ་སོགས་པའི་བྱ་བ་ཐམས་ཅད་སི་ཏུ་བྱང་ཆུབ་རྒྱལ་མཚན་ཤེས་སུ་བཅུག་པའི་སོ་སོ་ནས་ཐེལ་ཚེ་ཕུལ། ཁོང་གཤེགས་ནས་ཀྱང་གུ་ཤྲཱི་ཆེན་པོ་ལ་ཅི་ཡིན་ཤེས་པའི་ཐེལ་རྩེ་ཕུལ། དེ་ལ་སྤྱིར་ས་སྐྱ་པས་འཇིག་རྟེན་གྱི་བདག་པོ་ལོ་བདུན་ཅུ་རྩ་ལྔ་མཛད་པ་ལ། ནང་ཚན་དུ་བཞི་ཐོག་ནས་ཉི་ཤུ་རྩ་ལྔ། ཤར་བས་ཉི་ཤུ་རྩ་ལྔ། ཁང་གསར་ཆེན་མོ་བས་ཉི་ཤུ་རྩ་ལྔ་སྟེ། ལོ་བདུན་ཅུ་རྩ་ལྔའི་རྗེས་ལ་སི་ཏུ་བྱང་ཆུབ་རྒྱལ་མཚན་གྱིས་ས་མོ་གླང་ནས་སའི་བདག་པོ་མཛད་ནས། ལོ་ཉི་ཤུ་རྩ་ལྔ་པ་ཆུ་མོ་གླང་ལ་གུ་ཤྲཱི་བས་ཡར་ཀླུང་ཆོས་འཁོར་མཛད། དེ་ལོ་རང་ཞི་བར་གཤེགས་པས་ཕག་མོ་གྲུ་པ་ལ་ཡང་ཉི་ཤུ་རྩ་ལྔའི་སྐེག་བྱུང་ཞེས་ཟེར་རོ། །ས་སྐྱ་པའི་བླ་མ་གོང་མ་རྣམས་ཀྱི་རིང་ལ་ཨུ་རྒྱན་གྱི་པཎྚི་ཏ་ཤེས་རབ་གསང་བ་དང༌། ཕྱིས་པཎྚི་ཏ་ཛ་ཡ་སེ་ན་ལ་སོགས་པ་པཎྚི་ཏ་མང་པོའང་བྱོན་ཞིང༌། ཕྱིས་འཕགས་པ་རིན་པོ་ཆེའི་རིང་ལ་ཤོང་སྟོན་སྐུ་མཆེད་ལ་སོགས་པའི་ལོ་ཙཱ་བ་ཤིན་ཏུ་མཁས་པ་ཡང་མང་དུ་བྱུང༌། ཚད་མ་རྣམ་འགྲེལ་གྱི་བཤད་པ་ཡང་དབུས་གཙང་གི་ཆོས་སྡེ་ཐམས་ཅད་དུ་དར་བ་ནི། བླ་མ་ཆོས་རྗེ་བའི་དྲིན་ཡིན། འཕགས་པ་རིན་པོ་ཆེ་ཐུགས་དགོངས་བཟང་པས། བོད་ཀྱི་ཆོས་པ་རྣམས་རང་རང་གི་ཆོས་ལུགས་ད་ཡོད་ལ་འབད་པ་གྱིས་ཞེས་ཟེར་བའི་ཧོར་གྱི་འཇའ་ས་བསྒྲགས། སྡེ་སྣོད་འཛིན་པ་ཕལ་མོ་ཆེ་ཟང་ཟིང་གི་ལོངས་སྤྱོད་ཀྱིས་ཀྱང་ཚིམ་པར་མཛད་སྣང་ངོ༌། །རྣལ་འབྱོར་མའི་རྒྱུད་ཀྱི་བཤད་པའི་དར་སོ་དང༌། ལམ་འབྲས་བུ་དང་བཅས་པའི་གདམས་པ་ས་སྐྱ་པ་ཡབ་སྲས་ཀྱི་རིང་ལ་ཇི་ལྟར་འཕེལ་བའི་གཏམ་གྱི་སྐབས་སོ། །